Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 6 Σεπτεμβρίου 2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΠΔ΄ συνεδριάσεώς του, της Τρίτης 6ης Σεπτεμβρίου 2016, σε ό,τι αφορά την ψήφιση στο σύνολο των σχεδίων νόμου:]] 1. «Κύρωση της Συμφωνίας μεταξύ της Ευρωπαϊκής Ένωσης και των κρατών - μελών της, αφενός, και της Ισλανδίας, αφετέρου, σχετικά με τη συμμετοχή της Ισλανδίας στην από κοινού ανταπόκριση στις υποχρεώσεις που έχουν αναλάβει η Ευρωπαϊκή Ένωση, τα κράτη - μέλη της και η Ισλανδία στη δεύτερη περίοδο δέσμευσης, σύμφωνα με την τροποποίηση της Ντόχα στο πρωτόκολλο του Κιότο, που κυρώθηκε με το ν. 4345/2015 (Α΄148), στη σύμβαση - πλαίσιο των Ηνωμένων Εθνών για την κλιματική αλλαγή που έχει κυρωθεί με το ν. 3017/2002 (Α΄117)». 2. «Κύρωση του Μνημονίου Κατανόησης για τη συνεργασία στον τομέα του Τουρισμού μεταξύ του Υπουργείου Τουρισμού της Ελληνικής Δημοκρατίας και της Σαουδαραβικής Επιτροπής Τουρισμού και Αρχαιοτήτων του Βασιλείου της Σαουδικής Αραβίας».) Έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 9 Σεπτεμβρίου 2016, το οποίο έχει ως εξής: Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 1226/6-9-2016 επίκαιρη ερώτηση του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Εσωτερικών και Διοικητικής Ανασυγκρότησης, σχετικά με την κατάργηση αστυνομικών τμημάτων στην Περιφέρεια Αττικής. 2. Η με αριθμό 1219/5-9-2016 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εξωτερικών, σχετικά με την «αναγνώριση των σκοπιανών διαβατηρίων που φέρουν το όνομα “Μακεδονία”». 3. Η με αριθμό 1221/5-9-2016 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Παιδείας, Έρευνας και Θρησκευμάτων, σχετικά με τις παραιτήσεις των συμβουλίων διοίκησης Ανωτάτων Εκπαιδευτικών Ιδρυμάτων. 4. Η με αριθμό 1229/6-9-2016 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Αγροτικής Ανάπτυξης και Τροφίμων, σχετικά με τον αποκλεισμό από την συνδεδεμένη ενίσχυση, με κριτήριο το άπιαστο όριο των εκατόν είκοσι κιλών γάλα ανά ζώο, για χιλιάδες κτηνοτρόφους με εγχώριες φυλές εντατικής βοσκής. 5. Η με αριθμό 1217/5-9-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Πολιτισμού και Αθλητισμού, σχετικά με το δημοσιευμένο ισολογισμό της σκοπευτικής ομοσπονδίας (ΣΚΟΕ). 6. Η με αριθμό 1220/5-9-2016 επίκαιρη ερώτηση του Βουλευτή A΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εξωτερικών, σχετικά με τη θεώρηση διαβατηρίων με την ένδειξη «Μακεδονία». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 1227/6-9-2016 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Οικονομίας, Ανάπτυξης και Τουρισμού, σχετικά με την κατάσταση των κόκκινων δανείων στον Έβρο και τη Θράκη. 2. Η με αριθμό 1222/5-9-2016 επίκαιρη ερώτηση του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Ναυτιλίας και Νησιωτικής Πολιτικής, σχετικά με την «αδικαιολόγητη αποπομπή της μονάδας βατραχανθρώπων από τον Άγιο Κοσμά». 3. Η με αριθμό 1225/6-9-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη δυνατότητα επανένταξης στη ρύθμιση των εκατό δόσεων για όλους όσους την απώλεσαν και ανεξαρτήτως λόγου. 4. Η με αριθμό 1230/6-9-2016 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών και Διοικητικής Ανασυγκρότησης, σχετικά με τη λήψη αποφάσεων για τους συμβασιούχους στην υπηρεσία καθαριότητας του Δήμου Ηρακλείου Κρήτης. 5. Η με αριθμό 1218/5-9-2016 επίκαιρη ερώτηση του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλου προς τον Υπουργό Εσωτερικών και Διοικητικής Ανασυγκρότησης, σχετικά με την καταγγελία για «κακοδιαχείριση» στο Δήμο Κεφαλονιάς. 6. Η με αριθμό 1224/6-9-2016 επίκαιρη ερώτηση του Ανεξάρτητου Βουλευτή Β΄ Αθηνών κ. Θεοχάρη (Χάρη) Θεοχάρη προς τον Υπουργό Οικονομικών, σχετικά με τις συμβάσεις σε εμπειρογνώμονες σε χρηματοπιστωτικά, νομικά και οικονομικά θέματα για την υποστήριξη της διαπραγμάτευσης με τους θεσμούς για τη σύναψη και εφαρμογή των σχετικών συμφωνιών καθώς και για τη διαπραγμάτευση για το δημόσιο χρέος. 7. Η με αριθμό 1178/22-8-2016 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Εσωτερικών και Διοικητικής Ανασυγκρότησης, σχετικά με την έκδοση κοινής υπουργικής απόφασης για τον χαρακτηρισμό ως πλημμυροπαθών των περιοχών της Αρκαδίας που επλήγησαν από τη θεομηνία του Ιουνίου. ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 5701/27-5-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υγείας, σχετικά με το σχεδιασμό για την έναρξη λειτουργίας του πολυδύναμου ιατρείου Τυμπακίου - Ηρακλείου Κρήτης. 2. Η με αριθμό 3062/10-2-2016 ερώτηση του Ανεξάρτητου Βουλευτή Λακωνίας κ. Λεωνίδα Γρηγοράκου προς τον Υπουργό Οικονομικών, σχετικά με την αποζημίωση των μεριδιούχων Συνεταιριστικών Τραπεζών. Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Αρχίζουμε με την έβδομη με αριθμό 1203/30-8-2016 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με τον ΕΝΦΙΑ, που καλείται να πληρώσει το «Χαμόγελο του Παιδιού». Στην ερώτηση θα απαντήσει ο Αναπληρωτής Υπουργός Οικονομικών κ. Τρύφων Αλεξιάδης. Κύριε Καμμένε, έχετε τον λόγο.
Ευχαριστώ, κύριε Πρόεδρε. Καλημέρα, κύριε Υπουργέ. Είναι ένα θέμα εξαιρετικά ευαίσθητο το οποίο έχει προκύψει τις τελευταίες μέρες από τότε που η Κυβέρνηση έστειλε και τα εκκαθαριστικά του ΕΝΦΙΑ και άνοιξε το «TAXIS» για τη σχετική υποχρέωση όλων των Ελλήνων πολιτών και των εταιρειών, που δρουν στην Ελλάδα. Το «Χαμόγελο του Παιδιού», σύμφωνα με το εκκαθαριστικό σημείωμα που έλαβε η οργάνωση, καλείται να πληρώσει ΕΝΦΙΑ που αγγίζει τις 57.000 ευρώ. Παρά τις προσπάθειες να εισακουστούν τα αιτήματα της οργάνωσης από την Κυβέρνηση και τις προφορικές διαβεβαιώσεις που έλαβαν από το Υπουργείο Οικονομικών, πως θα καταβληθεί νομοθετική προσπάθεια προκειμένου να απαλλαγούν από φόρους όσες οργανώσεις προσφέρουν ουσιαστικό έργο, δεν υλοποιήθηκαν και, χωρίς να λαμβάνει καμμία κρατική χρηματοδότηση, η οργάνωση σήμερα καλείται να καταβάλει αυτό το ποσό. Το «Χαμόγελο του Παιδιού» είναι ένας αμιγώς ελληνικός οργανισμός, που έχει υποστηρίξει περισσότερα από ένα εκατομμύριο παιδιά και τις οικογένειές τους μέχρι σήμερα, παρέχοντας υπηρεσίες και υλοποιώντας δράσεις στήριξης των κρατικών θεσμών. Είναι ο μόνος οργανισμός στην Ελλάδα με πανελλαδική δράση, διαθέσιμος είκοσι τέσσερις ώρες το εικοσιτετράωρο, τριακόσιες εξήντα πέντε μέρες τον χρόνο. Είναι στελεχωμένος από τετρακόσια τριάντα εφτά άτομα έμμισθο προσωπικό, υποστηρίζεται από δύο χιλιάδες εφτακόσιους εβδομήντα εθελοντές πανελλαδικά. Μέχρι σήμερα η οργάνωση έχει υπάρξει απόλυτα συνεπής με τις υποχρεώσεις της απέναντι στο κράτος και κάθε χρόνο ελέγχεται από ορκωτούς ελεγκτές. Το κράτος, αν και υποχρέωσή του, δεν έχει σταθεί στο πλευρό όλων εκείνων των μικρών παιδιών, που το χρειάστηκαν για να σταθούν στα πόδια τους. Κάποιοι άνθρωποι με ιδιωτικές πρωτοβουλίες αποφάσισαν να κάνουν τη δουλειά και το καθήκον ενός κοινωνικού κράτους. Πρέπει τα παραπάνω να ληφθούν σοβαρά υπ' όψιν και να υπάρξει άμεση δράση, καθώς είναι χρέος της κοινωνίας να προστατεύει το κοινωνικό σύνολο. Κατόπιν των ανωτέρω, ερωτάσθε, κύριε Υπουργέ - ερωτώμαστε όλοι ως Κυβέρνηση, δεν ερωτάσθε εσείς, μην το πάρετε προσωπικά - τα εξής: Πρώτον, θα καταβάλει, εν τέλει, η Κυβέρνηση νομικές προσπάθειες, προκειμένου να απαλλαγούν από φόρους όσες οργανώσεις προσφέρουν ουσιαστικό έργο, όπως το «Χαμόγελο του Παιδιού»; Δεύτερον, τι προτίθεστε να κάνετε για να ενθαρρύνονται πρωτοβουλίες, που έχουν θετικό αντίκτυπο στα παιδιά, που αποτελούν το μέλλον αυτού του τόπου, αλλά και σε ολόκληρη την κοινωνία; Θέλω να πω εδώ, για να μην αδικήσουμε καμμία οργάνωση, ότι η ερώτηση αναφέρεται σε οργανώσεις, οι οποίες από τα ακίνητα, που έχουν στην κατοχή τους από δωρεές και κληροδοτήματα, δεν έχουν κανένα εισόδημα. Έχουν αποκλειστική χρήση στο να στεγάσουν τις υπηρεσίες τους, τα παιδιά και οτιδήποτε άλλο. Όποιος έχει εισόδημα, πρέπει να πληρώνει τον ΕΝΦΙΑ.
Τον λόγο έχει ο Υπουργός κ. Αλεξιάδης.
Ευχαριστώ, κύριε Πρόεδρε. Κύριε Βουλευτά, έχετε απόλυτο δίκιο στο ζήτημα του ΕΝΦΙΑ των νομικών προσώπων, που ασκούν αυτήν τη δραστηριότητα. Είναι κάτι στο οποίο έχω αναφερθεί πάρα πολλές φορές στη Βουλή. Έχω αναφερθεί πάρα πολλές φορές στον ΕΝΦΙΑ για το «Χαμόγελο του Παιδιού», στον ΕΝΦΙΑ που πρέπει να πληρώσει η «Κιβωτός του Κόσμου» και μια σειρά από άλλα νομικά πρόσωπα μη κερδοσκοπικού χαρακτήρα, που ασκούν αυτήν τη φιλανθρωπική δράση. Σ' αυτό θα συμφωνήσουμε μαζί. Είναι ένα μεγάλο πρόβλημα και πρέπει να βρούμε τρόπο να το αντιμετωπίσουμε. Δεν θα συμφωνήσω, βέβαια, στη διατύπωση ότι «παρά τις προσπάθειες να εισακουστούν τα αιτήματα της οργάνωσης στην Κυβέρνηση και τις προφορικές διαβεβαιώσεις που έλαβαν». Με τη συγκεκριμένη οργάνωση και με άλλες οργανώσεις είμαστε σε διαρκή επαφή. Έχουμε εξηγήσει ποιο είναι το πρόβλημα. Δεν έχουμε αρνηθεί να τους δούμε. Έχουμε συζητήσει, έχουμε ανταλλάξει αλληλογραφία και έχουμε έλθει σε επαφή. Απλά, είναι δεδομένο το πλαίσιο στο οποίο κινούμαστε. Δεν θα συμφωνήσω, επίσης, στη διατύπωση ότι «το κράτος, αν και υποχρέωσή του, δεν έχει σταθεί στο πλευρό όλων εκείνων των μικρών παιδιών, που το χρειάστηκαν». Νομίζω ότι οι δράσεις του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης, ειδικά της κ. Φωτίου, είναι συγκεκριμένες και εξαντλεί κάθε δυνατότητα που υπάρχει, με πρωτοφανή μέτρα, ειδικά σ' αυτήν την περίοδο της οικονομικής στενότητας, για να βοηθήσουμε αυτά τα ιδρύματα και αυτά τα παιδιά. Επί της ουσίας τώρα του ζητήματος του ΕΝΦΙΑ γι' αυτά τα νομικά πρόσωπα, θα σας καταθέσω έγγραφα των αρμοδίων υπηρεσιών, από τα οποία προκύπτει με σαφήνεια ότι σε νομικά πρόσωπα δημοσίου δικαίου και ιδιωτικού δικαίου μη κερδοσκοπικού χαρακτήρα, που δεν εντάσσονται στους φορείς γενικής Κυβέρνησης και χρησιμοποιούνται αποκλειστικά για την εκπλήρωση μορφωτικού, εκπαιδευτικού, πολιτιστικού, αθλητικού, θρησκευτικού, φιλανθρωπικού και κοινωφελούς σκοπού ή παραχωρούνται δωρεάν στο δημόσιο, δεν υπάγονται στον ΕΝΦΙΑ και απαλλάσσονται από τον ΕΝΦΙΑ. [[Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Άρα, είναι σαφές ότι σ' αυτά τα ιδρύματα τα κτήρια, τα οποία χρησιμοποιούν για ιδιοχρησιμοποίηση, για να καλύψουν τις ανάγκες τους, δεν υπάγονται στον ΕΝΦΙΑ. Στον ΕΝΦΙΑ υπάγονται τα κτήρια, τα οποία έχουν για να εκμισθώσουν και να έχουν ένα εισόδημα. Αυτά τα κτήρια υπάγονται, είτε είναι κενά είτε είναι μισθωμένα. Καταλαβαίνω απολύτως το πρόβλημα που δημιουργείται, γιατί όλα αυτά τα νομικά πρόσωπα πρέπει να ενισχυθούν, διότι έχουν ένα σημαντικό ρόλο, όχι όλα, γιατί σε πολλά μετά από ελέγχους έχουν εντοπιστεί προβλήματα. Όμως, η πλειοψηφία ασκεί ένα σημαντικό κοινωνικό έργο και δεν μπορούν να το ασκήσουν, ακριβώς επειδή έχουν και αυτές τις φορολογικές υποχρεώσεις. Δεν κλείνουμε τα μάτια στο πρόβλημα. Είναι ένα υπαρκτό πρόβλημα. Όμως, έχουμε πει πάρα πολλές φορές ο ΕΝΦΙΑ, όπως και μια σειρά από άλλες φορολογίες, δεν είναι για την Κυβέρνηση μια πολιτική επιλογή, είναι μια πολιτική αναγκαιότητα. Έχουμε εξηγήσει με σαφήνεια πως έχουμε αναγκαστεί να υιοθετήσουμε, όχι μόνιμα, αλλά πρόσκαιρα, όλα αυτά τα μέτρα. Είναι σαφές το ότι έγινε μέσα από μια διαδικασία διαπραγμάτευσης και έχουμε εξηγήσει ως Κυβέρνηση ποια είναι η πορεία εξόδου απ' όλη αυτήν τη διαδικασία. Σε ό,τι αφορά, λοιπόν, τα νομικά πρόσωπα αυτά, βρισκόμαστε σε επαφή μαζί τους ως προς το πως θα αντιμετωπιστεί αυτό το πρόβλημα και στη δευτερομιλία μου θα είμαι πιο αναλυτικός.
Κύριε Καμμένε, έχετε τον λόγο για τη δευτερολογία σας.
Ευχαριστώ πολύ. Κύριε Υπουργέ, είμαι σίγουρος ότι μιλάτε, γιατί μιλάω κι εγώ μαζί τους, και πριν να γίνω πολιτικός είχα πολύ καλές σχέσεις και με την «Κιβωτό του Κόσμου» και με το «Χαμόγελο του Παιδιού» και τους στήριζα από τις εταιρείες. Το ζήτημά μας εδώ είναι ότι πρέπει να αναδειχθεί και η ερώτηση γίνεται για να λάβει μια δημοσιότητα, να ευαισθητοποιηθούν και οι νομικές υπηρεσίες του κράτους να κάνουν αυτό που πρέπει να κάνουν ίσως πιο γρήγορα. Επίσης, πρέπει να δούμε ότι βγήκαν πάρα πολλά δημοσιεύματα αυτές τις μέρες - και τα διαβάσαμε - για πάρα πολλές οργανώσεις, οι οποίες έχουν ακίνητα εισοδήματος, τα οποία είναι κληροδοτήματα και δωρεές. Τα ακίνητα εισοδήματος είναι φυσιολογικό να εμπίπτουν στον ΕΝΦΙΑ. Δεν το συζητούμε αυτό. Επίσης, υπάρχει ένα άλλο ζήτημα, που προέκυψε αυτές τις μέρες. Δεν ξέρω αν είναι αλήθεια ή ψέματα, αλλά έχει έρθει στο γραφείο μου μια διαμαρτυρία, πάλι ενός κοινωφελούς οργανισμού, που ήταν σε διαδικασία να λάβει δωρεές ακινήτων και κόπηκαν. Τις έκοψαν και οι δωρητές, τις έκοψαν και οι ίδιοι, διότι ήξεραν ότι αν έρχονταν στην κατοχή τους, θα ενέπιπταν στον ΕΝΦΙΑ και εφόσον δεν θα είχαν το εισόδημα να τον πληρώσουν τον επόμενο χρόνο, δεν δέχτηκαν τη δωρεά. Φυσικά και ο δωρητής προτίμησε να μην προχωρήσει τη δωρεά, για να μη φέρει σε δύσκολη θέση και τον οργανισμό αυτό. Ελπίζω στη σημερινή μας συζήτηση - και θα πρέπει τα Πρακτικά να γίνουν γνωστά και εγώ θα τα επικοινωνήσω όπου χρειαστεί - να είμαστε σαφείς για το ποια είναι η νομοθεσία, να είμαστε δίκαιοι οριζόντια σε όλη την κοινωνία. Το κράτος πρέπει να βοηθήσει και να δείξει την ανοχή του για την ευαισθησία, που έχουν πάρα πολλοί από αυτούς τους οργανισμούς, είτε έχουν να κάνουν με την οικογένεια, είτε με τα ναρκωτικά, είτε με διαλυμένες οικογένειες, είτε με παιδιά τα οποία δεν έχουν γονείς, είτε με όλους τους ταλαιπωρημένους ανθρώπους στην ελληνική κοινωνία. Επειδή ζούμε μέσα σε μια κρίση, θα πρέπει το κράτος να είναι αρωγός και να μην είναι εχθρός, δηλαδή, να μην κυνηγάμε κάθε φορολογούμενο, ειδικά αυτόν που βοηθά το δημόσιο και το κράτος - ειλικρινά το βοηθά - και είναι ένας πυλώνας που στηρίζει την ελληνική οικονομία, εκεί που πιθανόν να μην μπορεί - τουλάχιστον σε αυτή τη χρονική περίοδο - το κράτος. Πρέπει να είμαστε σαφείς για το ποιοι είναι οι νόμοι, βάσει ποιας νομοθεσίας, ποιου ΦΕΚ, ποιας εγκυκλίου και ποιοι οργανισμοί απαλλάσσονται. Πρέπει αυτό να είναι ξεκάθαρο σε όλους, έτσι ώστε να επικοινωνηθεί σωστά προς τα έξω η προσπάθεια, που κάνει αυτή η Κυβέρνηση, η προσπάθεια των οργανισμών και να μην αδικήσουμε κανέναν. Δεν θέλω να ευαισθητοποιήσω κανέναν, όλοι είμαστε ευαίσθητοι και πιο πολύ όσοι εδώ είμαστε γονείς. Τα παιδιά, ναι, είναι το μέλλον, αλλά και πολλά παιδιά μέσα από το «Χαμόγελο του Παιδιού» έχουν σπουδάσει, έχουν γίνει επιχειρηματίες, έχουν βοηθήσει την Ελλάδα, έχουν προσφέρει σε αυτόν τον τόπο. Πρέπει να τα βοηθήσουμε και εμείς και να βοηθήσουμε αυτόν τον οργανισμό. Στο τέλος, βέβαια, - και κλείνω - μπορεί να βρούμε και ιδιωτικές χορηγίες, όπως έγινε πέρυσι με τον ΕΝΦΙΑ. Τα 43.000 ευρώ πέρυσι στο «Χαμόγελο του Παιδιού» πληρώθηκαν από ιδιωτική χορηγία. Θα προτιμούσα το κράτος να είναι δίκαιο και να κάνει αυτό, που πρέπει παρά να αποταθούμε σε ιδιωτική χορηγία, η οποία βέβαια μπορεί και να βρεθεί. Ευχαριστώ πάρα πολύ.
Ευχαριστούμε και εμείς, κύριε συνάδελφε. Ορίστε, κύριε Υπουργέ, έχετε τον λόγο.
Είναι σαφές - το είπα και πριν και θέλω να το ξεκαθαρίσω - ότι τα ακίνητα τα οποία χρησιμοποιούν αυτά τα νομικά πρόσωπα, που παίζουν έναν πολύ θετικό ρόλο στις κοινωνικές και στις άλλες δράσεις, τα ακίνητα που χρησιμοποιούν για να εκπληρώσουν τους σκοπούς τους, τα λεγόμενα «ιδιοχρησιμοποιούμενα» ακίνητα δεν έχουν ΕΝΦΙΑ, απαλλάσσονται από τον ΕΝΦΙΑ. Τα ακίνητα, όμως, τα οποία έχουν για να αποκτήσουν εισόδημα, δηλαδή, για να τα νοικιάζουν, έχουν ΕΝΦΙΑ. Βεβαίως, εξετάζουμε το πρόβλημα σε πολιτικό επίπεδο, δηλαδή, φορείς οι οποίοι πρέπει να ενισχυθούν από την πολιτεία για να ασκήσουν αυτό το έργο - με συγκεκριμένους κανόνες, βέβαια, γιατί είπα ότι είχαμε και προβλήματα στο παρελθόν σε ορισμένους τέτοιους φορείς - είναι υποχρεωμένοι να πληρώσουν και φορολογικές υποχρεώσεις, με χρήματα που θα αφαιρέσουν από την κοινωνική τους δράση. Αυτό είναι κάτι το οποίο μας απασχολεί πολιτικά και ψάχνουμε να βρούμε λύσεις, διερευνούμε τους τρόπους για να το αντιμετωπίσουμε. Εκεί, όμως, έχουμε ένα τεχνικό πρόβλημα. Έχουμε ζητήσει από τις αρμόδιες υπηρεσίες να μας δώσουν τον κατάλογο των νομικών προσώπων, που ασκούν φιλανθρωπική δράση. Δυστυχώς, στα φορολογικά τους αρχεία δεν έχουμε τέτοιο διαχωρισμό. Έχουμε μόνο τα νομικά πρόσωπα μη κερδοσκοπικού χαρακτήρα. Και δεν θα μπορούσαμε, φυσικά, μέσα από εκεί να απαλλάξουμε τους πάντες, γιατί είναι πολύ μεγάλος ο αριθμός. Αυτό το οποίο κάνουμε σε συνεργασία με την κ. Φωτίου είναι να μπορέσουμε να εντοπίσουμε τα νομικά πρόσωπα τα οποία ασκούν συγκεκριμένη φιλανθρωπική δράση και με συγκεκριμένα χαρακτηριστικά. Με ενημέρωσε ότι περίπου χίλια διακόσια τέτοια νομικά πρόσωπα είναι ήδη καταγεγραμμένα. Θα προχωρήσουμε στην «πιστοποίηση» ή έλεγχο αυτών των νομικών προσώπων, ώστε να ξέρουμε ακριβώς ποια είναι αυτά τα οποία ασκούν αυτή τη φιλανθρωπική, κοινωνική δράση και ποια είναι γενικά νομικά πρόσωπα μη κερδοσκοπικού χαρακτήρα. Θα εξετάσουμε με ποιο τρόπο μπορούμε να βοηθήσουμε φορολογικά αυτά τα νομικά πρόσωπα. Να είστε σίγουρος και εσείς και οι υπόλοιποι Βουλευτές, όμως, ότι θα εξαντλήσουμε κάθε δυνατότητα, διότι γνωρίζουμε από τη μια μεριά το σημαντικό κοινωνικό έργο, που έχουν αυτά τα ιδρύματα και γνωρίζουμε από την άλλη μεριά το δημοσιονομικό πλαίσιο στο οποίο βρισκόμαστε. Μακάρι να μπορούσαμε να απαλλάξουμε αυτά τα ιδρύματα! Μακάρι να μπορούσαμε να μειώσουμε τη φορολογική επιβάρυνση! Μακάρι να μπορούσαμε να έχουμε ένα άλλο φορολογικό σύστημα! Είμαστε αναγκασμένοι για συγκεκριμένους πολιτικούς λόγους να έχουμε αυτές τις φορολογικές ρυθμίσεις και αγωνιζόμαστε διαρκώς να τις κάνουμε πιο δίκαιες, πιο αναλογικές. Νομίζω ότι ο ΕΝΦΙΑ του 2016 είναι μια πρώτη απάντηση σε όλους αυτούς που καταστροφολογούσαν και εμφάνιζαν όλα αυτά τα πράγματα τα οποία διαψεύστηκαν, όπως διαψεύστηκαν και σε σχέση με τα φορολογικά έσοδα των τελευταίων μηνών, όπου τα δεδομένα, αν καθίσει και δει κανείς, είναι διαφορετικά. Δεν περιγράφουμε το δικό μας «success story». Δεν θριαμβολογούμε. Απλώς αποτυπώνουμε έναν αγώνα και μία προσπάθεια που γίνεται για να γυρίσουμε σελίδα. Ευχαριστώ πολύ.
Ευχαριστούμε τον κύριο Υπουργό. Συνεχίζουμε με την έκτη με αριθμό 1181/23-8-2016 επίκαιρη ερώτηση δεύτερου κύκλου της Βουλευτού Χαλκιδικής κ. Σωτηρίας Βλάχου του Λαϊκού Συνδέσμου - Χρυσή Αυγή προς τον Υπουργό Ναυτιλίας και Νησιωτικής Πολιτικής, σχετικά με την «ασυνειδησία των χειριστών σκαφών γρι - γρι και με τα εγκαταλελειμμένα αλιευτικά σκάφη, που προκαλούν προβλήματα στη διώρυγα της Νέας Ποτίδαιας». Στην ερώτηση θα απαντήσει ο Υπουργός ο κ. Δρίτσας. Κυρία Βλάχου, έχετε τον λόγο.
Ευχαριστώ, κύριε Πρόεδρε. Κύριε Υπουργέ, στη διώρυγα της Νέας Ποτίδαιας, που ενώνει τον Τορωναίο με τον Θερμαϊκό Κόλπο, παρατηρείται το φαινόμενο της παράνομης αγκυροβόλησης των σκαφών γρι - γρι δεξιά της διώρυγας. Ο παράτυπος αυτός ελλιμενισμός επιφέρει μία μόνιμη φθορά στα στηθαία της διώρυγας, με αποτέλεσμα να έχει αρνητικό αντίκτυπο στην εικόνα της περιοχής. Επιπροσθέτως, οι ιδιοκτήτες τους μετά το πέρας της αλιευτικής τους δραστηριότητας στο Αιγαίο στα ανοιχτά του Θερμαϊκού και του Τορωναίου Κόλπου, εγκαταλείπουν τους σπάγκους στον πυθμένα της διώρυγας. Η ασύδοτη αυτή πρακτική δυσχεραίνει το έργο των αλιέων, αλλά επίσης εμποδίζει και οποιοδήποτε άλλο σκάφος, καθώς οι εγκαταλειμμένοι σπάγκοι περιπλέκονται στις προπέλες. Τέλος, εκατέρωθεν του καναλιού της Ποτίδαιας υπάρχουν δύο λιμένες, όπου κείνται εγκαταλελειμμένα και διαβρωθέντα σκάφη, τα οποία συνιστούν υποβόσκοντα περιβαλλοντικό κίνδυνο σημαντικών διαστάσεων. Ερωτάται ο αρμόδιος Υπουργός: Πρώτον, γιατί υπάρχει αυτή η ανοχή στον παράτυπο ελλιμενισμό των σκαφών γρι - γρι στα στηθαία της διώρυγας; Προτίθεστε να αντιμετωπίσετε οριστικώς την αυθαίρετη αυτή ενέργεια των ιδιοκτητών των σκαφών αυτών; Δεύτερον, ποια τα ληπτέα μέτρα, αφ' ενός για την αντιμετώπιση της ζημιογόνου πρακτικής ιδιοκτητών γρι - γρι όσον αφορά την αλιεία και αφ' ετέρου για την αποσόβηση εκδηλώσεως περιβαλλοντικού κινδύνου από τα εγκαταλελειμμένα σκάφη στον λιμένα;
Κύριε Υπουργέ, έχετε τον λόγο για την πρωτολογία σας.
Ευχαριστώ, κύριε Πρόεδρε. Κυρία Βλάχου, με βάση την ερώτησή σας, ως όφειλα, διερεύνησα το θέμα, που επισημαίνετε και καταγγέλλετε. Οι επίσημες και υπεύθυνες αναφορές των υπηρεσιών του Λιμενικού Σώματος δεν επιβεβαιώνουν την περιγραφή την οποία κάνετε στην ερώτησή σας. Η διώρυγα της Νέας Ποτίδαιας διέπεται από διατάξεις του ειδικού κανονισμού Λιμένα Θεσσαλονίκης με αριθμό 67. Εκεί περιγράφονται και τα δεδομένα και οι κανόνες, αλλά και η δικαιοδοσία της Λιμενικής Αρχής Θεσσαλονίκης. Εκεί, πράγματι, εντός της διώρυγας, απαγορεύεται η αγκυροβόληση και η πρόσδεση πλοίων σε οποιουδήποτε είδους κατασκευή, πλην αλιευτικών καταφυγίων της Ποτίδαιας, που βρίσκονται στην είσοδο και στην έξοδο της διώρυγας. Επίσης, απαγορεύεται κάθε αλιευτική δραστηριότητα. Απ' ό,τι με ενημέρωσε η υπηρεσία, έχετε ήδη - εκτός από την ερώτησή σας που, ως έχετε δικαίωμα, υποβάλετε - προβεί και σε προφορικές καταγγελίες, που αφορούσαν και αυτές την άτακτη πρόσδεση σκαφών στη διώρυγα κατά παρέκκλιση του κανονισμού. Σύμφωνα με τις επίσημες, σας λέω και πάλι, αναφορές των υπηρεσιών - αυθημερόν διενεργήθηκε αυτοψία - δεν διαπιστώθηκε αυτό το οποίο καταγγέλλατε, αλλά ότι προσδένουν, πράγματι, σκάφη στο δυτικό καταφύγιο σύμφωνα με τον κανονισμό. Λένε, επίσης, οι υπηρεσίες ότι η πρόσδεση σκαφών στο στηθαίο της διώρυγας είναι αντικειμενικά αδύνατη, καθώς δεν υφίστανται υποδομές για να μπορεί ένα σκάφος να δέσει εκεί. Τα δε βυθίσματα δεν είναι επαρκή για κάτι τέτοιο. Επίσης, η πρόσδεση οποιουδήποτε αλιευτικού σκάφους, όπως είπα, από πλευράς Θερμαϊκού Κόλπου γίνεται στο αλιευτικό καταφύγιο, από όπου ξεκινά το στηθαίο της διώρυγας. Είναι προσωρινή και αφορά σε αναγκαίες εργασίες, φορτοεκφόρτωση αλιευμάτων, τροφοδοσία, εφοδιασμό κ.λπ.. Στα δύο αλιευτικά καταφύγια που υπάρχουν, ένα στην ανατολική πλευρά, στον Τορωναίο Κόλπο, και ένα στη δυτική, στον Θερμαϊκό, ελλιμενίζονται κυρίως μεγάλα αλιευτικά σκάφη, «γρι - γρι». Δεν έχει εντοπιστεί κίνδυνος για την ασφαλή ναυσιπλοΐα. Δεν προκύπτει παράβαση διεθνών κανονισμών αποφυγής συγκρούσεων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Η λιμενική αρχή διαβεβαιώνει ότι διενεργεί τακτικούς ελέγχους στα αλιευτικά καταφύγια της διώρυγας. Καταγράφει το σύνολο των ελλιμενιζόμενων σκαφών και όπου προκύπτει παράβαση, επιβάλλονται διοικητικές κυρώσεις. Όσο για τα εγκαταλελειμμένα σκάφη - και τελειώνω και στη δευτερομιλία μου, εάν χρειαστεί, μπορώ να προσθέσω οτιδήποτε άλλο - άλλο είναι τα σκάφη, που δεν χρησιμοποιούνται συστηματικά και τακτικά και ελλιμενίζονται εκεί για μεγάλο διάστημα. Αυτά δεν είναι εγκαταλελειμμένα. Υπάρχουν οι ιδιοκτήτες τους, απλώς δεν τα χρησιμοποιούν συχνά. Εγκαταλελειμμένο είναι ένα σκάφος το οποίο, πράγματι, δεν έχει ιδιοκτήτη, δεν έχει φροντίδα, δεν έχει τίποτα και παρουσιάζει κινδύνους ναυαγίου και μόλυνσης ή πρόκλησης οποιασδήποτε άλλης επιβάρυνσης στο λιμενικό αυτό καταφύγιο. Τέτοια σκάφη, που να είναι εγκαταλελειμμένα και μάλιστα σε σημαντικό αριθμό ώστε να γεννάται πρόβλημα, δεν έχει καταγράψει η αρμόδια λιμενική αρχή.
Ευχαριστούμε, κύριε Υπουργέ. Κυρία Βλάχου, έχετε τον λόγο για τη δευτερολογία σας.
Κύριε Υπουργέ, έχω αποδείξεις και φωτογραφίες. Είναι αγκυροβολημένα στο στηθαίο επί της διώρυγος. Με την αγκυροβόληση, που έχουν κάνει πάνω στο στηθαίο, με τον κυματισμό της θάλασσας, έχουν πέσει τα στηθαία, έχουν γίνει κατολισθήσεις, έχουν πέσει δένδρα και αυτοκίνητα. Ακόμα και αυτή τη στιγμή τα «γρι - γρι» παραμένουν επί της διώρυγος και συνδεδεμένα στο στηθαίο. Όσο για τους σπάγκους έχουν κάνει το εξής. Έχω επισκεφθεί την κυρία Σίμωσι, Προϊσταμένη - Διευθύντρια της Εφορείας Εναλίων Αρχαιοτήτων. Μου είπε ότι δεν επιτρέπεται να δένουν τα σκάφη επί της διώρυγας. Μετά το γρι - γρι έχουμε τις λάντζες και μετά τα μικρά σκάφη. Βάζουν σπάγκους, τους οποίους παίρνουν από τους αρχαιολογικούς χώρους, τους οποίους έχουν λεηλατήσει. Τους χρησιμοποιούν σαν άγκυρα, για να μπορέσουν τα ρομποτάκια τους να σταματήσουν. Αυτό απαγορεύεται εκ του νόμου. Επίσης, υπάρχουν εγκαταλελειμμένα και βυθισμένα σκάφη και στα δύο λιμανάκια. Θα σας δείξω φωτογραφίες, για να δείτε εάν επαληθεύεται αυτό που λέω ή όχι. Έχω απευθυνθεί στις υπηρεσίες και της Θεσσαλονίκης και των Νέων Μουδανιών. Μου είπαν ότι θα μου απαντήσουν, αλλά δεν μου έχει απαντήσει κανείς. Λέγεται κάτι, το οποίο δεν θέλω να θίξω. Μου είπαν «Κυρία Βλάχου, δεν θα κάνετε κάτι, γιατί τα φελιζόλ κάνουν πολλή δουλειά». Τι εννοούν; Δεν ξέρω. Πιστεύω και ελπίζω με την παρέμβασή σας να διορθωθεί η κατάσταση. Η διώρυγα της Ποτίδαιας είναι το στολίδι της Χαλκιδικής. Υπάρχει μελέτη για να διορθωθούν τα πλαϊνά, πεζόδρομος και φωτισμός. Αυτός είναι και ο στόχος των Βουλευτών της Χαλκιδικής. Καταθέτω τα στοιχεία που σας προανέφερα για τα Πρακτικά. Ευχαριστώ πολύ.
Κύριε Υπουργέ, έχετε τον λόγο.
Κυρία Βλάχου, προσωπικά δεν έχω κανέναν λόγο να αμφισβητήσω τους ισχυρισμούς σας και θα σας παρακαλούσα αυτές τις φωτογραφίες στις οποίες αναφέρεστε, αν μάλιστα έχουν και ασφαλή ημερομηνία, είτε να τις καταθέσετε στα Πρακτικά είτε να μου τις αποστείλετε στο Υπουργείο, όπως και οποιοδήποτε άλλο στοιχείο.
Τις έχω ήδη καταθέσει στα Πρακτικά.
Σε κάθε περίπτωση αυτό που, επίσης, βεβαιώνουν οι υπηρεσίες εγγράφως είναι ότι από τις ενώσεις των αλιέων της περιοχής καμιά καταγγελία δεν έχει καταγραφεί για μεγάλο διάστημα, αναφορικά με τη συμπεριφορά των γρι - γρι ή για προβλήματα στις προπέλες τους από σκοινιά ή οτιδήποτε άλλο, που βέβαια κατά τεκμήριο και κατά την πληροφόρηση, που έχω και κατά την κοινή πείρα άλλωστε, τα γρι - γρι δεν χρησιμοποιούν σπάγκους, αλλά δίχτυα.
Όχι, χρησιμοποιούν σπάγκους.
Εν πάση περιπτώσει, είναι λεπτομέρειες που αντιλαμβάνεστε ότι στο επίπεδο της δικής μου ευθύνης δεν μπορώ να έχω σαφή γνώμη, αλλά διατίθεμαι να ψάξω και την παραμικρή λεπτομέρεια, πολύ περισσότερο εφόσον, όπως καταγγέλλετε, υπάρχει και κίνδυνος προσβολής αρχαιολογικού χώρου ή οτιδήποτε άλλο κ.λπ.. Δεν ξέρω αν ο κύριος Πρόεδρος επιτρέπει τον διάλογο. Από εμένα δεν υπάρχει θέμα. Σε κάθε περίπτωση, παρακαλώ ό,τι στοιχεία έχετε, ευχαρίστως να τα στείλετε επισήμως στο Υπουργείο ή μέσω της Βουλής ή απευθείας. Και βεβαίως, εφόσον πραγματικά υπάρχει οποιαδήποτε υπέρβαση της νομιμότητας, να είστε βέβαιη ότι το Υπουργείο είναι παρόν και θα ελέγχει, όπως κάνει καθημερινά γι' αυτού του είδους τα ζητήματα. Ευχαριστώ.
Ευχαριστούμε τον κύριο Υπουργό. Συνεχίζουμε με την έβδομη με αριθμό 1199/30-8-2016 επίκαιρη ερώτηση δεύτερου κύκλου του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου, προς τον Υπουργό Ναυτιλίας και Νησιωτικής Πολιτικής, σχετικά με την ναυτική τραγωδία στην Αίγινα. Κύριε Κατσαφάδο, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, όλοι γίναμε μάρτυρες στις 16 Αυγούστου του τραγικού δυστυχήματος, που συνέβη στην Αίγινα. Τέσσερις άνθρωποι έχασαν τη ζωή τους και άλλοι πέντε τραυματίστηκαν σοβαρά. Φυσικά, ο λόγος για τον οποίο κατέθεσα στην ερώτησή μου δεν είναι για να υποκαταστήσουμε τις αρμοδιότητες της δικαιοσύνης, αλλά για να δούμε τις τυχόν ευθύνες και παραλείψεις τις οποίες έχει το Λιμενικό Σώμα, του οποίου εσείς πολιτικά προΐσταστε, αλλά και για να συζητήσουμε και για τις ατυχείς δηλώσεις - όπως έχει περάσει η άποψη στο πανελλήνιο - τις οποίες καταθέσατε εκείνη την ημέρα και τις επόμενες ημέρες. Αυτό, λοιπόν, το οποίο θέλω να σας ρωτήσω, κύριε Υπουργέ, είναι για ποιον λόγο το ταχύπλοο του Λιμενικού Σώματος έφθασε με δυόμισι ώρες καθυστέρηση στον τόπο του δυστυχήματος. Είναι ένα καυτό ερώτημα το οποίο απασχολεί όχι μόνο τους Αιγινήτες, αλλά και όλους τους Έλληνες πολίτες οι οποίοι έχουν παρακολουθήσει αυτό το τραγικό περιστατικό το οποίο συνέβη. Το δεύτερο το οποίο θέλω να σας ρωτήσω είναι για ποιον λόγο δεν συνοδεύτηκε το σκάφος «Duende», το οποίο ήταν υπεύθυνο γι' αυτό το δυστύχημα, από τις λιμενικές αρχές στο Λιμεναρχείο της Αίγινας. Και το τρίτο που θέλω να σας ρωτήσω είναι πώς δεν συνοδεύτηκαν οι επιβάτες οι οποίοι ήταν στο ταχύπλοο «Duende» από τις λιμενικές αρχές στο Λιμεναρχείο της Αίγινας, αλλά μόνοι τους πήγαν σε κάποιο άλλο λιμάνι και από εκεί και πέρα, ακολούθησαν έναν δρόμο και ήρθαν μόνοι τους στο Λιμεναρχείο της Αίγινας. Τολμώ να σας πω ότι ένας από τους φερόμενους ως επιβάτες - γιατί αυτά θα τα κρίνει η δικαιοσύνη - μάλιστα έφυγε από την Αίγινα και παρουσιάστηκε αρκετό καιρό μετά. Αυτά είναι τρία βασικά ερωτήματα στα οποία θα θέλαμε να μας δώσετε μια απάντηση, γιατί όπως δηλώσατε «το Λιμενικό έκανε άψογα τη δουλειά του και δεν μπορώ να καταλάβω τι άλλο θα μπορούσε να κάνει το Λιμενικό σε αυτή την περίπτωση». Και το δεύτερο πράγμα το οποίο θα ήθελα να σας ρωτήσω είναι αναφορικά με τις δηλώσεις σας, κύριε Υπουργέ. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δηλώσατε ότι ο χειριστής του ταχυπλόου ήταν έμπειρος, γνώστης και κατείχε πολλά χρόνια δίπλωμα ταχυπλόου. Ο ρόλος σας δεν ήταν αυτός, κύριε Υπουργέ. Εγώ δεν διαφωνώ ότι θα έπρεπε να παρίσταστε στην Αίγινα. Καλά κάνατε, ήταν ένα ναυτικό δυστύχημα. Όχι επειδή ήταν εκλογική σας περιφέρεια, αλλά και σε οποιοδήποτε σημείο της χώρας να είχε γίνει κάτι ανάλογο, θα έπρεπε να παρευρεθείτε. Από εκεί και πέρα, όμως, τουλάχιστον οι δηλώσεις σας για την εμπειρία και την ικανότητα του οδηγού του ταχυπλόου ήταν ατυχέστατες και αυτό φάνηκε και την επόμενη ημέρα που του πήραν το δίπλωμα. Σας ευχαριστώ πολύ.
Τον λόγο έχει ο Υπουργός. Ελάτε, κύριε Δρίτσα.
Κύριε συνάδελφε, ειλικρινά εκτιμώ - και πρέπει κατ' αρχάς να το πω - ιδιαίτερα την αναφορά σας, στην ερώτησή σας, ότι η ερώτηση γίνεται ακριβώς για να απαντηθούν σοβαρότατα ερωτήματα, όπως αναφέρετε, και να διευκρινιστούν, ως ελάχιστη υποχρέωση απέναντι στα θύματα και στα εκατομμύρια τουριστών που επισκέπτονται κάθε χρόνο τη χώρα μας. Παρακάτω, πριν θέσετε τα ερωτήματά σας, προτάσσετε μια φράση που όντως την εκτιμώ. Λέτε, δηλαδή, «Με απόλυτο σεβασμό στη μνήμη των θυμάτων και στις οικογένειές τους». Αυτό το λέω διότι ακριβώς επειδή είστε και γνώστης της περιοχής - είστε Βουλευτής Πειραιώς και Νήσων και τακτικός επισκέπτης της Αίγινας - και γνωρίζετε πρόσωπα και πράγματα, δεν υποπέσατε στο λάθος των συναδέλφων σας Βουλευτών της Νέας Δημοκρατίας, οι οποίοι διαδοχικά με τρεις ερωτήσεις ούτε αναφέρθηκαν στον σεβασμό των νεκρών ούτε σεβάστηκαν άλλα πράγματα, αλλά ακολούθησαν - αυτό που δεν κάνετε εσείς - μια τακτική πολιτικής αξιοποίησης - θα την πω «σπέκουλα» - άθλιων δημοσιευμάτων, που έφεραν δήθεν εμένα, τον κ. Φλαμπουράρη, τον κ. Σταθάκη και άλλους Βουλευτές ή παράγοντες του ΣΥΡΙΖΑ ως επιβαίνοντες στο μοιραίο σκάφος, που προκάλεσε αυτήν την τραγωδία, στο ταχύπλοο «Duende». Αυτήν την αθλιότητα δεν την ακολουθείτε εσείς και αυτό σας τιμά. Αυτό, πράγματι, όπως και εγώ και όλοι μας έχουμε κάνει, επιδεικνύει σεβασμό στη μνήμη των νεκρών και στην οδύνη των οικείων τους. Από εκεί και πέρα, πρέπει να απαντήσω αναλυτικά εντός των ημερών για όλα αυτά και θα το κάνω στις ερωτήσεις, που έχουν κατατεθεί. Μεταξύ των άλλων, όπως γνωρίζει το πανελλήνιο, ερωτώμαι και γιατί πήρε δίπλωμα το 2014 ο συγκεκριμένος κατηγορούμενος στην περίπτωση της τραγωδίας της Αίγινας! Επομένως, αναλυτικά και συστηματικά θα απαντήσω γραπτά, γιατί είναι πληθώρα τα δεδομένα, που πρέπει να εκτεθούν. Όμως, λέω ότι δεν είναι σωστή η ενημέρωση που έχετε. Από τη στιγμή που κατεγράφη το περιστατικό, σύμφωνα με στοιχεία τα οποία δεν είναι στοιχεία της δικογραφίας - κι εγώ δεν αναμείχθηκα στη δικογραφία ούτε επιχείρησα σε καμμία περίπτωση να επηρεάσω την ανακριτική διαδικασία και θα το αποδείξω αυτό, καθώς δεν έχουμε κανέναν λόγο να καλύψουμε κανέναν και τίποτα σ' αυτήν την υπόθεση, το αντίθετο μάλιστα - στις 12.48΄ της 16ης Αυγούστου, σύμφωνα με το ημερολόγιο του λιμεναρχείου, το λιμεναρχείο δέχθηκε, για πρώτη φορά διαμέσου της Αστυνομικής Διεύθυνσης Ναυπλίου, από πολίτη, που ήταν στη Νήσο Μονή και είδε το περιστατικό, τη γενική είδηση ότι υπάρχει μια σύγκρουση σκαφών, χωρίς άλλες λεπτομέρειες. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού]] Αμέσως κινήθηκε η διαδικασία ενημέρωσης του λιμενάρχη, του υπολιμενάρχη, της προϊστάμενης Λιμενικής Αστυνομίας και δόθηκε επείγουσα εντολή προσέλευσης όλου του διαθέσιμου προσωπικού στην υπηρεσία. Δόθηκε, επίσης, εντολή προς όλα τα παραπλέοντα σκάφη που εκτελούν πλόες, αφού προηγουμένως έγινε η αναγκαία διασταύρωση. Ταυτόχρονα, έγινε κινητοποίηση του Κέντρου Υγείας της Αίγινας, του ιδιωτικού δικαίου νοσοκομείου της Αίγινας και έγινε πρόσκληση σε όλους τους γιατρούς. Αυτά έγιναν στο λιμεναρχείο εκείνη την ώρα, γιατί το άμεσο ήταν η ανθρώπινη ζωή. Μεγάλο μέρος της ευθύνης των λιμενικών αρχών στη συνέχεια ήταν η διακομιδή των σορών των νεκρών, η περίθαλψη των τραυματιών, η μεταφορά τους εν συνεχεία στην Αθήνα και η καταγραφή των πάντων. Από τις 12.48΄, επτά λεπτά μετά, στις 12.55΄ αναχωρούν με υπηρεσιακό όχημα οδικώς για την Πέρδικα και φτάνουν στις 13: 15΄. Εκεί επιλαμβάνονται άμεσα της διαδικασίας και έχουν ήδη αρχίσει να φέρνουν στη στεριά και σορούς νεκρών και τραυματίες. Όμως και ένας εξ αυτών, των λιμενικών, επιβιβάζεται σε ιδιωτικό σκάφος και φτάνει στον τόπο του συμβάντος. Το ταχύπλοο, το φουσκωτό, που διαθέτει το Λιμεναρχείο της Αίγινας με αριθμό «334» στις 12.56΄, οκτώ λεπτά μετά την πρώτη ειδοποίηση, ξεκινά διαδικασία αναχώρησης. Ξέρετε, ένα σκάφος θέλει μια διαδικασία πριν αναχωρήσει. Δεν ήταν εν κινήσει αυτό το σκάφος. Καταγράφεται, λοιπόν, η άφιξή του και εν συνεχεία πριν από τη 13.30΄, δηλαδή, σε λιγότερο από μισή ώρα, έγινε η συνοδεία της ρυμούλκησης του σκάφους «Duende», αυτού του ταχύπλοου που προκάλεσε αυτό το τραγικό συμβάν, στο Λιμάνι της Αίγινας. Συνοδεύτηκε από αυτό το σκάφος. Αυτά είναι καταγεγραμμένα όχι στη δικογραφία - μπορεί, βέβαια, να είναι και εκεί, αλλά δεν είναι από εκεί - , αλλά στα επίσημα στοιχεία του Λιμεναρχείου της Αίγινας.
Κύριε Υπουργέ, θα σας παρακαλούσα να συντομεύετε, γιατί έχετε καλύψει διπλάσιο χρόνο από την ομιλία σας.
Τελειώνω με αυτό, κύριε Πρόεδρε. Από εκεί και πέρα, από τη 13.30΄ με κινητοποίηση του κέντρου επιχειρήσεων του Λιμενικού Σώματος καταπλέουν το «601», το «607», το πλοίο ανοικτής θαλάσσης, το «050», ομάδες ειδικών δυνάμεων με εξοπλισμό και ελικόπτερο. Επίσης το ΓΕΕΘΑ διέθεσε Super Puma. Από τη 13.30΄ και μετά διαδοχικά από τον Πόρο εν συνεχεία, γιατί ήταν ανοικτή ακόμα η διαδικασία και για πολλή ώρα. Αυτή η διαδικασία κράτησε σαράντα οκτώ ώρες, σύμφωνα με την υποχρέωση που υπάρχει, για έρευνα και διάσωση πιθανών νέων αγνοουμένων. Κανείς δεν ήξερε πόσοι αγνοούνται. Κανείς δεν είχε επίσημο στοιχείο καταγραφής για το πόσοι επέβαιναν στη λάντζα, που μετέφερε τον κόσμο από την Πέρδικα στη Μονή. Επομένως, δεν υπάρχει υπαίτια καθυστέρηση του Λιμενικού Σώματος σ' αυτό. Αντίθετα, όλο το Λιμενικό Σώμα και όλο το αρχηγείο και ο περιφερειάρχης του Λιμενικού Σώματος, ο Υποναύαρχος κ. Ντούνης, μαζί με το πλοίο ανοικτής θαλάσσης έφτασαν επιτόπου το δυνατόν συντομότερα. Στη δευτερομιλία μου θα αναφερθώ στα υπόλοιπα. Συγγνώμη, κύριε Πρόεδρε, αλλά έχει λεπτά ζητήματα αυτό το θέμα και γι' αυτό καθυστέρησα. Σας ευχαριστώ πολύ για την κατανόησή σας.
Καλώς, κύριε Υπουργέ. Ορίστε, κύριε Κατσαφάδο, έχετε τον λόγο για τη δευτερολογία σας. Και παρακαλώ να είστε εντός του πλαισίου του χρόνου που προβλέπεται.
Θα μου επιτρέψετε, κύριε Πρόεδρε, να πάρω λίγο χρόνο παραπάνω, γιατί δυστυχώς, κύριε Υπουργέ, από τα επτά λεπτά που μιλούσατε, τα τρία λεπτά μιλήσατε για τα ερωτήματα, που σας έθεσα και τα άλλα τέσσερα λεπτά κάνατε αντιπολιτευτική κριτική στη Νέα Δημοκρατία. Θέλω, λοιπόν, να σας πω πως δεν πιστεύω ότι υπάρχει εκπρόσωπος του λαού, δεν πιστεύω ότι υπάρχει Βουλευτής μέσα σ' αυτήν την Αίθουσα ο οποίος δεν σεβάστηκε τα θύματα και τη μνήμη των νεκρών και τις οικογένειές τους. Από εκεί και πέρα, κύριε Υπουργέ, υπάρχει κάποιο πρόβλημα. Νομίζω ότι δεν σας έχουν ενημερώσει καλά. Το σκάφος «334», όπως λέτε, το οποίο ανήκει στο Λιμεναρχείο της Αίγινας, την τελευταία φορά που τροφοδοτήθηκε με καύσιμα ήταν στις 18 Ιουλίου. Η ενημέρωση την οποία έκαναν οι λιμενικές αρχές της Αίγινας ήταν ότι δεν είχε καύσιμα για να προστρέξει άμεσα, επειδή το δρομολόγιο στις 10 Αυγούστου δεν πραγματοποιήθηκε. Και έρχομαι και σε κάτι άλλο, κύριε Υπουργέ. Το λιμενικό στην περιοχή, στην Αίγινα, έχει ένα σκάφος. Και έρχομαι στη γενική ερώτηση: Στην Αίγινα υπήρχαν πάνω από ογδόντα χιλιάδες πολίτες. Αν γινόταν ένα τραγικό γεγονός - όπως και έγινε - , ποια θα ήταν η κινητοποίηση την οποία θα είχε το Λιμενικό Σώμα με το πλωτό του σκάφος; Δεν είχε καύσιμα! Αυτή ήταν η δικαιολογία την οποία είπαν στους Αιγινήτες. Και εκείνη την ώρα ανεφοδιαζόταν, κύριε Υπουργέ! Αυτό είναι το ένα. Δεύτερον, σαφέστατα μισή ώρα μετά το περιστατικό, όταν ενημερώθηκε το λιμεναρχείο, πήγε ένα τζιπ του Λιμενικού Σώματος με δύο άνδρες στην Πέρδικα. Ο ένας, όπως όντως λέτε, αποβιβάστηκε σε ένα σκάφος στην Πέρδικα και πήγε και στην περιοχή όπου έγινε το τραγικό συμβάν, αλλά προσέγγισε και το «Duende». Και εδώ υπάρχει ένα ερώτημα, κύριε Υπουργέ, γιατί το μεγάλο πρόβλημα, όπως σας είπα, δεν είναι ότι έρχομαι εδώ να συζητήσω τις ποινικές ευθύνες και να προσπαθήσω να καπελώσω το χρέος και τη δουλειά που έχει να κάνει η δικαιοσύνη. Σας, ρωτάω λοιπόν, το εξής, κύριε Υπουργέ. Αυτός ο λιμενοφύλακας, αυτός ο λιμενικός ο οποίος πήγε στην περιοχή και ο οποίος πήγε δίπλα στο «Duende» όφειλε ή δεν όφειλε να συνοδεύσει αυτός το «Duende» και να μη φύγουν οι επιβάτες από μέσα; Όφειλε ή δεν όφειλε, αν έμπαζε το «Duende» νερά, να τους βάλει στο σκάφος το οποίο πήγε εκεί και να τους προσαγάγει αυτός στο λιμεναρχείο; Διότι πήγαν ασυνόδευτοι, κύριε Υπουργέ. Δεν μπορεί να καθόμαστε να συζητούμε για πράγματα τα οποία έπρεπε να γίνονταν αυτομάτως. Σας λέω ότι μόνοι τους οι φερόμενοι ως επιβάτες πήγαν στο λιμεναρχείο και εσείς μου λέτε ότι το Λιμενικό έκανε καλά τη δουλειά του. Δεν είναι έτσι, κύριε Υπουργέ. Εγώ δεν είμαι μάντης προθέσεων ούτε κάνω δίκη προθέσεων. Εγώ δεν προσπαθώ να ανακαλύψω μυστήρια ούτε σκευωρίες. Παραθέτω, όμως, τα γεγονότα έτσι όπως είναι. Το σκάφος του Λιμενικού δεν είχε βενζίνη. Εκείνη την ώρα, λοιπόν, το τροφοδοτούσαν με βενζίνη. Αυτό είναι το ένα. Δεύτερον, αυτό το οποίο είπατε - και έχετε δίκιο - είναι ότι πήγε το τζιπ του Λιμενικού, αποβιβάστηκε ο ένας από τους δύο υπαλλήλους του Λιμενικού Σώματος, πήγε στη θαλάσσια περιοχή, πήγε στο «Duende», ρώτησε ποιοι ήταν οι επιβαίνοντες, του είπαν ότι είναι μέσα στην καμπίνα και ότι έχουν πανικοβληθεί. Δεν κατέβηκε, δεν μπήκε μέσα στο «Duende» για να δει ποιοι πραγματικά ήταν οι επιβάτες και τους άφησε και έφυγαν, και μου λέτε ότι έπραξε σωστά το Λιμενικό και ότι ήσασταν εκεί όλη την ώρα κατά τη διάρκεια της προανάκρισης. Ρωτώ: Με όλα αυτά τα αναπάντητα ερωτήματα, με όλη αυτή τη μυθολογία η οποία έχει αναπτυχθεί γύρω από το ποιοι ήταν επιβάτες, θα έπρεπε ή δεν θα έπρεπε να διαταχθεί μία ΕΔΕ; Αυτό είναι το ερώτημα, κύριε Υπουργέ. Μετά υπάρχουν και άλλα ερωτήματα για τα οποία δεν φέρετε εσείς μόνο την ευθύνη, η Κυβέρνησή σας εννοώ. Βεβαίως, φέρετε την ευθύνη για το ότι ενάμιση χρόνο δεν έχουμε κάνει κάτι σε μία τουριστική και ναυτική χώρα για να μπορέσουμε να λύσουμε παθογένειες δεκαετιών, όπως και εμείς έχουμε ευθύνη, όπως και όσοι κυβέρνησαν αυτόν τον τόπο έχουν ευθύνη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Σας ρωτώ κάτι, κύριε Υπουργέ: Είναι δυνατόν μετά από τις καταγγελίες οι οποίες υπήρχαν από κατοίκους της Πέρδικας αλλά και από παραθεριστές, ότι το ίδιο έγινε και με άλλα σκάφη την προηγούμενη μέρα, την προπροηγούμενη μέρα, που έκαναν επικίνδυνους ελιγμούς, να μην έχει παρουσιαστεί ένας λιμενοφύλακας στην περιοχή; Είναι δυνατόν, όταν υπάρχουν καθημερινά δρομολόγια…
Κύριε Κατσαφάδο, να κλείνετε, παρακαλώ πολύ.
Μου επιτρέπετε;
Πόσο να σας επιτρέψω;
Ένα δευτερόλεπτο.
Ήδη έχουν περάσει τέσσερα λεπτά.
Είναι δυνατόν, όταν γίνονται καθημερινά δρομολόγια, τα οποία έχουν συγκεκριμένη ώρα από λάντζες, να μην ξέρουμε και να μην υπάρχει ένας έλεγχος για το πόσοι επιβαίνουν σε αυτές τις λάντζες; Δηλαδή, αν γινόταν ένα ναυτικό ατύχημα, ένα τραγικό ναυτικό δυστύχημα, επειδή ένα λαντζέρης αντί για είκοσι ή είκοσι δύο άτομα τα οποία χωρούν στη λάντζα, έβαζε σαράντα; Υπάρχει έλεγχος του κράτους; Σας λέω ότι σε αυτό δεν έχετε μόνο εσείς την ευθύνη. Η ευθύνη είναι διαχρονική, αλλά μη μου λέτε ότι το Λιμενικό έκανε σωστά τη δουλειά του. Σας ευχαριστώ πολύ.
Κύριε Υπουργέ, έχετε τον λόγο για τη δευτερολογία σας και θα παρακαλούσα να περιοριστείτε στα τρία λεπτά που δικαιούστε.
Κύριε Κατσαφάδο, δεν ξέρω, αλλά μάλλον δεν έπιασαν τόπο τα καλά λόγια που σας είπα στην πρωτομιλία μου. Διολισθήσατε στην ίδια κατεύθυνση, ανεβάζοντας τους τόνους και κάνοντας σαφή προσπάθεια πολιτικής αξιοποίησης της τραγωδίας. Ο έλεγχος είναι θεμιτός, αλλά χρειάζεται μία προσοχή και σεβασμός στα όρια. Η δική μας Κυβέρνηση και εγώ προσωπικά έχω ρυθμίσει με νόμο τη δυνατότητα να διευκολύνονται τα σκάφη του Λιμενικού Σώματος και να προμηθεύονται καύσιμα πέρα από τις διαγωνιστικές και τις άλλες διαδικασίες. Σε κάθε περίπτωση, το σκάφος του Λιμενικού Σώματος έφτασε εκεί, στον χώρο στον συντομότερο δυνατό χρόνο, πάντως όμως όχι δυόμισι ώρες μετά, όπως είπατε στην πρωτομιλία σας.
Μιάμιση ώρα.
Μιάμιση. Σε είκοσι λεπτά έφτασε κατά τεκμήριο.
Από τις δώδεκα μέχρι τη μιάμιση, από τις δώδεκα που έγινε το γεγονός μέχρι που ενημερωθήκατε είναι μιάμιση ώρα.
Κύριε Κατσαφάδο, μη διακόπτετε, σας παρακαλώ.
Αφού σας λέω ότι στις 12.50΄ συμβαίνει το τραγικό δυστύχημα και στις 13.30΄ είναι καταγεγραμμένη συνοδεία του σκάφους αυτού στη ρυμούλκηση του ταχυπλόου προς το λιμάνι της Αίγινας από την περιοχή. Άρα τι μου λέτε; Μην μπούμε, όμως, τώρα σε λεπτομέρειες, γιατί ήδη υπεισήλθατε στην ίδια την ανακριτική διαδικασία, στην οποία εγώ δεν θέλω να υπεισέλθω. Εγώ περιέγραψα δεδομένα. Δεν έκανα κρίση και μάλιστα, συνολική για το αν υπάρχουν ή δεν υπάρχουν οποιεσδήποτε ευθύνες. Δεν έχουν καταγραφεί υπηρεσιακά, δεν έχουν καταγραφεί από την ανακριτική διαδικασία, δεν με έχει καλέσει ο ανακριτής, δεν μου έχει στείλει καμμία επισήμανση ότι υπάρχουν παραλείψεις που πρέπει να ελεγχθούν και μάλιστα υπαίτιες. Εάν προκύψουν τέτοια θέματα, πρώτοι εμείς θα ελέγξουμε τα πάντα. Όμως, δεν είναι δυνατόν να μεταβληθεί ο Υπουργός σε ανακριτή, όταν η ανάκριση υπάρχει, είναι ανοικτή και πορεύεται. Από αυτήν την άποψη, λοιπόν, όλα αυτά τα ζητήματα, δηλαδή τι έπρεπε, τι δεν έπρεπε, σε τι συνθήκες, το ένα ή το άλλο, αφήστε την ανακριτική διαδικασία να τα ρυθμίσει. Η πολιτική αγωγή έχει κάθε δικαίωμα και υποχρέωση, θα έλεγα, να θέσει όλα τα ερωτήματα και το κάνει. Επομένως, εμείς πρέπει να είμαστε πιο χαμηλά. Τώρα, γιατί πήγα στην Αίγινα; Ήμουν στο Λεωνίδιο και ο Αρχηγός του Λιμενικού Σώματος με ενημερώνει για το τραγικό συμβάν. Δεν το σκέφτηκα ούτε στιγμή. Ο κ. Γεωργιάδης, ο Αντιπρόεδρος του κόμματός σας ρώτησε: «Γιατί τσακίστηκε ο κ. Δρίτσας». Ναι, τσακίστηκα και πήγα. Δεν θα μπορούσα να μείνω να κάνω μπάνια στο Λεωνίδιο, όταν έχει συμβεί αυτή η τραγωδία. Φθάνοντας εκεί, δεν έκανα τίποτα άλλο παρά να συντονίσω - ήδη, η ώρα ήταν πια απογευματινή - από την δική μου πλευρά ευθύνης, όλες εκείνες τις ενέργειες για τους τραυματίες, για τη συνέχιση της έρευνας διάσωσης. Είδα τα πληρώματα των σκαφών και τους άντρες των Ειδικών Δυνάμεων. Ασχολήθηκα με όλα αυτά τα θέματα της ευθύνης μου και στον Λιμενάρχη, που είχε την ευθύνη της προανακριτικής διαδικασίας, το μόνο που του είπα ήταν να μην μείνει καμμία πτυχή αυτής της υπόθεσης αδιερεύνητη. Καμμία.
Αν δεν το λέγατε, δηλαδή…
Αυτό θα το έκανε ούτως ή άλλως, αλλά ήδη διάφορες φημολογίες είχαν αρχίσει να κυκλοφορούν.
Κύριε Υπουργέ, σας παρακαλώ, ολοκληρώστε. Κύριε Κατσαφάδο, μην διακόπτετε σας παρακαλώ.
Τελειώνω. Το ΠΑΣΟΚ μετά τη συνέντευξή μου στον ΣΚΑΪ, στον κ. Λυριτζή, στην οποία ανέφερα ότι δεν είναι μόνο η διαδικασία αδειών, που εδώ ενέχεται το κόμμα σας και το ΠΑΣΟΚ και η ΝΔ, στο πως δίνονταν οι άδειες…
Κάνετε κάτι για να το αλλάξετε αυτό;
Φυσικά.
Μην διακόπτετε, παρακαλώ.
Αναφέρω αναλυτικά, μην παρεμβαίνετε. Εκεί ακριβώς αναφέρθηκα απαξιωτικά και για την οδήγηση στη στεριά και για την οδήγηση στη θάλασσα, για κάθε συμπεριφορά οδηγού ή κυβερνήτη που θέλει να έχει τον εαυτό του, όπως το είπα, νταή και λεβέντη του βολάν και της θάλασσας και είπα ότι με την εμπειρία και τη γνώση που έχω στο πέρασμα Πέρδικας - Μονής δεν νοείται υψηλή ταχύτητα. Είναι στενό πέρασμα. Ακόμα και κολυμβητές, παράτολμους, θα μπορούσε κανείς να συναντήσει αλλά υπάρχει πληθώρα σκαφών, μικρών και μεγάλων, και δεν νοείται ταχύτητα. Ένας έμπειρος κυβερνήτης, λοιπόν, κατά τεκμήριο - όχι από τη δικογραφία, αλλά από την κοινή πληροφόρηση που βοούσε στο νησί - δεν είναι νοητό να μην δείξει την οφειλόμενη επιμέλεια και να τρέχει με τη δύναμη που έχει ένα ταχύπλοο σκάφος σε αυτήν την περιοχή. Είναι αδιανόητο να μην υπάρχει νομοθετική ρύθμιση σε στενά περάσματα, να επιτρέπεται να τρέχουν τα ταχύπλοα με την ίδια ταχύτητα όπως θα είναι στο πέλαγος. Αυτά είπα στις απαντήσεις μου και το γραφείο Τύπου του ΠΑΣΟΚ έβγαλε ανακοίνωση ότι παρενέβην στην προανάκριση και μάλιστα υπέρ του κατηγορούμενου και από εκεί και πέρα άρχισε η σπέκουλα από όλους σας, και από τα δημοσιογραφικά επιτελεία και από τα πολιτικά.
Κύριε Υπουργέ, παρακαλώ. Ολοκληρώστε.
Αυτό, λοιπόν, δεν είναι σεβασμός στη μνήμη των νεκρών. Σας παρακαλώ!
Ευχαριστούμε τον κύριο Υπουργό. Πριν περάσουμε στην επόμενη επίκαιρη ερώτηση, έχω να κάνω μία ανακοίνωση: Η Βουλευτής κ. Παρασκευή Χριστοφιλοπούλου ζητεί άδεια ολιγοήμερης απουσίας από 12-9-2016 μέχρι και 13-9-2016, λόγω μετάβασής της στο εξωτερικό. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Δεν θα συζητηθεί, λόγω απουσίας του αρμόδιου Υπουργού στο εξωτερικό, η τρίτη με αριθμό 1205/31-8-2016 επίκαιρη ερώτηση πρώτου κύκλου του Βουλευτή Εύβοιας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Οικονομικών, σχετικά με τη «σκανδαλώδη πώληση της «ΤΡΑΙΝΟΣΕ» έναντι του ευτελούς τιμήματος των 45 εκατομμυρίων ευρώ». Επίσης, δεν θα συζητηθεί λόγω αναρμοδιότητας - αρμόδιο είναι το Υπουργείο Οικονομικών - η πρώτη με αριθμό 1212/5-9-2016 επίκαιρη ερώτηση δεύτερου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Οικονομίας, Ανάπτυξης και Τουρισμού, σχετικά με την «πλήρη αδράνεια για την αντιμετώπιση των «γκρίζων μισθώσεων» στις μισθώσεις ιδιωτικών χώρων ως τουριστικών καταλυμάτων». Εισερχόμαστε στην τέταρτη με αριθμό 1207/1-9-2016 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με την «ανυπαρξία πολιτικής στην προάσπιση της υγείας των πολιτών». Θα απαντήσει ο Υπουργός κ. Ανδρέας Ξανθός. Κύριε Κρεμαστινέ, έχετε τον λόγο.
Κύριε Πρόεδρε, δεν θα προχωρούσα σε αυτήν την ερώτηση, εάν δεν είχα ανησυχήσει με τον τρόπο που με δημόσιες ανακοινώσεις το Υπουργείο αντιμετωπίζει θέματα όπως η επανεμφάνιση της ελονοσίας στη χώρα και βεβαίως με τα αποτελέσματα της, κατά τη γνώμη μου, ανεπιτυχούς αντιμετώπισης της εποχιακής γρίπης πρόσφατα. Ο λόγος, λοιπόν, που κάνω αυτήν την ερώτηση είναι διότι το John Hopkins, ένα από τα μεγαλύτερα πανεπιστήμια της Αμερικής, δημοσίευσε μία μεγάλη μελέτη στην Αμερική, όπου ως τρίτη αιτία θανάτου στην Αμερική θεωρεί τα ιατρικά σφάλματα. Τα δημοσίευσε το BMJ, κρούοντας τον κώδωνα του κινδύνου. Κρούει τον κώδωνα του κινδύνου, λέγοντας ότι αυτό οφείλεται κυρίως στο ότι δεν τηρούνται οι κατευθυντήριες οδηγίες. Αυτό σημαίνει ότι θα πρέπει όλοι να είναι προσεκτικοί πάνω σε αυτό. Θα επικαλεστώ μίαν άλλη μελέτη, την πρώτη που ανακοινώθηκε αυτόν τον χρόνο από το Αμερικάνικο Κολλέγιο Καρδιολογίας, όπου λέει περίπου τα εξής τρομερά πράγματα. Πάλι για την Αμερική μιλάω, που είναι αυστηροί οι νόμοι όσον αφορά την ιατρική δεοντολογία, αυστηρότεροι - αν θέλετε - από τους δικούς μας. Μετά από εγχειρίσεις by pass ή επεμβατικές μεθόδους στην καρδιολογία, επί πέντε χρόνια παρακολούθησαν τι γίνεται. Και τι βρήκαν; Βρήκαν ότι στην πολυαγγειακή στεφανιαία νόσο οι επεμβάσεις που γινόντουσαν με stent είχαν έξι φορές περισσότερους θανάτους από την κανονική χειρουργική επέμβαση. Όταν λέμε «θανάτους», εννοούμε θανάτους. Δεν εννοούμε εργασία, παραποιημένα αποτελέσματα κ.λπ.. Εννοούμε καταγραφή με ονοματεπώνυμο. Το ερώτημα, λοιπόν, είναι ποια πολιτική εφαρμόζει ή σκέφτεται να εφαρμόσει το Υπουργείο Υγείας, για να δει τι γίνεται στη χώρα, όχι μόνον στην καρδιολογία που έφερα ως παράδειγμα, για να μην επεκταθώ σε άλλες ειδικότητες, αλλά σε όλες τις ειδικότητες; Υπάρχει, δηλαδή, ο μηχανισμός, η υπηρεσία που να ελέγχει, όχι άτομο κατ' άτομο, αλλά όπως γίνεται στην Αμερική, σε νοσοκομεία, σε ιδιωτικά κέντρα, σε οτιδήποτε τους φακέλους και να βλέπει τι περίπου γίνεται; Γνωρίζουμε σήμερα, παραδείγματος χάριν, πόσα stents έχουν φυτευτεί στη χώρα; Ξέρουμε πόσοι από αυτούς ζουν στην πενταετία; Δεν υπάρχουν καν επιστημονικές εργασίες. Το Υπουργείο, όμως, οφείλει, αν δεν υπάρχουν επιστημονικές εργασίες, να οργανώσει μελέτες, γιατί αυτό αποτελεί στόχο ουσιαστικό για τη ζωή και τον θάνατο. Όταν στην προηγούμενη ερώτηση πολύ σωστά και ο Υπουργός και ο ερωτών Βουλευτής ανησυχούσαν για πέντε - έξι θανάτους που έγιναν σε ένα ατύχημα, αντιλαμβάνεστε ότι, όταν βλέπει κανείς τέτοια δεδομένα στην παγκόσμια ιατρική κοινότητα, θα πρέπει να ανησυχήσει για το τι συμβαίνει στο κράτος του. Η ερώτηση, λοιπόν, δεν έχει στόχο ούτε αντιπολιτευτικό ούτε επικριτικό προς τον Υπουργό, αλλά έχει στόχο προβληματισμού του τι θα γίνει ή τι γίνεται αυτήν τη στιγμή στη χώρα.
Τον λόγο έχει ο Υπουργός, ο κ. Ξανθός.
Κύριε συνάδελφε, έχουμε συζητήσει ξανά αυτά τα θέματα. Σας έχω απαντήσει με πολύ τεκμηριωμένα στοιχεία ότι το κλίμα γενικευμένης ανασφάλειας για τις υπηρεσίες δημόσιας υγείας της χώρας και για τη διαχείριση των υγειονομικών προβλημάτων και των πολιτών της πατρίδας μας αλλά και των μεταναστών και προσφύγων που βρίσκονται αυτήν την περίοδο στην Ελλάδα είναι σε πλήρη αντίθεση με την πραγματικότητα. Γίνεται μία συστηματική προσπάθεια από συνδικαλιστικούς, πολιτικούς και δημοσιογραφικούς κύκλους να δημιουργηθεί μία εικόνα γενικευμένης ανασφάλειας στην κοινωνία όσον αφορά τα υγειονομικά θέματα. «Το σύστημα υγείας καταρρέει. Οι πολίτες πεθαίνουν αβοήθητοι έξω από τις εντατικές. Υπάρχει υγειονομική βόμβα.» Άλλοι λένε ότι υπάρχει υγειονομικό ναρκοπέδιο. «Υπάρχουν επιδημίες. Υπάρχει καταστροφή.» Νομίζω ότι αυτός ο δρόμος είναι ολισθηρός. Δεν λέω ότι το κλίμα της τοποθέτησής σας ήταν αυτό σήμερα, αλλά πραγματικά πρέπει να σκεφτούν κάποιοι, που μάλιστα έχουν και θεσμικούς ρόλους, ότι δεν μπορούν να παίζουν με αυτά τα πράγματα. Η δημόσια υγεία είναι πολύ σοβαρή υπόθεση για να γίνεται αντικείμενο χυδαίας πολιτικής σπέκουλας και αντιπαράθεσης. Η χώρα είναι υγειονομικά ασφαλής. Το πιστοποιούν οι επιστημονικές και θεσμικές εκπροσωπήσεις της Ευρώπης. Μιλάω για το Ευρωπαϊκό Κέντρο Ελέγχου των Λοιμώξεων, το ECDC. Έχει έρθει το αμερικάνικο ECDC και στην έκθεσή του δεν αναφέρονται τέτοιου τύπου προβλήματα. Φυσικά, είμαστε σε διαρκή επικοινωνία με και τεχνική συνεργασία με τον Παγκόσμιο Οργανισμό Υγείας. Υπάρχει, λοιπόν, ένα ερώτημα εάν τηρούνται οι κατευθυντήριες οδηγίες του ΠΟΥ, εάν σε αυτήν την χώρα ερευνώνται, ας πούμε, τα επιστημονικά δεδομένα. Προφανώς υπάρχουν ελλείψεις και έχουμε ένα τεράστιο πρόβλημα - το ξέρετε πάρα πολύ καλά κι εσείς - καταγραφής δεδομένων στη χώρα. Όμως, αυτήν την περίοδο ενισχύουμε τα εργαλεία, για να αποκτήσουμε πραγματικά αξιόπιστες βάσεις δεδομένων και με τα δεδομένα αυτά να κάνουμε και τον απαραίτητο πολιτικό σχεδιασμό. Ολοκληρώθηκε μετά από μία ιστορία που κράτησε πάρα πολλά χρόνια - νομίζω πάνω από δεκαετία και στην οποία είχαν δαπανηθεί επίσης πάρα πολλά χρήματα, αν θυμάμαι καλά πάνω από 6 εκατομμύρια ευρώ - , ολοκληρώθηκε αυτήν την περίοδο ο λεγόμενος παλιά «χάρτης υγείας» ή «υγειονομικός χάρτης». Η νέα του ονομασία είναι «Άτλας» υγείας. Είναι ένα πολύ ανεπτυγμένο πληροφοριακό σύστημα. Έγινε αδαπάνως για το ελληνικό δημόσιο από την Υπηρεσία Πληροφορικής του Υπουργείου και την αντίστοιχη υπηρεσία του ΕΟΠΥΥ. Δεν αναθέσαμε σε κανένα εξωτερικό προμηθευτή να μας το αναβαθμίσει και να μας το εκσυγχρονίσει. Έχουμε τώρα ένα πάρα πολύ καλό εργαλείο με επιδημιολογικά δεδομένα, με νοσολογικά δεδομένα, με δείκτες θνησιμότητας, βρεφικής θνησιμότητας και μία εικόνα της γεωγραφικής κατανομής των αναγκών υγείας σε όλη τη χώρα. Επίσης, έχουμε ένα σύστημα που λέγεται BI, που είναι ένα σύστημα που παίρνει τις πληροφορίες από τα πληροφοριακά συστήματα των νοσοκομείων και δίνει τη δυνατότητα στο Υπουργείο, σε real time χρόνο, να έχει εικόνα των κενών, να έχει εικόνα της ροής των πληρωμών, να έχει εικόνα της κάλυψης θέσεων ανθρώπινου δυναμικού, να έχει συνολική εικόνα της καθημερινότητας του συστήματος υγείας. Έχουμε κάνει, λοιπόν, τις απαραίτητες παρεμβάσεις γι' αυτό. Αυτό, όμως, που έχουμε κάνει κυρίως είναι ότι προσπαθούμε με ευλάβεια και σεβασμό να υλοποιήσουμε τις κεντρικές κατευθυντήριες γραμμές του Παγκόσμιου Οργανισμού Υγείας. Αυτές είναι: Πρώτον, η καθολική πρόσβαση των ανθρώπων στις υπηρεσίες υγείας. Αυτό το κάναμε με τον νόμο 4368. Με αυτό τον νόμο έγινε μία τεράστια τομή, καλύπτοντας την περίθαλψη των ανασφάλιστων ανθρώπων και εδραιώνοντας για πρώτη φορά στη χώρα την άποψη ότι η υγεία είναι δικαίωμα που οφείλει η πολιτεία να το παρέχει σε όλους ανεξάρτητα από την εισοδηματική, την ασφαλιστική και την εργασιακή κατάστασή τους.
Κύριε Υπουργέ, θα παρακαλούσα να συντομεύετε.
Κύριε Πρόεδρε, σε μισό λεπτό τελειώνω.
Έχετε και τον χρόνο της δευτερολογίας σας.
Επιτρέψτε μου δύο λεπτά, γιατί αλλιώς χάνεται η ενότητα της παρέμβασης. Η δεύτερη κατευθυντήρια οδηγία του Παγκόσμιου Οργανισμού Υγείας είναι η στροφή στην πρωτοβάθμια φροντίδα για την πρόληψη. Αυτό υλοποιείται αυτή την περίοδο με ένα πολύ καλά επεξεργασμένο σχέδιο αναδιοργάνωσης της πρωτοβάθμιας φροντίδας, ένα νέο μοντέλο που θα έχουμε μάλιστα την ευκαιρία, αξιοποιώντας και ευρωπαϊκούς πόρους, να το προωθήσουμε όχι σε μια πιλοτική εφαρμογή, όπως σχεδιάζαμε στην αρχή, αλλά σε μία γενικευμένη εφαρμογή σε πενήντα αστικές περιοχές της χώρας, αναπτύσσοντας πάνω από διακόσιες πενήντα νέες αποκεντρωμένες δομές με πυρήνα τον οικογενειακό γιατρό και την ομάδα υγείας. Αυτές είναι οι κατευθύνσεις του Παγκόσμιου Οργανισμού Υγείας. Τρίτη κατεύθυνση: Έμφαση στην ψυχική υγεία και στις εξαρτήσεις, που είναι η αναδυόμενη απειλή για την παγκόσμια υγεία. Έχουμε έτοιμο νομοσχέδιο - το ξέρετε, πιστεύουμε ότι θα το φέρουμε μέσα στον Σεπτέμβρη με αρχές Οκτώβρη - για τη διοικητική μεταρρύθμιση των υπηρεσιών ψυχικής υγείας. Θα είναι μία πολύ μεγάλη προσπάθεια αναζωπύρωσης του οράματος της ψυχιατρικής μεταρρύθμισης που είχε βαλτώσει και βελτίωσης της εξυπηρέτησης των ανθρώπων που έχουν προβλήματα ψυχικής υγείας. Φυσικά το κρίσιμο ζήτημα της έμφασης στη δημόσια υγεία. Επειδή, λοιπόν, όντως το προσφυγικό έθεσε νέα δεδομένα στη χώρα, η πρώτη μας προτεραιότητα και το μέγιστο μέλημα ήταν να δημιουργήσουμε μηχανισμούς επαρκούς αντίδρασης σε όποια προβλήματα εμφανιζόντουσαν, που ήταν αναμενόμενο να εμφανιστούν. Πραγματικά αυτή την περίοδο έχουμε καταφέρει τα όποια κρούσματα λοιμώξεων να είναι εντοπισμένα, να περιχαρακωθούν έγκαιρα, να μην υπάρξει διασπορά ούτε στον προσφυγικό πληθυσμό ούτε στον ευρύτερο κοινωνικό ιστό, να αντιμετωπίζονται αποτελεσματικά και να παίρνουμε και τα εύσημα από το ευρωπαϊκό CDC. Επίσης, να συνεργαζόμαστε με αξιοπρέπεια και με ψηλά το κεφάλι με όλους τους θεσμούς. Αυτό κάνει αυτή η Κυβέρνηση. Η χώρα είναι υγειονομικά ασφαλής. Βεβαίως να συζητήσουμε όσο θέλετε τρόπους καλύτερης βελτίωσης, καλύτερης επιστημονικής αναδιοργάνωσης του συστήματος, δημιουργίας νέων δεδομένων και νέων εργαλείων άσκησης πολιτικής. Νομίζω, όμως, ότι οφείλουμε όλοι, ειδικά στα θέματα δημόσιας υγείας, να δείχνουμε την απαιτούμενη υπευθυνότητα. Σας ευχαριστώ.
Κύριε Κρεμαστινέ, έχετε τον λόγο.
Κύριε Πρόεδρε, θα μου δώσετε και μένα λίγο χρόνο, διότι το θέμα είναι πάρα πολύ σοβαρό.
Συγγνώμη για τη διακοπή. Κανένας δεν αντιλέγει ότι το θέμα είναι σοβαρό. Όμως, και ο Κανονισμός προβλέπει συγκεκριμένο χρονοδιάγραμμα.
Επτά λεπτά μίλησε ο Υπουργός, κύριε Πρόεδρε.
Ο Υπουργός μίλησε επτά και πλέον λεπτά. Δεν αρνούμαι την ανοχή, που την επιδεικνύει ούτως ή άλλως το Προεδρείο. Το ξέρετε πολύ καλά και εσείς ως Αντιπρόεδρος. Όμως, θα παρακαλούσα να μην πλατειάζουμε, διότι περιμένουν και οι υπόλοιποι συνάδελφοι με τις επίκαιρες ερωτήσεις που έχουν.
Όχι, κύριε Πρόεδρε, θα είμαι ακριβής.
Παρακαλώ, έχετε τον λόγο.
Αφαιρέστε μου τον χρόνο, παρακαλώ. Κύριε Υπουργέ, πρέπει να ξέρετε ότι στο Υπουργείο αυτό έχω κάνει δυόμισι χρόνια Υπουργός και μάλιστα εξωκοινοβουλευτικός Υπουργός. Έχω κάνει και πέντε χρόνια Πρόεδρος της Επιτροπής Κοινωνικών Υποθέσεων και έχω χειριστεί αυτά τα θέματα. Εγώ στη θέση σας θα ήμουν ιδιαίτερα ανήσυχος και δεν θα εφησύχαζα κανέναν. Έχω να σας πω το εξής: Στις 5 Αυγούστου ο Πρόεδρος Ομπάμα σε εθνικό δίκτυο ενεφανίσθη και είπε - δείτε το CNN - ότι εισέβαλε ο ιός Ζίκα στην Αμερική: «Έχω τέσσερα κρούσματα στη Φλόριντα. Υπολογίζω ότι θα επεκταθούν τα κρούσματα. Κάνω έναν γενικότερο έλεγχο όσον αφορά τις μεταγγίσεις στην Αμερική. Διατάζω. Λέω ότι θα επεκταθούν τα κρούσματα. Δεν καθησυχάζω». Ομπάμα, 5 Αυγούστου. Εχθές λέει: «Ιός Ζίκα, ένα κρούσμα στη Μαλαισία». Διότι όπως είναι ο κόσμος σήμερα δεν απέχει πολύ η Αμερική από τη Μαλαισία και από την Ελλάδα. Eρώτημα: Εμείς ανησυχούμε για το ιό Ζίκα; Έχει γίνει τίποτα ή περιμένουμε το πρώτο περιστατικό; Όταν εγώ, λοιπόν, ήμουν Πρόεδρος της Επιτροπής Κοινωνικών Υποθέσεων είπα σε επίπεδο Ευρωπαϊκού Κοινοβουλίου ότι εισέβαλε η ελονοσία στην Ευρώπη και μιλάω για το 2011. Σαράντα δύο κρούσματα στην Ελλάδα από τσίμπημα κουνουπιού σε Έλληνες πολίτες, όχι το εισαγόμενο, και ζήτησα βοήθεια. Είπα «η εισβολή στην Ελλάδα είναι εισβολή στην Ευρώπη, εσείς θα έχετε το πρόβλημα, εμείς το έχουμε τώρα». Η βοήθεια, τεχνοκρατική, εδόθη. Τον επόμενο χρόνο από σαράντα δύο κρούσματα είχαμε είκοσι και τον επόμενο δέκα και τον μεθεπόμενο μηδέν. Παρ' ότι τα κρούσματα αυξάνονταν, παρ' ότι οι μετανάστες αυξάνονταν, παρ' ότι οι φορείς των μεταναστών αυξάνονταν, επειδή έγινε καταπολέμηση σωστή, το 2014 είχαμε μηδέν κρούσματα, το 2015 επανεμφανίζονται, το 2016 συνεχίζουν και δεν ξέρουμε πόσο θα φτάσουν μέχρι το τέλος του χρόνου. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Εγώ, εάν ήμουν Υπουργός, δεν θα έλεγα ότι είμαι ήσυχος, θα έλεγα ότι είμαι ιδιαίτερα ανήσυχος. Αυτό είναι το ζητούμενο στην ιστορία, πώς αντιμετωπίζονται τα θέματα. Όσον αφορά την πρώτη ερώτηση, εγώ θα περίμενα να μου πείτε ότι, ξέρετε, βάλαμε τόσα stents από τα ταμεία στη χώρα, τόσοι άρρωστοι ζουν σήμερα από αυτούς που βάλαμε, δεν γνωρίζουμε από τι πέθαναν οι άλλοι, δεν έχει γίνει μελέτη. Προγραμματίζουμε νέες μελέτες, μία, δύο, τρεις, τέσσερις. Να σας βοηθήσουμε, εάν θέλετε, πάνω σε αυτά, στα τεχνοκρατικά εννοώ. Λοιπόν, αυτή είναι η απάντηση. Το να μου λέτε ότι όλα είναι καλά στη χώρα, εντάξει χαίρομαι που το ακούω, αλλά δεν είμαι καθόλου εφησυχασμένος, όταν βλέπω αυτά τα νούμερα, τα οποία είναι γενικά. Για να μην σας πάω σε άλλους, σας πάω στον εαυτό μου. Εγώ έβαλα το θέμα του Έμπολα το 1995 στην Ευρώπη, ως Υπουργός Υγείας, και ξέρετε τι μου είπαν οι συνάδελφοι Υπουργοί τότε; «Τι είναι αυτά που λέτε, αυτά είναι θέματα που απασχολούν την υποσαχάρια Αφρική, εμείς είμαστε Ευρωπαίοι, είμαστε Αμερικανοί.» Ο Έμπολα ήρθε σε είκοσι χρόνια. Δεν είναι, λοιπόν, αυτή η τακτική η σωστή. Η τακτική η σωστή είναι ότι ανησυχούμε για το παραμικρό, η τακτική η σωστή είναι αυτή, την οποία βλέπουμε να εφαρμόζουν οι άλλοι. Θα έβγαινε ποτέ εδώ ο Πρωθυπουργός ή ο Πρόεδρος της Δημοκρατίας να πει ότι έχουμε ένα περιστατικό με ιό Ζίκα; Δεν λέω ότι το απαιτώ, καθόλου, αλλά ο Υπουργός Υγείας πρέπει να βγει να το πει πρώτος και να πει «ανησυχώ», όπως είπε ο Ομπάμα. Αυτή είναι η σωστή πολιτική υγείας. Σας το λέω αυτό, διότι, επειδή είχαμε μία συζήτηση για τη γρίπη, εγώ μετά έστειλα ένα σημείωμα - για να υπάρχει στα Πρακτικά - για το τι έπρεπε να γίνει και να μην έχετε αυτούς τους αριθμούς στη γρίπη. Υπάρχει στα Πρακτικά της Βουλής. Γιατί το έστειλα; Γιατί εάν δεν τα κάνετε, του χρόνου τα πράγματα θα είναι χειρότερα, μπορεί να είναι και εξίσου καλά. Όμως, εγώ το έστειλα. Το έστειλα για να το φέρω - που εύχομαι να μην το φέρω και να γίνουν όλα καλά, αλλά λέω, εάν δεν γίνουν - και να σας πω «ορίστε, αυτό είπα». Πρέπει να ξέρετε, κύριε Ξανθέ, ότι είμαι τεχνοκράτης και δεν έρχομαι στη Βουλή για να κάνω τον πολιτικάντη ούτε να εκμεταλλευθώ τη ζωή και τον θάνατο. Διότι, άμα ήθελα να τον εκμεταλλευθώ, ξέρω πολλούς τρόπους να τον εκμεταλλευθώ. Αυτό να το έχετε υπ' όψιν σας. Παρακαλώ πολύ να το λάβετε υπ' όψιν σας.
Κύριε Υπουργέ, έχετε τον λόγο.
Κύριε Κρεμαστινέ, ούτε εγώ ούτε κανένας από την πολιτική ηγεσία του Υπουργείου έχουμε ισχυριστεί ότι όλα τα πράγματα λειτουργούν άψογα στο σύστημα υγείας. Ίσα ίσα έχουμε αναγνωρίσει τα προβλήματα, τις ακάλυπτες ανάγκες, τις παθογένειες, τις στρεβλώσεις, τη δυσκολία η οποία υπάρχει στην καθημερινότητα των ανθρώπων και των εργαζομένων στο σύστημα υγείας. Αυτό το οποίο, όμως, λέμε και το αποδεικνύουμε με έργα είναι ότι έχει αλλάξει η πολιτική κατεύθυνση, ότι στην πράξη υπάρχει προτεραιότητα στη δημόσια περίθαλψη σε αυτή τη χώρα με αυξημένη χρηματοδότηση των νοσοκομείων, με δέσμες προσλήψεων μόνιμου προσωπικού, με αναδιοργάνωση του συστήματος προμηθειών, με ανάπτυξη της πρωτοβάθμιας φροντίδας. Εγώ αυτό ισχυρίζομαι και φυσικά στα θέματα δημόσιας υγείας πρέπει να είμαστε όλοι πάρα πολύ προσεκτικοί και πολύ υπεύθυνοι στη στάση μας. Φυσικά είμαστε σε μία περίοδο διακινδύνευσης. Ο σύγχρονος κόσμος, οι δυτικές κοινωνίες και προφανώς η κλιματική αλλαγή και οι μετακινήσεις των πληθυσμών και το μεταναστευτικό - προσφυγικό κύμα αυτής της περιόδου δημιουργούν επιπλέον κινδύνους. Είναι άλλο αυτό, να αναγνωρίζεις τον κίνδυνο, να παίρνεις τα μέτρα που πρέπει και άλλο να καταφεύγεις σε μία λαϊκιστική υστερία που παίζει και με ξενοφοβικά αντανακλαστικά, τα οποία ξέρετε ότι αυτήν την περίοδο σε όλη την Ευρώπη έχουν ευνοϊκό κοινωνικό έδαφος. Στα θέματα της ελονοσίας δείτε πώς χειριστήκαμε το θέμα. Τι είπαμε εμείς; Δεν κρύψαμε τα κρούσματα. Είπαμε μάλιστα δημόσια ότι αναμένονται και νέα εγχωρίως μεταδιδόμενα κρούσματα στο επόμενο διάστημα. Αυτό λέει η επιδημιολογική πρόβλεψη. Αλλά δεν βγήκαμε, κύριε Κρεμαστινέ, να λέμε ότι το 2010 και το 2011 ή το 2011 και το 2012 που ήσασταν εσείς - ο πολιτικός σας χώρος - στην εξουσία, ότι είχαμε έκρηξη κρουσμάτων και φταίτε εσείς, γιατί υπήρξαν αυτά τα κρούσματα. Υπάρχει μία διακύμανση…
Κύριε Υπουργέ…
Προσέξτε. Εδώ έχω μία ανακοίνωση του ΠΑΣΟΚ…
Δεν την έκανα εγώ.
…η οποία λέει επιστημονικές ανακρίβειες, κύριε Κρεμαστινέ. Ξέρετε τι λέει η ανακοίνωση του ΠΑΣΟΚ;
Κύριε Υπουργέ, εγώ ό,τι λέω, ισχύει.
«Η επανεμφάνιση της ελονοσίας ενώ είχε εκριζωθεί το 2014 στη χώρα οφείλεται στον ΣΥΡΙΖΑ».
Δεν θα απολογηθώ για αυτό.
Προσέξτε. Αφήστε με τώρα!
Κύριε Κρεμαστινέ, μην διακόπτετε.
Δεν μπορείτε, λοιπόν, να κάνετε πολιτική κριτική και μάλιστα καλοπροαίρετη, όπως λέτε, - εγώ το αποδέχομαι. Δεν μπορεί να γίνεται και από εσάς προσωπικά και από τον πολιτικό σας χώρο με ανακρίβειες. Η ελονοσία έχει εκριζωθεί στη χώρα από το 1974, κύριε Κρεμαστινέ. Από τότε υπήρξαν και υπάρχουν κάθε χρόνο σποραδικά κρούσματα που οφείλονταν σε εισαγόμενη μετάδοση. Όντως, από το 2009 έχουμε καταγραφή εγχωρίως μεταδιδόμενων κρουσμάτων εξαιτίας της παρουσίας πληθυσμού μεταναστών στη χώρα από ενδημικές περιοχές. Αυτή η ετήσια παρουσία κρουσμάτων έχει μία διακύμανση: άλλοτε φτάνει στα σαράντα, άλλοτε φτάνει στο μηδέν και άλλοτε φτάνει στα τέσσερα που έχουμε φέτος. Ελπίζουμε να μην έχουμε άλλο, αλλά πολύ πιθανόν να έχουμε όπως μας λένε οι επιδημιολόγοι. Αυτό δεν σημαίνει ότι ο ΣΥΡΙΖΑ επανέφερε την ελονοσία στη χώρα, διότι αυτό είπατε, κύριε Κρεμαστινέ, ως πολιτικός χώρος.
Σας παρακαλώ, δεν είπα αυτό.
Δεν λέω ότι το είπατε εσείς. Έχω ανακοίνωση της κ. Χριστοφιλοπούλου του ΠΑΣΟΚ. Ορίστε! Θα την καταθέσω στα Πρακτικά.
Εγώ έχω κάνει συγκεκριμένη ερώτηση.
Κοιτάξτε, με αυτά τα θέματα δεν θα παίζουμε. Ή θα κάνουμε σοβαρή επιστημονική και τεχνοκρατική συζήτηση, ή θα κάνουμε λαϊκισμό. Διαλέξτε.
Ευχαριστούμε τον κ. Ξανθό. Πριν περάσουμε στην επόμενη επίκαιρη ερώτηση, θα ήθελα να ενημερώσω το Σώμα ότι η πρώτη με αριθμό 1210/5-9-2016 επίκαιρη ερώτηση πρώτου κύκλου του Βουλευτή Κοζάνης του Συνασπισμού Ριζοσπαστικής Αριστεράς κ. Ιωάννη Θεοφύλακτου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την προστασία από την κατάσχεση των αναδρομικά καταβαλλόμενων συντάξεων δεν θα συζητηθεί λόγω κωλύματος του αρμόδιου Υπουργού. Επίσης, η δεύτερη με αριθμό 1211/5-9-2016 επίκαιρη ερώτηση πρώτου κύκλου του Βουλευτή Καρδίτσας της Νέας Δημοκρατίας κ. Κωνσταντίνου Τσιάρα προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις αυξήσεις στις ασφαλιστικές εισφορές των αγροτών δεν θα συζητηθεί λόγω κωλύματος του αρμόδιου Υπουργού. Λόγω κωλύματος του Αναπληρωτή Υπουργού Προστασίας του Πολίτη δεν θα συζητηθεί η έκτη με αριθμό 1204/30-8-2016 επίκαιρη ερώτηση πρώτου κύκλου του Βουλευτή Αχαΐας του Ποταμιού κ. Ιάσονα Φωτήλα προς τον Υπουργό Εσωτερικών και Διοικητικής Ανασυγκρότησης, σχετικά με την αύξηση της παραβατικότητας με θύμα τους πολίτες. Ομοίως, δεν θα συζητηθεί και η πέμπτη με αριθμό 1208/2-9-2016 επίκαιρη ερώτηση δεύτερου κύκλου του Βουλευτή Β΄ Θεσσαλονίκης των Ανεξαρτήτων Ελλήνων κ. Γεωργίου Λαζαρίδη προς τον Υπουργό Εσωτερικών και Διοικητικής Ανασυγκρότησης, σχετικά με τις συγχωνεύσεις αστυνομικών τμημάτων στο Νομό Θεσσαλονίκης. Η δεύτερη με αριθμό 1206/31-8-2016 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με την «ανθελληνική δράση τούρκων πρακτόρων και εκπροσώπων τους στη Θράκη» δεν θα συζητηθεί λόγω κωλύματος του Υπουργού Εξωτερικών κ. Κοτζιά, εξαιτίας απουσίας του εκτός Αθηνών. Τέλος, η τέταρτη με αριθμό 1216/5-9-2016 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών και Διοικητικής Ανασυγκρότησης, σχετικά με τη λήψη μέτρων για την απορρόφηση όλων των παιδιών στους παιδικούς σταθμούς δεν θα συζητηθεί λόγω κωλύματος του Υπουργού Εσωτερικών και Διοικητικής Ανασυγκρότησης. Θα συζητηθεί η πέμπτη με αριθμό 1215/5-9-2016 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την μετατροπή του επιδόματος ανεργίας σε επιταγή εργασίας. Στην επίκαιρη ερώτηση του κυρίου συναδέλφου θα απαντήσει η Αναπληρώτρια Υπουργός κ. Ουρανία Αντωνοπούλου. Κύριε Κατσώτη, έχετε τον λόγο.
Ευχαριστώ, κύριε Πρόεδρε. Ας πάμε σε μία άλλη «ανίατη ασθένεια» του καπιταλιστικού συστήματος, για την οποία δίνετε «ασπιρίνες», αυτή της ανεργίας. Κυρία Υπουργέ, πριν από λίγες μέρες ανακοινώσατε ένα ακόμα πρόγραμμα του ΟΑΕΔ και το παρουσιάσατε ως νέο, ως δήθεν καινοτόμο, αυτό της μετατροπής του επιδόματος ανεργίας σε επίδομα εργασίας, καινοτομία που πράγματι εξέπληξε και τους εκπροσώπους των βιομηχάνων και των άλλων αγροτικών οργανώσεων. Δεν περίμεναν αυτό το βήμα της παραπέρα ενίσχυσής τους με τις εισφορές των εργαζομένων, που ο σκοπός τους είναι η προστασία των ανέργων μ' αυτό το ισχνό επίδομα, που έχει καταντήσει τόσο ισχνό από τις μειώσεις που έχουν αποφασιστεί και που εσείς διατηρείτε, κάτι που πράγματι δεν είχαν τολμήσει οι προηγούμενες κυβερνήσεις της Νέας Δημοκρατίας και του ΠΑΣΟΚ, γι' αυτό και η μεγάλη ικανοποίησή τους. Το επίδομα ανεργίας, που στηρίζεται στον κόπο και τον ιδρώτα χιλιάδων εργαζομένων, το μετατρέπετε σε άμεση ενίσχυση των εργοδοτών. Προστίθεται και αυτό στον πακτωλό των δισεκατομμυρίων ευρώ των προγραμμάτων που υλοποιήθηκαν όλα τα προηγούμενα χρόνια και αποτέλεσαν το εργαλείο για εξασφάλιση πιο φτηνής εργατικής δύναμης. Διευκόλυνε την κατάργηση της πλήρους και σταθερής δουλειάς, την κατάργηση των συλλογικών συμβάσεων, ενίσχυσε την ευελιξία, κατάργησε εργασιακά και ασφαλιστικά δικαιώματα. Όπως αναφέρει η διοικήτρια του ΟΑΕΔ σε συνέντευξή της, η καθαρή επίπτωση των προγραμμάτων στην απασχόληση ήταν ασήμαντη. Η Κυβέρνησή σας, λοιπόν, έρχεται και τα κάνει αυτά σε μία περίοδο που η ανεργία έχει «κοκκαλώσει» σε υψηλά επίπεδα, που η προστασία των ανέργων και των οικογενειών τους έχει εκμηδενιστεί. Φτάσαμε αυτή η ελάχιστη βοήθεια του επιδόματος ανεργίας με το «κουτσουρεμένο» επίδομα των 360 ευρώ που λαμβάνει μόλις το 10% των ανέργων, να δίνεται από την Κυβέρνηση της «δεύτερης φοράς Αριστερά» απλόχερα στους εργοδότες, να αυξάνει το τζίρο τους και τα κέρδη τους, αφού αυτοί που θα παράγουν τον πλούτο δεν θα πληρώνονται από τον εργοδότη, αλλά από τις εισφορές που παρακρατούνται από τους εργαζόμενους που, όπως είπα, σκοπός τους είναι η επιδότηση κατά την περίοδο της ανεργίας τους. Αυτό αποτελεί πρόκληση, κυρία Υπουργέ. Αυτός ο σχεδιασμός σας, σε συνδυασμό με τις δήθεν ανύπαρκτες ή τις δήθεν δεσμεύσεις που αναλαμβάνουν οι εργοδότες, αλλά και η μη θεμελίωση σταθερών θέσεων εργασίας, ανοίγει νέα γραμμή παραγωγής οικειοθελών αποχωρήσεων που θα «βαφτίζονται» στη συνέχεια «προσλήψεις ανέργων». Η μετατροπή του επιδόματος σε επιταγή εργασίας δημιουργεί νέο χτύπημα στους κλαδικούς μισθούς γιατί, όπως κι εσείς είπατε σε συνέντευξή σας, κυρία Υπουργέ, θα διασφαλίσετε τον κατώτερο μισθό. Όχι τον κλαδικό, αλλά τον κατώτερο μισθό.
Κύριε Κατσώτη, ολοκληρώστε.
Τελειώνω, κύριε Πρόεδρε. Άρα λοιπόν, θα συμβάλετε στην προσπάθεια που κάνει η εργοδοσία να κατεβάσει τους κλαδικούς μισθούς στα επίπεδα της εθνικής συλλογικής σύμβασης εργασίας. Ρωτάμε, λοιπόν, αν θα επιμείνετε σ' αυτό το προκλητικό πρόγραμμα παραπέρα ενίσχυσης της εργοδοσίας και ουσιαστικά αν θα αφήσετε απροστάτευτους τους ανέργους, έστω και αυτό το 10% που σήμερα προστατεύεται μ' αυτό το επίδομα ανεργίας.
Τον λόγο έχει η κ. Αντωνοπούλου.
Ευχαριστώ, κύριε Πρόεδρε. Αξιότιμες και αξιότιμοι Βουλευτές, θέλω να ευχαριστήσω πρώτα απ' όλα τον κ. Κατσώτη που μου δίνει την ευκαιρία να αναφερθώ σ' αυτό το πολύ σημαντικό ζήτημα. Η Κυβέρνησή μας από την πρώτη στιγμή έβαλε στο κέντρο της προσοχής της και της πολιτικής της το να υποστηρίξει τον κόσμο που έχει περάσει στην ανεργία και βάλαμε σαν προγραμματισμό και στόχο το να εξορθολογίσουμε τους λίγους πόρους που έχει η χώρα μας σήμερα, ώστε να ενδυναμώσουμε το ανθρώπινο δυναμικό από τη μία και από την άλλη να κάνουμε τις παρεμβάσεις που χρειάζονται, ώστε να μπορούν να γίνονται καινούργιες προσλήψεις. Αναφερθήκατε σε πολλά. Δεν θα χρησιμοποιήσω καν την απάντηση που είχα ετοιμάσει στην ερώτηση που καταθέσατε. Θα απαντήσω, όμως, συγκεκριμένα στα θέματα που θέσατε σήμερα. Υποστηρίζουμε - είπατε - τους βιομηχάνους. Υποστηρίζουμε τη ραχοκοκαλιά της ελληνικής οικονομίας που είναι οι πάρα πολύ μικρές επιχειρήσεις. Γι' αυτό, λοιπόν, είπαμε ότι αυτό το πρόγραμμα απευθύνεται σε εκείνες τις πολύ μικρές επιχειρήσεις που έχουν από μηδέν σήμερα μέχρι και εννέα ή δέκα εργαζόμενους. Αυτές είναι οι πολύ μικρές επιχειρήσεις. Το κάναμε ακριβώς γιατί δεν θέλουμε να υποστηρίξουμε τις μεγάλες εταιρείες που έχουν τη δυνατότητα να κάνουν προσλήψεις και δεν θέλουμε να έχουμε υποκαταστάσεις. Ήμασταν πολύ προσεκτικοί σε αυτό. Μιλήσατε για «ασπιρίνες». Ακούστε. Με τις «ασπιρίνες» τις οποίες η Κυβέρνησή μας έχει «δώσει», έχει καταφέρει σε ένα πάρα πολύ δύσκολο περιβάλλον να μειώσει τον αριθμό των ανέργων κατά εκατόν δέκα τρεις χιλιάδες, να αυξήσει τους απασχολούμενους κατά εκατόν είκοσι χιλιάδες. Αυτό όχι επειδή έχουμε brain drain και φεύγει ο κόσμος από τον χώρο της εργασίας. Διότι άμα δείτε, το εργατικό δυναμικό έχει αυξηθεί ταυτόχρονα. Άρα η απασχόληση αυξήθηκε, ο αριθμός των ανέργων έχει παρουσιάσει πτώση και αυτό το πετυχαίνουμε ακριβώς γιατί χρησιμοποιούμε όλα τα δυνατά εργαλεία που έχουμε με εξορθολογισμένο τρόπο. Αναφερθήκατε στην πλήρη και σταθερή δουλειά. Έχουμε παραλάβει όχι μόνο ένα τεράστιο ποσοστό ανεργίας, αλλά ελαστικές σχέσεις τις οποίες προσπαθούμε - καταβάλλουμε κάθε προσπάθεια - να αλλάξουμε. Έχουμε, λοιπόν, τους πρώτους επτά μήνες του 2016, πρώτη φορά από το 2010, αλλαγή στην πτωτική τάση. Δεν είμαστε ευχαριστημένοι εδώ που έχουμε φτάσει. Έχουμε πολύ δρόμο μπροστά μας. Αλλά οι ασπιρίνες που λέτε, προσπαθούν να βάζουν αυτό το μικρό και σταθερό βηματισμό μέσα στην αγορά εργασίας. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας αναπληρώτριας Υπουργού]] Θα χρειαστώ άλλο ένα λεπτό. Μιλήσατε για ανέργους οι οποίοι τώρα δεν θα μπορούν να παίρνουν το επίδομά τους. Ποιος το είπε αυτό; Εμείς δίνουμε επιλογή στον άνεργο. Δεν υπάρχει υποχρεωτικότητα. Λέμε ότι όποιος θέλει να συμμετέχει και να δώσει τα 360 ευρώ σαν υποστήριξη σε μία επιχείρηση για να τον προσλάβει. Για παράδειγμα, μπορεί να είχε επίδομα ανεργίας για πέντε μήνες ή για δώδεκα. Μπορεί ο άνθρωπος να είναι στον ενδέκατο μήνα. Εμείς λέμε πάρε τον ενδέκατο και τον δωδέκατο, να σε προσλάβει μία επιχείρηση και να έρθει συμπληρωματικά το Υπουργείο Εργασίας να υποστηρίξει αυτή τη θέση εργασίας, έχοντας διασφαλίσει ότι τρεις μήνες πριν την πρόσληψη δεν έχει γίνει απόλυση σε αυτή τη συγκεκριμένη δουλειά για την οποία προσλαμβάνεται. Κατά τη διάρκεια των δώδεκα μηνών, που εξασφαλίζουμε, δεν θα γίνει απόλυση και υπάρχει και υποχρεωτικότητα στη συνέχεια να τον κρατήσει ο επιχειρηματίας για τρεις μήνες. Εάν αυτό το αναζητεί ο άνεργος ή όχι, δηλαδή, να μην περιοριστεί στα 360 ευρώ αλλά να μπορέσει να έχει μία θέση εργασίας, θα φανεί. Δεν είναι με τον κατώτατο μισθό υποχρεωτικά. Εμείς δίνουμε 360 ευρώ. Το τι θα εμφανιστεί σαν τάση μέσα στην αγορά, θα το δούμε. Γι' αυτό δεν είπαμε ότι βγάζουμε νόμο και το ανοίγουμε σε όλους τους ανέργους. Είπαμε για δέκα χιλιάδες, να δούμε πώς πηγαίνει, να κάνουμε τους ελέγχους μας και να δούμε τελικά εάν ανταποκρινόμαστε στις ανάγκες των ανέργων. Υποστηρίζουμε τις πολύ μικρές επιχειρήσεις, υποστηρίζουμε την επανένταξη των ανέργων, όσων επιθυμούν και νομίζουν ότι θέλουν να ενταχθούν σε αυτό το Πρόγραμμα. Γιατί λέω, «όσοι επιθυμούν», κύριε Βουλευτά; Γιατί το λέω αυτό; Διότι όταν κάποιος μπαίνει στην ανεργία, υπάρχει ένα χρονικό διάστημα που ψάχνει για καλύτερη δουλειά που θέλει να πάει σε ένα ΙΕΚ να αλλάξει τα προσόντα του, που θέλει να μπορέσει να ενταχθεί σε ένα Πρόγραμμα μικρής κατάρτισης που αυτό πιστεύει ότι θα τον οδηγήσει σε μία πρόσληψη μόνιμης θέσης. Δεν θα μπορούσαμε ποτέ να το κάνουμε υποχρεωτικό εμείς σαν Κυβέρνηση. Λέμε ότι δίνουμε την εναλλακτική λύση. Υπάρχει περίπτωση αυτό το πρόγραμμα να μην έχει απορροφητικότητα, να μην θέλουν να συμμετέχουν. Θα το αποσύρουμε. Σε αυτές τις δύσκολες συνθήκες η ελληνική οικονομία μαζί με τον ιδιωτικό τομέα - θα σας το πω - έχει καταφέρει να δημιουργήσει καινούριες θέσεις εργασίας. Κάθε φορά που κάνουμε μία προσπάθεια να υποστηρίξουμε τους ανέργους να ενταχθούν στην αγορά εργασίας, έρχεστε εσείς και λέτε γιατί κάνουμε αυτό, γιατί κάνουμε εκείνο, γιατί δίνουμε «ασπιρίνες». Δηλαδή, τι να κάνουμε; Να κάτσουμε με σταυρωμένα χέρια να περιμένουμε πότε θα έρθει η ποθητή ανάπτυξη; Είμαστε υποχρεωμένοι! Το έχουμε κάνει σε κάθε πρόγραμμα. Με μεγάλη μου χαρά να έρθω σε μία ολομέλεια, σε μία επιτροπή, να σας παρουσιάσω ακριβώς τι έχουμε κάνει και πώς έχουμε πετύχει αυτά τα αποτελέσματα. Δεν έγιναν από μόνα τους. Η Κυβέρνησή μας προσπάθησε και η Κυβέρνησή μας το πέτυχε.
Τον λόγο έχει ο κ. Χρήστος Κατσώτης.
Κυρία Υπουργέ, νομίζω ότι πάλι προκαλείτε με την απάντησή σας. Το ποια είναι η τάση ξέρουμε πολύ καλά: είναι η βαθύτερη εκμετάλλευση των εργαζομένων, η απλήρωτη εργασία. Αυτή είναι η τάση που υπάρχει και αυτή εσείς την ενισχύετε. Αυτό που λέτε: «Τι να κάνουμε; Να περιμένουμε την ανάπτυξη;» Όχι, να προστατεύσετε τον άνεργο. Ούτε ευρώ απ' αυτά που πληρώνει ο εργαζόμενος δεν θα πρέπει να δώσετε στην εργοδοσία. Ούτε ευρώ! Μέχρι τώρα εσείς συνεχίζετε αυτήν την προκλητική ενίσχυσή τους. Προκλητική ενίσχυση! Για να δούμε κατά πόσο λέτε για τους μικρομεσαίους. Τι λέει, λοιπόν, η διοικήτριά σας, η κ. Καραμεσίνη στη συνέντευξή της; «Η σχέση μικρομεσαίων επιχειρήσεων και ΟΑΕΔ μπορεί μεν να διευκόλυνε τις πρώτες να χρηματοδοτούν με κρατικά έξοδα αυτούς που είχαν προεπιλέξει ή τις ασφαλιστικές εισφορές συγγενών τους, που θα δούλευαν ούτως ή άλλως σε επιχείρηση και χωρίς την επιχορήγηση, αλλά η καθαρή επίπτωση των προγραμμάτων στην απασχόληση ήταν ασήμαντη». Άρα λοιπόν ο ΟΑΕΔ ενοχοποιεί τις μικρομεσαίες επιχειρήσεις για την αποτυχία των προγραμμάτων των προηγούμενων. Πού προσανατολίζεται; Προσανατολίζεται στις μεγάλες επιχειρήσεις που θέλουν να ροκανίσουν, όπως συνήθως, και τα προγράμματα. Για δείτε το «CARREFOUR»! Τι προγράμματα έχει πάρει, κυρία Αντωνοπούλου; Για δείτε! Μεγάλη επιχείρηση! Όχι από εσάς τώρα, δεν λέω επί δικής σας υπουργίας. Από πριν. [[Θόρυβος από την πτέρυγα του ΣΥΡΙΖΑ]] Ακούστε και μη φωνασκείτε.
Ελάτε. Μη διακόπτετε. Παρακαλώ.
Εδώ επιδοτείτε τους άνεργους με 10%! Οι άνεργοι από το 1.280.000 επιδοτούνται μόνο με 10%. Δεν ντρέπεστε λιγάκι να λέτε ότι προστατεύετε τους ανέργους; Και δίνετε μόνο το 10%, με προϋποθέσεις τέτοιες που όλοι είναι εκτός; Και ποια είναι λοιπόν εδώ η πολιτική αυτή που λέτε, ότι εσείς έχετε για την προστασία των ανέργων; Μήπως πήρατε άλλα μέτρα για τους ανέργους; Έχουμε κάνει μία πρόταση νόμου από τον Μάρτιο του2016 για τους ανέργους. Ακόμα δεν το έχετε φέρει στη Βουλή να το συζητήσουμε εδώ και να δούμε αν πράγματι υπάρχουν μέτρα ανακούφισης των ανέργων ή όχι. Να δούμε αν εσείς θέλετε να πάρετε αυτά τα μέτρα ή αρνείστε και είστε στην ίδια κατεύθυνση με τους προηγούμενους. Να δούμε αν είστε στην κατεύθυνση που έχει χαράξει η Ευρωπαϊκή Ένωση για στήριξη της εργοδοσίας με κάθε τρόπο, έτσι ώστε μέσα από τον ΟΑΕΔ, με εργαλείο τον ΟΑΕΔ - όπως με τα Τοπικά Σύμφωνα Απασχόλησης που πρωτοστατήσατε τότε και σαν ΣΥΝΑΣΠΙΣΜΟΣ - να χτυπήσετε τις κλαδικές συλλογικές συμβάσεις εργασίας, να χτυπήσετε την πλήρη και σταθερή εργασία, να διευρύνετε τις ελαστικές μορφές απασχόλησης. Διότι αυτό έχει γίνει μέχρι σήμερα και αυτό συνεχίζει να γίνεται και με τη δική σας πολιτική και με τα προγράμματα και με την ενίσχυση - όπως λέτε - της εργασίας και όχι της ανεργίας. Προστασία των ανέργων! Αυτό προέχει σήμερα. Κι εσείς έχετε φύγει έξω από κάθε τέτοια γραμμή και λογική για να προστατεύσετε τους ανέργους. Και αυτό το 10% σε λίγο θα είναι απροστάτευτο. Και αφήστε ότι είναι επιλογή δική τους. Η επιλογή είναι πολιτική και η επιλογή αυτή θα γενικευτεί, έτσι ώστε αυτή η εισφορά που παρακρατείται σήμερα να πηγαίνει και αυτή στον τζίρο και στα κέρδη των επιχειρήσεων.
Κυρία Αντωνοπούλου, έχετε τον λόγο.
Ευχαριστώ. Ας μην μιλήσω για τη δωρεάν πρόσβαση σε υγεία. Ας μην μιλήσω για την ελεύθερη μετακίνηση των ανέργων σε μέσα μαζικής μεταφοράς και το τι ακριβώς άλλο έχουμε κάνει. Θα επικεντρωθώ στην ουσία αυτού που λέτε. Επικαλεστήκατε τα λόγια της διοικήτριας του ΟΑΕΔ, της κ. Καραμεσίνη. Πραγματικά, με φέρνετε σε δύσκολη θέση γιατί δεν περίμενα ότι θα κάνετε επιλεκτικά απόσπαση λόγων που έχει βγάλει η κ. Καραμεσίνη και θα το παρουσιάσετε σαν θέση της για το τι γίνεται σήμερα. Ακούστε, η κ. Καραμεσίνη, με την οποία συνεργάζομαι πολύ στενά - όπως ξέρετε, είναι φορέας τον οποίο εποπτεύω - είπε αυτά που αναφέρατε για προηγούμενους προγραμματισμούς. Αυτό που αλλάξαμε και είπα «εξορθολογισμός» έγκειται ακριβώς σε αυτό. Τι κάναμε, ακριβώς για να μην προσλαμβάνει κάποιος έναν συγγενή του, ακριβώς διότι προηγουμένως σε μία παρόμοια προσπάθεια που είχε γίνει το 2011 υπήρχε ο περιορισμός ότι θα πρέπει η επιχείρηση - οποιαδήποτε επιχείρηση όχι οι πολύ μικρές επιχειρήσεις, η ραχοκοκαλιά της ελληνικής οικονομίας, αυτοί που έχουν πληγεί και έχουν υποστεί τα μέγιστα - να τον έχει προσλάβει για είκοσι τέσσερις μήνες; Ε, δεν υπάρχουν αυτές οι επιχειρήσεις, κύριέ μου, σήμερα! Άρα, δεν έμπαινε κανένας να μπορέσει να προσλάβει μέσα απ' αυτό το πρόγραμμα. Είχε μείνει αδρανές, κανένας δεν πήγαινε. Αυτό λέει η κ. Καραμεσίνη. Ερχόμαστε, εμείς, λοιπόν, πιλοτικά να κάνουμε μια διόρθωση. Εξακολουθείτε να λέτε ότι είναι μόνο το 10%. Είναι το 10% διότι το παραλάβαμε. Έχετε προσέξει μήπως τον ανασχεδιασμό που κάναμε όσον αφορά την κοινωφελή εργασία; Ότι τώρα ο κόσμος εργάζεται για οκτώ μήνες και άρα οι σαράντα τρεις χιλιάδες άνθρωποι, που θα προσληφθούν μέσα απ' αυτό πρόγραμμα - την «ασπιρίνη» που λέτε εσείς - στη συνέχεια, μετά από οκτάμηνη εργασία με όλα τα εργασιακά δικαιώματα, θα μπορέσουν να πάρουν το ταμείο ανεργίας; Για πείτε μου, όταν σήμερα έχουμε εκατόν δώδεκα - εκατόν δεκατρείς χιλιάδες και ξαφνικά θα έχεις άλλους σαράντα τρεις δεν θα ανέβει το 10%; ««ασπιρίνη» μας δίνει η κ. Αντωνοπούλου για άλλη μια φορά». Ακούστε, αυτές οι παρεμβάσεις έχουν μοναδικό στόχο να μπορέσουμε να υποστηρίξουμε τους ανέργους να έχουν επιλογές, να μην έχουμε οριζόντια προγράμματα κατάρτισης, όπως είχαμε μέχρι τώρα, αλλά κλαδικά, να μπορούν να επανενταχθούν στην αγορά εργασίας. Σε αυτό αυτή η δουλειά δεν είναι δουλειά ενός, δεν είναι δουλειά της Αντωνοπούλου μόνο ούτε του Υπουργείου Εργασίας. Είναι δουλειά όλων των Υπουργών και όσων βρίσκονται δίπλα μου, που υποστηρίζουν την επιχειρηματικότητα των νέων, που κάνουμε μία σειρά παρεμβάσεις. Διότι τα αποτελέσματα για τα οποία σας μίλησα, δηλαδή, η πτώση της ανεργίας - επαναλαμβάνω - δεν είναι δουλειά ενός. Είναι δουλειά μιας κυβέρνησης, που οργανωμένα, συντεταγμένα έχει σαν στόχο την υποστήριξη ανέργων και την επανένταξή τους το δυνατό συντομότερο στην εργασία. Ευχαριστώ.
Ευχαριστούμε την κ. Αντωνοπούλου. Συνεχίζουμε με την τρίτη με αριθμό 1209/2-9-2016 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομίας, Ανάπτυξης και Τουρισμού, σχετικά με τη λήψη μέτρων για την αντιστάθμιση της πορείας «κατάρρευσης» της ελληνικής οικονομίας. Θα απαντήσει ο Υπουργός κ. Σταθάκης. Τον λόγο έχει ο κ. Κωνσταντινόπουλος.
Ευχαριστώ, κύριε Πρόεδρε. Κύριε Υπουργέ, ως αρμόδιος Υπουργός Οικονομικών και Ανάπτυξης το Υπουργείο παίρνει πρωτοβουλίες που αφορούν την επιχειρηματικότητα. Συμφωνούμε όλοι πια ότι τα στοιχεία της ΕΛΣΤΑΤ του Ιουνίου μιλούν για 0.9% ύφεση. Και ο κ. Χουλιαράκης πια, με δήλωσή του, αποδέχεται ότι αυτά τα στοιχεία της ΕΛΣΤΑΤ είναι σωστά και τα αποδέχεται και η Κυβέρνηση. Αν έχετε κάποιο άλλο στοιχείο, θα σας παρακαλούσα να μας το πείτε. Την ίδια στιγμή ψήφισε η Κυβέρνηση έναν αναπτυξιακό νόμο. Είχατε πει ότι εντός τριμήνου θα είχαν βγει όλες οι υπουργικές αποφάσεις. Σας είχαμε πει ότι ήταν χρονοβόρες και περιμένουμε από εσάς να ακούσουμε αν ακόμα και αυτός ο αναπτυξιακός νόμος, ο οποίος θα έδινε διακόσιες πενήντα χιλιάδες θέσεις εργασίας κατά τον γενικό σας γραμματέα, είναι έτοιμος και μπορούν επενδυτές να καταθέσουν τις προτάσεις τους. Το δεύτερο είναι ότι, παρ' όλο ότι υπήρχε στην αρχή μια δυνατότητα με το πακέτο Γιούνκερ, θα θέλαμε να μας ενημερώσετε πού βρίσκεται αυτήν τη στιγμή. Πραγματικά, υπάρχει μια επιχείρηση η οποία μόνη της, κατά κύριο λόγο, έκανε τη συμφωνία, αλλά θα θέλαμε να μας πείτε πού βρίσκονται οι άλλες προτάσεις. Το τρίτο θέμα είναι το νέο ΕΣΠΑ 2014-2020, όπου εσείς, σε δική σας απάντηση είπατε - και το καταλαβαίνετε - ότι μπορεί να έχουν ενεργοποιηθεί προγράμματα, αλλά αυτή τη στιγμή πολύ δύσκολα θα πέσουν πάνω από 500 ή 600 εκατομμύρια. Και νομίζω ότι σε αυτά τα νούμερα που λέω, ξεφεύγω από τα όρια, γιατί αυτή τη στιγμή είναι σε εξέλιξη προγράμματα γύρω στα 243. Δεν ξέρω πόσα χρήματα μπορούν να απορροφηθούν και θα ήθελα να μας το πείτε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω με αυτό και θα επανέλθω μετά. Το τέταρτο θέμα είναι οι μεγάλες επενδύσεις, που καλώς ή κακώς το Υπουργείο Ανάπτυξης - μπορεί να μην είναι ακριβώς δική σας αρμοδιότητα - παίζει έναν σημαντικό ρόλο. Μία μεγάλη επένδυσης είναι το Ελληνικό, που δυστυχώς ο κ. Τσακαλώτος δεν μας κάνει τη χάρη να έρθει εδώ και οκτώ μήνες στη Βουλή να μας μιλήσει. Θα έχει άλλες, σοβαρές δουλειές να κάνει. Είναι μία επένδυση ύψους 8 δισεκατομμυρίων, η οποία καθυστερεί. Διαβάζουμε τα δημοσιεύματα. Και εσείς οι ίδιοι λέτε ότι θα φέρει, με βάση τη μελέτη του ΙΟΒΕ, πάνω από εξήντα χιλιάδες θέσεις εργασίας, θα βοηθήσει στο ΑΕΠ κατά 2%. Υπάρχουν και άλλες ιδιωτικές επενδύσεις, για τις οποίες εσείς, ως Υπουργός της Οικονομίας, θα ήθελα να μας ενημερώσετε στη Βουλή για το δικό σας σχέδιο, ώστε να αλλάξουν τα δεδομένα προς όφελος της χώρας. Σας ευχαριστώ πάρα πολύ.
Τον λόγο έχει ο Υπουργός κ. Σταθάκης.
Θα ξεκινήσω με τα περί ύφεσης και κατάρρευσης της ελληνικής οικονομίας που φέρει ο τίτλος της ερώτησής σας, «Μέτρα αντιστάθμισης της πορείας «κατάρρευσης» της ελληνικής οικονομίας». Να υπενθυμίσω για πολλοστή φορά ότι κατάρρευση της ελληνικής οικονομίας είχαμε την περίοδο 2009-2014, όταν το ΑΕΠ της χώρας συρρικνώθηκε κατά 25%, όταν η ανεργία από το 11% έφτασε στο 29%, όταν ο σχηματισμός παγίου κεφαλαίου μειώθηκε κατά 64% και οι επενδύσεις έπεσαν περίπου 60%, η ιδιωτική κατανάλωση 23% και οι δημόσιες δαπάνες 28%. Αυτό λέγεται κατάρρευση της οικονομίας. Το 2015 και το 2016 η οικονομία, όπως και να το μετρήσετε, σταθεροποιείται. Το 2015 η ύφεση ήταν κάτω από 1% - αυτό το είχαμε πει από τον Ιούνιο και ακόμη περισσότερο τον Σεπτέμβρη - μία χρονιά που έγιναν τρεις εκλογικές αναμετρήσεις, που ήταν η περίοδος της επαναδιαπραγμάτευσης, που φτάσαμε σε μία συμφωνία όπου μέσα από αυτήν έχουμε πλέον ένα σταθερό πρόγραμμα ανάκαμψης της οικονομίας. Άρα, την ιδέα της κατάρρευσης μάλλον πρέπει να την αντικαταστήσετε με την ιδέα της σταθεροποίησης με προοπτική ανάκαμψης. Αυτά είναι τα δεδομένα. Δεύτερον, για το δεύτερο τρίμηνο του 2016 βγήκε ο τίτλος ότι και το δεύτερο τρίμηνο υπάρχει ύφεση. Η ύφεση σε ετήσια βάση - το τονίζω, σε ετήσια βάση - είναι μείον 0,9% - αυτό δεν είναι καινούργια είδηση - γιατί φέρει το βάρος των τριών τριμήνων της περιόδου, του τέλους του 2015 και των αρχών του 2016. Το δεύτερο τρίμηνο είναι το πρώτο τρίμηνο που έχει θετικό πρόσημο σε σχέση με το προηγούμενο. Είναι συν 0,20% και κάτι. Εάν προσθέσουμε σ' αυτό τη βεβαιότητα ότι και το τρίτο τρίμηνο, αυτό του καλοκαιριού, θα έχει θετικό πρόσημο, ενισχύεται η κεντρική ιδέα ότι το δεύτερο εξάμηνο του 2016 είναι το σημείο στροφής από τη στασιμότητα στην ανάκαμψη. Εάν επακολουθήσει και τρίτο τρίμηνο, όπως ξέρετε τα τρία διαδοχικά τρίμηνα με θετικό πρόσημο θεωρούνται από τους οικονομολόγους μονιμότερο στοιχείο για ανάκαμψη της οικονομίας. Ως εκ τούτου, με αυτές τις προβλέψεις και τα δεδομένα δικαιώνεται και η διατύπωση ότι από Ιούνιο σε Ιούνιο - αυτό που έχει και η Ευρωπαϊκή Ένωση - η ελληνική οικονομία θα αυξηθεί σε δωδεκάμηνη βάση με 2,7%. Αυτά περί ύφεσης. Τώρα περί των δεδομένων για τα διάφορα θέματα που θίξατε. Αναπτυξιακός νόμος: Ο αναπτυξιακός νόμος που ψηφίσαμε, είχαμε πει ότι θα ενεργοποιηθεί μέσα στον Σεπτέμβρη. Τα τέσσερα πρώτα προγράμματα, τα οποία είναι και τα πιο σημαντικά, αναμένεται να βγουν στη διαβούλευση στις 20 Σεπτεμβρίου. Αναφέρομαι στα προγράμματα της «Γενικής Επιχειρηματικότητας» και αρκετά άλλα. Υπενθυμίζω ότι είναι οκτώ. Από τα οκτώ προγράμματα, τα τέσσερα θα βγουν τώρα στη διαβούλευση και θα ενεργοποιηθούν προφανώς αμέσως μετά. Δεύτερον, όλες οι κανονιστικές αποφάσεις που χρειαζόντουσαν μέχρι σήμερα, έχουν εκδοθεί. Για παράδειγμα, κανονιστική απόφαση για τη σύσταση γνωμοδοτικής επιτροπής, για τον ορισμό διακριτών κατηγοριών επενδυτικών σχεδίων κ.ο.κ.. Ορισμένες συμπληρωματικές θα βγουν μαζί με τα προγράμματα στα οποία και θα αναφέρονται. Άρα, στα τέλη του Σεπτέμβρη ή την πρώτη βδομάδα του Οκτώβρη οι επιχειρήσεις θα μπορούν να κάνουν αίτηση στα τέσσερα μεγάλα προγράμματα του αναπτυξιακού νόμου. Ταυτόχρονα - να το επισημάνω αυτό - ο αναπτυξιακός νόμος είχε μία ισχυρή μεταβατική διάταξη για τις προηγούμενες επενδύσεις των παλιών αναπτυξιακών νόμων. Μιλάμε για δύο χιλιάδες επενδύσεις που βρίσκονται σε διάφορα στάδια ολοκλήρωσης. Αρκετές απ' αυτές έχουν ολοκληρωθεί και δεν είχαν πληρωθεί. Σας υπενθυμίζω ότι στόχος και δέσμευσή μας ήταν εντός του επόμενου χρόνου να επιταχύνουμε τις διαδικασίες εκκαθάρισης των παλιών αναπτυξιακών νόμων, με πρόσληψη διακοσίων εξωτερικών συνεργατών, μηχανικών, οικονομολόγων και άλλων ειδικοτήτων που θα κάνουν τους ελέγχους και μεταστροφή όλης της υπηρεσίας στο Υπουργείο στην επιτάχυνση των αξιολογήσεων. Υπολογίζουμε να φτάσουμε σε έναν επιθυμητό ρυθμό, να κλείνουμε εκατό επενδύσεις το μήνα κατ' ελάχιστον. Άρα, η απάντηση είναι ότι στο μεν αναπτυξιακό κλείνουμε και εκταμιεύουμε πόρους από τους παλιούς αναπτυξιακούς, στα συγχρηματοδοτούμενα που λήγουν φέτος και στα αυτόνομα τα οποία θα αποπληρωθούν σε βάση επταετίας, όπως είχε προβλέψει ο νόμος, και ταυτόχρονα ενεργοποιούμε τον καινούργιο αναπτυξιακό σε κανονική ροή. [[Στο σημείο αυτό την Προεδρική Έδρα καταλαμβάνει ο Δ' Αντιπρόεδρος της Βουλής κ. ΝΙΚΗΤΑΣ ΚΑΚΛΑΜΑΝΗΣ]] Το δεύτερο που ήθελα να επισημάνω αναφέρεται στις θεσμικές παρεμβάσεις. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Ένα λεπτό θα χρειαστώ ακόμα. Πέρα από τον αναπτυξιακό νόμο, από τα ΕΣΠΑ, τα οποία προσδοκούμε ότι θα απορροφήσουν όλα αυτά τα προγράμματα που συνδέονται με την επιχειρηματικότητα ύψους ενός δισεκατομμυρίου - και θα τα απορροφήσουμε μέχρι τέλος του χρόνου - όπως ξέρετε, θα έχει προκηρυχθεί το 50%. Αυτά που προκηρύχθηκαν μέχρι τέλος Οκτώβρη. Σε αυτά που προκηρύχθηκαν ήδη, εξαιτίας του μεγάλου ενδιαφέροντος που είχαν και εξαιτίας και του γεγονότος φυσικά ότι πλέον έχουμε βάλει μία διαδικασία στα ΕΣΠΑ που προσομοιάζει στις πανελλήνιες εξετάσεις και κανένας δεν μπορεί να επέμβει και να επηρεάσει το αποτέλεσμα, γιατί όλες οι αξιολογήσεις γίνονται τυφλά, χωρίς να ξέρει το όνομα της επιχείρησης κ.ο.κ., και άρα είναι ένα «τυφλό» σύστημα απόλυτης αξιοκρατίας…
Κύριε Υπουργέ, τα υπόλοιπα στη δευτερολογίας σας. Φθάσαμε στα επτά λεπτά.
Ωραία, όπως θέλετε.
Ο κ. Κωνσταντινόπουλος έχει τον λόγο.
Καταλαβαίνω ότι σας λένε στο Υπουργείο ότι για πρώτη φορά γίνεται το «τυφλό» σύστημα, αυτό που αναφέρατε εσείς «όλα κλειστά». Και στις προηγούμενες αξιολογήσεις «τυφλό» σύστημα είχαμε. Απλώς, σας το λέω, για να σας ενημερώνουν τουλάχιστον σωστά. Τώρα, δεν θέλω να μπω στο τι έγινε τα προηγούμενα χρόνια. Είναι οι δηλώσεις του κ. Ντομπροβόσκι, πολύ γνωστές σε όλους για το πού βρισκόμασταν το 2014 και πού πήγαμε. Είναι γνωστές οι δηλώσεις του κ. Ρέγκλινγκ, παρουσία του κ. Τσακαλώτου, για τα 86 δισεκατομμύρια που κόστισαν οι καλοί οικονομολόγοι του ΣΥΡΙΖΑ και ο καλός Πρωθυπουργός στη χώρα. Αυτά, όμως, τα αφήνουμε. Εγώ χαίρομαι πάρα πολύ, γιατί οι προτάσεις που είπατε για τους αξιολογητές και όλα αυτά, ήταν προτάσεις που σας είχαμε κάνει εμείς και χαιρόμαστε που θα υλοποιηθούν. Κρατώ από εσάς ότι από την 1η Οκτωβρίου οι επενδυτές, ο ιδιωτικός τομέας θα μπορεί να κάνει τις αιτήσεις του για τα επενδυτικά σχήματα. Είναι μία δέσμευση, που ελπίζω να την κρατήσετε, διότι θυμάστε ότι την άλλη φορά είχατε πει ότι θα καταθέσετε τον επενδυτικό νόμο και τον καταθέσατε μετά από δύο χρόνια. Είμαστε εδώ, όμως, και είναι θετικό αυτό. Χαίρομαι που λέτε ότι θα απορροφήσετε ένα δισεκατομμύριο. Δεν θα πω εγώ αν είναι πολλά, αλλά χαίρομαι που στη δέσμευσή σας λέτε ότι θα απορροφηθεί ένα δισεκατομμύριο από τα νέα προγράμματα. Εδώ θα είμαστε να τα δούμε. Όμως, σας έβαλα και άλλα θέματα - ελπίζω στη δευτερολογία σας να αναφερθείτε - που αφορούν τις μεγάλες επενδύσεις, για τις οποίες έχετε ευθύνη και εσείς ως Υπουργός Οικονομίας. Έχει να κάνει με το πακέτο Γιούνγκερ. Και θα ήθελα να μου πείτε, αυτά που έχετε καταθέσει σε εμάς, πού βρίσκονται και σε ποιες διαδικασίες. Επίσης, θα ήθελα να σας ρωτήσω ποιες άλλες είναι οι πρωτοβουλίες σας ως προς την επιχειρηματικότητα και τις μεγάλες επενδύσεις. Δεν θα ήθελα να σας αναφέρω το γνωστό πρόβλημα που έχει προκύψει με τη ΔΕΣΦΑ, το οποίο δημιουργεί νέα δεδομένα ή οτιδήποτε άλλο. Σας είπα, όμως, για ένα χαρακτηριστικό πρόβλημα, τη μεγαλύτερη επένδυση που θα δημιουργήσει και θα αλλάξει τα δεδομένα στη χώρα και την Αθήνα. Είναι αυτό που λέμε ότι θα υλοποιηθεί η Αθηναϊκή Ριβιέρα από το Πέραμα μέχρι το Σούνιο. Και ξέρετε ότι τα έργα αυτά, που σήμερα ολοκληρώθηκαν σε ένα μέρος της περιοχής αυτής, αναβάθμισαν την Αθήνα. Νομίζω ότι από εσάς τουλάχιστον θα περιμένουμε μια απάντηση. Σας ευχαριστώ πάρα πολύ.
Κύριε Υπουργέ, έχετε τον λόγο.
Θα ξεκινήσω, συνεχίζοντας από εκεί που σταμάτησα. Υπενθυμίζω ότι η στρατηγική απέναντι στις ιδιωτικές επενδύσεις, όπως έχει χαραχθεί, έχει τρία κομμάτια. Το ένα κομμάτι είναι τα ΕΣΠΑ. Τα ΕΣΠΑ χρηματοδοτούν τα Προγράμματα Επιχειρηματικότητας μέχρι στιγμής, μικρές και πολύ μικρές επιχειρήσεις, και είναι απόλυτα προσανατολισμένα σε νεοφυείς επιχειρήσεις και σε μικρές και πολύ μικρές. Ο αναπτυξιακός νόμος είναι απολύτως προσανατολισμένος στις μικρομεσαίες επιχειρήσεις. Ο τομέας των στρατηγικών επενδύσεων, το Γιούνγκερ plan και οι μεγάλες επενδύσεις αποτελούν μια άλλη χωριστή ενότητα, όπου η κύρια αρωγή γίνεται με την πρόσβαση σε χρηματοδοτικά εργαλεία. Συνεπώς, η στρατηγική είναι αποσαφηνισμένη στα τρία κουτιά της. Τώρα, επιτρέψτε μου να πω δύο - τρία πράγματα για τις μεγάλες επενδύσεις. Κατ' αρχάς, στο Γιούνγκερ plan θα προστεθεί και ένα καινούργιο εργαλείο, το οποίο ιδρύεται αυτές τις ημέρες. Είναι το ταμείο συμμετοχών, τη διαχείρισή του οποίου θα αναλάβει το Ευρωπαϊκό Επενδυτικό Ταμείο, το EIF, όπου ως στόχο έχει την προσέλκυση επενδυτικών κεφαλαίων από δημόσιους πόρους αλλά και από ιδιωτικούς και από τράπεζες, προκειμένου να δημιουργηθεί ένας μεγάλος χρηματοδοτικός θεσμός, ένα fund of funds δηλαδή, το οποίο θα προσφέρει πρωτίστως και συμμετοχές στη μετοχική σύνθεση. Τώρα, επανέρχομαι στις χρηματοδοτήσεις τύπου Γιούνγκερ. Το πρόγραμμα των χρηματοδοτήσεων επεξεργάζεται και ωριμάζει τα σχέδια, τα οποία έχουμε εξαγγείλει εδώ, τα σαράντα και πλέον σχέδια ύψους 5,6 δισεκατομμυρίων και ταυτόχρονα, προχωρούν οι ιδιωτικές επενδύσεις μαζί και η χρηματοδότηση ορισμένων από τις ιδιωτικοποιήσεις, οι οποίες υλοποιούνται βήμα - βήμα. Αναφέρομαι και στα περιφερειακά αεροδρόμια και στο λιμάνι του Πειραιά. Σχετικά με το Ελληνικό: Η σύμβαση του Ελληνικού, όπως ξέρετε, έχει υπογραφεί μαζί με ένα κείμενο αμοιβαίας κατανόησης. Είναι ένα από τα δέκα προαπαιτούμενα, το οποίο θα έρθει στη Βουλή εντός του μήνα για επικύρωση. Είναι η συμφωνία, η οποία έγινε τον περασμένο Ιούνιο. Επιπρόσθετα, επιτρέψτε μου να υπογραμμίσω και τρεις ακόμη πρωτοβουλίες σημαντικού αντίκτυπου για τη διευκόλυνση των ιδιωτικών επενδύσεων. Η πρώτη πρωτοβουλία είναι αυτή που είναι ήδη στη διαβούλευση, δηλαδή η αυτοαδειοδότηση των επιχειρήσεων σε τέσσερις μεγάλους κλάδους της οικονομίας. Η επιχείρηση θα μπορεί να αυτοαδειοδοτείται και απλώς να γνωστοποιεί τη λειτουργία της επιχείρησης. Αυτό αφορά και τον τουρισμό και την εστίαση και μεγάλους τομείς της ελληνικής οικονομίας. Ο έλεγχος θα γίνεται εκ των υστέρων στη λειτουργία της επιχείρησης. Άρα, μηδενίζεται ο χρόνος, ο οποίος για γραφειοκρατικούς λόγους καθυστερούσε, προκειμένου να ανοίξει μια επιχείρηση σε αυτούς τους τέσσερις τομείς που προχωρούν στην αυτοαδειοδότηση. Επιπρόσθετα, ο θεσμός της «Μίας στάσης» για το σύνολο των επιχειρήσεων, που θα συγκροτηθεί σε περιφερειακό και επιμελητηριακό επίπεδο, θα έρθει μέσα στον Οκτώβρη με την επιμελητηριακή νομοθεσία και μια πληθώρα άλλων μέτρων, τα οποία αποβλέπουν στη ριζική απλοποίηση της έναρξης λειτουργίας των επιχειρήσεων και στην προσπάθεια να στηριχθεί άμεσα και αποτελεσματικά η νέα επιχειρηματικότητα και ο επενδυτικός κύκλος, στον οποίο όλοι φιλοδοξούμε ότι μπαίνει η οικονομία.
Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.
Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Πριν προχωρήσουμε στη συζήτηση του σχεδίου νόμου, έχω την τιμή να ανακοινώσω στο Σώμα τα εξής: Πρώτον, οι Υπουργοί Οικονομίας, Ανάπτυξης και Τουρισμού, Εξωτερικών, Οικονομικών, Επικρατείας, η Αναπληρώτρια Υπουργός Οικονομίας, Ανάπτυξης και Τουρισμού και ο Υφυπουργός Εξωτερικών κατέθεσαν στις 6 Σεπτεμβρίου 2016 σχέδιο νόμου: «Κύρωση του Τριμερούς Μνημονίου Κατανόησης μεταξύ της Κυβέρνησης της Ελληνικής Δημοκρατίας, της Κυβέρνησης της Αραβικής Δημοκρατίας της Αιγύπτου και της Κυβέρνησης της Κυπριακής Δημοκρατίας για τη Συνεργασία στον τομέα του τουρισμού». Δεύτερον, οι Υπουργοί Αγροτικής Ανάπτυξης και Τροφίμων, Οικονομίας, Ανάπτυξης και Τουρισμού, Παιδείας, Έρευνας και Θρησκευμάτων, Εξωτερικών, Οικονομικών, Περιβάλλοντος και Ενέργειας, Ναυτιλίας και Νησιωτικής Πολιτικής και οι Αναπληρωτές Υπουργοί Παιδείας, Έρευνας και Θρησκευμάτων και Περιβάλλοντος και Ενέργειας κατέθεσαν στις 6 Σεπτεμβρίου 2016 σχέδιο νόμου: «Κύρωση του Μνημονίου Κατανόησης μεταξύ του Υπουργείου Αγροτικής Ανάπτυξης και Τροφίμων της Ελληνικής Δημοκρατίας και του Υπουργείου Γεωργίας και Εγγείων Βελτιώσεων της Αραβικής Δημοκρατίας της Αιγύπτου για συνεργασία στον τομέα της αλιείας και της υδατοκαλλιέργειας». Τρίτον, οι Υπουργοί Εσωτερικών και Διοικητικής Ανασυγκρότησης, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υποδομών, Μεταφορών και Δικτύων και ο Αναπληρωτής Υπουργός Εσωτερικών και Διοικητικής Ανασυγκρότησης κατέθεσαν στις 6 Σεπτεμβρίου 2016 σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Βουλγαρίας περί Διασυνοριακής Αστυνομικής Συνεργασίας». Τέλος, οι Υπουργοί Εθνικής Άμυνας, Οικονομικών, Εξωτερικών, και Δικαιοσύνης, Διαφάνειας και Ανθρωπίνων Δικαιωμάτων κατέθεσαν στις 7 Σεπτεμβρίου 2016 σχέδιο νόμου: «Κύρωση του Μνημονίου Συνεννόησης σχετικά με την Οργάνωση, Διοίκηση, Ασφάλεια, Χρηματοδότηση και Επάνδρωση του Μικτού Κλιμάκιου του ΝΑΤΟ για τον Ηλεκτρονικό Πόλεμο [Joint Electronic Warfare Core Staff (JEWCS)] προς υποστήριξη του NATO, μεταξύ του Υπουργού Άμυνας της Γαλλικής Δημοκρατίας, του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας, του Υπουργείου Εθνικής Άμυνας της Ελληνικής Δημοκρατίας, του Υπουργείου Άμυνας της Ιταλικής Δημοκρατίας, του Υπουργού Άμυνας του Βασιλείου των Κάτω Χωρών, του Υπουργείου Άμυνας του Βασιλείου της Νορβηγίας, του Υπουργού Εθνικής Άμυνας της Δημοκρατίας της Πολωνίας, του Υπουργείου Άμυνας του Ηνωμένου Βασιλείου Μεγάλης Βρετανίας και Βορείου Ιρλανδίας, του Υπουργείου Άμυνας των Ηνωμένων Πολιτειών της Αμερικής, του Ανώτατου Στρατηγείου Συμμαχικών Δυνάμεων της Ευρώπης και του Αρχηγείου της Ανώτατης Συμμαχικής Διοίκησης Μετασχηματισμού.» Παραπέμπονται στις αρμόδιες Διαρκείς Επιτροπές. Εισερχόμαστε τώρα στη συζήτηση του σημερινού σχεδίου νόμου. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Προσαρμογή της ελληνικής νομοθεσίας προς την Οδηγία 2014/40/ΕΕ του Ευρωπαϊκού Κοινοβουλίου και του Συμβουλίου της 3ης Απριλίου 2014 για την προσέγγιση των νομοθετικών, κανονιστικών και διοικητικών διατάξεων των κρατών - μελών σχετικά με την κατασκευή, την παρουσίαση και την πώληση προϊόντων καπνού και συναφών προϊόντων και την κατάργηση της Οδηγίας 2001/37/ΕΚ (αριθμ. L 127/1 της 29.4.2014), όπως το Παράρτημα ΙΙ της Οδηγίας αυτής τροποποιήθηκε με την κατ' εξουσιοδότηση εκδοθείσα Οδηγία 2014/109/ΕΕ της Επιτροπής της 10ης Οκτωβρίου 2014 για την τροποποίηση του Παραρτήματος ΙΙ της Οδηγίας 2014/40/ΕΕ του Ευρωπαϊκού Κοινοβουλίου και του Συμβουλίου με τη θέσπιση της βιβλιοθήκης των εικονογραφικών προειδοποιήσεων που πρέπει να χρησιμοποιούνται για τα προϊόντα καπνού, καθώς και άλλες συναφείς διατάξεις». Η Διάσκεψη των Προέδρων αποφάσισε στη συνεδρίαση της 31ης Αυγούστου 2016 τη συζήτηση του νομοσχεδίου σε μία συνεδρίαση ενιαία επί της αρχής, επί των άρθρων και επί των τροπολογιών. Θέλω να σας ενημερώσω ότι έχει κατατεθεί μία υπουργική τροπολογία που αφορά το ΚΕΘΕΑ και έχουν υποβληθεί πέντε - μάλλον τέσσερις, γιατί η μία απεσύρθη - βουλευτικές τροπολογίες. Θα ήθελα ο κύριος Υπουργός κατά τη διάρκεια της ομιλίας του να πει ποιες κάνει δεκτές, για να ξέρουν οι συνάδελφοι όταν θα τοποθετηθούν. Στους δύο πρώτους εισηγητές θα ανοίξει η ηλεκτρονική εγγραφή και όσοι συνάδελφοι επιθυμούν, μπορούν να εγγραφούν. Αν δεν υπάρχει κάποια παρατήρηση επί της διαδικασίας, να ξεκινήσουμε. Δεν υπάρχει. Ο κ. Ανδρέας Μιχαηλίδης, εισηγητής του ΣΥΡΙΖΑ, έχει τον λόγο.
Κύριε Πρόεδρε, μπορώ να έχω τον λόγο; Έχω ένα αίτημα προς εσάς.
Ορίστε, κύριε Λοβέρδο.
Κύριε Πρόεδρε, σας ευχαριστώ που μου δίνετε τον λόγο. Δεν θα σας καθυστερήσω, κύριε Μιχαηλίδη. Κύριε Πρόεδρε, ως Κοινοβουλευτικός Εκπρόσωπος της Δημοκρατικής Συμπαράταξης θα ήθελα - στο μέτρο των δυνατοτήτων του Προεδρείου βέβαια - να ζητήσετε από τον Υπουργό Εσωτερικών αν μπορεί να έρθει ή να στείλει κάποιον συνεργάτη του Υφυπουργό, να μας ενημερώσει για τον τρόπο αντιμετώπισης από την Κυβέρνηση των θεμάτων που προέκυψαν από την κακοκαιρία και τις πλημμύρες. Όλο το χθεσινό και το σημερινό ρεπορτάζ κατακλύζεται από ανθρώπους δυστυχισμένους που έχουν υποστεί βαρύτατες βλάβες. Επειδή η Κυβέρνηση προφανώς θα αντιδράσει, θέλουμε να έχουμε να έχουμε μια εικόνα ει δυνατόν εδώ στην Εθνική Αντιπροσωπεία για τον τρόπο της αντίδρασής της.
Παράκληση μπορούμε να υποβάλουμε. Και μπορεί στο τέλος της διαδικασίας ή εν πάση περιπτώσει με τη συναίνεση του Σώματος κατά τη διάρκεια της διαδικασίας, να αφιερώσουμε μισή ώρα για να μιλήσει η Κυβέρνηση κι ένας εκπρόσωπος από κάθε κόμμα λόγω του εκτάκτου του γεγονότος.
Θα σας θυμίσω ότι με δικιά σας παρέμβαση είχε έρθει ο Υπουργός Μετανάστευσης εδώ. Είχαμε κάνει την ίδια διαδικασία.
Εντάξει. Εγώ θα επικοινωνήσω με τον κ. Κουρουμπλή, κύριε Λοβέρδο, όταν κατέβω από την Έδρα. Δεν μπορώ να ξέρω την απάντησή του, αλλά θα το κάνω πάντως. Εν πάση περιπτώσει, μπορούμε να το υποβάλλουμε στον Γραμματέα της Κυβέρνησης σαν ομόφωνο αίτημα - δεν νομίζω ότι έχει αντίρρηση κανένας συνάδελφος - έστω και λίγο εκτός Κανονισμού, να ενημερώσει τον κ. Κουρουμπλή και κατά τη διάρκεια της συνεδρίασης να ξέρουμε αν θα έρθει ή δεν θα έρθει. Ορίστε, κύριε Μιχαηλίδη, έχετε τον λόγο για δεκαπέντε λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, σκοπός του σχεδίου νόμου που συζητάμε σήμερα στην Ολομέλεια είναι η προσαρμογή της ελληνικής νομοθεσίας προς την οδηγία του Ευρωπαϊκού Κοινοβουλίου και του Συμβουλίου της Ευρωπαϊκής Ένωσης της 3ης Απριλίου 2014 για την προσέγγιση νομοθετικών, κανονιστικών και διοικητικών διατάξεων των κρατών - μελών σχετικά με την κατασκευή, την παρουσίαση και την πώληση προϊόντων καπνού και συναφών προϊόντων. Η οδηγία αυτή έρχεται να αντικαταστήσει ουσιαστικά, εμπλουτίζοντας, αναπροσαρμόζοντας και επικαιροποιώντας, μία παλαιότερη οδηγία, την 37/2001, η οποία είχε ενταχθεί στο ελληνικό δίκαιο με την κοινή υπουργική απόφαση του Ιανουαρίου του 2003. Η παλαιότερη αυτή οδηγία θέσπισε κανόνες σε επίπεδο Ευρωπαϊκής Ένωσης για τα προϊόντα καπνού σχετικά με την περιεκτικότητα σε διάφορες ουσίες. Προκειμένου, όμως, να αποτυπωθούν οι επιστημονικές εξελίξεις, οι οποίες εν τω μεταξύ έχουν υπάρξει και οι οποίες προφανώς καταγράφουν την αναγκαιότητα ουσιαστικών αλλαγών στην εν λόγω οδηγία, θα έπρεπε να καταργηθεί και να αντικατασταθεί από μια νέα οδηγία. Όσον αφορά τους λόγους που κατέστησαν αναγκαία τη διαμόρφωση και την υιοθέτηση ενός νέου ρυθμιστικού πλαισίου για τα προϊόντα καπνού και τα συναφή προϊόντα, θα μπορούσαμε να επισημάνουμε πρώτα - πρώτα το γεγονός ότι τα κράτη - μέλη και η επιτροπή χρειάζονται αναλυτικές πληροφορίες για τα συστατικά και τις εκπομπές προϊόντων καπνού, έτσι ώστε να αξιολογούν την ελκυστικότητα, την εθιστικότητα και την τοξικότητα των προϊόντων καπνού, καθώς και να εκτιμούν τους κινδύνους που ενέχει για την υγεία η κατανάλωση των εν λόγω προϊόντων. Η χρήση διαφορετικών μορφότυπων υποβολής στοιχείων δυσκολεύει εξαιρετικά τους κατασκευαστές και τους εισαγωγείς των προϊόντων αυτών, έτσι ώστε να μπορούν να εκπληρώνουν τις υποχρεώσεις τους και βεβαίως δυσχεραίνει το έργο των κρατών - μελών και της επιτροπής να συγκρίνουν, να αναλύουν και να εξάγουν συμπεράσματα βάσει στοιχείων που λαμβάνουν. Εξακολουθούν, επίσης, να υπάρχουν διαφορές μεταξύ των εθνικών διατάξεων που διέπουν κυρίως την επισήμανση των προϊόντων καπνού, ιδίως όσον αφορά τη χρήση των συνδυασμένων προειδοποιήσεων για την υγεία, που συνίστανται σε εικόνα και κείμενο, τα οποία πρέπει να αναγράφονται πάνω στα προϊόντα. Είναι, επίσης, αναγκαία η προσαρμογή διατάξεων που αφορούν την επισήμανση, ώστε να ευθυγραμμιστούν οι κανόνες που εφαρμόζονται σε επίπεδο Ένωσης με τις διεθνείς εξελίξεις και βεβαίως τις διεθνείς επιστημονικές εξελίξεις. Έχοντας, λοιπόν, ως βάση τα παραπάνω μπορεί κανείς να συνοψίσει ότι η ανάγκη ενός νέου ισχυρότερου ρυθμιστικού πλαισίου σε ευρωπαϊκό επίπεδο για την κατασκευή, παρουσίαση και πώληση προϊόντων καπνού και συναφών προϊόντων εδράζεται πρώτα - πρώτα στην πάγια και υψηλή προτεραιότητα που οφείλουν οι κυβερνήσεις και οι κοινωνίες να δίνουν στο αγαθό της υγείας και βεβαίως στην προστασία της δημόσιας υγείας. Η διαρκής παραγωγή επιστημονικών ερευνών που επιβεβαιώνουν τις δυσμενείς για την ανθρώπινη υγεία συνέπειες της χρήσης προϊόντων καπνού καθιστά εξ ορισμού τα προϊόντα αυτά του καπνού μη συνήθη εμπορεύματα. Τα αποτελέσματα που προέρχονται από διάφορες χώρες αποδεικνύουν ότι η αυστηροποίηση των κανόνων σχετικά με τη διαφήμιση και τη χρήση των προϊόντων καπνού έχει θετικές επιπτώσεις τόσο στην ατομική υγεία των καπνιστών και των μη καπνιστών όσο και για τα συστήματα της δημόσιας υγείας γενικότερα. Τα παραπάνω ισχύουν αναμφισβήτητα για όλες τις χώρες της Ευρωπαϊκής Ένωσης. Θα έλεγα, όμως, ότι η ενίσχυση του ρυθμιστικού πλαισίου όσον αφορά τα προϊόντα καπνού είναι ακόμα περισσότερο αναγκαία στην Ελλάδα και αυτό για λόγους που όλοι γνωρίζουμε. Για παράδειγμα, είναι γνωστό και επιβεβαιώνεται σε έρευνες, όπως αυτή του ευρωβαρόμετρου του Μαΐου του 2015 που είναι ευρέως γνωστή, ότι η Ελλάδα έχει το υψηλότερο ποσοστό καπνιστών σε ευρωπαϊκό επίπεδο, 38% έναντι 26%, που είναι ο μέσος όρος στην Ευρωπαϊκή Ένωση. Στην ίδια έρευνα, όπως και σε άλλες χώρες, αποτυπώνεται, επίσης, η πολύ μεγαλύτερη έκθεση σε καπνό που υφίσταται ο πολίτης στην Ελλάδα σε χώρους εστίασης, ακόμα και σε εργασιακούς χώρους, σε σχέση με τον μέσο πολίτη της Ευρωπαϊκής Ένωσης. Η μελέτη αυτή έχει δημοσιευθεί στο «Hellas Health» 6-2015. Αυτό, βεβαίως, μας υπενθυμίζει ότι ακόμα και η νομοθέτηση αυστηρότερων ρυθμίσεων δεν θα είναι ωφέλιμη και βελτιωτική, αν η εφαρμογή τους δεν είναι αυτή που πρέπει. Και αναφέρομαι, βεβαίως, στην προβληματικότατη εφαρμογή του λεγόμενου «αντικαπνιστικού» νόμου, όσον αφορά το κάπνισμα σε κλειστούς χώρους που είναι ένα ζήτημα το οποίο, δυστυχώς, είναι ανοιχτό. Επιπλέον, παρ' ότι η προστασία της υγείας είναι ο σημαντικότερος λόγος που θα πρέπει να νομοθετήσουμε για τα προϊόντα καπνού, δεν θα πρέπει να υποτιμούμε - χωρίς, βεβαίως, αυτό να είναι ο κυρίαρχος λόγος - την επιβάρυνση που το κάπνισμα συνεπάγεται και για το δημόσιο σύστημα υγείας, δεδομένου του υψηλού ποσοστού των καπνιστών στην Ελλάδα, με ό,τι αυτό μπορεί να συνεπάγεται για το δημόσιο σύστημα υγείας. Παρ' ότι ισχύουν τα παραπάνω, θα ήθελα να σημειώσω πως, σύμφωνα με την έρευνα του ευρωβαρόμετρου που προανέφερα, η μεγάλη πλειοψηφία των Ελλήνων πολιτών, όπως και των Ευρωπαίων συνολικά, εμφανίζεται να συμφωνεί με την επιβολή μιας σειράς αυστηρότερων μέτρων σχετικά με την πώληση και τους περιορισμούς στη χρήση προϊόντων καπνού και των συναφών προϊόντων. Έχοντας, λοιπόν, αναφερθεί με τα παραπάνω στην αναγκαιότητα ενός νέου ρυθμιστικού πλαισίου για τα καπνικά και τα συναφή προϊόντα, πέρα φυσικά από την υποχρέωση της χώρας ως μέλος της Ευρωπαϊκής Ένωσης να προσαρμόσει την οδηγία στο εσωτερικό εθνικό της Δίκαιο, πολύ συνοπτικά θα αναφερθώ στις προβλέψεις του σχεδίου νόμου, θεωρώντας ότι θα έχουμε τη δυνατότητα να ακούσουμε και τις απόψεις των άλλων πολιτικών δυνάμεων για το συγκεκριμένο σχέδιο νόμου. Πρώτα - πρώτα, λοιπόν, ορίζονται τα μέγιστα επίπεδα εκπομπών πίσσας, νικοτίνης και μονοξειδίου του άνθρακα. Επιπλέον, προσδιορίζονται τα πρότυπα ISO, με τα οποία πρέπει να γίνονται οι μετρήσεις των εκπομπών αυτών, καθώς και η διαδικασία επαλήθευσης των μετρήσεων από το Γενικό Χημείο του Κράτους και διαπιστευμένα εργαστήρια. Προβλέπονται για τους κατασκευαστές και εισαγωγείς προϊόντων καπνού αυξημένες - σε σχέση με τις υφιστάμενες - υποχρεώσεις κοινοποίησης των συστατικών, των εκπομπών και ιδίως των πρόσθετων που περιέχονται στα τσιγάρα και στον καπνό για τα στριφτά τσιγάρα. Απαγορεύεται πλήρως η κυκλοφορία τσιγάρων και καπνού για στριφτά που έχουν χαρακτηριστικό άρωμα ή γεύση, καθώς και πρόσθετα που δίνουν την εντύπωση μειωμένου κινδύνου για την υγεία με χρωστικές ιδιότητες ή άλλες ιδιότητες οι οποίες μπορούν να παραπλανήσουν τον καταναλωτή. Γίνεται, επίσης, αναλυτική αναφορά και περιγραφή των νέων επισημάνσεων που πρέπει να φέρουν οι συσκευασίες προϊόντων καπνού. Βασική πρόβλεψη των άρθρων 8 έως 14- και μια από τις βασικές αλλαγές στην ουσία που φέρνει το σχέδιο νόμου - είναι οι νέες προειδοποιήσεις για την υγεία, οι οποίες αφορούν πρωτίστως τις συσκευασίες τσιγάρων και καπνού. Ιδιαίτερα έντονος είναι σε αυτές ο τόνος διατύπωσης των προειδοποιητικών μηνυμάτων σε συνδυασμό με σκληρές - θα έλεγα - έγχρωμες φωτογραφίες που θα τα συνοδεύουν. Όλα αυτά σηματοδοτούν έναν νέο τρόπο πρόληψης και αποτροπής του καπνίσματος, καθώς παράλληλα και ενημέρωσης των καπνιστών και του ευρύτερου κοινού για τις συνέπειες του καπνίσματος. Παράλληλα με το σχέδιο νόμου, απαγορεύονται οι διασυνοριακές εξ αποστάσεως πωλήσεις ηλεκτρονικών τσιγάρων και περιεκτών από το εξωτερικό προς την Ελλάδα, αν και επιτρέπεται υπό προϋποθέσεις το αντίστροφο, οι πωλήσεις από Ελλάδα σε άλλες χώρες. Επιτρέψτε μου να αναφερθώ λίγο εκτενέστερα στο άρθρο 17, το οποίο απετέλεσε και ένα σημείο προβληματισμού, θα έλεγα, στις συνεδριάσεις της αρμόδιας επιτροπής, και στην πρώτη ανάγνωση και στη δεύτερη, αλλά και κατά την ακρόαση των εξωκοινοβουλευτικών φορέων. Αφορά στη διαδικασία αδειοδότησης των νέων καπνικών προϊόντων. Με το εισαγόμενο νομοσχέδιο προτείνεται μια διαδικασία, η οποία είναι ομολογουμένως μια στενή διαδικασία, σύμφωνα με την οποία προβλέπεται ότι μέσα σε τρεις μήνες η εταιρεία η οποία εισάγει στην αγορά το νέο καπνικό προϊόν θα πρέπει να καταθέσει έναν πλήρη τεχνικό φάκελο. Συστήνεται μια συγκεκριμένη πενταμελής επιτροπή με γνωμοδοτικό χαρακτήρα, η οποία αποφαίνεται επί του αιτήματος και στη συνέχεια ακολουθείται η διαδικασία της αδειοδότησης του προϊόντος. Εδώ οφείλω να επισημάνω το γεγονός ότι η διαδικασία αυτή - γιατί υπήρξε ένας προβληματισμός ως προς αυτό - ενδεχομένως να είναι πολύ εκτεταμένη χρονικά και ενδεχομένως να δημιουργεί προβλήματα καθυστέρησης στην εξέλιξη της διαδικασίας αδειοδότησης. Η διαδικασία αυτή θα είναι συγκεκριμένη, μέχρι τρεις μήνες. Στην περίπτωση που δεν υπάρχει γνωμοδότηση της σχετικής επιτροπής, δεν θα απαιτείται υπουργική απόφαση. Επομένως, το προϊόν θα διατίθεται στην αγορά, με την επιφύλαξη όμως ότι, εάν το προϊόν αυτό διατεθεί στην αγορά και στη συνέχεια υπάρξει αρνητική εισήγηση, θα αποσύρεται. Τέλος, επιχειρείται για πρώτη φορά με έναν τρόπο συντεταγμένο μια συνολική ρύθμιση για τα διάφορα ζητήματα που άπτονται της πώλησης και χρήσης του ηλεκτρονικού τσιγάρου. Ορίζονται συγκεκριμένες προδιαγραφές των προϊόντων, υποχρεώσεις κοινοποίησης για τους κατασκευαστές και εισαγωγείς τους, ενώ απαγορεύεται και κάθε είδους διαφήμιση των προϊόντων αυτών, όπως ακριβώς δηλαδή συμβαίνει και για τα κλασικά προϊόντα του καπνού. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού]] Κύριε Πρόεδρε, ένα λεπτό, αν έχετε την καλοσύνη. Κυρίες και κύριοι συνάδελφοι, νομίζω ότι με το παρόν νομοσχέδιο εξυπηρετούνται μια σειρά από στοχεύσεις και προλαμβάνονται μια σειρά από συνέπειες χωρίς να πλήττεται η καλλιέργεια του καπνού. Προωθεί την ενίσχυση του επιπέδου προστασίας της υγείας του πληθυσμού της χώρας και της υγείας των καπνιστών. Θέτει αυξημένες υποχρεώσεις κοινοποίησης σε καπνοβιομηχανίες και άλλες εταιρείες καπνικών προϊόντων και νέων προϊόντων, όπως το ηλεκτρονικό τσιγάρο. Δημιουργεί καλύτερες προϋποθέσεις για την ενημέρωση του κοινού και την προστασία της δημόσιας υγείας. Εφαρμόζονται πολλές από τις υποχρεώσεις που περιλαμβάνονται στη σύμβαση - πλαίσιο του Παγκόσμιου Οργανισμού Υγείας για τον έλεγχο του καπνού. Και, τέλος, δεν επιβαρύνει τον κρατικό προϋπολογισμό. Αντιθέτως, η επιβολή παραβόλων σε κατασκευαστές και εισαγωγείς ενισχύει δράσεις του Υπουργείου Υγείας σχετικά με το κάπνισμα. Με βάση τα παραπάνω, θεωρώ ότι είναι απαραίτητη η υπερψήφιση του σχεδίου νόμου, όπως ακριβώς εισάγεται από τον Υπουργό. Ευχαριστώ.
Τον λόγο έχει ο εισηγητής της Νέας Δημοκρατίας, ο συνάδελφος κ. Βασίλειος Γιόγιακας.
Κυρίες και κύριοι συνάδελφοι, η οδηγία 2014/40 του Ευρωπαϊκού Κοινοβουλίου και του Συμβουλίου, που με το παρόν νομοσχέδιο ενσωματώνεται στο εθνικό μας δίκαιο, είναι αναμφίβολα ένα θετικό βήμα. Ειλικρινά ελπίζουμε η εφαρμογή της να συμβάλει στους στόχους που έχουν τεθεί, να μειωθεί η κατανάλωση καπνού, να μειωθεί ο αριθμός των καπνιστών, να μειωθεί το κόστος της υγειονομικής περίθαλψης για τις ασθένειες που προκαλούνται από το κάπνισμα και να γίνουν ξεκάθαροι και κοινοί οι κανόνες του παιχνιδιού, άρα να υπάρξει ισότιμος ανταγωνισμός στην εσωτερική ευρωπαϊκή αγορά μεταξύ των επιχειρήσεων, κατασκευαστών και εισαγωγέων. Είναι αλήθεια ότι μέχρι πρόσφατα είχαν παρατηρηθεί αποκλίσεις στα ρυθμιστικά πλαίσια των κρατών - μελών για τα προϊόντα καπνού και η κυκλοφορία των ηλεκτρονικών τσιγάρων και των νέων προϊόντων καπνού πιθανότατα θα μεγάλωνε τις αποκλίσεις αυτές. Κυρίες και κύριοι συνάδελφοι, κατά την επεξεργασία του νομοσχεδίου στην αρμόδια επιτροπή ακούστηκαν πράγματι πολύ ενδιαφέρουσες απόψεις από επιστημονικούς φορείς και εκπροσώπους της αγοράς. Εμείς από την πλευρά μας καταλήξαμε σε δύο βασικά συμπεράσματα. Το πρώτο είναι ότι πράγματι δεν έχουμε αδιαμφισβήτητα επιστημονικά δεδομένα για τις επιπτώσεις των νέων προϊόντων καπνού και των ηλεκτρονικών τσιγάρων στην ανθρώπινη υγεία. Το δεύτερο είναι ότι αυτό που μας ενδιαφέρει περισσότερο είναι η βελτίωση της δημόσιας υγείας, αλλά και ο υγιής ανταγωνισμός που μπορούν να διασφαλιστούν στο ακέραιο, χωρίς να μπαίνουν παράλογα εμπόδια στην επιχειρηματική δραστηριότητα, ειδικά όταν οι επιχειρήσεις έχουν ήδη σηκώσει υπέρμετρα βάρη και στη σημερινή δύσκολη κατάσταση αναζητούν τρόπους επιβίωσης. Γι' αυτό και εκφράσαμε τη διαφωνία μας για τον τρόπο με τον οποίο μεταφέρθηκαν στο νομοσχέδιο οι ρυθμίσεις της οδηγίας για την κυκλοφορία των νέων προϊόντων καπνού στην αγορά. Να σημειώσω εδώ ότι τα νέα προϊόντα καπνού δεν μπορούν να οριστούν ακόμα με ακρίβεια. Πολλά από αυτά βρίσκονται, άλλωστε, στη φάση της έρευνας και ανάπτυξης, γι' αυτό και το κείμενο της οδηγίας λέει τι δεν μπορεί να είναι τα προϊόντα αυτά και όχι τι είναι. Σε κάθε περίπτωση, έχουν ως συστατικό τον καπνό και μπορεί κάποιος να τα καπνίζει, μπορεί και όχι. Επειδή ακριβώς πρόκειται για νέα προϊόντα, οι έρευνες για τις επιδράσεις τους στην υγεία βρίσκονται σε εξέλιξη και δεν υπάρχουν οριστικά συμπεράσματα. Είναι επομένως σωστό ο νομοθέτης να αντιμετωπίζει τα προϊόντα αυτά με επιφύλαξη. Δεν γνωρίζουμε τα χαρακτηριστικά τους, δεν είναι διαδεδομένα ούτε στην Ευρώπη και πιθανότατα ενέχουν σοβαρές επιπτώσεις στην ανθρώπινη υγεία, έστω και μειωμένες. Όμως, αυτή η λογική επιφύλαξη δεν σημαίνει απαραίτητα και υπερβολική ρύθμιση. Η δημόσια υγεία μπορεί να προστατεύεται με επάρκεια, χωρίς να προστίθενται αχρείαστα διοικητικά βάρη στις επιχειρήσεις. Πολύ συνοπτικά, θέλω να σημειώσω ορισμένα πράγματα για τις διοικητικές διαδικασίες του άρθρου 17 που αφορά τη διάθεση στην αγορά των νέων καπνικών προϊόντων. Στην οδηγία υπάρχει μια υποχρεωτική διαδικασία κοινοποίησης των νέων προϊόντων καπνού στην αρμόδια κρατική αρχή, καθώς και μια σύντομη αναφορά στη δυνατότητα - το τονίζω - των κρατών - μελών να θεσπίσουν μία διαδικασία αδειοδότησης. Ο Έλληνας νομοθέτης επιλέγει να κάνει αυτή την προαιρετική διαδικασία αδειοδότησης υποχρεωτική, καταφέρνοντας μια ευρωπαϊκή πρωτοτυπία. Προτείνει μία διαδικασία, που όμοιά της δεν υπάρχει σε καμμία άλλη χώρα. Είκοσι ένα κράτη - μέλη διατηρούν το συγκεκριμένο άρθρο όπως έχει στην οδηγία, αποδέχονται δηλαδή ότι η διαδικασία της κοινοποίησης που προβλέπεται στην οδηγία είναι αρκετή και έχει χαρακτήρα αυξημένου ελέγχου από τις δημόσιες αρχές, γιατί τους δίνει τη δυνατότητα να ελέγχουν την ασφάλεια και την ποιότητα των προϊόντων για έξι μήνες πριν από την κυκλοφορία τους και, αν διαπιστωθεί κάποιο πρόβλημα, να μην επιτρέψουν την κυκλοφορία του προϊόντος στην αγορά. Τα υπόλοιπα έξι κράτη - μέλη έχουν προβλέψει, πέρα από την κοινοποίηση, μια τυπική έγκριση των νέων προϊόντων καπνού. Η έγκριση δίνεται από κάποια αρμόδια υπηρεσία μέσα στο προβλεπόμενο εξάμηνο, χωρίς καμμία επιπλέον προϋπόθεση, εκτός από αυτές που ορίζονται στη διαδικασία κοινοποίησης. Εμείς, όμως, θέλαμε σώνει και καλά να κάνουμε τη διαφορά. Στήσαμε μια σύνθετη και χρονοβόρα γραφειοκρατική διαδικασία, με επιτροπή, γνωμοδοτήσεις και δυνατότητες παράτασης, που καταλήγει σε υπουργική απόφαση, προκειμένου να κυκλοφορήσει ένα νέο καπνικό προϊόν στην αγορά. Αν αυτό δεν είναι η αποθέωση της γραφειοκρατίας, τότε τι είναι; Φυσικά αυτοί που την πληρώνουν είναι αυτοί από τους οποίους η Κυβέρνηση ζητά να πληρώσουν περισσότερους φόρους, άμεσους και έμμεσους, και αυξημένες ασφαλιστικές εισφορές. Θα θέλαμε να ρωτήσουμε την Κυβέρνηση τα εξής: Έτσι στηρίζετε τα ποιοτικά αγροτικά προϊόντα μας, όπως τα καπνά; Έτσι αντιμετωπίζετε την ανεργία; Έτσι τονώνετε τη μικρομεσαία επιχειρηματικότητα; Να μη μιλήσω βέβαια για την τροπολογία που έφεραν στην επιτροπή δεκαέξι Βουλευτές του ΣΥΡΙΖΑ, με την οποία ζητούσαν την απαγόρευση πώλησης τσιγάρων σε ψιλικατζίδικα, δηλαδή σε μικρομαγαζάτορες, που την τελευταία εξαετία είδαν τον τζίρο τους να μειώνεται δραματικά. Αυτή η τροπολογία, αφού αποδοκιμάστηκε σύσσωμα από την Αντιπολίτευση, ευτυχώς δεν έγινε δεκτή. Εμείς, κυρίες και κύριοι συνάδελφοι, θέλουμε να βοηθήσουμε. Η Κυβέρνηση έχει επιλογές, χωρίς να τιμωρεί την παραγωγή και το εμπόριο. Θέλετε περισσότερες πληροφορίες; Μπορείτε να εντάξετε τα επιπρόσθετα στοιχεία που ζητάτε για τον φάκελο αδειοδότησης ως απαιτούμενα στη διαδικασία κοινοποίησης. Θέλετε να οργανώσετε καλύτερα τις πληροφορίες που κοινοποιούνται; Φτιάξτε πρότυπο ηλεκτρονικής υποβολής, όπως ορίζει η εκτελεστική απόφαση της Ευρωπαϊκής Επιτροπής 2015/2186 για τα προϊόντα καπνού. Σε αυτή αναφέρεται ρητά ότι μπορείτε να προτείνετε αντίστοιχη φόρμα και για τα νέα προϊόντα καπνού. Θέλετε παρ' όλα αυτά υπουργική απόφαση; Ας προβλέπεται μια κοινή υπουργική απόφαση, που θα καθορίζει τους περιορισμούς της εμπορικής επικοινωνίας των νέων προϊόντων καπνού προς το καταναλωτικό κοινό. Το ζήτημα αυτό δεν περιλαμβάνεται στην οδηγία και επομένως υπάρχει ένα νομικό κενό, που πρέπει να καλυφθεί. Ειλικρινά, κυρίες και κύριοι συνάδελφοι, μου είναι δύσκολο να καταλάβω γιατί η Κυβέρνηση επιμένει σε αυτή την ελληνική πατέντα, σε ένα καθεστώς αδειοδότησης που δεν προβλέπεται για τα θεωρητικά πιο επικίνδυνα παραδοσιακά προϊόντα καπνού. Έρχομαι, κυρίες και κύριοι συνάδελφοι, σε ένα άλλο επίμαχο θέμα του νομοσχεδίου, την απαγόρευση της χρήσης των ηλεκτρονικών τσιγάρων που περιέχουν νικοτίνη, του λεγόμενου ατμίσματος, στους δημόσιους χώρους, εκεί δηλαδή όπου σήμερα απαγορεύεται και το κάπνισμα. Σε έκθεση του Παγκόσμιου Οργανισμού Υγείας με τίτλο «Ηλεκτρονικές συσκευές εισπνοής με νικοτίνη» αναφέρεται ότι ορισμένοι ειδικοί είναι θετικοί απέναντι στα συγκεκριμένα προϊόντα, γιατί μπορούν να συμβάλουν στη μείωση του καπνίσματος, ενώ άλλοι εκτιμούν ότι μπορούν να εξουδετερώσουν τις προσπάθειες που έχουν γίνει, προκειμένου να περιθωριοποιηθεί το κάπνισμα. Στην ίδια έκθεση διευκρινίζεται ότι, επειδή τα επιστημονικά δεδομένα που έχουμε στη διάθεσή μας είναι περιορισμένα, δεν υπάρχουν ασφαλή συμπεράσματα για το αν η χρήση ηλεκτρονικού τσιγάρου είναι προθάλαμος του καπνίσματος ή πύλη εξόδου από αυτό. Ακόμα κι αν η επιστημονική έρευνα δεν έχει απαντήσει οριστικά για το εύρος των κινδύνων από το άτμισμα, αναγνωρίζεται ότι το ηλεκτρονικό τσιγάρο έχει σημαντικά λιγότερες επιπτώσεις στην υγεία. Επικαλούμενος όλη αυτή την αβεβαιότητα, ο νομοθέτης μπορεί να παίρνει περιοριστικά μέτρα, όπως αυτά που προβλέπονται στην κοινοτική οδηγία για τις απαγορεύσεις στην εμπορική επικοινωνία των ηλεκτρονικών τσιγάρων. Η οδηγία, ωστόσο, δεν ρυθμίζει ούτε προτρέπει σε ρύθμιση της χρήσης του ηλεκτρονικού τσιγάρου. Άλλωστε, κυρίες και κύριοι συνάδελφοι, όταν τα επιστημονικά δεδομένα είναι αντιφατικά, πιστεύουμε ότι πρέπει να σκεφτόμαστε και να ενεργούμε πολιτικά. Γιατί, ξέρετε, στο τέλος της ημέρας, αυτό που έχει σημασία είναι με ποιον τρόπο θα πετύχουμε τους κύριους στόχους της οδηγίας. Θέλουμε να μειώσουμε το κάπνισμα και τους καπνιστές; Ας αποδεχτούμε τη χρήση ενός υποκατάστατου των συμβατικών τσιγάρων, που έχει αποτελέσει σανίδα σωτηρίας για καπνιστές ή πρώην καπνιστές. Αυτό άλλωστε προκύπτει από μαρτυρίες των ίδιων των ατμιστών. Θέλουμε να πέτυχουμε μείωση των δαπανών για την υγειονομική περίθαλψη; Είναι προτιμότερο και για τη δημόσια υγεία και για τα δημόσια οικονομικά να έχεις διακόσιες χιλιάδες ατμιστές - τόσοι υπολογίζονται σήμερα στη χώρα μας - παρά διακόσιες χιλιάδες καπνιστές. Νοοτροπίες και συνήθειες που έχουν βαθιές ρίζες δεν αλλάζουν εύκολα. Και οι μεγάλες αλλαγές, κύριε Υπουργέ, κυρίες και κύριοι συνάδελφοι, γίνονται πράξη βήμα βήμα. Πιστεύουμε ότι η διάκριση του καπνίσματος από το άτμισμα είναι ένα τέτοιο ενδιάμεσο βήμα, που βοηθά τους καπνιστές να απαλλαγούν από το τσιγάρο και τους μη καπνιστές από το παθητικό κάπνισμα. Θεωρούμε μια τέτοια επιλογή πολύ πιο αποτελεσματική από τις οριζόντιες απαγορεύσεις και τις απόλυτες προσεγγίσεις. Αν κρίνετε σκόπιμο, μπορείτε να επανεξετάσετε το θέμα, αφού έρθουν στη δημοσιότητα μέσα στο 2017 τα συμπεράσματα μεγάλης ευρωπαϊκής μελέτης για τις επιδράσεις στην υγεία από την παθητική έκθεση στον ατμό του ηλεκτρονικού τσιγάρου, η οποία μελέτη αναμένεται να επιβεβαιώσει πρόσφατα επιστημονικά δεδομένα, που δείχνουν ότι δεν υπάρχει παθητικό κάπνισμα, με την έννοια ότι δεν βλάπτεται η υγεία τρίτων από την έκθεσή τους στον ατμό του ηλεκτρονικού τσιγάρου. Θα ήθελα να σημειώσω εδώ ότι το άτμισμα σε δημόσιους χώρους έχει επιτραπεί σε διάφορες χώρες της Ευρώπης, όπως το Ηνωμένο Βασίλειο, η Γαλλία, η Ιταλία και η Ισπανία, και, μάλιστα, σε χώρες στις οποίες η απαγόρευση του καπνίσματος σε κλειστούς δημόσιους χώρους εφαρμόζεται, σε αντίθεση με τη χώρα μας. Αν, λοιπόν, θέλετε, κύριε Υπουργέ, να κάνετε κάτι ουσιαστικό για την προστασία της δημόσιας υγείας, ας εφαρμόσουμε άμεσα την αντικαπνιστική νομοθεσία, κάτι για το οποίο άλλωστε δεσμευθήκαμε και σύντομα θα το φέρουμε και σε συζήτηση στην Επιτροπή Κοινωνικών Υποθέσεων. Ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δύο μαθητές και μαθήτριες και τρεις εκπαιδευτικοί συνοδοί τους από λύκειο προερχόμενο από την Ολλανδία. Καλωσορίσατε στην Ελλάδα και στη Βουλή. [[Χειροκροτήματα απ' όλες τις πτέρυγες της Βουλής]] Τον λόγο έχει ο ειδικός αγορητής της Χρυσής Αυγής κ. Ιωάννης Αϊβατίδης.
Ευχαριστώ, κύριε Πρόεδρε. Κύριε Πρόεδρε, κύριε Υπουργέ, κυρίες και κύριοι Βουλευτές, το εισαχθέν σχέδιο νόμου συνιστά μια προσαρμογή στην ευρωπαϊκή οδηγία 40/2014 και αφορά στην κατασκευή, παρουσίαση και πώληση καπνικών και συναφών προϊόντων, μεταξύ των οποίων και τα ηλεκτρονικά τσιγάρα, ενώ θεσπίζεται βιβλιοθήκη εικονογραφικών προειδοποιήσεων για τα καπνικά προϊόντα. Η δημόσια υγεία, η υγεία των Ελλήνων πολιτών, είναι πανθομολογούμενο πως αποτελεί πρώτιστη προτεραιότητα της πολιτείας. Είναι πλήρως αποδεδειγμένη εδώ και δεκαετίες η σχέση καπνίσματος και δυσμενέστατων συνεπειών στην υγεία, τόσο όσον αφορά το ενεργητικό όσο και το παθητικό κάπνισμα. Από την άλλη πλευρά, όμως, η καλλιέργεια καπνού αποτελεί μια παραδοσιακή καλλιέργεια, που απασχολεί στην Ελλάδα δεκαπέντε χιλιάδες τουλάχιστον οικογένειες και κοσμεί την ελληνική πρωτογενή παραγωγή, οι δε καπνοβιομηχανίες στην Ελλάδα έχουν μακρόχρονη παράδοση επιτυχούς παραγωγής και εξαγωγών, παρά τα αλλεπάλληλα πλήγματα που έχουν δεχθεί από τις πολιτικές της Ευρωπαϊκής Ένωσης, από την υπερφορολόγηση των καπνικών προϊόντων αλλά και τη μη πάταξη του παραεμπορίου και λαθρεμπορίου. Επίσης, η καλλιέργεια καπνού συναρτάται και με τον τριτογενή τομέα, υπό την έννοια του χονδρεμπορίου και εμπορίου λιανικής. Άρα απαιτείται ένας πολιτικός χειρισμός που θα βρει τη χρυσή τομή για το ζήτημα αυτό. Το ηλεκτρονικό τσιγάρο βάσει επιστημονικών δεδομένων είναι 95% λιγότερο βλαπτικό από το συμβατικό τσιγάρο, ενώ πρακτικώς το παθητικό άτμισμα δεν υφίσταται. Άρα είναι αντιεπιστημονική η εξίσωση συμβατικού και ηλεκτρονικού τσιγάρου, όπως δυστυχώς ακούστηκε από εκπροσώπους των φορέων κατά την επιτροπή που έλαβε χώρα. Κάποιοι απ' αυτούς εμφανίστηκαν φανατικοί πολέμιοι του καπνού, αλλά με έναν άκομψο τρόπο, γιατί θα πρέπει να τους ενθυμίσω ότι ο καπνός, το τσιγάρο, δεν είναι απαγορευμένη ουσία στην Ελλάδα, αλλά μόνο στο Βασίλειο του Μπουτάν, μεταξύ Κίνας και Ινδίας. Βασική θέση της Χρυσής Αυγής είναι πως η πρόληψη είναι πιο αποτελεσματική από την καταστολή και την τιμωρητική διάθεση που επιδεικνύει πολλές φορές το κράτος, τόσο όσον αφορά το κάπνισμα όσο και το άτμισμα. Το ηλεκτρονικό τσιγάρο δεν αποτελεί πύλη εισόδου ή πύλη επανεισόδου στο κάπνισμα, αλλά μία εναλλακτική μέθοδο περιορισμού ή και διακοπής του καπνίσματος, κάτι το οποίο υποστηρίζει ρητώς το Υπουργείο Υγείας, επί παραδείγματι, της Μεγάλης Βρετανίας. Το ηλεκτρονικό τσιγάρο αποτελεί το πλέον διαδεδομένο - και αποτελεσματικό, απ' όσο φαίνεται - μέσο περιορισμού και διακοπής του καπνίσματος. Μόνο ένα ποσοστό 0,2% των χρηστών ηλεκτρονικού τσιγάρου δεν υπήρξαν ποτέ καπνιστές. Άρα δυνητικώς το ηλεκτρονικό τσιγάρο αποτελεί μία πύλη εξόδου και σε καμμία περίπτωση μία πύλη εισόδου για το κάπνισμα. Επομένως, λοιπόν, αυτή η εξομοίωση, η εξίσωση συμβατικού και ηλεκτρονικού τσιγάρου, όσον αφορά τις δυσμενείς συνέπειες στην υγεία, είναι αντιεπιστημονική. Θεωρώ ότι η πλήρης εφαρμογή του αντικαπνιστικού νόμου 3730/2008 είναι καταχρηστική και θα πρέπει να ανευρεθεί μία άλλη λύση, όσον αφορά τους περιορισμούς για το άτμισμα σε δημόσιους χώρους, χώρους εστίασης και λοιπά. Σαφώς η νικοτίνη είναι μία ισχυρή εξαρτησιογόνος ουσία, με δυσμενείς συνέπειες στην υγεία, κατά περίπτωση. Όμως, φρονώ πως αυτές οι αποκρουστικές απεικονίσεις στα πακέτα των τσιγάρων συνιστούν ημίμετρα και δεν μπορούν να λύσουν το πρόβλημα. Δεν αποτελούν προληπτικό μέσο του καπνίσματος, διότι ο εξαρτημένος καπνιστής θα παραβλέψει αυτές τις απεικονίσεις και θα προβεί στη χρήση του τσιγάρου και καπνού. Η Χρυσή Αυγή προτείνει να δοθούν κίνητρα ανάπτυξης στην εγχώρια καλλιέργεια καπνού, αλλά και στις επιχειρήσεις που δραστηριοποιούνται στο ηλεκτρονικό τσιγάρο, δηλαδή κυρίως σε ελληνικά σχήματα παραγωγής υγρών αναπλήρωσης ηλεκτρονικού τσιγάρου με υψηλού επιπέδου επιστημονική υποστήριξη. Όσον αφορά το σχέδιο νόμου αυτό καθαυτό, θα ήθελα να αναφέρω στον κύριο Υπουργό ότι θα ήταν σκόπιμο να γίνει μία ρητή αναφορά για τους περιέκτες των υγρών αναπλήρωσης των ηλεκτρονικών τσιγάρων, όσον αφορά τα πώματα υψίστης ασφαλείας για την προστασία των παιδιών. Θα υπερψηφίσουμε κάποια από τα άρθρα - επί της αρχής έχουμε δηλώσει «παρών» και θα ψηφίσουμε «παρών» - που αφορούν, κυρίως, κάποιες απαγορεύσεις για καπνικά προϊόντα με ειδικό άρωμα ή γεύση, που μπορεί να παραπλανήσει. Αυτό είναι το άρθρο 7. Θα υπερψηφίσουμε, επίσης, το άρθρο 13- για απαγόρευση προϊόντων που δημιουργούν την εσφαλμένη εντύπωση ότι είναι λιγότερο ανθυγιεινά ως καπνικά προϊόντα και την απαγόρευση που αφορά τον καπνό που λαμβάνεται από το στόμα - αλλά και το άρθρο 16, που απαγορεύει τις διασυνοριακές εξ αποστάσεως πωλήσεις ηλεκτρονικών τσιγάρων και υγρών επαναπλήρωσης από το εξωτερικό προς την Ελλάδα. Όσον αφορά την κατατεθείσα τροπολογία, τη με γενικό αριθμό 661 και ειδικό 55, δηλώνουμε «παρών». Όμως θα καταψηφίσουμε το άρθρο 18, που αφορά στο ηλεκτρονικό τσιγάρο, αλλά και το άρθρο 24, διότι αυτά τα άρθρα ξεκινούν από μία λανθασμένη αντιεπιστημονική βάση, ότι δηλαδή η χρήση ηλεκτρονικού τσιγάρου, το άτμισμα, αποτελεί πύλη εισόδου για το κάπνισμα. Επειδή αυτό είναι τελείως λανθασμένο και αντιεπιστημονικό, καταψηφίζουμε αυτά τα δύο άρθρα και ειδικά το άρθρο 24, το οποίο μάλιστα είναι και αντικείμενο εθνικής δικαιοδοσίας, δηλαδή αποτέλεσε επιλογή της Κυβέρνησης να δημιουργήσει αυτή την απαγόρευση για το ηλεκτρονικό τσιγάρο και το άτμισμα, το οποίο ουσιαστικά εξισώνει με το κάπνισμα. Θα αναφερθώ πολύ σύντομα σε ένα επίκαιρο θέμα. Στη χώρα μας επιβλήθηκε από την Ευρωπαϊκή Ένωση ένα πρόστιμο της τάξης των 10 εκατομμυρίων ευρώ για τα επικίνδυνα απόβλητα, λόγω ανυπαρξίας έστω και ενός χώρου επεξεργασίας και ταφής επικίνδυνων αποβλήτων. Είναι ένα θέμα που άπτεται εν ευρεία εννοία της δημόσιας υγείας και βέβαια είναι αρμοδιότητα του Υπουργείου Περιβάλλοντος και Ενέργειας. Μέχρι τώρα έχει καταβληθεί από τη χώρα μας ένα πρόστιμο 37 εκατομμυρίων ευρώ για παράνομες χωματερές και 13,7 εκατομμυρίων ευρώ για απουσία βιολογικών καθαρισμών. Ειδικά όσον αφορά το τελευταίο, θα αναφερθώ σε ένα ζήτημα που απασχολεί ιδιαίτερα την Κέρκυρα και αφορά τις εργατικές κατοικίες του Αγίου Ιωάννη, που θα μπορούσαν να έχουν παραδοθεί στους δικαιούχους από το έτος 2010. Λόγω της απουσίας βιολογικού καθαρισμού, αυτός ο οικισμός δεν έχει καταστεί λειτουργικός και αποτελεί έναν οικισμό - φάντασμα. Θα πρέπει η Κυβέρνηση - βέβαια αυτό είναι θέμα του Υπουργείου Εργασίας - να επιλύσει άμεσα αυτό το ζήτημα. Κλείνοντας, θα αναφερθώ σε ορισμένα ζητήματα γενικής φύσεως, αφού πρώτα αναφερθώ στο ότι ο Αναπληρωτής Υπουργός Υγείας κ. Πολάκης έλαμψε διά της απουσίας του στο συγκεκριμένο σχέδιο νόμου. Και χωρίς αυτό να αποτελεί κάποια ειρωνική θέση, πιστεύω ότι θα μπορούσε να εισφέρει θετικά. Το Υπουργείο Υγείας διά των Υπουργών του κόπτεται για τη δημόσια υγεία. Η Χρυσή Αυγή είχε προειδοποιήσει για τις δυσμενείς συνέπειες της λαθραίας μετανάστευσης, της εισβολής αυτών των απρόσκλητων ανθρώπων, ακόμα και αναξιοπαθούντων, οι οποίοι προέρχονται από τριτοκοσμικές χώρες. Η Χρυσή Αυγή ήταν αυτός ο πολιτικός φορέας ο οποίος αναφέρθηκε στον κίνδυνο της φυματίωσης - επιβεβαιώθηκε - , στον κίνδυνο της ελονοσίας - επίσης επιβεβαιώθηκε - , αλλά και σε άλλα λοιμώδη νοσήματα, όπως είναι η ηπατίτιδα Α. Πραγματικά είναι μια δραματική επιβεβαίωση των προβλέψεών μας, που δεν θα θέλαμε να επιβεβαιωθούν, αλλά επιβεβαιώθηκαν και διέψευσαν τις αναφορές περί υγιούς πληθυσμού των μεταναστών. Κύριε Υπουργέ, δεν απαντάτε στα ερωτήματα που τίθενται από τους Βουλευτές της Χρυσής Αυγής. Εμμένετε σ' αυτή την πρακτική, ενώ είναι κατακριτέα, κάτι που γνωρίζετε κι εσείς ο ίδιος. Σχεδόν όλοι οι άλλοι Υπουργοί απαντούν και προφασίζεστε ότι υπάρχει μια δίκη σε εξέλιξη για εγκληματική οργάνωση. Φρονώ, κύριε Υπουργέ, ότι επιμολύνετε το υπουργικό σας καθήκον με έναν άκρατο και ακραίο αριστερισμό, ο οποίος παραβλάπτει ουσιαστικά το δημόσιο συμφέρον και θίγει το τρίτο πολιτικό κόμμα στην πατρίδα μας. Και είναι βέβαιο ότι η Χρυσή Αυγή θα συνεχίσει να υπάρχει και θα μεγαλουργήσει, ενώ εσείς θα παύσετε κάποια στιγμή να είστε Υπουργός Υγείας. Σας ευχαριστώ.
Τον λόγο έχει η ειδική αγορήτρια της Δημοκρατικής Συμπαράταξης κ. Εύη Χριστοφιλοπούλου.
Ευχαριστώ, κύριε Πρόεδρε. Κυρίες και κύριοι συνάδελφοι, η συζήτηση του συγκεκριμένου νομοσχεδίου, που αφορά την οδηγία για τα καπνικά προϊόντα, διεξάγεται μέσα σε ένα περιβάλλον δύσκολο. Είναι δύσκολο, κύριε Υπουργέ, κυρίως για τους συνταξιούχους, που, όπως θα γνωρίζετε, βρίσκονται ενώπιον πικρής αλήθειας μπροστά στα ΑΤΜ και από τη δέκατη τρίτη σύνταξη που θα έπαιρναν, χάνουν και τη δωδέκατη. Ο ίδιος ο κ. Κατρούγκαλος, κυρίες και κύριοι συνάδελφοι, μόλις πριν από λίγο αποδέχθηκε ότι έως και 40-45% είναι οι περικοπές στις επικουρικές συντάξεις. Βεβαίως, θυμάται κανείς ότι με το τρίτο και επαχθέστερο μνημόνιο όχι μόνο ο ΣΥΡΙΖΑ και οι ΑΝΕΛ αποδέχθηκαν όλες τις περικοπές που είχαν κάνει οι προηγούμενες κυβερνήσεις επί ελλειμμάτων, αλλά σήμερα, επί δήθεν πλεονασμάτων, αυτές οι επικουρικές είναι κατά πολύ υψηλότερες. Βεβαίως, κύριε Υπουργέ, και μέσα από σας η Κυβέρνηση πρέπει να απαντήσει εάν εφαρμόζεται, έστω αυτός ο ληστρικός, ασφαλιστικός «νόμος Κατρούγκαλου», γιατί οι περικοπές έχουμε την αίσθηση και την πληροφορία ότι γίνονται χωρίς αιτιολογημένες αποφάσεις της διοίκησης, γίνονται όπως όπως, άρα γίνονται παρανόμως και μπαίνουν χαράτσια πολύ μεγαλύτερα από αυτά που εσείς οι ίδιοι ψηφίσατε. Το καταγγέλλουν συνταξιούχοι, υπάρχουν παραδείγματα - δεσμεύομαι και εγώ, κύριε Υπουργέ, στη δευτερολογία μου να φέρω παραδείγματα - και δεν μπορεί μετά τα λύτρα επιβίωσης των καναλαρχών, να έχουμε λύτρα επιβίωσης των συνταξιούχων πέρα από τους νόμους. Πρέπει να απαντήσει η Κυβέρνηση και ο αρμόδιος Υπουργός, γιατί δεν μπορούμε να νομοθετούμε εν κενώ εδώ και να μιλάμε μόνο για τα καπνικά προϊόντα, ενώ έξω «σφάζονται» πράγματα, άνθρωποι και καταστάσεις και νόμοι. Έρχομαι τώρα σε ένα δεύτερο σημείο, εξίσου σοβαρό. Καταργήσατε το ΕΚΑΣ, κάτι στο οποίο μέχρι τώρα εμείς, οι «γερμανοτσολιάδες», είχαμε αντισταθεί. Το καταργήσετε, λοιπόν, το ΕΚΑΣ. Και ήρθε ο κ. Κατρούγκαλος και ο κ. Τσίπρας και μας είπαν ότι μηδενική είναι η συμμετοχή στα φάρμακα, για να ελαφρυνθούν οι συνταξιούχοι που χάνουν το ΕΚΑΣ. Κύριε Υπουργέ, σήμερα που μιλάμε γνωρίζετε ότι η εγκύκλιος του ΙΚΑ δεν έχει φτάσει και οι συνταξιούχοι δεν έχουν μηδενική συμμετοχή στα φάρμακα; Γνωρίζετε, κύριε Υπουργέ, ότι δεν υπάρχει ηλεκτρονικό σύστημα που να μπορεί να στηρίξει τους συνταξιούχους; Σε αυτό το περιβάλλον συζητάμε. Επιπλέον, επειδή, κύριε Υπουργέ, μας εγκαλέσατε και με εγκαλέσατε και προσωπικά για λαϊκισμό, να ξεκαθαρίσω τα πράγματα. Επειδή φαίνεται ότι τις ανακοινώσεις μας τις διαβάσατε όπως θέλετε εσείς, με γυαλιά, εμείς δεν είπαμε ότι φέρατε την ελονοσία, κύριε Υπουργέ.
Αυτό ακριβώς είπατε.
Κάνετε λάθος.
Αυτό ακριβώς είπατε.
Διαβάστε ξανά τι λέμε.
Τώρα μην αρχίζουμε τη διαλεκτική. Όταν έρθει η ώρα σας, κύριε Υπουργέ, θα απαντήσετε.
Σας είπα όλα αυτά για τις συντάξεις και δεν ίδρωσε το αυτί σας και ιδρώνει τώρα για την ελονοσία. Ακούστε με λίγο. Το μόνο που σας λέω είναι ότι το πρόγραμμα που είχε ξεκινήσει για ένα πρόβλημα, το οποίο όντως και λόγω των μεταναστών και των προσφύγων είχε γίνει έντονο το 2011, μέσα από μια αντικουνουπική προγραμματισμένη δράση είχε φτάσει το 2014 στο να μην έχουμε κρούσμα. Το μόνο που σας λέμε είναι ότι δεν προγραμματίσατε και φέρατε ένα παλιό πρόβλημα. Γιατί δεν το κάνατε; Γιατί λείπει ο προγραμματισμός και η διαχείριση. Αλλά από επικοινωνία παίρνετε «10». Παίρνετε «10»! Περικοπές, λοιπόν, επί περικοπών και κάπου φταίει, πρέπει να φταίει κάποιος, κάποια αντιπολίτευση, που δεν σας πάει «με το σεις και με το σας» και ούτε θα σας πάει - είναι και ο κ Λοβέρδος εδώ - «με το σεις και με το σας». Κύριε Υπουργέ, αντικαπνιστικός νόμος. Θέλω να καταθέσω στα Πρακτικά, έτσι για να το θυμηθούμε, κυρίες και κύριοι συνάδελφοι, την εικόνα του κ. Πολάκη, την εικόνα του Αναπληρωτή σας, κύριε Υπουργέ, να καπνίζει αρειμανίως σε δημόσιο χώρο πριν από συνέντευξη Τύπου και εσείς να μην κάνετε τίποτα.
Στη συνέντευξη. Στην αίθουσα Τύπου.
Στη συνέντευξη, ναι, κύριε Λοβέρδο.
Δεν ισχύει αυτό.
Πώς δεν ισχύει;
Δεν ήταν συνέντευξη.
Ήταν στη συνέντευξη Τύπου.
Ήταν κλειστός χώρος.
Δεν ήταν συνέντευξη!
Δεν πειράζει, θα πάρουν οι συνάδελφοι…
Καλά, δεν θα τσακωθούμε για το πού κάπνισε ο κ. Πολάκης.
Κύριε Πρόεδρε, και μέσα από εσάς στη Διάσκεψη των Προέδρων με τον κ. Μπαργιώτα από το Ποτάμι…
Θα σας κρατήσω τον χρόνο, κυρία Χριστοφιλοπούλου.
Ευχαριστώ, κύριε Πρόεδρε.
Ο κ. Πολάκης κάπνιζε…
Κύριε Λοβέρδο, κύριοι συνάδελφοι, με συγχωρείτε, ακούτε το Προεδρείο; Είναι θέμα τώρα, το πού κάπνισε ο κ. Πολάκης; Αυτό είναι το πρόβλημα που έχει το Υπουργείο Υγείας; Μακάρι να ήταν αυτό! Έχει πάρα πολλά άλλα και σοβαρότερα.
Και αυτό.
Βεβαίως, αλλά μην κάνουμε τώρα διακοπή για αυτό! Συνεχίστε, κυρία συνάδελφε.
Οι θεατρινισμοί είναι γνωστοί. Δεν μας εκπλήσσουν.
Συνεχίζω, κύριε Πρόεδρε. Στις αρχές του καλοκαιριού, μετά από επίκαιρη ερώτηση του συναδέλφου από το Ποτάμι, του κ. Μπαργιώτα, κάνουμε κοινή επιστολή ο συνάδελφος κ. Μπαργιώτας και εγώ προς τον Πρόεδρο της Επιτροπής Κοινωνικών Υποθέσεων, ζητώντας, κυρίες και κύριοι συνάδελφοι, να συγκληθεί η Επιτροπή Κοινωνικών Υποθέσεων με μόνο αυτό θέμα, με σκοπό να αναδείξουμε και τη διαχρονικότητα του προβλήματος. Γιατί εμείς δεν μηδενίζουμε ούτε προπαγανδίζουμε. Προσπαθούμε να μη λαϊκίζουμε. Εσείς κάνετε το ακριβώς αντίθετο. Δεν αυταπατάσθε. Ψεύδεσθε. Και τι κάνατε; Φτάσαμε στο τέλος Ιουλίου, κύριε Υπουργέ, για να έρθει αυτή η οδηγία. Και σας ρωτάω και εγώ και ο κ. Μπαργιώτας στην πρώτη επιτροπή: «Τι θα κάνετε με αυτό;» και σπεύδετε να πείτε: «Ναι». Σας ευχαριστώ δημοσίως. Και τώρα σας ευχαριστώ που είπατε «ναι». Πότε, κύριε Υπουργέ, γίνεται δεύτερη συνάντηση με τους φορείς; Φορείς δεν θέλατε να καλέσετε. Σας το προτείναμε, το δεχθήκατε. Σας ευχαριστήσαμε που το δεχθήκατε, για να υπάρξει μια ανάδειξη του θέματος της εφαρμογής της αντικαπνιστικής νομοθεσίας και γενικότερα αυτής της οδηγίας, που έχει τη συμφωνία και πρέπει να αναδειχθεί. Και ούτε σε αυτή τη συνεδρίαση ούτε στη δεύτερη ανάγνωση, κύριε Υπουργέ, βάζετε ημερομηνία σύγκλησης της Επιτροπής Κοινωνικών Υποθέσεων. Περιμένουμε, λοιπόν.
Δεν συγκαλώ εγώ την επιτροπή, κυρία Χριστοφιλοπούλου. Ο Πρόεδρος τη συγκαλεί.
Ναι, κύριε Υπουργέ. Ξέρω πάρα πολύ καλά, όπως ξέρετε κι εσείς, ότι ο Πρόεδρος τη συγκαλεί. Αλλά όποιος δεν θέλει να ζυμώσει, δέκα μέρες κοσκινίζει. Επί του νομοσχεδίου.
Σαράντα μέρες.
Σαράντα, κυρία συνάδελφε. Δεν θα τα χαλάσουμε σε αυτό. Εμείς αυτό το νομοσχέδιο, σε ό, τι αφορά την εφαρμογή της αντίστοιχης οδηγίας για τα καπνικά προϊόντα, είμαστε σύμφωνοι και θα υπερψηφίσουμε την πλειονότητα των διατάξεων. Άλλωστε, κατέστη σαφές και από την ακρόαση των φορέων ότι υπάρχει μια ευρύτερη συμφωνία στην ελληνική επιστημονική κοινότητα σε σχέση και με την εφαρμογή και με τα όσα λέει αυτή η οδηγία. Εάν σηκώνουμε τους τόνους για το αντικαπνιστικό, είναι λιγότερο στην περίπτωση αυτή αντί των συνταξιούχων, για να βάλουμε πραγματικά το δάχτυλο επί τον τύπον των ήλων, κύριε Υπουργέ, και να δούμε με ποιον τρόπο μπορούμε να εφαρμόσουμε αυτά που νομοθετούμε. Γιατί σε αυτή τη συγκεκριμένη οδηγία έχουμε δύο κατευθύνσεις. Έχουμε μια κατεύθυνση ως προς τη συσκευασία και τα ίδια τα τσιγάρα, όπου έχουμε επιβαρύνσεις στον τρόπο προώθησης και προβολής και συσκευασίας των προϊόντων. Και εκεί νομίζω ότι υπάρχει απόλυτη συμφωνία. Υπάρχει, όμως, και το κομμάτι που αφορά το άτμισμα και το ηλεκτρονικό τσιγάρο. Εδώ θέλω να σας θυμίσω και μάλιστα να επικαλεστώ και τον Αντιπρόεδρο της Βουλής, τον καθηγητή κ. Κρεμαστινό, ο οποίος μίλησε για σημαντικά ερευνητικά δεδομένα και αμφίρροπες προσεγγίσεις. Πρόκειται για ένα νέο προϊόν. Ακούσαμε κι εμείς, κύριοι συνάδελφοι, στην επιτροπή τους μεν να λένε ότι το ηλεκτρονικό τσιγάρο είναι πύλη εξόδου από το κάπνισμα, αλλά και κάποιες φωνές να λένε ότι το ηλεκτρονικό τσιγάρο μπορεί να οδηγήσει ή να υπάρξει ως εναλλακτικό και να βοηθήσει τον εθισμό στο κάπνισμα. Εμείς θεωρούμε ότι, επειδή αυτές οι ερευνητικές εργασίες είναι αμφίρροπες και αμφιλεγόμενες και επειδή το προϊόν είναι καινούργιο, πρέπει να μην πάμε πέρα από την οδηγία. Δηλαδή, να εφαρμόσουμε την οδηγία, αλλά να μην πάμε ένα βήμα πέρα από την οδηγία, θεωρώντας, επίσης, κάτι άλλο που είπαμε στην επιτροπή, όταν πηγαίνεις στο άλλο άκρο της αυστηρότητας. Άσε που λέμε: «Δεν εφαρμόζουμε τον αντικαπνιστικό νόμο». Και ξαναλέω ότι αυτό αφορά όλες τις πολιτικές δυνάμεις. Να εφαρμόσουμε, λοιπόν, τον αντικαπνιστικό νόμο. Θα εφαρμόσουμε αυτόν τον νόμο, που λέει «ούτε το ηλεκτρονικό τσιγάρο στους δημόσιους χώρους»; Μήπως είναι υπερβολικό; Δεύτερο θέμα. Το άρθρο 17, κύριε Υπουργέ, αφορά τεχνικές προδιαγραφές για την αδειοδότηση. Εδώ η ελληνική Κυβέρνηση προτείνει η Βουλή να νομοθετήσει πέρα από την οδηγία. Δηλαδή, αντί να πάμε σε κοινοποίηση των ηλεκτρονικών τσιγάρων, όπως των συμβατικών, να πάμε σε αδειοδότηση. Και υπάρχει μια διαδικασία, αρκετά γραφειοκρατική μάλιστα. Σας το είπαμε και στην επιτροπή. Όμως, θέλω να σας ρωτήσω το εξής και παρακαλώ να ενημερώσετε την Εθνική Αντιπροσωπεία: Εάν για αυτή την τεχνική, τους τεχνικούς κανόνες, έχετε εφαρμόσει την οδηγία 2015/1535 της Ευρωπαϊκής Ένωσης, η οποία θέλει, εφόσον ένα κράτος - μέλος θέτει έναν τεχνικό κανόνα, πριν από τρεις μήνες να έχει θέσει το θέμα αυτό σε διαβούλευση προς όλα τα κράτη - μέλη. Βεβαίως αυτή η οδηγία δεν ισχύει αν ο τεχνικός κανόνας εμπεριέχεται στην ίδια την οδηγία που σήμερα ψηφίζουμε, και την υπερψηφίζουμε. Προσέξτε, αυτό είναι λίγο τεχνικό, αλλά πρέπει να προσέξουμε, κύριε Υπουργέ, να μη νομοθετήσουμε κάτι για το οποίο θα συρθούμε στα δικαστήρια ή θα το «ξε - νομοθετήσουμε», θα το «ξε - ψηφίσουμε». Δεν μας αρέσει να «ξε - ψηφίζουμε» και δεν το κάνουμε εμείς. Θέλουμε, λοιπόν, να πούμε ότι εδώ πρέπει να δούμε εάν η ελληνική διοίκηση απέστειλε προς διαβούλευση αυτό, αν όφειλε να το αποστείλει και αν το Υπουργείο Υγείας το έχει κάνει, να μας γνωρίσετε αν έχει γίνει αυτό. Γιατί, αν δεν έχει γίνει, τίθεται θέμα ψήφισης του άρθρου 17 ως έχει. Περιμένω μία απάντηση, κύριε Υπουργέ, γιατί, κατά τα άλλα, όπως σας είπα στην πρωτομιλία μου, έχουμε συμφωνήσει ότι θα ψηφίσουμε όλα τα άρθρα του συγκεκριμένου νομοσχεδίου. Ένα ακόμα σημείο που θέλω να αναφέρω, κύριε Πρόεδρε, και ολοκληρώνω. Κλείνοντας την ομιλία μου αυτή θα ήθελα για άλλη μια φορά και ελπίζω στη σημερινή Διάσκεψη των Προέδρων να προσδιοριστεί αυτή η συζήτησή μας, να δούμε ξανά με ποιον τρόπο το κάπνισμα, που προκαλεί κάθε χρόνο είκοσι χιλιάδες θανάτους στην Ελλάδα και το 13% της συνολικής νοσηρότητας στη χώρας μας οφείλεται στο τσιγάρο, πρέπει να εξαφανιστεί τουλάχιστον από τους δημόσιους χώρους. Εάν θεωρείτε ότι αδίκως στηλίτευσα τον κ. Πολάκη, θα κλείσω την ομιλία μου, δυστυχώς στηλιτεύοντας γενικότερα τον πολιτικό κόσμο. Και εμάς τους ίδιους εδώ στο κυλικείο της Βουλής και στο εντευκτήριο και βεβαίως δυστυχώς την ανώτατη πολιτική ηγεσία, σχεδόν το σύνολο των πολιτικών Αρχηγών, δεν λέω ονόματα, αλλά και τον ίδιο τον Πρόεδρο της Δημοκρατίας. Θυμίζω δημοσίευμα της 1ης Δεκεμβρίου του 2015, που οι πολιτικοί Αρχηγοί κάπνιζαν αρειμανίως μαζί με τον Πρόεδρο της Δημοκρατίας. Νομίζω, κυρίες και κύριοι συνάδελφοι, ότι έχουμε χρέος να μην το κάνουμε αυτό. Εμείς πρώτοι να δείξουμε ένα παράδειγμα. Ακόμη και αν είμαστε καπνιστές, να αποφύγουμε με κάθε τρόπο να καπνίζουμε σε δημόσιους χώρους. Ευχαριστώ πολύ.
Ευχαριστούμε. Τον λόγο έχει ο ειδικός αγορητής του Κομμουνιστικού Κόμματος Ελλάδας, ο συνάδελφος κ. Γεώργιος Λαμπρούλης.
Ευχαριστώ, κύριε Πρόεδρε. Και στο συγκεκριμένο κείμενο του σχεδίου νόμου, της οδηγίας, αλλά και από πλευράς Κυβέρνησης σε ό,τι αφορά τη διαδικασία συζήτησης στην επιτροπή, διατυπώθηκε πως σκοπός, στόχος, προσανατολισμός με την ενσωμάτωση της συγκεκριμένης οδηγίας αποτελεί κυρίως η προστασία της δημόσιας υγείας σε ό,τι αφορά το κάπνισμα. Αναμφίβολα το κάπνισμα είναι μία επιβλαβής συνήθεια, που μπορεί να οδηγήσει σε τραγικά αποτελέσματα. Με αυτή την έννοια, το μέλημα του κράτους, των κυβερνήσεων, της Ευρωπαϊκής Ένωσης να προφυλάξουν την υγεία μας από το κάπνισμα θα μπορούσε να είναι και συγκινητικό. Θεωρούμε, όμως, πως και η συγκεκριμένη οδηγία, όπως και αντίστοιχες του παρελθόντος, αλλά και τα μέτρα κατά του καπνίσματος που έχουν θεσπιστεί, είναι υποκριτικά και αποπροσανατολιστικά, διότι επικεντρώνουν μονομερώς στο κάπνισμα ως παράγοντα κινδύνου για την υγεία. Εξάλλου τόσο οι προηγούμενες όσο και η παρούσα Κυβέρνηση, αν ήθελαν να αντιμετωπίσουν την υγεία των ανθρώπων σχετικά με τη βλάβη από το κάπνισμα, άλλα μέτρα έπρεπε να πάρουν, είτε πριν είτε τώρα. Όταν μιλάμε για τη δημόσια υγεία, για την ολοκληρωμένη προστασία της, αυτό προϋποθέτει τη συστηματική εκτίμηση, τον έλεγχο των συνθηκών μιας σειράς παραγόντων, όπως, για παράδειγμα, διαβίωσης, εργασίας, εκπαίδευσης, αναψυχής, έως τον έλεγχο της παραγωγής προϊόντων και άλλα. Συνδέεται, δηλαδή, με εκείνο το έργο που απαιτείται, ώστε να ελαχιστοποιηθεί ο κίνδυνος διαμόρφωσης ενός προβλήματος υγείας. Όμως, πώς γίνεται την ίδια ώρα που εκδηλώνεται το ενδιαφέρον για τις επιπτώσεις υγείας από το κάπνισμα να μην επιδεικνύεται το ίδιο ενδιαφέρον με τις πολλαπλάσιες συνέπειες που έχει για την υγεία του λαού μας, των λαών, αν θέλετε, σε επίπεδο Ευρωπαϊκής Ένωσης, η βαθύτατα αντιλαϊκή πολιτική που προωθείται και ασκείται, με το πετσόκομμα των συντάξεων, τα απανωτά χαράτσια, την τεράστια ανεργία και τη φτώχεια, τις τεράστιες ελλείψεις και την τραγική και επικίνδυνη κατάσταση των δημόσιων δομών υγείας, τη δουλειά ως τον θάνατο, την έλλειψη μέτρων υγείας και ασφάλειας στους χώρους εργασίας, τις περιβαλλοντικές καταστροφές που προκαλούν οι βιομηχανίες, με αποτέλεσμα τον πολλαπλασιασμό των καρκίνων στις περιοχές που ρυπαίνουν με τα απόβλητά τους - με κορυφαίο παράδειγμα τα Οινόφυτα - , την εμπορευματοποίηση της υγείας πρόνοιας, τις περικοπές παροχών και φαρμάκων από τα ταμεία; Και αφού εκφράζετε το ενδιαφέρον για απεγκλωβισμό από τις συνέπειες του καπνού - απαγορεύτηκε, για παράδειγμα, στα ασφαλιστικά ταμεία να καλύπτουν την αναγκαία φαρμακευτική αγωγή για τη διακοπή του καπνίσματος, μάλιστα θεωρήθηκαν σαν προϊόντα life style, λένε, με αποτέλεσμα να τα πληρώνουν από την τσέπη τους όσοι αποφάσισαν να διακόψουν το κάπνισμα, αλλά και ασθενείς οι οποίοι λαμβάνουν κάποια αγωγή για το πρόβλημα υγείας τους και, βεβαίως, μπήκαν ή θέλουν να μπουν και στη διαδικασία διακοπής του καπνίσματος, αξιοποιώντας και τη φαρμακευτική αγωγή - γιατί, για παράδειγμα, υπάρχει παντελής αδιαφορία σχετικά με αυτό που λέγεται «αγωγή υγείας», πολύ περισσότερο που οι υπηρεσίες δημόσιας υγείας είναι γυμνές από το αναγκαίο προσωπικό και τα μέσα; Στην ουσία δεν υπάρχουν υπηρεσίες δημόσιας υγείας που θα μπορούσαν να διαδραματίσουν ρόλο και στο ζήτημα του καπνίσματος, τόσο σε ό,τι αφορά την πρόληψη όσο και για τη διακοπή του καπνίσματος. Ακόμα και στην οδηγία που συζητάμε, δεν προβλέπεται κανένα μέτρο ούτε για την πρόληψη, ιδιαίτερα για τη νεολαία, ούτε για την απεξάρτηση από τις εθιστικές ουσίες του τσιγάρου. Έτσι, για παράδειγμα, είναι υποκρισία τα όσα προβλέπονται στο άρθρο 16 περί διασυνοριακής πώλησης. Δηλαδή είναι μέτρο που θα αποτρέψει τους νέους από την προμήθεια, για παράδειγμα, του τσιγάρου και του ηλεκτρονικού τσιγάρου, όπως αναφέρεται μέσα; Όμως το σημαντικότερο, κατά τη γνώμη μας, στο ζήτημα του καπνίσματος, όπως και στα άλλα ζητήματα που συνδέονται με την υγεία - παχυσαρκία, έλλειψη άσκησης κ.ά. - είναι η αποδοχή ή η προσπάθεια αποδοχής από τον λαό της κατεύθυνσης περί ατομικής ευθύνης απέναντι στα ζητήματα της υγείας του. Και αυτό γίνεται προκειμένου να κρυφτεί ότι το κάπνισμα συνδέεται όχι μόνο με πρότυπα και συμπεριφορές που έχουν στηρίξει διαχρονικά οι προηγούμενες κυβερνήσεις και η Ευρωπαϊκή Ένωση - όλοι γνωρίζουμε και θυμόμαστε τη διαφήμιση για την προώθηση των προϊόντων καπνού, τα πρότυπα που προβάλλονταν στα παιδιά αλλά και στους εφήβους - , αλλά κυρίως συνδέεται και με τους κοινωνικοοικονομικούς παράγοντες που οι πολιτικές διαμόρφωσαν και διαμορφώνουν. Είναι γνωστό σε όλους, για παράδειγμα, ότι η διακοπή καπνίσματος είναι σχεδόν αδύνατη, όταν ο καπνιστής έχει απολυθεί, είναι άνεργος, βιώνει μεγάλο άγχος, ζει μόνος και εγκαταλελειμμένος και άλλα. Επίσης, άνθρωποι που διέκοψαν το κάπνισμα, κάτω από τις σημερινές συνθήκες, έχουν αυξημένες πιθανότητες να το ξαναρχίσουν. Όταν, λοιπόν, αυτοί οι παράγοντες ζουν και βασιλεύουν, τα όποια μέτρα απαγόρευσης ή τα πρόστιμα δεν βοηθούν τον καπνιστή. Μάλιστα, αποτελεί πρόκληση το γεγονός ότι, την ίδια ώρα που απαγορεύεται το κάπνισμα μέσα από σειρά μέτρων, αυξάνονται οι συζητήσεις για την αποποινικοποίηση των μαλακών ναρκωτικών. Έτσι, έρχεται το κράτος, η Κυβέρνηση, η Ευρωπαϊκή Ένωση και τι λέει; Παίρνω κάποια μέτρα, θέτω κάποιους κανόνες και ο καθένας ας πάρει τα μέτρα του, ατομικά, δηλαδή, την ευθύνη, προκειμένου να αντιμετωπίσει το όποιο πρόβλημα, τόσο για την πρόληψη όσο και στην αντιμετώπιση των ζητημάτων υγείας, απεμπολώντας κατ' αυτόν τον τρόπο την υποχρέωση της προστασίας της ζωής και της υγείας του λαού. Και αποτελεί τεράστια πρόκληση και υποκρισία το γεγονός πως το όποιο ενδιαφέρον δεν έχει να κάνει με την υγεία των καπνιστών, αλλά την επιβάρυνση από τις συνέπειες του καπνίσματος στις κρατικές δαπάνες και τα ασφαλιστικά ταμεία, δηλαδή το κόστος. Έτσι αντιμετωπίζεται η υγεία, η δημόσια υγεία, ως κόστος για την οικονομία. Και αυτό αποτελεί διακηρυγμένο στόχο στην Ευρωπαϊκή Ένωση κυβερνήσεων αλλά και κομμάτων που αποδέχονται τις στρατηγικές επιλογές της Ευρωπαϊκής Ένωσης και οι οποίες επιβάλλουν την εξατομίκευση της ευθύνης για την υγεία και την ασφάλιση, με συνακόλουθο την εμπορευματοποίηση και ιδιωτικοποίηση και των τομέων αυτών. Να γιατί αποτελεί πρόκληση το γεγονός ότι το όποιο ενδιαφέρον δεν είναι για την υγεία των καπνιστών, αλλά για το κόστος για τα ασφαλιστικά ταμεία και τις κρατικές δαπάνες, που αφορούν τόσο τα ζητήματα της πρόληψης, της αγωγής υγείας, αλλά και της αντιμετώπισης των προβλημάτων υγείας. Έτσι οτιδήποτε έχει σχέση με την πραγματική πρόληψη της έναρξης του καπνίσματος και τη διακοπή του - αγωγή υγείας, άθληση, υπηρεσίες υγείας, παροχές ασφαλιστικών ταμείων, αντικαπνιστικά ιατρεία - περικόπτονται συνεχώς από το κράτος και εμπορευματοποιούνται. Συγχρόνως, με τις πολιτικές μείωσης των κρατικών και εργοδοτικών δαπανών για την υγεία, υλοποιείται ο στρατηγικός στόχος εξοικονόμησης κρατικών κονδυλίων, προκειμένου να ενισχυθεί η ανταγωνιστικότητα των επιχειρήσεων. Έτσι, την ώρα που το κράτος, σε κάθε χώρα και ως σύνολο βεβαίως η Ευρωπαϊκή Ένωση, επιδιώκει να αντιμετωπίζει το πρόβλημα χωρίς επιβάρυνση του κρατικού προϋπολογισμού, αντίθετα πολλές φορές αξιοποιείται το πρόβλημα, επενδυμένο βεβαίως και με την αντίστοιχη προπαγάνδα, στην κατεύθυνση αύξησης των κρατικών εσόδων. Για παράδειγμα, η αντιμετώπιση του λαθρεμπορίου καπνού, μαζί με την προβολή της διακίνησης των μη ελεγχόμενων, επικίνδυνων τσιγάρων για την υγεία, συνοδεύεται - και μάλιστα αναγορεύεται ως κυρίαρχο πρόβλημα - , με την απώλεια κρατικών εσόδων από την απώλεια φόρου καπνού. Όμως, το ίδιο το κράτος είναι οι κυβερνήσεις του, που επιβάλλουν κατ' εξακολούθηση φόρους στον καπνό. Δείτε, από τις αρχές του επόμενου έτους, από τον Ιανουάριο, θα προστεθεί νέος φόρος στα τσιγάρα, εκτός αν χρειαστεί νωρίτερα, τα έσοδα του οποίου ή έστω μέρος θα κατευθύνονται στη στήριξη του δημόσιου συστήματος υγείας, αφού το επιχείρημα είναι πως το μέτρο δρα αφ' ενός αποτρεπτικά στο κάπνισμα, αφ' ετέρου στο να πληρώνουν αυτοί που επιβαρύνουν με ευθύνη τους το σύστημα. Πρόκειται για υποκρισία, αφού την ίδια στιγμή η Ευρωπαϊκή Ένωση και οι κυβερνήσεις μειώνουν τις κρατικές δαπάνες στην υγεία, μεταφέροντας όλο και μεγαλύτερο μέρος των δαπανών στα λαϊκά στρώματα, είτε καπνίζουν είτε δεν καπνίζουν. Έτσι, με αυτή την πολιτική, από τη μια προβάλλονται όντως τα κακά του καπνίσματος και από την άλλη ένα μέρος των δαπανών στην υγεία εξαρτάται από την αύξηση του καπνίσματος, αφού έτσι αυξάνονται και τα κρατικά έσοδα από την επιβάρυνση του λαού, όχι όμως των επιχειρηματικών ομίλων, των καπνοβιομηχάνων, αφού αυτό απαιτεί η ανταγωνιστικότητα, δηλαδή η κερδοφορία τους. Μάλιστα, απαύγασμα της υποκρισίας αποτελούν οι αποκρουστικές φωτογραφίες που πρόκειται να τοποθετηθούν στις συσκευασίες και προβλέπονται βεβαίως και στην οδηγία που συζητούμε σήμερα, υποκαθιστώντας με τον τρόπο αυτόν την κρατική ευθύνη στην ανάπτυξη υπηρεσιών και υποδομών με τρομοκρατικές καμπάνιες. Αλήθεια, τι αποτελέσματα είχαν τα έως τώρα μέτρα, όπως, για παράδειγμα, οι προειδοποιήσεις στα πακέτα, η αύξηση στις τιμές των τσιγάρων; Τόσο αυτά αλλά και όσα προτείνονται με το σκεπτικό της αποτροπής από το κάπνισμα ακουμπούν στην αντίληψη της Ευρωπαϊκής Ένωσης και των κυβερνήσεων ότι «δείχνω τι μπορεί να συμβεί, τι μπορεί να πάθεις από το κάπνισμα, όμως δεν εφαρμόζω μέτρα για να αντιμετωπίσω το πρόβλημα, αλλά αντίθετα αναπαράγω το πρόβλημα με τα μέτρα που παίρνω». Δείτε μισθούς, συντάξεις, τα ζητήματα του περιβάλλοντος, της ανεργίας, το σύστημα υγείας, προβολή προτύπων κ.λπ., τα οποία συνολικά συντελούν στην πρόωρη φθορά της υγείας των λαϊκών οικογενειών, είτε καπνίζουν είτε δεν καπνίζουν, μεταφέροντας αντίστοιχα την ευθύνη στον καθένα ατομικά να δώσει λύση. Εξάλλου, τα ίδια δεν συμβαίνουν και με τις άλλες πηγές που αφορούν την υγεία; Προβάλλεται, για παράδειγμα, η ανάγκη της υγιεινής διατροφής, με αφορμή την αντιμετώπιση της χοληστερόλης ή των καρδιακών νοσημάτων ή της παχυσαρκίας κ.ά., όταν μεγάλο τμήμα του πληθυσμού τρώει σαβούρα, γιατί αυτή αντιστοιχεί στο επίπεδο των μισθών και των συντάξεων; Και βέβαια η κατάσταση είναι πολύ χειρότερη γι' αυτούς που δεν έχουν ούτε αυτά. Έτσι, λοιπόν, τα όποια αντικαπνιστικά μέτρα πάρθηκαν ή τα όποια προγραμματίζονται στο όνομα της δημόσιας υγείας προβάλλονται ως ευαισθησία. Όμως, δεν επιδεικνύει το κράτος - οι κυβερνήσεις με τις πολιτικές που εφαρμόζουν, αυτό το αστικό κράτος και η εργοδοσία παράλληλα - την ίδια ευαισθησία για την υγεία και ασφάλεια στους τόπους δουλειάς, αφού χιλιάδες εργαζόμενοι αποκτούν επαγγελματικές ασθένειες, χιλιάδες δολοφονούνται ή σακατεύονται στους τόπους δουλειάς από την εγκληματική εργοδοτική δράση. Δεν δείχνουν την ίδια ευαισθησία, αλλά καταργούν ή καταργήθηκαν τα βαρέα και ανθυγιεινά. Εδώ οι κυβερνήσεις δεν μιλούν για κόστος στην οικονομία. Η ζωή των εργατών είναι αναλώσιμη. Εξάλλου, ένας θάνατος από εργατικό ατύχημα κοστίζει πολύ λιγότερο ως αποζημίωση από το να εφαρμόσουν μέτρα υγιεινής και ασφάλειας. Θεωρούμε πως η απόφαση, η προσπάθεια για απαλλαγή από το κάπνισμα δεν μπορεί παρά να είναι μια συλλογική και ατομική επιλογή στην κατεύθυνση εξάλειψης των εξαρτήσεων, που η οργανωμένη πολιτεία θα στέκεται αρωγός με όλα τα μέσα, κυρίως μέσω της πρόληψης, που είναι ανύπαρκτη και έξω από τους προσανατολισμούς της ασκούμενης πολιτικής. Θεωρούμε πως πρέπει να υπάρχουν μέτρα ελέγχου, κυρίως όμως μέτρα αντιμετώπισης όλων των κοινωνικών και οικονομικών παραγόντων που επιδρούν αρνητικά στη ζωή και στην υγεία του λαού και αφορούν όχι μόνο το κάπνισμα, αλλά συνολικά τους όρους ζωής του λαού μας. Αυτό που απαιτείται είναι ολοκληρωμένα προγράμματα πρόληψης και κρατικής φροντίδας και δημόσιες δωρεάν υποδομές απεξάρτησης από το κάπνισμα, ενταγμένα σε ένα ολοκληρωμένο δημόσιο σύστημα υγείας και πρόνοιας, με απαγόρευση κάθε επιχειρηματικής δραστηριότητας, που μπορούν όμως να υλοποιηθούν μόνο σ' έναν εντελώς διαφορετικό δρόμο ανάπτυξης, με τον εργαζόμενο λαό στην εξουσία. Στη βάση όλων αυτών, κύριε Πρόεδρε, το Κομμουνιστικό Κόμμα θα ψηφίσει «παρών» στο συγκεκριμένο σχέδιο νόμου, στη συγκεκριμένη οδηγία. Επιτρέψτε μου στον χρόνο που μου απομένει - λιγότερο χρόνο θα χρησιμοποιήσω - να ζητήσω κάτι από τον Υπουργό, από την Κυβέρνηση. Νομίζω ότι θα αγκαλιαστεί αυτή η πρόταση, γιατί και από άλλους Βουλευτές είχε κατατεθεί αντίστοιχη τροπολογία. Είναι μια τροπολογία που αφορά στην επέκταση των συμβάσεων, έως το τέλος του 2016, συμβασιούχων εργαζομένων που σύναψαν σύμβαση με τους δήμους. Εμείς το αναφέρουμε στην τροπολογία με αφορμή τον Δήμο Ηρακλείου, αλλά αυτό συμβαίνει και σε άλλους δήμους ανά τη χώρα. Ήταν η δεύτερη φάση συμβασιούχων τον Γενάρη, για τους οποίους δεν προβλέφθηκε ή τέλος πάντων δεν είχε περάσει τροπολογία, όπως είχε γίνει με τους συμβασιούχους του Δεκέμβρη, δηλαδή αυτούς οι οποίοι στις 31-12-2015 είχαν συνάψει συμβάσεις με τους δήμους, των οποίων η θητεία ανανεώθηκε - να το πούμε έτσι - έως το τέλος του 2016. Για τη δεύτερη φάση συμβασιούχων, του Γενάρη του 2016, ζητάμε με την τροπολογία να παραταθεί η θητεία τους μέχρι το τέλος του 2016. Βεβαίως, πέραν αυτού, εμείς καταθέτουμε και ως αίτημα μέσω της τροπολογίας με τη λήξη της θητείας, εν προκειμένω στο τέλος του 2016, να μετατραπούν οι εργασιακές τους σχέσεις σε αορίστου χρόνου. Νομίζω ότι η Κυβέρνηση θα το δει θετικά αυτό. Σας ευχαριστώ.
Ο συνάδελφος κ. Κωνσταντίνος Μπαργιώτας, ειδικός αγορητής από το Ποτάμι, έχει τον λόγο.
Ευχαριστώ, κύριε Πρόεδρε. Νομίζω ότι ολοκληρώνεται σήμερα μια πραγματικά καλή συζήτηση που αφορά το κάπνισμα, τις απαγορεύσεις και τους κανονισμούς. Η ενσωμάτωση της οδηγίας, όπως αυτή ήλθε από το Υπουργείο, συζητήθηκε όντως διεξοδικά. Είχαμε την ευκαιρία να ακούσουμε τις απόψεις όλων των εμπλεκόμενων φορέων και της επιστημονικής κοινότητας οι οποίες, απ' ό,τι φαίνεται, υποστηρίζουν τις καινούργιες ρυθμίσεις και την εναρμόνιση της νομοθεσίας μας. Θα ήθελα να θυμίσω απ' αυτά που ακούσαμε ένα αισιόδοξο στοιχείο, ότι ο αριθμός των καπνιστών βαίνει μειούμενος στην Ελλάδα. Είναι πλέον περίπου 27%, δηλαδή κάτι λιγότερο από ένας στους τρεις ενήλικους καπνίζει. Έχουμε ακόμα μία φωνασκούσα μειοψηφία, η οποία διά της βίας επιβάλλει στην Ελλάδα, όπως πολλές άλλες, τον κανόνα του ισχυρότερου, τουλάχιστον στη φωνή. Έτσι, λοιπόν, ένας στους τρεις ενήλικες καπνίζει και έχει επιβάλει την καταπάτηση του αντικαπνιστικού νόμου και το κάπνισμα παντού, όπως είπε προηγουμένως και η κ. Χριστοφιλοπούλου, στη Βουλή, στους χώρους εστίασης, στα νοσοκομεία. Νομίζω ότι αυτή είναι η πρώτη παρατήρηση που πρέπει να γίνει, δηλαδή ότι το μεγάλο έλλειμμα της χώρας δεν ήταν η εναρμόνιση, δεν είναι η εισαγωγή απαγορεύσεων και φωτογραφιών, δεν είναι ενδεχομένως καν η απαγόρευση και του ηλεκτρονικού τσιγάρου. Είναι κυρίως η εφαρμογή της νομοθεσίας στην οποία υπάρχει μια τεράστια τρύπα. Έλεγε η συνάδελφος κ. Μάρκου, που είχε μία πρόσφατη εμπειρία στη γείτονα Τουρκία, ότι απαγορεύεται το κάπνισμα στα καράβια και στο κατάστρωμα και δεν καπνίζει κανένας. Το «και δεν καπνίζει κανένας» είναι αυτό που δεν γίνεται σε αυτή τη χώρα, έστω και στους χώρους που απαγορεύεται το κάπνισμα. Νομίζω ότι αυτό που πρέπει να συζητήσουμε, αφήνοντας λίγο στην άκρη την υποκρισία που μας διακρίνει σαν κοινωνία, είναι το θέμα της απαγόρευσης του καπνίσματος και της επιβολής του νόμου. Αυτό είναι το σημαντικότερο και αυτό δεν θέλουμε να βλέπουμε. Κύριε Υπουργέ, νομίζω ότι είναι σημαντικό το ότι αποδεχθήκατε την πρόταση για τη σύγκληση της επιτροπής. Περιμένουμε την ημερομηνία - και πρέπει να είναι σύντομα - και πρέπει να γίνει μια κουβέντα όχι για την κουβέντα, αλλά για τη διαμόρφωση μιας καινούργιας πολιτικής για την εφαρμογή της αντικαπνιστικής νομοθεσίας. Η εφαρμογή είναι το πρόβλημα, όπως και σε πολλά άλλα πράγματα στη χώρα. Το σημαντικό είναι η εφαρμογή της κείμενης νομοθεσίας. Μας το έχει πει ο Εμμανουήλ Ροϊδης από πολύ παλιά. Μας το είπε και ο Σόιμπλε τελευταία με το «it's the implementation». Η αλήθεια είναι αυτή. Αν θέλουμε να κάνουμε μία αρχή, έστω και «εξ όνυχος τον λέοντα», πρέπει να αρχίσουμε από εδώ. Το κάπνισμα πρέπει πραγματικά να απαγορευθεί σε όλους τους χώρους που ο νόμος - αυτός ο νόμος που έχουμε ή οποιονδήποτε άλλον ψηφίσουμε στο μέλλον - προβλέπει, με συγκεκριμένες ποινές και συγκεκριμένο τρόπο αστυνόμευσης. Έτσι, λοιπόν, είναι πολύ σημαντικό να δούμε την απαγόρευση, να δούμε κάτι που δεν γίνεται πουθενά και δεν τηρείται πουθενά, δηλαδή την απαγόρευση πώλησης προϊόντων καπνού αλλά και αλκοόλ από όλα, τα πάσης φύσεως καταστήματα σε ανηλίκους. Είναι ακόμα μια τεράστια τρύπα στην Ελλάδα. Όσον αφορά το νομοσχέδιο αυτό καθαυτό θα είμαι ιδιαίτερα σύντομος. Νομίζω ότι έχουμε συζητήσει αρκετά. Υπάρχουν πολύ λίγα σημεία που είναι αμφισβητούμενα και υπάρχει ανοικτή συζήτηση. Το ένα είναι το άρθρο 17- εάν δεν κάνω λάθος - που αφορά την αδειοδότηση των νέων καπνικών προϊόντων. Επισημάναμε και εμείς, όπως πολλοί άλλοι, ότι εδώ με την επιλογή της διαδικασίας αδειοδότησης από το δυσκίνητο γραφειοκρατικό - για να τα λέμε όλα - διεφθαρμένο ελληνικό δημόσιο δημιουργείται μια πρόσθετη δυσκολία για την εισαγωγή νέων καπνικών προϊόντων, σε αντίθεση με το ηλεκτρονικό τσιγάρο και τα παλαιότερα. Είναι μια πρακτική που υιοθετείται μόνο στη χώρα μας από όσο γνωρίζω σε καμμία άλλη χώρα της Ευρώπης και μάλιστα σε μια χώρα η οποία είναι από τις μεγαλύτερες καπνοπαραγωγικές χώρες και έχει ένα σημαντικό κομμάτι της οικονομίας της, η οποία βασίζεται στην καλλιέργεια του καπνού και στα παράγωγά της. Επειδή ακριβώς τα νέα καπνικά προϊόντα αφορούν λιγότερο βλαπτικές ή νέες μορφές με λιγότερη νικοτίνη και λιγότερες βλαπτικές ουσίες στο περιεχόμενό τους, νομίζουμε ότι η πολύ βαριά γραφειοκρατική διαδικασία πρέπει να παραλειφθεί. Σε αυτή τη λογική θα είναι και το μόνο άρθρο του νομοσχεδίου το οποίο θα καταψηφίσουμε μια και θα συμφωνήσουμε και θα ψηφίσουμε όλα τα υπόλοιπα. Το δεύτερο - και με κίνδυνο να γίνω πολύ δυσάρεστος σε ορισμένους καλούς φίλους - αφορά το ηλεκτρονικό κάπνισμα. Νομίζω ότι η κουβέντα είναι ανοικτή. Είναι λάθος το πλαίσιο της συζήτησης για το εάν βλάπτει λιγότερο ή περισσότερο το τσιγάρο. Σαφώς και βλάπτει λιγότερο και είναι μια κουβέντα που έχει πολλές υποκατηγορίες, μια και δεν είναι ένα το ηλεκτρονικό κάπνισμα, αλλά είναι πάρα πολλές διαφορετικές συσκευές με πάρα πολλές διαφορετικές ουσίες και τουλάχιστον αρκετούς τρόπους εξάχνωσης των ουσιών αυτών που το κάνει ιδιαίτερα πολύπλοκο επιστημονικά. Όμως, εάν θέλουμε να είμαστε σωστοί και σοβαροί, το ηλεκτρονικό κάπνισμα είναι ένα υποκατάστατο του καπνίσματος, το οποίο χρησιμοποιείται με διάφορους τρόπους. Χρησιμοποιείται όντως ως ένα ενδιάμεσο μέσο διακοπής. Χρησιμοποιείται ως ένα μόνιμο μέσο υποκατάστασης εκεί που απαγορεύεται το κάπνισμα - σε αυτή την Αίθουσα για παράδειγμα - και μετά πάμε έξω και καπνίζουμε ένα τσιγάρο. Χρησιμοποιείται ως χρόνιο υποκατάστατο του καπνίσματος. Σε κάθε περίπτωση αναπαράγει ένα κοινωνικό και πολιτιστικό πρότυπο, αυτό το πρότυπο της εισπνοής ουσιών, το οποίο δεν μπορεί να το δεχόμαστε σε δημόσιο χώρο και δεν βλέπω κανέναν λόγο οι άνθρωποι που πραγματικά το χρησιμοποιούν για να διακόψουν το κάπνισμα, προφανώς και θα βοηθηθούν από το γεγονός ότι δεν είναι ελεύθερη παντού η χρήση του, αλλά υπόκειται σε περιορισμούς όπως και τα άλλα. Νομίζω, λοιπόν, ότι παρ' όλο που υπάρχουν κάποια στοιχεία τα οποία θα μπορούσαμε να τα δούμε, κάποιοι χώροι ενδεχομένως θα μπορούσαν να εξαιρεθούν από την απαγόρευση του ηλεκτρονικού τσιγάρου, όπως οι μαζικοί πολύ μεγάλοι χώροι εστίασης ή δεν ξέρω κάτι άλλο. Σίγουρα πρέπει να απαγορευθεί στα νοσοκομεία και στους δημόσιους χώρους, όπου υπάρχει πρόσβαση της νεολαίας. Νομίζω ότι αυτή πρέπει να είναι η κατεύθυνση προς την πλήρη απαγόρευση και του ηλεκτρονικού τσιγάρου. Δεν νομίζω ότι είναι ένα πρότυπο το οποίο μπορεί να αναπαράγεται, είναι δε μια διαδικασία η οποία στη χρόνια μορφή της, δηλαδή ως χρόνια χρήση για πολλά χρόνια του ηλεκτρονικού τσιγάρου, δεν έχουμε καν ιδέα του τι μπορεί να δημιουργεί και τι παρενέργειες μπορεί να έχει. Έτσι νομίζω ότι και αυτό πρέπει να ψηφιστεί και η απαγόρευση του ηλεκτρονικού τσιγάρου πρέπει να γενικευθεί. Για πολύ λίγο θέλω να ασχοληθώ με τις τροπολογίες. Είναι τέσσερις τουλάχιστον, εάν δεν κάνω λάθος, μέχρι αυτή τη στιγμή. Παρ' όλο που μία αποσύρθηκε δεν θα αντέξω στον πειρασμό και θα ξανασχολιάσω την απαγόρευση της πώλησης τσιγάρων από ψιλικατζίδικα και άλλα μαγαζιά και την επαναφορά ουσιαστικά του παλαιού καθεστώτος της πώλησης από τα περίπτερα. Όπως είπα και τις προάλλες, η διαδικασία - η όχι και πολύ κομψή απόσυρση μετά από την πίεση συνδικάτων κ.λπ. - αποδεικνύει ότι αυτή η πελατειακή συμπεριφορά και η προσπάθεια εξυπηρέτησης κάθε φορά διαφόρων υποομάδων με ρουσφέτια και ουσιαστικά παραχωρήσεις μονοπωλίων σε ομάδες έναντι άλλων και έχει πλέον πάψει να λειτουργεί και στην ουσία δημιουργεί μεγαλύτερες αντισυσπειρώσεις και δυσαρέσκειες. Νομίζω ότι η εποχή στην οποία η πρόσοδος γινόταν αντικείμενο διαχείρισης με αυτόν τον τρόπο και που το κυβερνών κόμμα μοίραζε μικρά δωράκια σε μικρές ομάδες, εξασφαλίζοντας έτσι σταυροθηρία, είναι μια πολύ παλιά τακτική. Δυστυχώς κάνει το κυβερνών κόμμα να μοιάζει απελπιστικά με τα παλαιότερα. Είναι αντιγραφή πρακτικών, η οποία είναι πραγματικά απογοητευτική. Βλέπουμε πρακτικές απίθανες, οι οποίες έρχονται από πολύ παλιά και από κομμάτια της παραδοσιακής πολιτικής σκηνής, τα οποία έχουν καταδικαστεί εν μέρει και από τους ίδιους τους παλιούς πολιτικούς σχηματισμούς. Είναι κρίμα πραγματικά να βλέπει κανείς τέτοιου είδους τροπολογίες. Ήταν πραγματικά σοφό που αποσύρθηκε και ελπίζει κανείς να μην ξαναδεί τέτοια πράγματα, τουλάχιστον απ' αυτή την Κυβέρνηση. Η δεύτερη τροπολογία που θέλω να σχολιάσω είναι μια τροπολογία βουλευτική, που αφορά τους επικουρικούς γιατρούς. Έχουμε στηρίξει ως τώρα κι έχουμε ψηφίσει σχεδόν όλες τις τροπολογίες που αφορούν προσωπικό σε νοσοκομεία, μιας και πραγματικά υπάρχει έλλειψη και κενά. Όμως, η μετάθεση ενός προβλήματος ή η λύση ενός προβλήματος με την παράλληλη δημιουργία ενός άλλου ούτε βοηθάει ούτε λύνει προβλήματα. Η αθρόα πλέον και λίγο άκριτη - κατά την άποψή μου - τοποθέτηση επικουρικών παντού - ακόμα και στα στρατιωτικά νοσοκομεία, αν είναι δυνατόν - δημιουργεί την εικόνα ότι αυτό που ουσιαστικά γίνεται είναι ότι μεταφέρεται το κόστος της μισθοδοσίας στους προϋπολογισμούς των νοσοκομείων, το οποίο εξισορροπείται με τη μεγέθυνση του χρέους. Γυρνάμε ξανά σε μια πολύ κακή πρακτική, η οποία τίναξε στον αέρα την οικονομία της υγείας στη δεκαετία του '10, τηρουμένων των αναλογιών, με αποτέλεσμα να μεγεθύνουμε το χρέος των νοσοκομείων παίρνοντας χρήματα από ζωτικές δαπάνες, όπως είναι τα υλικά και το υγειονομικό υλικό, για να πληρώσουμε εφημερίες και επικουρικούς. Θυμίζω ότι αυτές ήταν επιλογές αυτής της Κυβέρνησης. Αυτή η Κυβέρνηση ξεκλείδωσε τη δυνατότητα της μεταφοράς κονδυλίων από ζωτικές λειτουργίες των νοσοκομείων, ζωτικά κονδύλια των νοσοκομείων προς τις μισθοδοσίες. Αυτό απαγορευόταν στο παρελθόν. Αυτή τη στιγμή δεν υπάρχει εικόνα τού τι ακριβώς γίνεται. Γνωρίζω μεγάλα νοσοκομεία τα οποία έχουν μηδενίσει ΚΑΕ προμηθειών για εμφυτεύματα και υλικά, για να πληρώσουν εφημερίες και επικουρικούς. Η συγκεκριμένη τροπολογία θα καταψηφιστεί, γιατί λέει ότι μπορούν να παραταθούν οι θητείες επικουρικών γιατρών, οι οποίοι υποτίθεται ότι καλύπτουν οργανικές θέσεις που έχουν προκηρυχθεί, χωρίς να λέει τίποτε άλλο. Αυτό σημαίνει ότι κατά πάσα πιθανότητα οι γιατροί που καταλαμβάνουν την οργανική θέση - των οποίων οι θέσεις έχουν προκηρυχθεί και είναι, δυστυχώς, πολύ λίγες οι περιπτώσεις - θα συνυπάρξουν για μεγάλα χρονικά διαστήματα με επικουρικούς γιατρούς, οι οποίοι προφανώς παύουν να είναι απαραίτητοι σε εκείνη τη θέση. Θα ζητήσουμε σήμερα κιόλας από το Υπουργείο να μας δώσει την πλήρη εικόνα ανά την χώρα για το πόσοι επικουρικοί υπηρετούν, πού υπηρετούν και με ποια κριτήρια γίνονται οι προσλήψεις. Η εικόνα που έχω είναι ότι ενώ στην προηγούμενη περίοδο η οδηγία ήταν «όταν υπάρχουν λεφτά να παίρνετε επικουρικούς» εδώ έχουμε φτάσει στο σημείο όπου η οδηγία είναι «παίρνετε επικουρικούς για κάθε αίτημα και βρίσκουμε λεφτά ο κόσμος να χαλάσει». Είναι δύο ακραίες λογικές, που καμμιά από τις δύο δεν εξυπηρετεί το σύστημα.
Παίρνει απόφαση το νοσοκομείο. Συγκεκριμένα!
Νομίζω ότι είναι καιρός, κυρία Τζούφη, μετά από δύο χρόνια κυβέρνησης, να δούμε κριτήρια, πρόγραμμα και όχι προσπάθειες διορισμών παντού. Γιατί περί αυτού πρόκειται. Παρ' όλο που μέχρι τώρα - και θα τελειώσω με αυτό - ήμασταν θετικοί σε οποιονδήποτε διορισμό, από εδώ και πέρα θα είμαστε πολύ κριτικοί και πολύ προσεκτικοί, καθώς πλέον φαίνεται ότι έχει υιοθετηθεί μια συγκεκριμένη στρατηγική η οποία, όπως είπα, μεσοπρόθεσμα απλώς θα τινάξει για ακόμα μια φορά τον προϋπολογισμό των νοσοκομείων στον αέρα, δημιουργώντας μια καινούρια κρίση χρέους πολύ σύντομα, έξω ίσως από τα χρονικά όρια και τους πολιτικούς ορίζοντες αυτής της Κυβέρνησης, αλλά μέσα στα όρια του πραγματικού χρόνου. Δεν μπορεί να μεταφέρουμε άκριτα το χρέος στο μέλλον. Αυτή είναι μια τακτική η οποία χρεοκόπησε στο παρελθόν και πολύ φοβάμαι ότι τώρα γίνεται ξανά για χάρη κάποιων διορισμών που, επαναλαμβάνω, στη συγκεκριμένη τροπολογία ούτε επαρκώς αιτιολογημένοι είναι ούτε σώνει και καλά απαραίτητοι. Ευχαριστώ.
Τον λόγο έχει ο ειδικός αγορητής των Ανεξαρτήτων Ελλήνων κ. Θανάσης Παπαχριστόπουλος.
Ευχαριστώ, κύριε Πρόεδρε. Πιστεύω ότι για αυτό το νομοσχέδιο δεν χρειάζεται καθόλου η βουλευτική ιδιότητα. Μου αρκεί η άλλη ιδιότητα που είχα για τριάντα επτά χρόνια στα δημόσια νοσοκομεία. Θέλω να ξεκινήσω και να πω ότι μπορεί κάποιοι από εμάς εδώ να μην έχουμε καταλάβει ακριβώς τι σημαίνει κάπνισμα και τσιγάρο. Ο Παγκόσμιος Οργανισμός Υγείας, όμως, ξέρει πάρα πολύ καλά. Είναι αυτός ο οργανισμός που μερικά χρόνια πριν ανάγκασε όλες τις χώρες της Ευρωπαϊκής Ένωσης να προμηθευτούν άχρηστα εμβόλια για τον H1N1. Και όταν λίγο καιρό αργότερα αποδείχθηκε ότι κάποιος ανώτατος υπάλληλος του Παγκόσμιου Οργανισμού Υγείας ανήκε ταυτόχρονα και σε κατασκευαστικές εταιρείες εμβολίων, το φιάσκο πήρε χειροπιαστή μορφή. Τρεις χώρες τότε δεν πήραν καθόλου εμβόλια, προς τιμήν των τότε Υπουργών τους. Το λέω αυτό γιατί είμαστε μπροστά σε μία πραγματικότητα που δεν χωράει καμμία αμφισβήτηση. Θέλω να επικαλεστώ ένα παράδειγμα. Στο υπόλοιπο ζωικό βασίλειο ούτε αλκοόλ πίνει κανένα ζωάκι, ούτε καπνίζει, ούτε παίρνει ναρκωτικά. Ο δε Ρουσσώ στο «Κοινωνικό Συμβόλαιο» έχει πει ότι η φύση εκδικείται αυτούς που αγνοούν τους κανόνες της. Αυτό το βλέπουμε. Δεν είναι μόνο είκοσι χιλιάδες οι θάνατοι από το κάπνισμα όπως είπε η κ. Χριστοφιλοπούλου - και δεν έχω κανέναν δισταγμό να επικαλεστώ οποιαδήποτε μαρτυρία συναδέλφων που συνηγορούν και στη δική μου άποψη - αλλά είναι πολύ περισσότεροι. Θέλω απλώς να θυμίσω ότι η χώρα μας - παρ' ότι ο αγαπητός σε εμένα κ. Βαγιωνάς με διόρθωσε στην επιτροπή - είναι μία από τις χώρες που έχουν το μεγαλύτερο ποσοστό καπνιστών σε όλη την Ευρωπαϊκή Ένωση. Θέλω επίσης να θυμίσω ότι στη Σουηδία, στην Ολλανδία και στη Δανία, χώρες που τις ξέρω πάρα πολύ καλά, αυτό το ποσοστό είναι κάτω από το 12%. Και μάλιστα οι πολίτες που καπνίζουν σε αυτές τις χώρες δεν είναι αμιγώς Δανοί, Σουηδοί και Ολλανδοί αλλά είναι κυρίως άνθρωποι που έχουν έρθει από αναπτυσσόμενες χώρες. Το ίδιο ποσοστό στις αναπτυσσόμενες χώρες, δηλαδή εκεί που δεν υπάρχει πληροφόρηση, που δεν υπάρχει πρόληψη, ανεβαίνει στο 50% και στο 60%. Κάποιοι απλά δεν έχουν χρήματα να αγοράζουν τσιγάρα και αυτοσχεδιάζουν. Πίνουν τον καπνό μόνοι τους και λοιπά. Θέλω, με όλον τον σεβασμό, να έρθω σε μία μεγάλη κατηγορία ανθρώπων που ζουν από τις καλλιέργειές τους. Θέλω να θυμίσω ότι οι φτωχοί κάτοικοι του Αφγανιστάν ζουν από την καλλιέργεια οπίου. Όσοι δεν το ξέρετε, να το μάθετε. Τίποτε άλλο δεν γίνεται εκεί πέρα. Μπαίνει ένα ερώτημα εδώ. Θα ζήσουν αυτοί οι άνθρωποι για να εξάγουν όπιο σε όλο τον πλανήτη ή κάτι άλλο πρέπει να γίνει; Είμαι της άποψης ότι κάτι άλλο πρέπει να γίνει. Κάποιοι πράγματι φτωχοί άνθρωποι, καλοπροαίρετοι πολίτες, καλλιεργούν καπνό. Τι πρέπει να κάνουμε; Τους βοηθάμε; Τι κάνουμε; Η άποψή μου είναι η εξής: Αργά, όχι απότομα, αλλά σταθερά θα πρέπει αυτές οι καλλιέργειες να τροποποιηθούν. Πετάξτε την, μπορείτε να διαφωνείτε μαζί μου, αλλά αυτή είναι η άποψή μου. Πιστεύω ότι σιγά σιγά θα πρέπει να αποσυρθεί αυτή η καλλιέργεια από τη μικρή Ελλάδα. Πριν μπω στο κυρίως θέμα μου θέλω να πω ότι έχω φίλους που τους αγαπώ πάρα πολύ και που δεν μπορούν να σταματήσουν το τσιγάρο. Το λέω με σεβασμό. Είναι άτομα ευαίσθητα, που έχουν κάνει πολλές προσπάθειες να σταματήσουν το τσιγάρο και δεν μπορούν. Τους σκοτώνεις αυτούς τους ανθρώπους; Τους περιφρονείς; Όχι, βέβαια. Θέλουν - πιστεύω - και αυτοί μια βοήθεια. Σε καμμία, όμως, περίπτωση δεν πρέπει οι κανόνες της αγοράς - και εδώ θα συμφωνήσω με το ΚΚΕ - να υπερισχύσουν πάνω από τους κανόνες υγείας. Σε οποιαδήποτε ευνομούμενη πολιτεία η υγεία είναι αδιαφιλονίκητο αγαθό. Είναι πάνω από οτιδήποτε άλλο. Συμβαίνει αυτό; Όχι δεν συμβαίνει. Έχουμε δει πώς συμπεριφέρεται η παγκόσμια κοινωνία στα ναρκωτικά. Έχουμε δει πώς συμπεριφέρεται η παγκόσμια κοινωνία στο αλκοόλ και στο κάπνισμα. Θεωρούμε σε θετική κατεύθυνση τη συμμόρφωση της νομοθεσίας μας με την οδηγία αυτή που σήμερα συζητάμε και θα την ψηφίσουμε, αυτό δεν το συζητάμε. Φτάνει; Εγώ πιστεύω πως όχι. Η μικρή Ελλάδα μπορεί να δώσει ένα παράδειγμα. Δεν στοιχίζει τίποτα να το κάνει. Και εξηγούμαι: Επειδή έχουμε ζήσει αυτή την πραγματικότητα μέσα στα δημόσια νοσοκομεία - εγώ για τριάντα επτά χρόνια - , θέλω να θυμίσω απλώς ότι την εμπειρία του μελλοθάνατου πολίτη που τον βλέπουμε να λιώνει σαν κερί, να φτάνει από τα ογδόντα στα σαράντα κιλά, εμείς την έχουμε ζήσει πάρα πολλές φορές. Όχι μία, αλλά πενήντα μία φορές. Όταν τελειώνει η κανονική μας δουλειά στα επί κλίνης είμαστε υποχρεωμένοι να δούμε τέτοια περιστατικά. Είναι μια συγκλονιστική εικόνα σοκ. Θέλω, επίσης, επειδή ακούω πάρα πολλά για το ηλεκτρονικό τσιγάρο, να θυμίσω στατιστικά σε όλον τον κόσμο ότι όσοι είχαν άτομο στο περιβάλλον τους που πέθανε από το κάπνισμα, αποδεδειγμένα σε ποσοστό 99% κόψανε απότομα το τσιγάρο. Είναι, επομένως, αυτό χειροπιαστή απόδειξη ότι πρέπει να υποστείς αυτό το σοκ; Όχι. Εγώ δεν είμαι υπέρ της καταστολής. Θα πω πού είμαι υπέρ της καταστολής. Είμαι υπέρ της πληροφόρησης και της παιδείας πάνω στο τσιγάρο από πάρα πολύ νωρίς, βομβαρδισμός στην κυριολεξία. Όταν βλέπω σε ένα ψιλικατζίδικο, σε ένα περίπτερο κάποιον να ζητάει πέντε πακέτα τσιγάρα, κάτι με πιάνει μέσα μου. Δεν είναι μόνο ότι πετάει χρήματα, αλλά κι ότι τα πετάει με επικίνδυνο τρόπο, αυτή είναι η αίσθηση. Και λέω: πρέπει να πληροφορήσουμε αυτόν τον άνθρωπο ότι αυτό που κάνει είναι ό,τι πιο κακό θα μπορούσε να κάνει. Δεν μπορεί να το κάνει αυτό η πολιτεία; Εγώ πιστεύω ότι μπορεί. Θα ήθελα, χωρίς να τρώω πολύ χρόνο, να πω ότι έχω ζήσει την εμπειρία, ως συντονιστής εφημερίας στο νοσοκομείο «Ευαγγελισμός» που είχα την τιμή και την τύχη να υπηρετήσω επί πάρα πολλά χρόνια, - πάνω από τριάντα - ενός εμφράγματος από τσιγάρο και ενός θανάτου από τσιγάρο, καθώς και εγκεφαλικά επεισόδια που άφησαν ανάπηρους ανθρώπους, ανθρώπους που τυφλώθηκαν από το τσιγάρο. Τα λέω στην Ολομέλεια γιατί θέλω να ακουστούν, δεν κινδυνολογώ. Δεν είναι μόνο ο καρκίνος του πνεύμονα, - κάποιοι νομίζουν ότι είναι μόνο ο καρκίνος του πνεύμονα και γενικά οι εννέα στους δέκα καρκίνους είναι του πνεύμονα - είναι δεκαοκτώ οι καρκίνοι. Ξέρει κάποιος, ας πούμε, σε αυτή την Αίθουσα ότι ένας απ' αυτούς είναι και ο καρκίνος της ουροδόχου κύστης; Θέλω να πω ότι είναι απίστευτα επιβλαβές πράγμα το τσιγάρο και θέλω επίσης να πληροφορήσω - τα είπε και η καθηγήτρια της παιδιατρικής τις προάλλες στην επιτροπή - ότι οι διαμαρτίες στη διάπλαση είναι φοβερές και τρομερές. Η ανευθυνότητα τού να είναι έγκυος μια γυναίκα και να καπνίζει ή να μην καπνίζει, αλλά να ζει σε περιβάλλον καπνιζόντων είναι εγκληματική για το παιδάκι που θα φέρει στον κόσμο. Ξέρει ότι μπορεί το παιδί της να έχει προβλήματα για όλη του τη ζωή; Ξέρουμε ότι οι παθητικοί καπνιστές, που δεν έχουν και άμυνα στο τσιγάρο, κινδυνεύουν καμμιά φορά πολύ περισσότερο από έναν καπνιστή που έχει αποκτήσει κάποια άμυνα; Ξέρει ένας νεαρός ότι η σεξουαλική του ικανότητα πέφτει; Ξέρει ένα μελλοντικό ζευγάρι ότι η γονιμότητα, δηλαδή το να μπορεί να πιάσει παιδί, επηρεάζεται από το κάπνισμα; Θέλω να ξαναθυμίσω την εικόνα - σοκ που έζησα εγώ κάποιο απόγευμα που τέλειωσα το εξωτερικό ιατρείο - το είπα και στην επιτροπή και θα το επαναλάβω κι εδώ τώρα, έχω χρόνο - όταν φώναξα ένα όνομα, να πάω να το δω στο επί κλίνης. Το κάνουν όλες οι κλινικές για περιστατικά που δεν ανήκουν στην κλινική που νοσηλεύονται - τα ξέρει ο κ. Κακλαμάνης - και μας καλούν να δούμε ένα περιστατικό που έχει κάποια σχέση με την ειδικότητά μας. Φωνάζω ένα όνομα και ακούω μια ασθενική φωνή κάπου στο βάθος. Όταν πήγα μπροστά μού λέει «Γιατρέ, δεν με θυμάσαι;». Του λέω «Δεν σας θυμάμαι, βοηθήστε με». Με πήγε γύρω στα τριάντα χρόνια πίσω, ήμασταν νεαροί τότε, πηγαίναμε στην Κέρκυρα, όπως πάνε όλα τα παιδιά, για τουρισμό, ξέρετε. Ήταν πραγματικά ένα από τα ωραιότερα άτομα που έχω γνωρίσει στη ζωή μου. Μάλιστα του κάναμε πλάκα και του λέγαμε «Ρε φιλαράκο, θα σηκωθούμε να φύγουμε από την Κέρκυρα με εσένα εδώ». Ήταν πραγματικά ένας πολύ ωραίος άντρας, ωραίο παιδί, ήταν αστυνομικός από την Καλαμάτα. Και με φωνή μελλοθανάτου μού λέει «Δεν βρέθηκε ένας να με πλακώσει στα χαστούκια. Κάπνιζα από δεκαεπτά χρονών τέσσερα πακέτα την ημέρα». Πράγματι, σε μια εβδομάδα πέθανε. Για δυο μήνες πραγματικά ήμουν σοκαρισμένος, γιατί έφερνα αυτόν τον άνθρωπο στον νου μου, πώς τον ήξερα και πώς έγινε. Όχι! Εκπτώσεις στο θέμα της υγείας δεν μπορεί να γίνουν. Θα πω ξανά για πολλοστή φορά ότι κάποια στιγμή οι κανόνες της αγοράς επιβάλλουν κάτι. Και λέω: Θα τα ισοπεδώσει όλα, επιτέλους, αυτή η αγορά; Θα φτάσουμε στο σημείο, δηλαδή, να κάνουμε κι εδώ εκπτώσεις; Δεν νομίζω ότι είναι ακραία θέση. Είναι μια πραγματική θέση. Νομίζω ότι θα πρέπει να την υιοθετήσουμε. Τη χρωστάμε στους ανθρώπους που είναι γύρω μας, στις γυναίκες μας, στους άνδρες μας, στα παιδιά μας, στους ανθρώπους που είναι γύρω μας. Είναι αποδεδειγμένο ότι το τσιγάρο είναι καταστροφικό, κάνει ζημιά. Μπορεί να μου είναι αδιάφορες αυτή τη στιγμή οι εταιρείες που ξεφυτρώνουν σαν τα μανιτάρια, γιατί έμαθαν ότι εδώ υπάρχει χρήμα και «ήρθαμε κι εμείς». Με ενδιαφέρουν οι καπνοβιομηχανίες, που στην ουσία ξεκίνησαν με τη λέξη Παγκόσμιος Οργανισμός Υγείας. Δεν κάνει τίποτα. Ιδού πεδίον δόξης λαμπρό, κύριε Υπουργέ! Το άρθρο 22- δεν θυμάμαι ακριβώς ποιο - σας δίνει τη δυνατότητα να παρεμβαίνετε κάθε φορά και νομίζω ότι θα το κάνετε, όχι μόνο για το ηλεκτρονικό τσιγάρο, αλλά γενικότερα για το τσιγάρο. Νομίζω ότι αυτή η καμπάνια, η φοβερή καμπάνια, θα σταματήσει το κάπνισμα. Πρέπει κάποια στιγμή θα πάρει σάρκα και οστά και όχι στα λόγια. Εννοείται ότι δεν πρέπει να επιτρέπεται το κάπνισμα σε δημόσιους χώρους. Θυμάμαι ότι όταν ήμουν στην Ολλανδία, τρεις κοπέλες με έπιασαν και με πέταξαν έξω. Είχα παρεξηγηθεί τότε, ο βλάχος ο Έλληνας, που είχε μάθει να κάνει φιγούρα με το τσιγάρο. Περάσανε χρόνια για να καταλάβω πόσο δίκιο είχαν αυτές οι κοπέλες. Με πετάξανε έξω στην κυριολεξία πριν είκοσι πέντε χρόνια σε ένα μαγαζί της Ολλανδίας και καλά έκαναν. Τελειώνοντας, θα θυμίσω ξανά την κουβέντα του Ρουσσώ στο «Κοινωνικό Συμβόλαιο»: «Η φύση εκδικείται αυτούς που αγνοούν τους κανόνες της». Όποιος καπνίζει αγνοεί κανόνες της φύσης. Ευχαριστώ πολύ.
Κι εγώ, κύριε Παπαχριστόπουλε. Βέβαια, στην Ολλανδία, που την αναφέρατε δύο φορές, έχουν ρεκόρ προς τα πάνω στο κάπνισμα άλλου είδους τσιγάρου, που το επιτρέπουν δημοσίως και δεν σε πετάνε και έξω.
Άλλο είναι αυτό.
Άλλου είδους είπα τσιγάρο.
Τώρα μη με προκαλείτε, κύριε Πρόεδρε.
Το λέω για να σας τσιγκλίσω!
Εμπόριο γίνεται φοβερό στην Ολλανδία - λυπάμαι που το λέω - από μετανάστες και όχι από τους Ολλανδούς. Αν δεν το ξέρετε, να σας δώσω τα στοιχεία ό,τι ώρα θέλετε.
Πάντως δεν το καπνίζουν μόνο οι μετανάστες. Το καπνίζουν και οι Ολλανδοί.
Ήμουν σαφής. Είπα ότι το μεγάλο ποσοστό καπνιζόντων εκεί προέρχεται από άλλες χώρες.
Εντάξει. Έχω κι εγώ εικόνα για το άλλου είδους τσιγάρο στην Ολλανδία. Τον λόγο έχει η συνάδελφος κ. Θεοδώρα Μεγαλοοικονόμου από την Ένωση Κεντρώων και ολοκληρώνονται οι τοποθετήσεις των εισηγητών και ειδικών αγορητών. Αμέσως μετά θα πάρει τον λόγο ο Υπουργός Υγείας.
Πώς θα πάμε μετά τον Υπουργό, κύριε Πρόεδρε;.
Θα μιλήσει ο Υπουργός Υγείας και επειδή είναι έντεκα οι εγγεγραμμένοι συνάδελφοι, θα μιλούν δύο συνάδελφοι και στη συνέχεια ένας Κοινοβουλευτικός Εκπρόσωπος.
Ζητώ τον λόγο, κύριε Πρόεδρε.
Τον έχει ζητήσει ήδη η κ. Κεραμέως και ο κ. Μαντάς μάλλον θα μιλήσει, ως συνηθίζει, μετά για να κλείσει. Μετά ούτως ή άλλως είναι η σειρά σας. Ορίστε, κυρία συνάδελφε, έχετε τον λόγο.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, το θέμα του καπνίσματος στην Ελλάδα είναι μεγίστης σημασίας, καθώς ξέρουμε, γιατί μεγάλο μέρος του πληθυσμού καπνίζει, ως γνωστόν, από τη μικρή ηλικία. Έτσι, η ευρωπαϊκή οδηγία, που έρχεται σήμερα προς ψήφιση, συμβάλλει θετικά στο να έχουμε ένα ενιαίο και αυστηρό νομοθετικό πλαίσιο σε όλη την Ευρωπαϊκή Ένωση, σε μια προσπάθεια να προστατεύσουμε τη δημόσια υγεία. Όποιος διαβάσει το σύνολο της οδηγίας και του νομοσχεδίου αντιλαμβάνεται ότι είναι μια σειρά από καλές ρυθμίσεις. Ας πιάσουμε τα άρθρα. Στο άρθρο 3 οριοθετούνται τα μέγιστα επιτρεπτά όρια εκπομπών σε πίσσα, νικοτίνη, μονοξείδιο του άνθρακα ανά τσιγάρο. Στο άρθρο 4 κατοχυρώνεται ότι ο έλεγχος αυτών των στοιχείων θα γίνεται από διαπιστευμένα εργαστήρια. Στο άρθρο 7 απαγορεύονται τα προϊόντα καπνού με χαρακτηριστικό άρωμα ή γεύση, εφόσον περιέχουν βιταμίνες. Αυτό, εν προκειμένω, είναι πάρα πολύ ορθό. Προστατεύεται ο καταναλωτής από το να αγοράζει τέτοια τσιγάρα και γενικώς προϊόντα καπνού τα οποία διαφημίζονται δήθεν ως υγιεινά. Πολύ σωστές είναι αυτές οι ρυθμίσεις και νομίζω ότι είμαστε όλοι σύμφωνοι. Όμως, θα πρέπει όλοι να γνωρίζουμε και την πραγματικότητα. Θα με ρωτήσετε: Ποια είναι η πραγματικότητα; Η πραγματικότητα είναι ότι νομοθετούμε και το πρόβλημα βρίσκεται στην εφαρμογή των νόμων. Η παγκοσμιοποίηση και το διαδίκτυο έχουν καταστήσει εύκολο το να παραγγέλνει κάποιος οτιδήποτε επιθυμεί μέσω διαδικτύου. Πλέον εναπόκειται, όπως ξέρουμε, στις τελωνειακές αρχές το εάν και κατά πόσον μπορούν με έναν δειγματοληπτικό έλεγχο να εντοπίσουν τα όσα επιχειρούν παρανόμως να εισέλθουν στη χώρα. Επομένως, είναι απολύτως απαραίτητο να υπάρξει ενίσχυση του προσωπικού των τελωνείων, διότι ο όγκος της δουλειάς αυτών των ανθρώπων είναι τεράστιος. Ας πάμε σε ένα σημαντικό μέρος του νομοσχεδίου, στα άρθρα 8 έως 12, στο οποίο περιγράφονται λεκτικά και απεικονιστικά τα μηνύματα που υπάρχουν πάνω στα πακέτα των τσιγάρων. Έτσι, με αυτό στοχεύουμε στο να αποτραπούν οι πολίτες από το να καπνίζουν. Πράγματι, κάποιες από τις φωτογραφίες που υπάρχουν πάνω στα πακέτα είναι αποκρουστικές και ευελπιστούμε ότι ίσως οι μη καπνιστές θα μπορούν πιο δύσκολα - με αυτή τη διαδικασία - να ξεκινήσουν το κάπνισμα, όταν αντικρίζουν αυτές τις εικόνες. Βεβαίως, εδώ υπάρχει και ο αντίλογος. Όπως ξέρουμε, η εμπορική δραστηριότητα «τρέχει» πριν απ' αυτή την ευρωπαϊκή οδηγία. Έτσι, θα έρθει πάλι η μόδα της ταμπακιέρας. Θα θυμηθούμε, κύριε Υπουργέ, το παλιό τραγούδι «Γιατί μου χάρισες αυτή την ταμπακιέρα» με τη Σοφία Βέμπο.
Βέβαια, για άλλον λόγο είχε γραφτεί.
Βγήκαν και ωραίες θήκες τώρα, εάν τις είδατε. Έχουν λουλούδια τώρα απ' έξω. Δεν έχουν καμμία σχέση με αυτά που έχουν τα πακέτα. Έχουν λουλούδια, φεγγάρια, είναι πάρα πολύ ωραίες θήκες. Οπότε, η επιχειρηματικότητα «τρέχει» πριν από τον νόμο. Η εφευρετικότητα των εμπόρων είναι πάντοτε ένα βήμα μπροστά. Έτσι, ο καπνιστής δεν θα είναι αναγκασμένος να βλέπει αυτές τις σκληρές εικόνες που θα του περιγράφει ο νόμος, με τις οποίες νομίζετε ότι θα τον κάνετε να κόψει το κάπνισμα. Επίσης, σε αυτό το νομοσχέδιο πριν από λίγες ημέρες καταθέσατε μια τροπολογία, τη με αριθμό 661/55, σύμφωνα με την οποία μπορεί πλέον και το ΚΕΘΕΑ, εκτός από το ΚΕΕΛΠΝΟ, τον ΟΚΑΝΑ και την ΑΕΜΥ, στην περίπτωση που δεν επαρκεί το προσωπικό να προσλαμβάνει επιπλέον ιατρούς και επιστήμονες διαφόρων ειδικοτήτων, με δελτίο παροχής υπηρεσιών. Προφανώς, το ΚΕΘΕΑ και οι υπόλοιποι είναι απαραίτητο να έχουν το κατάλληλο προσωπικό, γιατί κάνουν σημαντικό έργο. Όμως, κύριε Υπουργέ, κύριοι συνάδελφοι, σας ερωτώ: Δεν πρέπει η πολιτεία να έχει εφοδιάσει αυτές τις υπηρεσίες με τους κατάλληλους επιστήμονες; Και αφού υπάρχει τόσο μεγάλο κενό στο προσωπικό, γιατί το Υπουργείο Υγείας δεν προσλαμβάνει το προσωπικό που απαιτείται για τις μόνιμες και διαρκείς ανάγκες και θα πρέπει την τελευταία στιγμή οι άλλοι φορείς να επιλέξουν; Στην έκθεση, μάλιστα, του Γενικού Λογιστηρίου του Κράτους αναφέρεται ότι ετησίως απαιτούνται από το ΚΕΘΕΑ μόνο επιπλέον 120.000 ευρώ. Επομένως θεωρούμε ότι υπάρχουν αντικειμενικά κριτήρια για το ποιες ειδικότητες και με ποια χαρακτηριστικά θα προσληφθούν σε αυτές τις θέσεις. Δημιουργούνται κάποια ερωτηματικά. Δηλαδή, προετοιμάζετε θέσεις, χωρίς να λέτε ποιες ειδικότητες, με ποια χαρακτηριστικά, ποια αντικειμενικά κριτήρια. Είναι λίγο διφορούμενη η τροπολογία με αριθμό 661/55. Μας εκπλήσσει και λίγο μας προβληματίζει. Ας προχωρήσουμε παρακάτω. Έρχομαι στο άρθρο 16, που είναι σχετικό με το ηλεκτρονικό τσιγάρο. Προβλέπεται ότι σε περίπτωση πώλησης ηλεκτρονικού τσιγάρου σε άλλο κράτος της Ευρωπαϊκής Ένωσης τότε θα πρέπει η εταιρεία που κάνει την πώληση να εξακριβώσει την ηλικία του αγοραστή, ώστε προφανώς αυτός να μην είναι ανήλικος. Βεβαίως, στην πράξη αυτό, το να μην είναι ανήλικος, είναι πολύ σωστό. Θέλω, όμως, τώρα να σας ρωτήσω: Μπορεί η εταιρεία να επαληθεύσει με σιγουριά την ηλικία του καταναλωτή που βρίσκεται χιλιάδες χιλιόμετρα μακριά, ποιος παραγγέλνει μέσω διαδικτύου και ποια είναι η ηλικία; Δεν δημιουργούνται ερωτήματα; Δηλαδή, μέσω διαδικτύου θα παραγγέλνεις στην άλλη άκρη της Ευρώπης ή της Αμερικής και θα ξέρει η εταιρεία ποια είναι η ηλικία του καταναλωτή που παραγγέλνει; Συνολικά το νομοσχέδιο με το ηλεκτρονικό τσιγάρο τέθηκε και υπό αμφισβήτηση από τους εμπόρους του ηλεκτρονικού τσιγάρου. Δεν έχουμε κανένα επιστημονικό στοιχείο που να αφορά τις βλαβερές του συνέπειες και δεν μπορούμε να το πούμε με σιγουριά. Επομένως είναι πολύ πρώιμο να έχουμε ασφαλή συμπεράσματα για το ηλεκτρονικό τσιγάρο, αλλά ο νομοθέτης επέλεξε την οδό τού να το απαγορεύσει στους δημόσιους χώρους. Εντάξει, αν είναι σωστό ή όχι, δεν μπορώ να πάρω απόφαση, αλλά θεωρώ ότι πρέπει να παρακολουθούμε τις εξελίξεις και να δράσουμε στο μέλλον ανάλογα. Δεν μπορούμε ούτε να το καταδικάσουμε ούτε να το αθωώσουμε. Διότι υπάρχει το ενδεχόμενο το ηλεκτρονικό τσιγάρο να είναι βλαβερό, αλλά υπάρχει και το ενδεχόμενο να μην είναι και να αποτελεί μια καλή και ακίνδυνη λύση στους καπνιστές. Οπότε, ο εθνικός νομοθέτης θα πρέπει να προσαρμοστεί αναλόγως με τα ευρήματα των ερευνών. Δεν έχουν τελειώσει τα ευρήματα. Δεν έχουμε αναλύσεις και τεκμηριωμένες απαντήσεις. Όμως, κυρίες και κύριοι συνάδελφοι, όσοι συμμετείχαμε στην επιτροπή του παρόντος νομοσχεδίου, γνωρίζουμε πάρα πολύ καλά τα τεράστια ποσοστά καρκίνου και άλλων ασθενειών που προκαλεί το κάπνισμα. Γνωρίζουμε πόσο σοβαρά θέματα έχει το παθητικό κάπνισμα στην Ελλάδα. Μάλιστα, το 2016 δεν υπάρχει κανένας σεβασμός στους δημόσιους χώρους. Δεν υπάρχει καφετέρια, εστιατόριο που να λέει με σαφήνεια ότι απαγορεύεται το κάπνισμα. Μπορείς να πας να καπνίσεις, να εκθέσεις τα παιδιά σου σε κίνδυνο και λοιπά. Αυτό φυσικά είναι απαράδεκτο σε μια πολιτισμένη χώρα και το λέω εγώ που είμαι καπνίστρια - κατηγορώ και εγώ τον εαυτό μου - αλλά τουλάχιστον τα εγγόνια μου δεν θέλω όταν πηγαίνουν σε έναν δημόσιο χώρο, να αναγκάζονται να αναπνέουν τα βλαβερά συστατικά του καπνίσματος και να πρέπει να ρωτούν, πριν μπουν, αν επιτρέπεται ή δεν επιτρέπεται το κάπνισμα. Είναι γεγονός ότι ο Έλληνας νοιώθει ότι μπορεί να καπνίζει οπουδήποτε, γιατί αυτό στηρίζεται σε έλλειψη παιδείας. Θα ήθελα να σταθώ, επίσης, στο εξής: Πρέπει να πάρουμε μια πρωτοβουλία να στηρίξουμε την οργανωμένη αντικαπνιστική εκστρατεία σε όλα τα σχολεία της χώρας. Θα πρέπει σε όλα τα δημοτικά, σε όλα τα γυμνάσια, σε όλα τα λύκεια τα παιδιά να μάθουν αναλυτικά για το πόσο κακό κάνει το τσιγάρο. Έτσι η νέα γενιά θα έχει τη σωστή στάση και θα έχει τη συνείδηση πλέον να το εφαρμόσει και να το ενστερνιστεί, χωρίς να της το επιβάλουν. Κυρίες και κύριοι συνάδελφοι, υπάρχει και μια άλλη διάσταση του προβλήματος. Όσον αφορά τα νομοθετικά ζητήματα ένα πολύ σημαντικό είναι ότι πρέπει να υπάρχει και μια πολιτική βούληση για την εφαρμογή της. Έχουμε λαθρεμπόριο καπνού στη χώρα μας και αυτό αποτελεί τρομερό πρόβλημα. Στην πραγματικότητα μιλάμε για ένα γιγάντιο κλάδο παραοικονομίας. Το 2015, κύριε Υπουργέ, το ελληνικό δημόσιο έχασε 740 εκατομμύρια ευρώ από το λαθρεμπόριο τσιγάρων. Μιλάμε για ένα απίστευτο, ασύλληπτο ποσό και εσείς αφήσατε το 2015 να χαθούν 740 εκατομμύρια ευρώ από το λαθρεμπόριο τσιγάρων και κόψατε το ΕΚΑΣ στους συνταξιούχους. Ακόμη και στους ανάπηρους κόψατε επιδόματα. Συζητήστε το με τον κύριο Υπουργό Οικονομικών. Όλα αυτά τα νούμερα φαίνονται σε μια μικρή πτώση το 2016 και θα καταθέσω το σχετικό δημοσίευμα της «ΚΑΘΗΜΕΡΙΝΗΣ». Ωστόσο, το πρόβλημα παραμένει πάρα πολύ μεγάλο. [[Στο σημείο αυτό η Βουλευτής κ. Θεοδώρα Μεγαλοοικονόμου καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Φυσικά δεν είναι μόνο η τεράστια ζημιά του ελληνικού δημοσίου που χάνει τόσα χρήματα, τη στιγμή που ο τόπος τα έχει τόσο ανάγκη, αλλά είναι και η δημόσια υγεία. Ξέρετε ότι τα λαθραία τσιγάρα δεν έχουν περάσει κανενός είδους έλεγχο, δεν τηρούν καμμία προδιαγραφή και είναι εξαιρετικά επικίνδυνα και δεν μπορούμε να τα ελέγξουμε, δηλαδή δεν έχουν καμμία προδιαγραφή και μπορεί να είναι τελείως επιβλαβή για την υγεία των καταναλωτών. Επομένως ο μεγάλος πόλεμος βρίσκεται εκεί, στην αποτελεσματική καταπολέμηση του λαθρεμπορίου, και πλέον αναμένουμε τα αποτελέσματα από τον πρόσφατα ψηφισμένο ν.4411/2016 για την ανάθεση της προμήθειας των ταινιών φορολογίας καπνού από την Τράπεζα της Ελλάδος. Ελπίζω, τουλάχιστον, να παταχθεί το λαθρεμπόριο καπνού και να απαλλαγεί ο τόπος από το καταστροφικό φαινόμενο, που οι προηγούμενες κυβερνήσεις προσπάθησαν, αλλά δεν το κατόρθωσαν. Επίσης, τα πολλά και μεγάλα έσοδα, αυτά που χάνει το ελληνικό δημόσιο σε αυτή την κρίσιμη εποχή που ζούμε έχει μεγάλη σημασία να μείνουν στον τόπο μας και να πάψετε να κάνετε τις άλλες περικοπές από τους φτωχούς και τους συνταξιούχους. Ευχαριστώ.
Ευχαριστώ και εγώ. Κύριε Υπουργέ, έχετε τον λόγο και θα σας δώσω αντί για δεκαοκτώ λεπτά είκοσι λεπτά, για να πείτε ποιες τροπολογίες κάνετε δεκτές.
Ευχαριστώ, κύριε Πρόεδρε. Νομίζω ότι όντως έχει διεξαχθεί μια παραγωγική συζήτηση από όλες τις πτέρυγες με μια διάθεση συμβολής στην αντιμετώπιση ενός μείζονος κοινωνικού προβλήματος, ενός προβλήματος δημόσιας υγείας. Ξέρουμε όλοι ότι το κάπνισμα είναι σε παγκόσμιο επίπεδο η πρώτη αιτία πρώιμης αλλά αποτρέψιμης θνησιμότητας στις αναπτυγμένες χώρες. Άρα για μια χώρα όπως η Ελλάδα είναι όντως ένα τεράστιο πρόβλημα δημόσιας υγείας. Υπάρχει μια μικρή υποχώρηση τα τελευταία χρόνια στα ποσοστά των καπνιζόντων στον γενικό πληθυσμό και στον νεανικό πληθυσμό και αυτό είναι ενθαρρυντικό αλλά συνολικά τα ποσοστά παραμένουν πάρα πολύ υψηλά. Σε αυτό αναφέρθηκε και ο εισηγητής του ΣΥΡΙΖΑ. Είναι περίπου 37% με 38% με μια λίγο μεγαλύτερη υπεροχή των ανδρών. Επίσης, είναι ενδιαφέρον ότι υπάρχουν έρευνες που αποδεικνύουν ότι ένα μεγάλο ποσοστό των μαθητών γυμνασίου, πάνω από το 20%, έχει δοκιμάσει, έχει έρθει σε επαφή με τον καπνό ή με άλλα προϊόντα και ένα περίπου 10% κάνει συστηματική χρήση καπνού, καπνίζει συστηματικά. Νομίζω ότι έχουμε να αντιμετωπίσουμε μια μεγάλη πρόκληση και το μεγάλο κενό είναι φυσικά ότι δεν έχει υλοποιηθεί εδώ και οκτώ χρόνια ο αντικαπνιστικός νόμος. Με το νομοσχέδιο αυτό κλείνουμε μια θεσμική εκκρεμότητα, που υπάρχει, για την ενσωμάτωση μιας ευρωπαϊκής οδηγίας αλλά, προφανέστατα, το πρόβλημα είναι η εφαρμογή του στην πράξη. Επίσης, εδώ υπάρχουν άλλες δύο κρίσιμες εκκρεμότητες. Η μια αφορά την εφαρμογή του νόμου που ψηφίστηκε πρόσφατα για το λαθρεμπόριο καπνού, που σωστά έχει επισημανθεί ότι συνεισφέρει σε ένα πολύ μεγάλο ποσοστό και ίσως μειώνει ψευδώς τα ποσοστά κατανάλωσης λαθραίων τσιγάρων. Πρέπει να ξεκαθαρίσουμε το εξής: Πρώτον, δεν νομοθετούμε εν κενώ. Υπάρχει ένα πολύ συγκεκριμένο πλαίσιο, το οποίο έχει θέσει η ευρωπαϊκή οδηγία του 2014 και σε αυτό το πλαίσιο προσπαθήσαμε να κινηθούμε και όπου η οδηγία δεν μας έδινε ευχέρεια επιλογών, τηρήσαμε ακριβώς το γράμμα της και όπου είχαμε ευχέρεια επιλογών, πήγαμε συνειδητά σε μια λίγο πιο αυστηρή εκδοχή. Επίσης, λάβαμε υπ' όψιν μας - και αυτό είναι πολύ σημαντικό - το πόρισμα της διυπουργικής επιτροπής, μιας επιτροπής η οποία συγκροτήθηκε με συνεργασία τριών Υπουργείων και με εμπειρογνώμονες από πέρυσι, από την άνοιξη του 2015, η οποία κατέθεσε ένα πολύ συγκεκριμένο πόρισμα και το πόρισμα αυτό ήταν η βάση για τη συγκεκριμένη νομοθέτηση. Στην ευρωπαϊκή οδηγία, λοιπόν, υπάρχουν ορισμένες κρίσιμες παραδοχές, τις οποίες πρέπει να λάβουμε υπ' όψιν μας. Πρώτον, ότι τα καπνικά προϊόντα, η νικοτίνη και τα προϊόντα καπνού δεν είναι συνήθη εμπορεύματα. Αυτή είναι μια κορυφαία αρχή. Δεν είναι συνήθη εμπορεύματα. Άρα η προτεραιότητα στην προσέγγισή τους πρέπει να αφορά το θέμα της υγείας. Συνεπώς η προστασία της υγείας πρέπει να είναι σε υψηλή προτεραιότητα. Έτσι ακριβώς λέει το προοίμιο. Πρέπει να υπάρχει υψηλή προτεραιότητα στην προσέγγιση αυτών των θεμάτων. Επίσης, μια δεύτερη παραδοχή είναι ότι η νικοτίνη είναι μια τοξική ουσία. Ξέρουμε όλοι ότι είναι μια πολύ ισχυρή ψυχοδραστική ουσία, αλλά για πρώτη φορά μπαίνει σε νομικό κείμενο της Ευρωπαϊκής Ένωσης ο όρος «τοξική ουσία». Αυτό έχει πάρα πολύ μεγάλη σημασία για το πώς θα αντιμετωπίσουμε ακόμα και τα νεότερα προϊόντα, που περιέχουν, όμως, έστω και λιγότερη ποσότητα νικοτίνης. Το τρίτο είναι ότι δεν γίνεται αποδεκτή από την ευρωπαϊκή οδηγία η λογική του λιγότερου βλαπτικού προϊόντος. Αυτό νομίζω ότι είναι, επίσης, πάρα πολύ σημαντικό. Λέει μάλιστα ρητά ότι αυτή η λογική μπορεί να είναι παραπλανητική. Επίσης, δεν αποδέχεται τη λογική ότι μπορούν είτε πάνω στα καπνικά προϊόντα είτε αλλού να υπάρχουν ισχυρισμοί περί μειωμένης επίπτωσης στην υγεία ή ισχυρισμοί υγείας. Και τελευταία, επίσης, παραδοχή είναι ότι στην ευρωπαϊκή οδηγία αναφέρεται ρητά - και αυτό είναι ένα consensus επιστημονικό και πολιτικό το οποίο έχει παραχθεί στα όργανα της Ευρώπης - ότι το ηλεκτρονικό τσιγάρο μπορεί να αποτελέσει δυνητικά πύλη εισόδου για τον εθισμό στη νικοτίνη, ιδιαίτερα σε νέους ανθρώπους. Αυτό, δηλαδή, δεν το λέει η Κυβέρνηση, δεν το λέει η διυπουργική επιτροπή. Το λέει η Ευρωπαϊκή Ένωση με το επίσημο κείμενό της. Με αυτές τις παραδοχές, όπως φάνηκε και στη συζήτηση που κάναμε στην Επιτροπή Κοινωνικών Υποθέσεων στην ακρόαση φορέων, που συμμετείχαν φυσικά οι επαγγελματικές ομάδες αλλά και εξαιρετικοί εκπρόσωποι της επιστημονικής κοινότητας της χώρας, συμφωνεί και υπερθεματίζει η πλειονότητα του επιστημονικού κόσμου. Φυσικά, αφήνεται να εννοηθεί ότι υπάρχει και μια επιστημονική διχογνωμία γύρω από αυτά τα θέματα. Δεν είναι τεκμηριωμένη αυτή. Οι μελέτες στις οποίες γίνεται αναφορά είναι μελέτες που αφορούν λίγα περιστατικά και δεν έχουν τις προδιαγραφές μιας έγκυρης καταγραφής και μιας έγκαιρης άποψης, η οποία μπορεί να αναθεωρήσει ενδεχομένως τις προσεγγίσεις που έχουν γίνει. Εμείς, λοιπόν, αυτό το οποίο κάνουμε είναι, πρώτον, ότι θέτουμε το πλαίσιο για την κυκλοφορία των νέων καπνικών προϊόντων. Συνειδητά επιλέξαμε την αδειοδότηση. Μας έδινε τη διακριτική ευχέρεια η ευρωπαϊκή οδηγία να πάμε σε αδειοδότηση και όχι σε απλή κοινοποίηση. Δεν υπάρχει κανένα θέμα, σαν αυτό που έθεσε η κ. Χριστοφιλοπούλου. Στο άρθρο 19 παράγραφος 3 της ευρωπαϊκής οδηγίας αναφέρεται ρητά ότι τα κράτη - μέλη μπορούν να θεσπίσουν σύστημα για την αδειοδότηση των νέων προϊόντων καπνού. Αυτό ακριβώς κάνουμε. Άρα δεν χρειάζεται κάποιου ειδικού τύπου διαβούλευση με τα ευρωπαϊκά όργανα. Μας παρέχεται η εξουσιοδότηση να νομοθετήσουμε με βάση τα δικά μας κριτήρια. Αυτό το οποίο, όμως, προσπαθήσαμε να κάνουμε - οφείλω να θυμίσω ότι αυτή ήταν η αρχική πρόταση της διυπουργικής επιτροπής - ήταν η προθεσμία για την κατάθεση του φακέλου και την έκφραση γνώμης από την πενταμελή επιτροπή να είναι ένα εξάμηνο. Κατεβάσαμε αυτόν τον χρόνο στο ένα τρίμηνο. Είπαμε ότι αν το τρίμηνο παρέλθει άκαρπο, χωρίς να έχει εκδοθεί γνωμοδότηση, οφείλουν τα μέλη της επιτροπής να ενημερώσουν τον Υπουργό εγγράφως για τους λόγους της μη ανταπόκρισης και σε αυτή την περίπτωση δίνει ο Υπουργός τη δυνατότητα για άλλο έναν μήνα στον οποίο οφείλουν να ολοκληρώσουν τις εργασίες τους. Λαμβάνοντας υπ' όψιν και το κλίμα το οποίο διαμορφώθηκε και τις επιφυλάξεις πτερύγων της Βουλής καταλήξαμε - και θα το καταθέσω τώρα σε νομοτεχνική βελτίωση αυτό - ότι αν παρέλθει το τετράμηνο χωρίς να έχει η πενταμελής επιτροπή ολοκληρώσει το έργο της - η προσπάθεια που θα κάνουμε εμείς θα είναι να ολοκληρώνει το έργο της και να έχουν συναίσθηση του καθήκοντος να φέρουν στην πολιτική ηγεσία του Υπουργείου και στην πολιτεία για έγκυρη γνώμη - και χωρίς να υπάρξει αυτή η γνωμοδότηση, το προϊόν θα μπαίνει στην κυκλοφορία χωρίς υπουργική απόφαση, αυτόματα και ο Υπουργός, βεβαίως, στην περίπτωση που έχει έρθει εκπρόθεσμα αρνητική γνωμοδότηση, υποχρεούται - όχι δύναται - να το αποσύρει. Αυτή είναι η νομοτεχνική πρόταση την οποία θα καταθέσουμε. Νομίζω ότι είναι μια ισορροπημένη πρόταση που λαμβάνει υπ' όψιν της την ανησυχία για την ενδεχομένως γραφειοκρατική δυσλειτουργία των υπηρεσιών και του κράτους και πραγματικά καλώ τις πολιτικές δυνάμεις που έχουν εκφράσει επιφυλάξεις και αντιρρήσεις γι' αυτό το άρθρο, μετά από αυτή τη ρύθμιση, να τις άρουν. Για το θέμα, επίσης, του ηλεκτρονικού τσιγάρου, για το οποίο έγινε πάρα πολλή συζήτηση, πρέπει να έχουμε μια εικόνα. Αυτό το οποίο κάνουμε είναι ένα προϊόν, το οποίο κυκλοφορούσε επί περίπου οκτώ - δέκα χρόνια στη χώρα παράνομα, χωρίς καμμία άδεια, χωρίς καμμία έγκριση, τώρα μπαίνει σε ένα πλαίσιο. Υποχρεούνται οι επιχειρήσεις, που εμπορεύονται ηλεκτρονικά τσιγάρα, να καταθέτουν φακέλους με τις προδιαγραφές των προϊόντων, με τις περιεκτικότητες νικοτίνης στους περιέκτες επαναπλήρωσης κ.λπ., με αυστηρές προδιαγραφές που έχουν μπει από την Ευρωπαϊκή Ένωση, αυτή ήταν η ρητή κατεύθυνση της οδηγίας. Σε αυτό το κομμάτι η Ευρωπαϊκή Ένωση και η οδηγία της δεν μας άφηναν περιθώριο. Προέβλεπαν μόνο κοινοποίηση και όχι αδειοδότηση. Όμως, με την απαίτηση μέσα σε ένα εξάμηνο να υπάρξει η κατάθεση του φακέλου, η οποία θα γνωστοποιεί τις λεπτομέρειες κάθε προϊόντος που κυκλοφορεί και, άρα, θα μας δίνει τα εχέγγυα ότι έχουμε στην αγορά σχετικώς ασφαλή προϊόντα. Τώρα, επίσης, αυτό το οποίο αποφασίσαμε είναι να μην εξαιρέσουμε το ηλεκτρονικό τσιγάρο από τις απαγορεύσεις που αφορούν το κλασικό τσιγάρο στους προβλεπόμενους χώρους, από τον νόμο δηλαδή, ο οποίος, βεβαίως, ξέρουμε ότι στην πράξη δεν εφαρμόζεται. Θεωρώ ότι αυτό, επίσης, είναι ένα σημαντικό μήνυμα σε μία χώρα με πολύ μεγάλα ποσοστά καπνιστών στον ελληνικό πληθυσμό και που κυρίως υπάρχει ένα καθεστώς ασυδοσίας, ανυπαρξίας ελέγχου και ατιμωρησίας όσων παραβιάζουν τον νόμο. Νομίζω ότι θα δοθεί ένα μήνυμα ότι υπάρχουν χώροι σεβασμού του δικαιώματος των μη καπνιστών, που είναι η πλειοψηφία της κοινωνίας, να μην έρχονται σε επαφή, ούτε με τον καπνό μας ούτε με τον ατμό μας και να εμπεδωθεί μία συνείδηση στους πολίτες ότι υπάρχουν χώροι, που πρέπει να είναι περιφρουρημένοι, είτε από την κλασική καπνιστική συμπεριφορά είτε από την προσομοίωσή της. Αυτή είναι η ιδέα. Νομίζουμε ότι είναι ένα βήμα αλλαγής κοινωνικής συνείδησης, το οποίο, βεβαίως, θέλει χρόνο για να αλλάξει οριστικά και να ανατραπεί αυτό το κλίμα παραβατικότητας και ανομίας, το οποίο υπάρχει. Θέλει συντονισμένες προσπάθειες από την πολιτεία πρωτίστως, που έχει την ευθύνη της εφαρμογής, αλλά απαιτεί και συστράτευση και της επιστημονικής κοινότητας και των κοινωνικών οργανώσεων και των πολιτικών δυνάμεων. Και, προφανώς, και η προσωπική στάση καθενός έχει τον ρόλο της σε αυτή την προσπάθεια. Διατυπώνεται πολλές φορές μια ευχή από συναδέλφους ότι πρέπει να βρούμε μια ισορροπία ανάμεσα στη δημόσια υγεία και στη λειτουργία - ας πούμε - της αγοράς, στα επιμέρους συμφέροντα που σχετίζονται με αυτόν τον χώρο και λοιπά. Ξέρετε πολύ καλά ότι αυτή η ισορροπία δεν είναι εύκολη. Είναι πολύ δύσκολη η ισορροπία ανάμεσα στη δημόσια υγεία και στην αγορά. Υπάρχει ετερογένεια συμφερόντων και σκοπών και είναι πολύ δύσκολο να βρει κανείς αυτή την ισορροπία. Εμείς, λοιπόν, συνειδητά επιλέξαμε σε αυτό το δίλημμα να γείρουμε την πλάστιγγα προς την πλευρά της δημόσιας υγείας. Και, βεβαίως, πρέπει κάποιος να λαμβάνει υπ' όψιν του τις οικονομικές και κοινωνικές επιπτώσεις και να κάνει ενδεχομένως αντισταθμιστικού τύπου παρεμβάσεις. Όμως, για εμάς, για το Υπουργείο Υγείας, που εισηγείται αυτό το νομοσχέδιο, η προτεραιότητα δεν μπορεί να είναι άλλη από τη δημόσια υγεία. Βεβαίως, δεν μπορούμε να μπούμε στη λογική, όπως είπα και πριν, του λιγότερου επιβλαβούς, σε αυτή τη λογική που ισχυρίζεται η βιομηχανία ότι έχουν τα νέα της προϊόντα. Δεν μπορούμε να μπούμε σε μια λογική του να παριστάνουμε τους ρυθμιστές του επιχειρηματικού ανταγωνισμού. Αυτό το οποίο θέλουμε να εγγυηθούμε είναι η ασφάλεια των προϊόντων, που έχουν σχέση με αυτό το βλαπτικό προϊόν, που είναι η νικοτίνη αλλά και ο καπνός, πρωτίστως όμως η προστασία της ατομικής και της δημόσιας υγείας. Θέλουμε, λοιπόν, να εμπεδωθεί στη χώρα μια κουλτούρα σεβασμού ανθρωπίνων δικαιωμάτων, γιατί όντως παραβιάζονται ανθρώπινα δικαιώματα σε αυτό το κομμάτι. Είναι μια αντικοινωνική συμπεριφορά το να καπνίζει κάποιος σε δημόσιους, κλειστούς χώρους, στους οποίους μπορεί ενδεχομένως να βρεθούν άνθρωποι που έχουν χρόνια αποφρακτική πνευμονοπάθεια - στερώντας τους τη δυνατότητα μιας κοινωνικότητας, όπως όλοι οι άλλοι έχουν - ή άλλοι ασθενείς με χρόνια νοσήματα, που δεν μπορούν να εκτίθενται στο παθητικό κάπνισμα. Δεν είναι ιατροκεντρική η προσέγγισή μας, το έχουμε πει εξαρχής, γιατί και γι' αυτό υπήρξε μια κατηγορία. Είναι η λογική της προστασίας της δημόσιας υγείας, της πρόληψης και της αγωγής υγείας, δηλαδή είναι μια ανθρωποκεντρική προσέγγιση. Και προτιμούμε, πραγματικά, να κατηγορηθούμε ότι ενδεχομένως κάνουμε κάποιες ρυθμίσεις που έχουν τον κίνδυνο μιας γραφειοκρατικής στρέβλωσης από το να κατηγορηθούμε ότι κάνουμε εκπτώσεις στη λογική της δημόσιας υγείας. Νομίζω, λοιπόν, ότι γίνεται ένα σημαντικό βήμα με αυτό το νομοσχέδιο. Τα επόμενα βήματα είναι, όμως, τα πιο σημαντικά, δηλαδή τα βήματα της εφαρμογής. Πιστεύω ότι χρειάζεται η πολιτική αποφασιστικότητα, η επιστημονική τεκμηρίωση, η κοινωνική συστράτευση, η συμβολή καθενός προσωπικά και συλλογικά, για να υπάρξει η αλλαγή κλίματος και η αντίστοιχη ωριμότητα σε όλα τα επίπεδα και, βεβαίως, στην κοινωνία, η οποία πραγματικά θα δώσει τη δυνατότητα εναρμόνισης της χώρας μας, με αυτό το οποίο συμβαίνει στον ανεπτυγμένο κόσμο, στην Ευρώπη, ώστε να μη συνεχίζουμε αυτή την προσβλητική - νομίζω - και για τον πολιτισμό μας και για την κουλτούρα μας εξαίρεση από αυτό το κανονιστικό πλαίσιο. Θα ήθελα, λοιπόν, να κλείσω - εισαγωγικά - την τοποθέτησή μου και να αναφερθώ σε αυτό που είπα προηγουμένως ότι θα καταθέσω ένα σώμα νομοτεχνικών βελτιώσεων - είναι επτά στον αριθμό - τις οποίες θα παρουσιάσω σε λίγο. Απλώς δεν έχω τώρα τον χρόνο να μπω σε λεπτομέρειες. Λάβαμε υπ' όψιν μας όσο μπορούσαμε και τις παρεμβάσεις που έγιναν στη διάρκεια της συζήτησης στην επιτροπή. Υπάρχει μια υπουργική τροπολογία που αφορά το ΚΕΘΕΑ.
Κύριε Υπουργέ, πριν μιλήσουν οι Κοινοβουλευτικοί Εκπρόσωποι, να έχετε καταθέσει τις νομοτεχνικές βελτιώσεις, παρακαλώ.
Μπορώ να την καταθέσω τώρα.
Ολοκληρώστε τώρα. Μετά να τις καταθέσετε παρακαλώ, αλλά πριν ξεκινήσουν οι Κοινοβουλευτικοί Εκπρόσωποι για να τις έχουν υπ' όψιν τους.
Εντάξει, ωραία, κύριε Πρόεδρε. Η βασική πάντως είναι αυτή που σας είπα πριν. Η τροπολογία όμως για το ΚΕΘΕΑ θέλει συζήτηση. Εύλογο είναι αυτό που λέτε, αλλά να ξέρετε το εξής: Πρώτον, δώσαμε τη δυνατότητα στο ΚΕΘΕΑ να προκηρύξει τριάντα πέντε θέσεις μόνιμου κατά κάποιον τρόπο προσωπικού αορίστου χρόνου, για την κάλυψη διαχρονικών κενών. Αυτό έχει να γίνει από το 2006. Από τότε έχουν να γίνουν προσλήψεις προσωπικού στο ΚΕΘΕΑ. Η ρύθμιση αυτή γίνεται για ένα συγκεκριμένο πρόβλημα που υπάρχει. Έχουμε επτά ψυχοδιαγνωστικά κέντρα. Ήταν χρηματοδοτούμενα από το ΕΣΠΑ. Πέρσι έληξε η περίοδος χρηματοδότησης. Βρήκαμε μία λύση. Δόθηκε μία οκτάμηνη σύμβαση μέσω του ΚΕΘΕΑ, η οποία λήγει τώρα στις 14 Σεπτέμβρη και δεν μπορεί να ανανεωθεί. Δίνουμε, λοιπόν, τη δυνατότητα στο ΚΕΘΕΑ μέχρι να προχωρήσει τις μόνιμες θέσεις και με αυτόν τον τρόπο να καλύψει τη μεγάλη πλειοψηφία των αναγκών αυτών των ψυχοδιαγνωστικών κέντρων, που κάνουν εξαιρετική δουλειά στον τομέα της διπλής διάγνωσης - είναι πάρα πολύ κρίσιμη παρέμβαση - με μπλοκάκι να πάρει για ένα μικρό διάστημα περίπου είκοσι με είκοσι πέντε εργαζόμενους, να καλύψουν αυτό το κενό για να μην υπάρχει πρόβλημα στη θεραπευτική συνέχεια και στη φροντίδα των εξαρτημένων ανθρώπων. Γι' αυτόν τον λόγο μπαίνει. Αυτή η δυνατότητα υπήρχε ούτως ή άλλως σε όλους τους άλλους φορείς, πλην του ΚΕΘΕΑ. Τώρα τη δίνουμε και στο ΚΕΘΕΑ. Μας την έχει ζητήσει το ίδιο το ΚΕΘΕΑ. Δεύτερον, κάνουμε αποδεκτή την τροπολογία των Βουλευτών του ΣΥΡΙΖΑ που αφαιρεί αυτή την πρόταση από τη ρύθμιση για την παράταση θητείας των επικουρικών γιατρών, που λέει «εάν η θέση δεν έχει προκηρυχθεί», διότι μπορούσε να δημιουργήσει πρόβλημα στην κάλυψη σημερινών κενών, επειδή έχει ξεκινήσει μια διαδικασία κρίσεων, που όμως ξέρει πολύ καλά και ο συνάδελφος κ. Μπαργιώτας ότι ειδικά για τους γιατρούς θέλει αρκετό χρόνο για να ολοκληρωθεί. Άρα και μόνο η προκήρυξη της θέσης θα δημιουργούσε πρόβλημα. Προφανώς η τάση είναι να ενισχύουμε προσλήψεις με μόνιμο προσωπικό και να καλύπτουμε τα κενά του συστήματος υγείας. Ξέρετε πολύ καλά ότι έχουν προκηρυχθεί ήδη επτακόσιες εξήντα θέσεις. Η τελευταία αντίστοιχη προκήρυξη - αν θυμάμαι καλά - έγινε το 2010. Υπάρχει τεράστιο ενδιαφέρον. Υπάρχουν θέσεις, για τις οποίες έχουν υποβάλει τα χαρτιά τους ογδόντα, ενενήντα και εκατό γιατροί για μία θέση. Πολλοί από αυτούς είναι ήδη στο εξωτερικό και δείχνει μια τάση αντιστροφής του ρεύματος μετανάστευσης στο εξωτερικό αυτό, όταν πήραν το σήμα ότι η πολιτεία αρχίζει και ξαναστηρίζει το δημόσιο σύστημα υγείας. Δεν θέλουμε προφανώς, δεν υπάρχει κάποιο σχέδιο να μετακυλίσουμε το κόστος των προσλήψεων στους προϋπολογισμούς των νοσοκομείων. Έχουμε, όμως, αυξήσει το αντίστοιχο κονδύλι. Το έχουμε σχεδόν διπλασιάσει σε σχέση με πέρσι. Ήταν 34 εκατομμύρια. Αρχικά το πήγαμε στα 60 εκατομμύρια και είναι ήδη στα 82 εκατομμύρια ευρώ, επειδή ακριβώς θέλαμε σε αυτή τη δύσκολη συγκυρία να έχουμε την εύκολη και σχετικά σύντομη λύση της κάλυψης των κενών μέσω επικουρικών γιατρών.
Αναφερθήκατε στην τροπολογία - δεν είπατε τον αριθμό - με γενικό αριθμό 660 και ειδικό 54.
Ναι.
Ωραία.
Επίσης, όσον αφορά τις δύο πανομοιότυπες τροπολογίες από το ΚΚΕ και το ΠΑΣΟΚ που αφορούν τους εργαζομένους στον τομέα καθαριότητας των ΟΤΑ η πληροφόρηση…
Δεν είναι ακριβώς πανομοιότυπες. Αφορούν το ίδιο θέμα.
Ναι, αφορούν το ίδιο θέμα. Πανομοιότυπες προφανώς δεν είναι. Έχουν άλλη πολιτική…
Υπάρχει πρόταση για αορίστου χρόνου.
Σύμφωνοι. Λέω, λοιπόν, ότι έχω ενημέρωση από το Υπουργείο Εσωτερικών ότι ετοιμάζεται ειδική ρύθμιση. Θα υπάρξει - νομίζω - νομοσχέδιο την άλλη εβδομάδα του Υπουργείου Εσωτερικών που θα περιλαμβάνει την αντιμετώπιση αυτού του θέματος. Ούτως ή άλλως, απ' ό,τι είδα μέχρι το τέλος του χρόνου έχουμε περιθώριο ή όχι;
Να παραταθούν μέχρι το τέλος του χρόνου.
Να παραταθούν. Τέλος πάντων, αυτά τα χειρίζεται το Υπουργείο Εσωτερικών και θα κάνει την αντίστοιχη κίνηση. Υπάρχει και μία τροπολογία που έχει καταθέσει ο αξιότιμος Πρόεδρος. Είναι η με γενικό αριθμό 658 και ειδικό 52, που ζητά τη δυνατότητα παράτασης θητείας γιατρών διευθυντών του ΕΣΥ πέραν του εξηκοστού εβδόμου έτους της ηλικίας, επικαλούμενη το πραγματικό πρόβλημα, ότι όντως ενδεχομένως θα υπάρξει ένα κενό στη στελέχωση του συστήματος υγείας με έμπειρους γιατρούς και με μεγάλη θητεία στο ΕΣΥ. Νομίζω ότι αυτό το θέμα παρ' ότι έχει μια λογική - γιατί η πρόταση λέει να μπορούν να παραμένουν στη θέση τους μέχρι την πλήρωση της θέσης - όμως είναι προβληματική η προσέγγιση αυτή, που λέει να παρατείνουμε συνεχώς - και μάλιστα πέραν των συνηθισμένων βιολογικών ορίων - τον εργασιακό βίο ανθρώπων που έχουν συνεισφέρει στο σύστημα υγείας και έχουν προφανώς καταθέσει την εμπειρία τους και τη γνώση τους. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΣΠΥΡΙΔΩΝ ΛΥΚΟΥΔΗΣ]] Είμαστε σε μία φάση που προκηρύσσουμε καινούργιες θέσεις, που υπάρχει ένα αίτημα ανανέωσης του ανθρώπινου δυναμικού συστήματος, που πρέπει να στείλουμε το σήμα στους νέους γιατρούς, όπως είπα και πριν, που είναι στο εξωτερικό ότι η χώρα αυτή μπορεί να τους δώσει την ευκαιρία μιας αξιοπρεπούς επαγγελματικής και επιστημονικής διεξόδου. Άρα, λοιπόν, είμαστε σε μία φάση που το σύστημα αρχίζει και προσλαμβάνει νέους γιατρούς. Θεωρώ ότι είναι μία αντιτιθέμενη με αυτή τη λογική τροπολογία. Δεν την κάνουμε αποδεκτή. Αντίστοιχο αίτημα έχει κατατεθεί και για τους πανεπιστημιακούς γιατρούς και σε συνεννόηση με το Υπουργείο Παιδείας είναι επίσης αρνητική η παράταση του εργασιακού βίου πέραν του εξηκοστού εβδόμου έτους. Σας ευχαριστώ πολύ.
Ευχαριστούμε, κύριε Υπουργέ. Κυρίες και κύριοι συνάδελφοι, θα προχωρήσουμε με τις ομιλίες των Κοινοβουλευτικών Εκπροσώπων και των συναδέλφων ομιλητών. Θα ομιλούν ένας Κοινοβουλευτικός Εκπρόσωπος και δύο ομιλητές. Θα προσπαθήσουμε να εξαντλήσουμε τον κατάλογο. Οι Κοινοβουλευτικοί Εκπρόσωποι έχουν τον λόγο για δώδεκα λεπτά και οι συνάδελφοι ομιλητές για επτά λεπτά. Ξεκινάμε με τη συνάδελφο κ. Νίκη Κεραμέως.
Κατά παραβίαση του Κανονισμού. Έπρεπε να έχουν μιλήσει οι πρώτοι έξι ομιλητές και μετά ο Υπουργός. Απαράδεκτο, για άλλη μία φορά!
Κυρία Κεραμέως, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, θεωρώ δείγμα πολιτικού πολιτισμού ότι κατά την επεξεργασία του παρόντος σχεδίου νόμου στην αρμόδια επιτροπή διαμορφώθηκε ένα κλίμα συναίνεσης τουλάχιστον γύρω από τη βασική κατεύθυνση, αλλά και την αναγκαιότητα του νομοσχεδίου. Θεωρώ δείγμα πολιτικού πολιτισμού ότι όλοι σε αυτή την Αίθουσα, καπνιστές και μη, συμφωνούμε ότι το κάπνισμα είναι ένας μείζων παράγοντας κινδύνου, ένα σοβαρό πρόβλημα δημόσιας υγείας και ότι οφείλουμε να νομοθετήσουμε κάθε ενέργεια για την καταπολέμησή του. Αναρωτιέμαι όμως, κυρίες και κύριοι συνάδελφοι, τι αξία έχουν όλα αυτά, όταν ο Υπουργός, αρμόδιος για την προστασία της δημόσιας υγείας, καπνίζει στην αίθουσα συνεδριάσεων του Υπουργείου Υγείας και η σχετική φωτογραφία κάνει τον γύρο του διαδικτύου; Τι αξία έχουν όλα αυτά - και τώρα απευθύνομαι σε όλες τις πτέρυγες του Κοινοβουλίου - όταν μέσα στο ίδιο το Κοινοβούλιο, στο Κοινοβούλιο που ψηφίστηκε ο αντικαπνιστικός νόμος, δεν εφαρμόζεται ο ίδιος αυτός νόμος; Και για να μιλήσουμε ανοιχτά, ξεκάθαρα, σταράτα, με εξαίρεση τις αίθουσες της Ολομέλειας και των επιτροπών δεν υπάρχει σχεδόν κανένας χώρος εντός της Βουλής, στον οποίο να γίνεται σεβαστή η απαγόρευση του καπνίσματος. Εντευκτήριο, αίθουσες κομμάτων, γραμματείες, διάδρομοι, τουαλέτες, παντού τσιγάρο! Κυρίες και κύριοι συνάδελφοι, πριν από μερικούς μήνες είχα την ευτυχία να είμαι έγκυος ούσα Βουλευτής. Με λύπη και απογοήτευση σάς καταθέτω ότι πάσχιζα να βρω χώρο εντός του Κοινοβουλίου, στον οποίο να μην αναγκαζόμουν να υποστώ και εγώ και το έμβρυο τον καπνό των καπνιστών. Πήγαινα από καρέκλα σε καρέκλα, από καναπέ σε καναπέ, γιατί όλο και κάποιος κάπνιζε δίπλα μου. Κυρίες και κύριοι, είναι θλιβερό, αλλά είναι και εξοργιστικό. Αν δεν εφαρμόσουμε εμείς πρώτα υποδειγματικά τους νόμους, πώς περιμένουμε από τους πολίτες να το κάνουν; Και με αυτή την αφορμή, απευθύνω αίτημα προς το Προεδρείο της Βουλής για το αυτονόητο, να εφαρμόσει, επιτέλους, τον αντικαπνιστικό νόμο εντός της Βουλής. Κι έρχομαι τώρα στο νομοσχέδιο, αν και δεν έχω να προσθέσω πολλά, καθότι ο εισηγητής μας ανέλυσε σε βάθος τις παραμέτρους της ενσωμάτωσης στην ελληνική νομοθεσία της οδηγίας 2014/40 του Ευρωπαϊκού Κοινοβουλίου και του Συμβουλίου της Ευρωπαϊκής Ένωσης, σχετικά με την κατασκευή, την παρουσίαση και την πώληση προϊόντων καπνού. Όπως όλοι ξέρουμε, υπήρχε μια παλαιότερη οδηγία, η 2001/37, η οποία έπρεπε να επικαιροποιηθεί. Κι έπρεπε να επικαιροποιηθεί, μεταξύ άλλων, γιατί υπήρξαν νέες επιστημονικές έρευνες που απέδειξαν τις δυσμενέστατες συνέπειες της χρήσης προϊόντων καπνού. Έπρεπε να επικαιροποιηθεί, επειδή εμφανίστηκαν και διαδόθηκαν νέα προϊόντα, όπως είναι το ηλεκτρονικό τσιγάρο. Κι έπρεπε να επικαιροποιηθεί γιατί υπήρξαν έρευνες που αποδεικνύουν, ανάμεσα σε άλλα, ότι η αυστηροποίηση των κανόνων σχετικά με τη διαφήμιση και τη χρήση προϊόντων καπνού έχει θετικές επιπτώσεις, τόσο για την ατομική υγεία των καπνιστών και μη καπνιστών όσο και του συστήματος δημόσιας υγείας γενικότερα. Όποιοι και αν είναι οι λόγοι για τους οποίους κρίθηκε αναγκαία η αυστηροποίηση της σχετικής οδηγίας, πάνω απ' όλα προτάσσεται η υψηλή προτεραιότητα που οφείλουν να δίνουν οι κυβερνήσεις στην προστασία της δημόσιας υγείας. Δυστυχώς δεν μπορεί κανείς να ισχυριστεί κάτι τέτοιο για τη χώρα μας, τη στιγμή που έχουμε αντικαπνιστικό νόμο θεσπισμένο από το 2008 και οκτώ χρόνια μετά δεν εφαρμόζεται σχεδόν πουθενά, ευτελίζοντας όχι μόνο το αγαθό της δημόσιας υγείας, αλλά και κάθε έννοια της έννομης τάξης. Είναι προσβλητικό για όλους μας τη στιγμή που όλες οι χώρες της Ευρώπης έχουν ενσωματώσει και έχουν εφαρμόσει - γιατί η εφαρμογή είναι το κρίσιμο - την αντικαπνιστική νομοθεσία με αυστηρότητα, εμείς να κερδίζουμε διαρκώς αρνητικές πρωτιές. Θεωρώ σημαντικό από αυτό εδώ το Βήμα να ειπωθούν κάποιες αλήθειες, όπως αμείλικτα διατυπώνονται με τη δύναμη των αριθμών. Σύμφωνα με έρευνα του Ευρωβαρομέτρου του Μαΐου του 2015, η Ελλάδα έχει το υψηλότερο ποσοστό καπνιστών σε ευρωπαϊκό επίπεδο: 37% -38% έναντι 26%, που είναι ο μέσος όρος της Ευρωπαϊκής Ένωσης. Δεύτερο στοιχείο: Το κάπνισμα ευθύνεται για περίπου επτακόσιες χιλιάδες πρόωρους θανάτους ετησίως στην Ευρωπαϊκή Ένωση. Τρίτο στοιχείο: Ένας στους τέσσερις περίπου θανάτους σε ανθρώπους πάνω από τριάντα πέντε χρόνων συνδέεται με το κάπνισμα. Τέταρτο στοιχείο: Περίπου το 90% των τακτικών καπνιστών άρχισε να καπνίζει πριν από την ηλικία των δεκαοκτώ ετών. Πέμπτο στοιχείο: Ένα στα τρία παιδιά ηλικίας δώδεκα ως δεκαοκτώ ετών έχουν δοκιμάσει το κάπνισμα, ενώ ένα στα δέκα παιδιά της ίδιας ηλικίας όχι μόνο το έχουν δοκιμάσει, αλλά είναι ήδη εθισμένα στο κάπνισμα. Και οι αριθμοί αυτοί, κυρίες και κύριοι, δεν αποτυπώνουν μόνο τη βλάβη που προκαλεί το κάπνισμα στη δημόσια υγεία. Οι επιπτώσεις είναι δραματικές και στην οικονομία. Τα δημόσια συστήματα υγείας επιβαρύνονται με 25 δισεκατομμύρια ευρώ κάθε χρόνο εξαιτίας του καπνίσματος, ποσό το οποίο ξεπερνά το 1,5% του ΑΕΠ, με το κόστος αυτό να παρουσιάζει αυξητική τάση κατά περίπου 2% ανά έτος. Στην Ελλάδα, κατά τη διάρκεια της κρίσης, υπάρχει επιβάρυνση 3,5 δισεκατομμυρίων ευρώ τον χρόνο εξαιτίας του καπνίσματος. Η απώλεια της παραγωγικότητας στην Ευρωπαϊκή Ένωση λόγω του καπνίσματος αποτιμάται σε 8 δισεκατομμύρια ευρώ τον χρόνο και αυξάνεται επίσης με ετήσιο ρυθμό 2%. Και σταματώ εδώ. Επιτρέψτε μου μια αναφορά στην υπουργική τροπολογία, σύμφωνα με την οποία δίνεται η δυνατότητα στο ΚΕΘΕΑ να συνεργάζεται με γιατρούς, νοσηλευτές, θεραπευτές, πρώην εξαρτημένους, για να καλύψει τις ανάγκες του σε προσωπικό. Επί της αρχής, δεν έχουμε αντίρρηση, καθώς πρέπει να λειτουργήσει απρόσκοπτα το ΚΕΘΕΑ. Κυρίες και κύριοι συνάδελφοι, γνωρίζουμε όλοι πολύ καλά τους δημοσιονομικούς περιορισμούς και τους κανόνες που ισχύουν σχετικά με τις προσλήψεις στο δημόσιο. Και γνωρίζουμε όλοι σε αυτή την Αίθουσα τις δυνατότητες για νέες προσλήψεις και ότι αυτές είναι περιορισμένες, παρά το γεγονός ότι η έλλειψη προσωπικού, ειδικά στους φορείς υγείας, προκαλεί τεράστιες ανάγκες και δυσλειτουργίες, που μπορούν να οδηγήσουν ακόμη και στην απώλεια ανθρώπινης ζωής, τη στιγμή που, από την άλλη, υπάρχουν υπηρεσίες του δημοσίου, οι οποίες είναι υπερστελεχωμένες. Ωστόσο, κυρίες και κύριοι συνάδελφοι, εσείς εδώ και είκοσι μήνες που είστε στην εξουσία, δεν έχετε σταματήσει να προσλαμβάνετε κατά τρόπο άτακτο, απρογραμμάτιστο και κυρίως χωρίς προηγούμενη διερεύνηση αναγκών. Ποιος θα πληρώσει τον λογαριασμό που εσείς αυτή τη στιγμή φουσκώνετε τόσο γενναιόδωρα για να παραμείνετε αρεστοί σε κομματικές πελατείες; Το κυριότερο, πώς σκοπεύετε να καλυφθούν πραγματικές ανάγκες σε προσωπικό στη δημόσια υγεία, στη δημόσια παιδεία; Οι πραγματικές ανάγκες πώς θα καλυφθούν, όταν έχετε ξοδέψει το quota των προσλήψεων για οριζόντιες επαναπροσλήψεις, για παράδειγμα, το 2015; Θα κλείσω και θα είμαι σύντομη, κύριε Πρόεδρε, με δύο σχόλια από την επικαιρότητα. Πρώτο σχόλιο: Κυρίες και κύριοι, δεν μπορώ παρά να κάνω μια σύντομη αναφορά σε όσα διημείφθησαν χθες στην εξεταστική επιτροπή για τη δανειοδότηση μέσων μαζικής ενημέρωσης. Τι αποκαλύφθηκε χθες στην εξεταστική επιτροπή; Από την κατάθεση του Διευθύνοντος Συμβούλου της εφημερίδας «ΑΥΓΗ» προέκυψε ότι, πρώτον, η «ΑΥΓΗ», με καθημερινές πωλήσεις μόλις χίλια πεντακόσια φύλλα και με αρνητικό πιστωτικό παρελθόν - θυμίζω ότι η «ΑΥΓΗ» είχε κάνει στάση πληρωμών, διαγραφή χρεών, όλα αυτά επιβεβαιώθηκαν χθες από τον Διευθύνοντα Σύμβουλο της εφημερίδας «ΑΥΓΗ» - έλαβε δάνειο το 2009 1,2 εκατομμύρια ευρώ, το οποίο εν συνεχεία έγινε 1,5 εκατομμύριο ευρώ. Ερωτώ το εξής: Πώς πήρε το δάνειο αυτό; Το πήρε επί τη βάσει επιστολής του ΣΥΡΙΖΑ προς την τράπεζα, όχι εγγυητικής με τη νομική έννοια του όρου, αλλά επιστολής, η οποία τι έλεγε; Έλεγε ότι λίγο - πολύ ο ΣΥΡΙΖΑ είναι το αφεντικό και, συνεπώς, είναι η λεγόμενη «δήλωση πατρωνίας», ότι δηλαδή το αφεντικό της «ΑΥΓΗΣ» είναι ο ΣΥΡΙΖΑ. Δεύτερο στοιχείο που αποκαλύφθηκε χθες είναι το εξής. Η «ΑΥΓΗ», με καθημερινές πωλήσεις μόλις χιλίων πεντακοσίων φύλλων, έλαβε διαφήμιση από τράπεζες ύψους 470.000 ευρώ. Τρίτο στοιχείο: Ο Διευθύνων Σύμβουλος της «ΑΥΓΗΣ» αρνήθηκε κατ' επανάληψη να αποκαλύψει το όνομα του φυσικού προσώπου που κρύβεται πίσω από offshore εταιρεία, η οποία εντοπίστηκε στο μετοχολόγιο της «ΑΥΓΗΣ». Μάλιστα, είπε ο εκπρόσωπος της εφημερίδας: «Δεν λέω το όνομα για να μη γίνει θόρυβος». Διερωτώμαι, κυρίες και κύριοι συνάδελφοι: Τι έχει να κρύψει η «ΑΥΓΗ»; Γιατί έχει να γίνει θόρυβος, αν αποκαλυφθεί αυτό το όνομα του φυσικού προσώπου που κρύβεται πίσω από offshore μέσου μαζικής ενημέρωσης; Τελευταίο στοιχείο που αποκαλύφθηκε, πολύ σημαντικό, είναι το εξής: Αποκαλύφθηκε ότι ο ΣΥΡΙΖΑ στηρίζει οικονομικά την εφημερίδα μέσα από την κρατική του χρηματοδότηση και αυτό, κυρίες και κύριοι του ΣΥΡΙΖΑ, συνιστά κατάφωρη παραβίαση του ν.4304/2014. Κοιτάξτε το, είναι το άρθρο 1. Τι λέει αυτό το άρθρο; Λέει ότι, όταν το κόμμα χρηματοδοτείται από το κράτος, τα χρήματα αυτά μπορεί να τα δαπανά για τους εξής σκοπούς: για λειτουργικές δαπάνες, για εκλογικές δαπάνες, για επιστημονικούς και για επιμορφωτικούς σκοπούς. Δεν μπορεί να δίνει τα χρήματα που πληρώνουν οι Έλληνες φορολογούμενοι στα κόμματα για να επενδύει σε μέσα μαζικής επικοινωνίας. Κυρίες και κύριοι, φαίνεται τελικά ότι το τρίγωνο - μοντέλο της διαπλοκής ΜΜΕ, τράπεζες καλά κρατεί στον ΣΥΡΙΖΑ. Ένα δεύτερο σχόλιο θα κάνω και θα κλείσω, κύριε Πρόεδρε, από την επικαιρότητα. Την περασμένη εβδομάδα ψηφίστηκε στη ζούλα - αν μου επιτρέπετε τον όρο - με νομοτεχνική βελτίωση της τελευταίας στιγμής στο νομοσχέδιο του Υπουργείου Παιδείας, μια διάταξη με την οποία δινόταν η δυνατότητα σε μέλη ΕΤΕΠ και ΕΔΙΠ να γίνουν λέκτορες με κλειστές διαδικασίες, ενάντια δηλαδή σε αυτά που προβλέπονται κανονικά για την αναγόρευση λεκτόρων και καθηγητών. Ξεσηκώθηκε η Αντιπολίτευση, ξεσηκώθηκε η ακαδημαϊκή κοινότητα και τι διαβάζουμε σήμερα; Διαβάζουμε σήμερα ότι η αρμόδια Υπουργός έδωσε εντολή να παγώσει η εφαρμογή αυτού του νόμου που ψηφίστηκε μόλις την περασμένη εβδομάδα. Ερωτώ, κυρίες και κύριοι συνάδελφοι: Έτσι νομοθετείτε; Είναι αυτός τρόπος νομοθέτησης; Είναι αυτός τρόπος διακυβέρνησης; Ψηφίζετε και ξεψηφίζετε ανάλογα με τις αντιδράσεις; Σας ευχαριστώ πολύ.
Ευχαριστώ, κυρία Κεραμέως. Κύριε Υπουργέ, είπατε ότι θέλετε να κάνετε νομοτεχνικές βελτιώσεις τώρα;
Κύριε Πρόεδρε, τις καταθέτω. Είναι επτά νομοτεχνικές βελτιώσεις. Τη μία την ανέπτυξα προηγουμένως. Για την άλλη έχω πάρει υπ' όψιν μου δύο παρατηρήσεις που είχε κάνει ο κ. Γιόγιακας στη συζήτηση στην Επιτροπή Κοινωνικών Υποθέσεων. Είναι φραστικές βελτιώσεις. Θα τις δείτε τις αλλαγές, δεν είναι κάτι το ιδιαίτερο. Επίσης, επαναφέραμε μία πρόταση που μας είχε κάνει η κεντρική νομοπαρασκευαστική επιτροπή. Επαναφέραμε αυτή τη ρύθμιση, παρ' ότι υπήρξε μία σύσταση να απαλειφθεί μία παράγραφος. Αυτό που είναι σημαντικό είναι το εξής: Σε αυτή την πενταμελή επιτροπή υπήρξε μία επιφύλαξη σχετικά με το πώς θα συγκροτηθεί η επιτροπή, εάν ο ΕΟΦ ή η Πνευμονολογική Εταιρεία δεν ορίσουν εκπροσώπους και, ενδεχομένως, να υπάρξει καθυστέρηση κ.λπ.. Προσθέτουμε, λοιπόν, ένα εδάφιο που λέει ότι εάν δεν οριστούν απ' αυτούς τους αρμόδιους φορείς, τότε ο Υπουργός Υγείας ορίζει επιπλέον αυτά τα πρόσωπα, έναν υπάλληλο του ΕΟΦ με αντίστοιχο γνωστικό αντικείμενο - να έχει, δηλαδή, ελεγκτική εμπειρία κ.λπ. - και έναν πνευμονολόγο διευθυντή του ΕΣΥ ή έναν πνευμονολόγο μέλος ΔΕΠ, σε περίπτωση που υπάρξει για κάποιον λόγο μία δυσκολία συγκρότησης της επιτροπής, οπότε παρέλκει και το θέμα της καθυστέρησης στη συγκρότηση και διεκπεραίωση της διαδικασίας και της αδειοδότησης. Αυτές είναι οι βασικές αλλαγές. Τις καταθέτω για τα Πρακτικά.
Η συνάδελφος κ. Μερόπη Τζούφη από τον ΣΥΡΙΖΑ έχει τον λόγο για επτά λεπτά.
Κύριε Πρόεδρε, κύριε Υπουργέ, κυρίες και κύριοι συνάδελφοι, παρ' ότι επικράτησε σήμερα ένα κλίμα συναίνεσης, αφού βρέθηκα στο Βήμα μετά την Κοινοβουλευτική Εκπρόσωπο της Νέας Δημοκρατίας - στα λεχθέντα της, προφανώς, θα απαντήσει ο δικός μας Κοινοβουλευτικός Εκπρόσωπος - απλώς εισαγωγικά θα ήθελα να πω την ελληνική παροιμία «Φωνάζει ο κλέφτης, για να φοβηθεί ο νοικοκύρης».
Για ποιο πράγμα;
Θα ήθελα να κάνω δύο μικρά ενδεικτικά σχόλια. Η Νέα Δημοκρατία είναι εκείνο το κόμμα που χρωστά και έχει δανειστεί πάνω από 200.000.000 ευρώ - αντίστοιχα και πολύ περισσότερα έχει δανειστεί και το κόμμα του ΠΑΣΟΚ - τα οποία, προφανώς, δεν γνωρίζει κανείς πότε θα αποπληρωθούν. Βεβαίως, δεν έχει δώσει και απάντηση για το απλήρωτο δάνειο της οικογένειας Μητσοτάκη προς την Τράπεζα Πειραιώς από τον «ΚΗΡΥΚΑ ΧΑΝΙΩΝ», στον οποίο είναι μέτοχος ο νυν Πρόεδρος της Νέας Δημοκρατίας. Επαναλαμβάνω ότι δεν είναι αυτός ο σκοπός της ομιλίας μου και προχωρώ στο καθαυτό σκέλος, στο σημερινό νομοσχέδιο του Υπουργείου Υγείας. Προφανώς θα επαναλάβω κάποια πράγματα που ήδη έχουν ειπωθεί. Είναι ένα νομοσχέδιο που αφορά την παραγωγή και διακίνηση καπνικών προϊόντων, δηλαδή ενός σημαντικού τομέα της ελληνικής κοινωνίας. Κάνει προσπάθεια για την καταπολέμηση του λαθρεμπορίου, καθιερώνει - νομίζω και με τις νομοτεχνικές βελτιώσεις που έκανε δεκτές ο Υπουργός - ένα ισορροπημένο, αξιόπιστο και πλήρες σύστημα αδειοδότησης, παρά τις διατυπωθείσες αντιρρήσεις και επιφυλάξεις περί γραφειοκρατίας, ενώ επιχειρεί και τον ορθό έλεγχο διακίνησης των καπνικών και του εξοπλισμού παραγωγής. Όμως, εκείνο στο οποίο θέλω κυρίως να αναφερθώ είναι οι διατάξεις που αναφέρονται στη σφαίρα της προστασίας της δημόσιας υγείας, δηλαδή στο ενεργητικό και παθητικό κάπνισμα, με επέκταση κατ' εξοχήν στο ηλεκτρονικό τσιγάρο, όπου αυτή η νομοθέτηση αποτελεί, ουσιαστικά, όπως είπε και ο Υπουργός, υιοθέτηση σχετικής ευρωπαϊκής οδηγίας. Λόγω της ιατρικής μου ιδιότητας, θα μου επιτρέψετε, όπως είπα και πριν, να εστιάσω κυρίως σ' αυτή την κατεύθυνση. Είναι γνωστές οι πολύ μεγάλες επιπτώσεις σε σοβαρά χρόνια προβλήματα και ασθένειες για τους καπνιστές, καθώς και η αυξημένη θνησιμότητα. Ήδη ειπώθηκε ότι είμαστε η πρώτη χώρα καπνιστών στην Ευρώπη, με το 1/3 του πληθυσμού μας να καπνίζει, κυρίως άνδρες, αλλά, δυστυχώς, με διαρκώς αυξανόμενη τη συμμετοχή των γυναικών, ενώ η απαγόρευση σε συγκεκριμένους κλειστούς χώρους καταστρατηγείται συστηματικά. Μία σημαντική παράμετρος, την οποία θέλω να αναδείξω γιατί νομίζω ότι συστηματικά υποβαθμίζεται και πήρε πολλά χρόνια για να αναδειχθούν οι σοβαρές της επιπτώσεις, είναι το παθητικό κάπνισμα. Σαν παιδίατρος και παιδονευρολόγος, σας αναφέρω ενδεικτικά - το είχα πει και στις επιτροπές - ότι το κάπνισμα κατά τη διάρκεια της εγκυμοσύνης έχει συσχετιστεί με αυξημένο κίνδυνο αποβολών, πρόωρου τοκετού, ελλιποβαρών νεογνών, ενώ αποδεδειγμένα οδηγεί σε σοβαρή μικροκεφαλία, με αποτέλεσμα τη γέννηση παιδιών με πολύ αυξημένο κίνδυνο νευροαναπτυξιακών προβλημάτων, λιγότερο ή περισσότερο σοβαρών. Επιπρόσθετα, η έκθεση στο παθητικό κάπνισμα των γονιών στη νεογνική και βρεφική ηλικία αυξάνει τον κίνδυνο αιφνιδίου θανάτου, σοβαρών λοιμώξεων του ανώτερου και κατώτερου αναπνευστικού, εμφάνισης ή επιδείνωσης του βρογχικού άσθματος, νευροαναπτυξιακών προβλημάτων και άλλα. Πιο μακροπρόθεσμα φαίνεται ότι αυξάνει σε ποσοστό 20% την πιθανότητα για μεταγενέστερη εμφάνιση καρδιοπαθειών, πνευμονοπαθειών και διαφόρων τύπων καρκίνων. Γι' αυτό και βιβλιογραφικά αναφέρεται το πολύ δραματικό νούμερο ότι εκατόν πενήντα χιλιάδες παιδιά πεθαίνουν ετησίως από το παθητικό κάπνισμα. Αν σε αυτό βάλει κανείς και τα στοιχεία του ΠΟΥ από έρευνα σε εκατόν ενενήντα δύο χώρες, θα δει ότι τα νούμερα αυξάνουν δραματικά, καθώς ο αριθμός των θανάτων των ενηλίκων από παθητικό κάπνισμα αγγίζει τους εξακόσιους χιλιάδες ετησίως. Και, δυστυχώς, έχουμε και τα ελληνικά στοιχεία ότι το 28% των Ελλήνων εκτίθεται σε παθητικό κάπνισμα στο σπίτι, ενώ το 79% - προσέξτε! - υποχρεώνεται να καπνίζει τον καπνό των άλλων σε δημόσιους χώρους, όπως στην εργασία και σε χώρους διασκέδασης. Συνεπώς στόχος μας - ειπώθηκε από πολλούς - πρέπει να είναι η τήρηση του υπάρχοντος νόμου που παραβιάζεται συστηματικά σε δημόσιους, ιδιωτικούς και κλειστούς χώρους, πιθανόν και με αυστηροποίηση του πλαισίου του - και συμφωνήσαμε ότι θα αποτελέσει θέμα μιας ξεχωριστής συζήτησης - όπως βεβαίως και η αλλαγή της κουλτούρας και του επιπέδου συνείδησης γύρω από το κάπνισμα καθαυτό. Αν, δηλαδή, θεωρούμε ότι μόνο με την ποινικοποίηση και την απαγόρευση του καπνίσματος στους κλειστούς χώρους θα λύσουμε το πρόβλημα, τότε το στοίχημα δεν θα κερδηθεί. Θα πρέπει να επικεντρωθούμε στη συνέχιση και στη διεύρυνση μιας σοβαρής αντικαπνιστικής καμπάνιας με έμφαση και στην απεξάρτηση, σεβόμενοι φυσικά τους εξαρτημένους καπνιστές που διατηρούν το ιδιωτικό δικαίωμα στην επιλογή τους με διαθεσιμότητα ειδικών ιατρείων, αλλά και αξιόπιστων μεθόδων και προσβάσιμων προϊόντων. Και υπάρχουν σοβαρές προσπάθειες στην κατεύθυνση αυτή. Όμως, πρωτίστως θα γίνει με πριμοδότηση της πρόληψης, ώστε να μπορούμε να λέμε ότι έχουμε μια επιτυχημένη πολιτική απέναντι στο κάπνισμα και στις καταστροφικές του συνέπειες. Και στο σημείο αυτό, πρέπει να πούμε για τα ελπιδοφόρα στοιχεία της ΕΛΣΤΑΤ που δείχνουν ότι τα τελευταία επτά χρόνια έχουν μειωθεί κατά 14% οι σταθεροί καπνιστές και κατά 13% οι περιστασιακοί, ενώ είναι πολύ ενδιαφέρον ότι η ηλικιακή ομάδα των δεκαέξι έως είκοσι τεσσάρων ετών παρουσιάζει μείωση κατά 33% από το 2009, ενώ από την άλλη μεριά τα ίδια στοιχεία δείχνουν πολύ μεγάλη αύξηση στο παθητικό κάπνισμα. Και έρχομαι τώρα στο ηλεκτρονικό τσιγάρο, το οποίο έχει ήδη κατακτήσει ένα σημαντικό μερίδιο της αγοράς και διαφημίζεται ως η υγιεινή εναλλακτική του συμβατικού καπνίσματος. Ωστόσο, όλο και περισσότερες μελέτες αμφισβητούν την άποψη αυτή επισημαίνοντας μια σειρά από κινδύνους που σχετίζονται τόσο με τη βραχυπρόθεσμη, αλλά κυρίως με τη μακροχρόνια χρήση των συγκεκριμένων συσκευών ατμίσματος. Επιπλέον, οι αναφερόμενες θετικές επιδράσεις του ηλεκτρονικού τσιγάρου στη διακοπή του κανονικού βρίσκονται υπό σοβαρή αμφισβήτηση. Δεν αποτελεί εγκεκριμένη επιστημονική μέθοδο απεξάρτησης, όπως κατατέθηκε και από όλες τις επιστημονικές εταιρείες, που συμμετείχαν, αλλά και από τα διεθνή δεδομένα. Επίσης, το άτμισμα ως προσομοίωση της καπνιστικής συμπεριφοράς μπορεί να αποτελέσει, ιδιαίτερα για νέους ανθρώπους, εναλλακτική επιλογή. Και υπάρχουν πρόσφατες μελέτες, δηλαδή σημείο εκκίνησης της καπνιστικής κουλτούρας, του εθισμού στη νικοτίνη και αφετηρία της εξάρτησης, τόσο σε επίπεδο κοινωνικής συμπεριφοράς όσο και σε επίπεδο βιοχημικής πραγματικότητας. Υπήρξαν φωνές που μας κατηγόρησαν ότι είμαστε πολύ αυστηροί στην απαγόρευση της ατμίσματος στον δημόσιο χώρο. Όμως, πρόσφατες μελέτες καταλήγουν ότι η χρήση ηλεκτρονικών τσιγάρων προκαλεί εκπομπές αερολυμάτων, αρωματικών ουσιών, βαρέων μετάλλων, μεταλλικών νανοσωματιδίων και νικοτίνης. Άρα το άτμισμα σε κλειστό χώρο αποτελεί μια νέα πηγή ρυπογόνων χημικών ουσιών, που βεβαίως απαιτούνται και άλλες μελέτες για να αποδειχθεί, όπως άλλωστε έγινε - και πήρε πολλά χρόνια - για το κλασικό παθητικό κάπνισμα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνοντας θα ήθελα να πω πως το νομοσχέδιο του Υπουργείου Υγείας κινείται στον άξονα της διασφάλισης της δημόσιας υγείας και όχι, όπως υποστηρίχθηκε - ευτυχώς από λίγους - στις επιτροπές και στα μέσα μαζικής ενημέρωσης, στον άξονα της τακτοποίησης της μιας ή της άλλης δέσμης επιχειρηματικών συμφερόντων. Ακριβώς, λοιπόν, επειδή το πρόβλημα είναι πολύ σοβαρό και χρήζει περισσότερης και σε βάθος μελέτης, μέχρι να υπάρξουν τεκμηριωμένες αποδείξεις για την επικινδυνότητα ή μη του ηλεκτρονικού τσιγάρου, αποφασίσαμε να αυστηροποιήσουμε το πλαίσιο των διατάξεων. Για μας, αγαπητοί συνάδελφοι, η δημόσια υγεία αποτελεί προτεραιότητα. Μάλιστα, ορισμένοι από εμάς την υπηρετήσαμε έμπρακτα για σειρά δεκαετιών. Και περισσότερο η εμπειρία μας, παρά η πολιτική μας άποψη, υπαγορεύει πως το πολυπαραγοντικό αυτό πρόβλημα πρέπει να αντιμετωπίζεται πολυδιάστατα με παρεμβάσεις που να διαμορφώνουν ένα ενιαίο πλαίσιο από την πρόληψη ως την απεξάρτηση. Σε αυτή τη κατεύθυνση θα προχωρήσουμε, επανασυγκροτώντας την πρωτοβάθμια φροντίδα υγείας - μία από τις επόμενες νομοθετικές πρωτοβουλίες του Υπουργείου και της Κυβέρνησής μας συνολικά - παρέχοντας με συντεταγμένο και οργανωμένο τρόπο την απαραίτητη ιατρική γνώση και κάλυψη στον ελληνικό πληθυσμό, σε ένα ζήτημα - όχι το μόνο, υπάρχουν κι άλλα - σημαντικό και απειλητικό για τον άνθρωπο και το περιβάλλον του. Σας ευχαριστώ πολύ.
Ευχαριστώ, κυρία συνάδελφε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Εσωτερικών και Διοικητικής Ανασυγκρότησης «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Βουλγαρίας περί Διασυνοριακής Αστυνομικής Συνεργασίας». Τώρα, τον λόγο έχει ο συνάδελφος κ. Γεώργιος Βαγιωνάς από τη Νέα Δημοκρατία για επτά λεπτά.
Ευχαριστώ, κύριε Πρόεδρε. Κύριε Πρόεδρε, κύριε Υπουργέ, κυρίες και κύριοι συνάδελφοι, το θέμα εξαντλήθηκε στις επιτροπές. Και στην Ολομέλεια, όμως, τα είπαν πάρα πολύ καλά και ο κ. Γιόγιακας - και συμφωνώ απόλυτα - όπως και η Κοινοβουλευτική Εκπρόσωπος, η κ. Κεραμέως, για το κάπνισμα και για το «ηθικό πλεονέκτημα», το λεγομένο, του ΣΥΡΙΖΑ. Κλείνω την παρένθεση αυτή. Θα προσπαθήσω να μην επαναλάβω ό,τι είπαν οι προλαλήσαντες και λέχθηκαν εκτενώς στην επιτροπή. Όμως, θέλω να πω πράγματα για όλους τους συναδέλφους που δεν ήταν στην επιτροπή. Το ηλεκτρονικό τσιγάρο λειτουργεί με μπαταρία που θερμαίνει το υγρό που περιέχει. Και το υγρό που περιέχει είναι τέσσερα πράγματα: Προπυλαινική γλυκόλη, γλυκερίνη, νικοτίνη και αρωματικές ουσίες. Το βάζουμε στα καπνικά προϊόντα γιατί έχει τη νικοτίνη, λες κι άλλες οι ουσίες είναι εντελώς ακίνδυνες. Ε, όχι, δεν είναι ακίνδυνες και θα το αποδείξω. Επειδή τα αεροζόλ περιέχουν λιγότερες χημικές ενώσεις και ουσίες από τον καπνό των πραγματικών τσιγάρων, θεωρούνται ασφαλή εναλλακτικά των τσιγάρων, αλλά αποδεικνύεται ότι αυτό δεν είναι ακίνδυνο. Και θα πω ότι από την εμπειρία αιώνων που έχουμε από το κοινό κάπνισμα είναι γνωστές εκατομμύρια μελέτες. Η εμπειρία, όμως, των νικοτινούχων συσκευών άτμισης, μετράει λιγότερο από δέκα χρόνια. Για τους ατμιστές παθητικό κάπνισμα δεν υφίσταται. Ουδέν, αναληθέστερον αυτού. Περιμένετε! Η επόμενη γενιά θα δείξει εάν είναι ή όχι, έχοντας υπ' όψιν το ενεργό κάπνισμα όλων των ανθρώπων. Ποιος συνάδελφος μιλούσε, κύρια Τζούφη, στην ιατρική πριν από τριάντα χρόνια για παθητικό κάπνισμα; Ουδείς. Το είπατε και το τονίζω για να δείξω του λόγου το αληθές. Γιατί δεν υπήρχε; Γιατί τότε αυτοί ήταν ιδιόρρυθμοι υπάλληλοι, που κάπνιζε ο γείτονας τους. Αποδέχθηκε, όμως, ότι ήταν καταστροφικό στην κυριολεξία. Τώρα, ισχυρίζονται ότι το ηλεκτρονικό τσιγάρο συμβάλλει στη διακοπή του καπνίσματος. Ουδέν, αναληθέστερον αυτού. Αυτό αποδεικνύεται από τη μοναδική - πιστεύω - μελέτη που έγινε από μία ομάδα ανθρώπων σε πεντακόσιες εβδομήντα επτά υπάρχουσες μελέτες. Μάλιστα, οι τριάντα οκτώ απ' αυτές μπήκαν και στο πρόγραμμα μετανάλυσης. Δεν θα πω για την μετανάλυση, γιατί χρειάζονται ιδιαίτερες στατιστικές γνώσεις. Εκείνο, όμως, που βρέθηκε είναι ότι το ποσοστό που διέκοψε το κάπνισμα ήταν κατά 28% χαμηλότερο από αυτούς που χρησιμοποιούσαν το ηλεκτρονικό τσιγάρο σε σύγκριση με αυτούς που δεν το χρησιμοποιούσαν. Αυτή η μελέτη υπάρχει και είναι στη διάθεση όλων. Όσον αφορά αυτούς που λένε ότι δεν υπάρχει κανένας κίνδυνος υγείας - πάλι με ανασκοπική μελέτη - από είκοσι επτά μελέτες και είκοσι έξι περιστατικά βρέθηκε ότι υπάρχουν επιπτώσεις - και επί υγιών ατόμων - και στο αναπνευστικό και στο καρδιαγγειακό και στο γαστρεντερικό και στο ανοσολογικό. Επίσης, υπάρχουν και ατυχήματα από εκρήξεις μπαταριών, ακόμη και δηλητηριάσεις για αυτοκτονία από νικοτίνη με τέσσερις θανάτους. Αυτά, λοιπόν, γι' αυτούς που λένε ότι είναι εντελώς ακίνδυνο. Απαντώντας στην κοινότητα των Ελλήνων ατμιστών, το νομοσχέδιο δεν κινείται σε λανθασμένη κατεύθυνση. Το σωστό συμπέρασμα είναι πως ό,τι απαγορευτικό ισχύει για τους κοινούς καπνιστές, ισχύει και για τους ατμιστές. Πιστεύω ότι ένας από τους βασικότερους παράγοντες - ο βασικότερος για μένα - κινδύνου - όχι αρρώστια - είναι το κάπνισμα. Και η παχυσαρκία είναι και ο σακχαρώδης διαβήτης είναι, κ.ά.. Αυτά τα αφήνουμε. Θα σας φέρω, όμως, ένα αναλογικό παράδειγμα, το οποίο έχει και εμπορική μεγάλη σημασία. Όταν τελείωσα την Ιατρική, τα επίπεδα της χοληστερόλης τα είχαμε στο διακόσια πενήντα. Αν κάνω λάθος, διορθώστε με. Μετά από τριάντα χρόνια πήγαμε στα διακόσια είκοσι. Τώρα είναι στα διακόσια και σε λίγο θα πάμε στα εκατόν ογδόντα. Θα έκλειναν όλες οι βιομηχανίες των γαλακτομικών προϊόντων στην Αμερική, το πρόβλημα της ανεργίας θα εκρήγνυτο και το εφάρμοσαν. Σήμερα υπάρχουν, όμως, οι φαρμακευτικές εταιρείες που κάνουν έρευνες και λένε, «ρίξτε τα ακόμα λίγο». Και φτάνουμε στην Ελλάδα να έχουμε φαρμακευτική δαπάνη περίπου ένα δισεκατομμύριο τον χρόνο για αντιυπερτασικά και αντιχοληστερινικά φάρμακα. Μήπως διαφωνείτε οι συνάδελφοι γιατροί; Αυτή είναι η πραγματική κατάσταση. Εγώ οφείλω από τη θέση αυτή στο ένα, ενάμισι λεπτό να συγχαρώ την Αντικαρκινική, την Καρδιολογική, την Πνευμονολογική Εταιρεία - ιδιαίτερα τον Πάνο Μπεχράκη, που είναι και ο αρμόδιος εκ μέρους της ελληνικής Κυβέρνησης στις Βρυξέλλες - που το νομοσχέδιο αυτό έχει τη μήτρα στην Ελλάδα. Αυτοί το εισηγήθηκαν και θα το εφαρμόσουν οι Ευρωπαίοι. Άρα, να και μια πρωτιά που έχουμε, μια καλή πρωτιά. Και οφείλουμε να τη βελτιώσουμε. Όσον αφορά τα καπνικά προϊόντα των τελευταίων δέκα ετών, θυμάστε τι αρνητική προπαγάνδα έγινε με φωτογραφίες, με άσχημες εικόνες από πνευμόνια, από συκώτια, από καρδιές, με φίλτρο, χωρίς φίλτρο, λεπτότερο τσιγάρο, διαφορετικό χαρτί, τσίχλες μαστίχας κ.ο.κ.. Εκείνο, όμως, που θέλω να τονίσω είναι ότι στο προσεχές νομοσχέδιο πρέπει να μπει ένας τρόπος που να μαθαίνουμε, να ξέρουμε ποιες είναι οι αρωματικές ουσίες και πόσο επικίνδυνη είναι η καθεμιά. Αν θα διαβάσετε - και το συνιστώ - θα εκπλαγείτε και θα πείτε «όχι» στο ηλεκτρονικό τσιγάρο. Αν από σήμερα δεν εφαρμόσουμε ό,τι ισχύει για τους κοινούς καπνιστές και για το ηλεκτρονικό τσιγάρο, θα θρηνήσουμε θύματα, τα οποία δεν μπορώ να προβλέψω. Απλά το επιβεβαιώνω. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τώρα, όσον αφορά, τις άδειες και το ποιος θα τις δίνει. Υπουργέ μου, έχετε τόσο καλούς επιστήμονες και συνεργάτες. Βρείτε τον καλύτερο τρόπο να απαγκιστρωθεί λίγο το Υπουργείο από αδειοδοτήσεις και γραφειοκρατίες. Σας ευχαριστώ και με συγχωρείτε για την παρεκτροπή των είκοσι δευτερολέπτων.
Ευχαριστούμε, κύριε συνάδελφε. Τον λόγο έχει τώρα ο Κοινοβουλευτικός Εκπρόσωπος της Δημοκρατικής Συμπαράταξης κ. Λοβέρδος για δώδεκα λεπτά.
Κυρίες και κύριοι Βουλευτές, θα ασχοληθώ στην τοποθέτησή μου με δύο θέματα που αφορούν στο σχέδιο νόμου, το οποίο - η κ. Χριστοφιλοπούλου το έχει αναλύσει με επάρκεια και ενάργεια - θα ψηφίσουμε. Θα επεκταθώ, όμως, και σε δυο, τρία θέματα γενικότερου πολιτικού ενδιαφέροντος, που ως Κοινοβουλευτικός Εκπρόσωπος έχω εκ του Κανονισμού τη δυνατότητα να κάνω. Κύριε Υπουργέ, όταν είχα αναλάβει τον Σεπτέμβριο του 2010, επίκειτο, ήταν θέμα ημερών, η εφαρμογή του ν.3868/2010, που είχε εισηγηθεί στη Βουλή η κ. Ξενογιαννακοπούλου. Θα ήθελα να μιλήσω λίγο για αυτό και θα καταθέσω και κάποια έγγραφα. Προσπαθώ να σας πω σήμερα - και το είπα και στην επιτροπή χθες και είχαμε και μια μικρή παρεξήγηση - ότι όταν το Υπουργείο Υγείας δίνει το μήνυμα ότι καπνίζουμε, δεν μπορεί να λέτε εδώ όσα λέτε. Άλλο η οδηγία, βέβαια - σωστά - άλλο όμως οι γενικότερες αναφορές σας. Είστε και γιατρός. Έχετε στέλεχος του Υπουργείου υψηλότατο, το οποίο σας προσβάλλει προσωπικά και μετά από λίγους μήνες έρχεστε εδώ να εισηγηθείτε σχέδιο νόμου και γενικεύετε τη συζήτηση. Για τη γενίκευση δεν έχετε πολιτικό δικαίωμα. Τυπικά έχετε το δικαίωμα να λέτε ό,τι θέλετε. Οποιοσδήποτε Υπουργός στη θέση σας θα τον είχε διώξει από το Υπουργείο κι αν ο Πρωθυπουργός τον κάλυπτε, θα παραιτείτο ο ίδιος ο Υπουργός, θα δημιουργούσε πολιτικό θέμα, όχι αυτό που κάνατε εσείς να το περάσετε, σαν να μην το έχετε δει. Διότι το είχατε δει. Αν θυμάμαι καλά - δεν είμαι βέβαιος για αυτό - ήσασταν δίπλα. Το δεύτερο που θέλω να σας πω που ίσως, αν είμαι καλά ενημερωμένος, περιορίζει και κάπως το δικαίωμα του ομιλείν σε έναν Υπουργό, είναι ότι δεν έχετε έλεγχο της εφαρμογής του αντικαπνιστικού νόμου καθόλου. Σας έχει ξεφύγει τελείως η κατάσταση. Δεν είστε ο μόνος υπεύθυνος και οι προηγούμενοι Υπουργοί της Νέας Δημοκρατίας το ίδιο έκαναν. Οι δράσεις που ως Υπουργείο έχετε αναπτύξει - δεν αναφέρομαι στον κ. Μπεχράκη - είναι περιορισμένες. Θέλω να καταθέσω, κύριε Πρόεδρε, δελτία Τύπου για την εποχή τη δική μου κι αυτό που προσπαθούσα να κάνω, κύριε Ξανθέ, αγαπητές, αγαπητοί συνάδελφοι. Είχα συμπληρώσει και τη νομοθεσία με την απαγόρευση καπνίσματος σε αυτοκίνητο όταν υπάρχει μικρό παιδί. Εμέμφθη ο κ. Χρυσόγονος, ο Ευρωβουλευτής σας, την Ελλάδα που αυτό δεν το έχει κάνει - δεν το ήξερε - , ενώ το έκανε η Μεγάλη Βρετανία πέρυσι. Δεν το εφαρμόζετε ούτε αυτό ούτε καν το ξέρετε ενδεχομένως. Επίσης δεν μας εκθέσατε εδώ και τα προβλήματα, να είναι συνειδός η Εθνική Αντιπροσωπεία των θεμάτων που έχετε. Γιατί έχετε θέματα. [[Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κυρίες και κύριοι Βουλευτές, ο νόμος έπρεπε να εφαρμοστεί με τους ελεγκτές του ΣΕΥΠ του Υπουργείου Υγείας. Δεν έφταναν. Πόσοι είναι, κύριε Ξανθέ, για όλη τη χώρα; Σαράντα; Κάπου τόσοι. Ζήτησα από τον τότε Πρωθυπουργό, που ήταν μάλιστα και προπομπός του αγώνα κατά του καπνίσματος, τη στήριξη του Υπουργείου Δημόσιας Τάξης, της Αστυνομίας, και ο Υπουργός Δημόσιας Τάξης τότε και ο Πρωθυπουργός τότε μου είπαν: «Όχι, είναι άλλη η δουλειά της Αστυνομίας». Το μόνο που έβγαλα ήταν η συνδρομή του Υπουργού Εργασίας, που μου επέτρεψε να ελέγχουν και οι ελεγκτές εργασίας. Οι δήμοι συνεργάζονταν με τη Δημοτική Αστυνομία τότε; Όχι. Μάλιστα είχα κάνει και συγκεκριμένες καταγγελτικές αναφορές εναντίον δύο μεγάλων δήμων της περιφέρειάς μου, για να μη λέω άλλων τις περιφέρειες. Σημειώστε ότι είμαι καπνιστής, αλλά ξέρω να σέβομαι τα δικαιώματα του άλλου. Ξέρω ότι ένας Υπουργός Υγείας ακόμα και στο γήπεδο, σε ανοιχτό χώρο να φωτογραφηθεί, δεν μπορεί να σταθεί στη θέση του. Δεν μπορεί να σταθεί στη θέση του. Είναι ο τομέας αυτός. Υπάρχουν άνθρωποι στην Ευρωπαϊκή Ένωση που καπνίζουν, πολιτικοί όπως ο Γιούνκερ. Υπουργός Υγείας ,δεν είναι δυνατόν να είναι θέαμα με τσιγάρο. Δεν γίνεται. Είναι αντίφαση εξ ορισμού. Δεν βοηθούν οι δήμοι. Έλεγαν δήμαρχοι τότε μεγάλων δήμων, κύριε Υπουργέ, «Μα εμείς έχουμε τη Δημοτική Αστυνομία για τα παρκαρίσματα, για το ένα, για το άλλο, δεν προλαβαίνουμε». Έλεγαν άλλοι, «Μη με βάζεις να μπλέκω». Ξέρετε πολύ καλά ότι το πρόβλημα παροξύνεται στα καταστήματα υγειονομικού ενδιαφέροντος, εκεί που ο άλλος πάει με τα παιδιά του και είναι ο άλλος δίπλα και με πούρο πολλές φορές, ενώ στη Βουλή λέμε αυτά. Δεν ξέρω αν σας το έχει πει η κ. Κουντουρά - όφειλε να το έχει κάνει - , ότι για τον Υπουργό Τουρισμού χειρότερο είναι να απαγορεύεται το κάπνισμά, αλλά όλοι να καπνίζουν, παρά να επιτρέπεται. Γιατί ρωτάει ο τουρίστας, «Επιτρέπεται ή απαγορεύεται;», του λένε πως απαγορεύεται, αλλά όλοι καπνίζουν προς εξευτελισμό της χώρας. Έπρεπε να έλθετε να μας πείτε ποια είναι τα προβλήματα τώρα. Εγώ σας μεταφέρω τα δικά μου, που είχα τότε. Μπορεί να έχουν αλλάξει τα δεδομένα. Εκείνο, όμως, που δεν μπορείτε να μου πείτε ότι άλλαξε, είναι ότι καπνίζουν όλοι παντού. Ομιλώ για τα καταστήματα υγειονομικού ενδιαφέροντος. Αν θέλουμε να σοβαρευτούμε, συνάδελφοι της Πλειοψηφίας - γιατί άκουσα και τον εισηγητή σας, ο οποίος είναι γιατρός, τη συνάδελφο καθηγήτρια της Ιατρικής και φαντάζομαι ότι στη Διαρκή Επιτροπή κι άλλοι γιατροί θα πήρατε τον λόγο ή θα τον πάρετε αργότερα εδώ στην Ολομέλεια - ή θα πείτε τι γίνεται με αυτό ή θα πείτε, καλή είναι η ενσωμάτωση της ευρωπαϊκής, ενωσιακής οδηγίας, μαζί σας, αλλά το πρόβλημα είναι άλλο. Σε ό,τι αφορά το δεύτερο θέμα υγείας - για να κλείσω με τα θέματα αρμοδιότητας του παρόντος Υπουργού - , δηλαδή την τροπολογία των Βουλευτών του ΣΥΡΙΖΑ που κάνατε δεκτή, για τους επικουρικούς, δεν έχω ακριβή εικόνα του θέματος σήμερα. Σας ενημέρωσε, όμως, η κ. Χριστοφιλοπούλου εξ' όσων μου έχει πει, καθώς κι ο κ. Μπαργιώτας - που είναι συνάδελφός σας και στην Ιατρική, και στέλεχος του ΕΣΥ - ο οποίος ανέφερε από το Βήμα πριν ότι ο τρόπος που το κάνετε, δημιουργεί επιμέρους τοπικούς πληθωρισμούς σε κλινικές και αφήνει άλλες περιπτώσεις κλινικών άδειες. Η δική μας πρόταση είναι να το δείτε ορθολογικά και αν μπορείτε την τροπολογία των συναδέλφων να την βγάλετε λίγο από τον χώρο των πελατειακών σχέσεων και να την βάλετε στον χώρο του ορθολογισμού, που οπωσδήποτε έχει ανάγκη ένα σύστημα που όλο του φεύγουν άνθρωποι και θα πρέπει…
Δεν έχει καμμία σχέση η πραγματικότητα με αυτό που λέτε.
Κυρία μου, ακούσατε. Επικαλέστηκα συνάδελφο. Αν κάνει λάθος, θα το πει ο Υπουργός. Μπορεί, όμως, να μην κάνει, Επειδή κάτι ξέρω κι εγώ από αυτό, το ακούω το επιχείρημα. Ο διάλογος θα αναδείξει την ορθότητα ή το εσφαλμένο των επιχειρημάτων. Τώρα γενικότερα, κύριε Πρόεδρε, επί προεδρίας του Αντιπροέδρου κ. Κακλαμάνη ζήτησα - όπως επανειλημμένα είχε γίνει στην Εθνική Αντιπροσωπεία - να προσέλθει ο Υπουργός Εσωτερικών, να μας ενημερώσει για τις πλημμύρες και τις καταστροφές. Δεν είναι αντιπολιτευτική η διάθεση, διότι θυμάστε ότι και με τον κ. Μουζάλα - εγώ του είχα ζητήσει και είχε έλθει - είχε γίνει μια πολύ χρήσιμη δουλειά. Δεν ξέρω αν η Κυβέρνηση έχει εξαγγείλει μέτρα, ενώ εμείς είμαστε εδώ. Έχοντας, όμως, εικόνα από τα μέσα μαζικής ενημέρωσης, από το πρωί και από χθες το βράδυ, όπου μίλαγαν άνθρωποι και όχι πολιτικοί, κατάλαβα ότι το θέμα είναι πολύ μεγάλο. Βέβαια και οι θάνατοι σε βοηθούν να το καταλάβεις στο δευτερόλεπτο. Υπάρχουν άνθρωποι που έχουν καταστραφεί τα σπίτια τους. Πρέπει η Κυβέρνηση να αντιδράσει. Θα αντιδράσει. Όμως θα ήταν προτιμότερο - και είναι προτιμότερο - μέχρι να κλείσει η συνεδρίαση, ανεξαρτήτως του ποιος είναι στην Αίθουσα ή όχι, Υπουργός ή Υφυπουργός Εσωτερικών, να έλθουν να μιλήσουν. Βλέπετε πώς το αντιμετωπίζουμε το θέμα, κυρίες και κύριοι της Πλειοψηφίας. Θυμάστε τι λέγατε σε κάθε καταστροφή; Θυμάστε τι λέγατε σε κάθε αυτοκτονία; Ακόμα ορισμένοι πρώην φίλοι σας στο διαδίκτυο κάτι μας λένε για τις αυτοκτονίες αυτοκτονούντων σήμερα ανθρώπων. Θυμάστε τι λέγατε και τι λέγανε τα παιδιά σας, στα πρωινάδικα, στα κανάλια που σας καλούσαν και σας έκαναν και φίρμες ορισμένους. Τα θυμάστε; Δεν τα θυμάστε. Απώλεια πρόσφατης μνήμης, κοντή πολιτική λογική. Ό,τι βγάλαμε κερδοσκοπώντας, το βγάλαμε, τώρα τα ξεχνάμε και κάνουμε τους διαχειριστές της εξουσίας. Εν πάση περιπτώσει, αναμένεται ο Υπουργός Εσωτερικών. Δεν ζητάμε ενημέρωση από τον Υπουργό Υγείας, διότι προφανώς ο άνθρωπος δεν ξέρει. Ο Υπουργός Εσωτερικών, όμως, οφείλει να ενημερώσει - αν δεν το έχει κάνει ήδη - , για τα μέτρα που η Κυβέρνηση προτίθεται να πάρει αμέσως, για να αντιμετωπιστεί το πρόβλημα των ανθρώπων. Τώρα πριν πούμε για το σχέδιο νόμου, ο Υπουργός Ανάπτυξης έκανε λόγο για ανάπτυξη και έδωσε ορισμένα στοιχεία, με τον τρόπο του. Τον έχουμε πια συνηθίσει τον κ. Σταθάκη. Το δεδομένο, κυρίες και κύριοι Βουλευτές, είναι ότι ακόμα κι αν η ύφεση μείνει στο 0,3% του πρώτου τριμήνου του 2016, σε σχέση με το 2014 το Ακαθάριστο Εγχώριο Προϊόν θα είναι λιγότερο κατά 2 δισεκατομμύρια. Ακόμα και με 0,3%. Κύριε Υπουργέ, είστε υποχρεωμένος - και θα το δούμε σε λίγους μήνες, να είμαστε καλά, με τον προϋπολογισμό - να μας πείτε πού θα τα βρείτε αυτά τα διακόσια εκατομμύρια τα οποία διατυμπανίζατε στην αρχή του πολιτικού έτους με την ψήφιση του προϋπολογισμού για το 2016. Πού θα τα βρείτε; Εδώ όλα τα Υπουργεία λένε, όπως και ο Υπουργός Παιδείας το έλεγε εδώ πριν από λίγες μέρες, ότι αυξάνεται ο προϋπολογισμός τους. Πού θα τα βρείτε, αν το έτος κλείσει με ύφεση; Δεν σας λέω την ύφεση που προβλέπουν άλλοι που τη φτάνουν και στο 2%. Εγώ λέω για το 0,3% του πρώτου τριμήνου. Αγνοώ και το 0,9% του δεύτερου τριμήνου του 2016. Πού θα τα βρουν τα νοσοκομεία και η παιδεία τα λεφτά, αν το Ακαθάριστο Εγχώριο Προϊόν μειωθεί; Πόσους λιγότερους φόρους σημαίνει αυτό και πόσες εισφορές λιγότερες σημαίνει αυτό; Θα αναφέρω επιγραμματικά δύο τελευταία θέματα, όσο μπορώ, γιατί δεν έχω χρόνο. Κυρίες και κύριοι, κάνατε αναφορά στα σχετικά με την εξεταστική επιτροπή δάνεια των κομμάτων, τα δάνεια των μίντια. Πρώτα απ' όλα, γενικά για τα μίντια, κύριοι συνάδελφοι, τα δάνειά τους είναι, όπως σωστά λένε οι Βουλευτές της Πλειοψηφίας, 1,3 δισεκατομμύρια μέσα στα χρόνια αυτά. Μόνο το 35% απ' αυτά δεν έχει τακτοποιηθεί. Τα άλλα έχουν επιστραφεί και πληρώνονται. Τεράστιο μέρος απ' αυτά αφορούν τον «ΤΗΛΕΤΥΠΟ», από τη στιγμή που άρχισε να κλείνει. Ρωτήστε τα συγκεντρωτικά αποτελέσματα μέχρι στιγμής της εξεταστικής επιτροπής και θα σας τα πουν οι συνάδελφοί σας. Χθες, ας πούμε, και η «ΑΥΓΗ» που ήρθε - μικρή, βέβαια - αλλά και τα «ΠΑΡΑΠΟΛΙΤΙΚΑ», τα έντυπα του κ. Κουρτάκη που ήρθαν, είπαν ότι δεν οφείλουν. Πριν από λίγες μέρες η «ΚΑΘΗΜΕΡΙΝΗ» έλεγε τα ίδια. Πριν από λίγες μέρες ήρθαν τα υπόλοιπα κανάλια, ο Κοντομηνάς, όλοι, το «STAR», και τα πληρώνουν τα δάνειά τους. Συνεπώς μ' αυτά που λέτε προσβάλλοντας εμάς - όχι αυτούς, αλλά εμάς - ότι «δεν τα παίρνατε, θαλασσοδάνεια» κ.λπ., είστε ψεύτες. Ρωτήστε τους συναδέλφους σας εκεί. Σήμερα είμαστε στη Βουλή που είναι πολιτικό όργανο και όχι σε εξεταστικές. Εγώ ήμουν απολύτως αντίθετος στο να έρθει η «ΑΥΓΗ» χθες. Είναι, όμως, πολιτικό θέμα να μας πείτε ποιος έχει την offshore που έχει το 2,5% των μετοχών της «ΑΥΓΗΣ». Αυτό είναι πολιτικό θέμα, δεν είναι θέμα εξεταστικής. Ήμουν απολύτως αντίθετος και με την εξεταστική και με το να έρθει η «ΑΥΓΗ», όπως και άλλοι που δεν χρωστάνε, που ό,τι χρωστάνε το πληρώνουν, αλλά το πολιτικό θέμα υπάρχει. Γιατί δεν λέτε το όνομα; Απαντώντας σ' εμένα, ο διευθυντής της «ΑΥΓΗΣ» είπε: «Δεν λέω το όνομα, για να μη δημιουργηθεί θόρυβος». Είστε καλά; Μου είπε επίσης: «Ο νόμος δεν το επιβάλλει». Δεν το ήξερα. Έχω, όμως, εδώ την ισχύουσα νομοθεσία, που επιβάλλει την ονομαστικοποίηση μέχρι και του τελευταίου φυσικού προσώπου και αυτό κάνουν όλες οι τράπεζες όταν ένα μέσο ενημέρωσης ζητάει δάνειο. Είστε εκτεθειμένοι χωρίς λόγο. Κρύβετε κανέναν; Φοβάστε κανέναν; Υπάρχει κάποιος που δεν θέλετε να πείτε ποιος είναι; Τι έχει συμβεί; Εγώ στην εξεταστική χθες - ρωτήστε, κύριοι συνάδελφοι - ήμουν πάρα πολύ ήπιος. Το δείχνει το κανάλι της Βουλής. Επαναλαμβάνω ότι δεν ήθελα να έρθει η «ΑΥΓΗ» και επιμένω ότι ήταν μη χρήσιμη η συνεισφορά της, αλλά αυτό είναι γενικότερο πολιτικό θέμα. Δεν αφορά ούτε εξετάσεις, ούτε τίποτα. Φοβάστε; Ποιος είναι; Γιατί δεν τον λέτε; Υπάρχει ακόμα ένα ψέμα που διακινείται - και μ' αυτό τελειώνω - και που προσβάλλει εμάς. Δεν μου έτυχε ακόμα συνάδελφος σε μέσο ενημέρωσης να το πει σ' εμένα, αλλά άκουγα το πρωί την Κοινοβουλευτική σας Εκπρόσωπο να το λέει στον κ. Δένδια που δεν αντιδρούσε. Έλεγε ότι δεν πλήρωναν όλα αυτά τα χρόνια της ανομίας. Το έλεγε και το λέτε. Δεν έχω συγκεντρωτικά. Θα τα προσθέσω τώρα, αλλά ενός καναλιού που προχθές τα έβγαλε αυτά, του «STAR», είδα φόρο ενοικίασης συχνοτήτων δεκαεπτά εκατομμύρια. Λίγο, θα μπορούσε να πει κανείς. Ωραία, να το μεγαλώναμε ή να το μεγαλώνατε. Ειδικός φόρος τηλεόρασης, εκατόν πενήντα έξι εκατομμύρια. Άλλα κανάλια με μεγαλύτερη τηλεθέαση φτάνουν τα τριακόσια ή και τα επτακόσια εκατομμύρια. Φόρος μισθωτών υπηρεσιών, ειδικές εισφορές και φορολογία στο τέλος του οικονομικού έτους. Όποιος το ξαναπεί αυτό, ότι δηλαδή αυτά τα χρόνια τη βγάζανε αυτοί με λαθροδάνεια που δεν πλήρωναν ενώ τα πληρώνουν… Ένας είχε θέμα που τον δανειοδοτήσατε με ογδόντα εκατομμύρια την άνοιξη, εσείς - επί των ημερών σας έγινε - και μία τράπεζα με υπερβολικά πληθωρική πολιτική συμμετοχή που συνεχίζει να τα κάνει αυτά. Σήμερα, κύριε Πρόεδρε, ο Υπουργός Επικρατείας είπε ότι ο έλεγχος των πόθεν έσχες θα αφορά μόνο την πρώτη δόση. Κυρίες και κύριοι Βουλευτές, έχετε ταυτιστεί με συγκεκριμένους ανθρώπους. Απορώ πώς στο εσωτερικό του κόμματός σας δεν έχετε ακόμα ηχηρές διαφωνίες. Ευχαριστώ πολύ.
Ευχαριστούμε, κύριε συνάδελφε. Τον λόγο έχει ο Ανεξάρτητος Βουλευτής, συνάδελφος κ. Λεωνίδας Γρηγοράκος.
Κύριε Πρόεδρε, κύριε Υπουργέ, κυρίες και κύριοι συνάδελφοι, δράττομαι της ευκαιρίας ως Ανεξάρτητος Βουλευτής, να πω και δυο λόγια εκτός από την ημερήσια διάταξη, στα πλαίσια βέβαια των εθνικών καταστροφών που έγιναν χθες και προχθές στην Ελλάδα. Να συλλυπηθώ τους συγγενείς των θυμάτων και να πω στην Κυβέρνηση ότι είμαστε και εμείς εδώ μαζί σας. Η Κυβέρνηση να σκύψει πάνω από τα προβλήματα που αντιμετωπίζουν αυτές οι κοινωνικές ομάδες, ιδιαίτερα των αγροτών αλλά και των πολιτών όλης της Ελλάδας από τις καταστροφικές πλημμύρες. Θέλω να πω και δυο πράγματα για την περιοχή μου, τη Λακωνία, ιδιαίτερα για την περιοχή του Δήμου Ευρώτα και του ποταμού Ευρώτα και της γέφυρας του Ευρώτα, αλλά και να το συνδέσω αυτό με τους οικολόγους και με ανθρώπους οι οποίοι το καλοκαίρι, ενώ οι δήμοι ήθελαν να πάνε να κάνουν αποψίλωση και να καθαρίσουν τα φρεάτια, τους χειμάρρους και το ποτάμι, προσέφυγαν στο Συμβούλιο της Επικρατείας και ακύρωσαν αυτές τις προσπάθειες των δήμων. Όχι ότι οι συμπολίτες μας αυτοί δεν έχουν δικαιώματα στην οικολογία και στο περιβάλλον, αλλά πρέπει όλα αυτά να τα δούμε με ένα μέτρο, ούτως ώστε να μη φέρνουν καταστροφές και έχουμε και απώλειες ζωών, κύριε Υπουργέ. Πιστεύω, λοιπόν, ότι αυτή τη στιγμή η Κυβέρνηση, τα στελέχη της θα σκύψουν πάνω στα μεγάλα προβλήματα της αγροτικής οικονομίας και όλων των άλλων προβλημάτων που έφεραν αυτές οι καταστροφικές βροχές και θα δώσουν λύση. Περίμενα να έρθει και ο Υπουργός Εσωτερικών κ. Κουρουμπλής αλλά και ο Υπουργός Αγροτικής Ανάπτυξης ή ο κ. Σπίρτζης να μας πουν για αυτές τις καταστροφές. Ένα άλλο θέμα, κύριε Πρόεδρε, που θέλω να θίξω, ήταν το θέμα του αθλητισμού και είδα αυτές τις μέρες που επισκέφτηκαν τη Βουλή. Πολύ ωραία η ενέργεια του Προέδρου της Βουλής, της Κυβέρνησης και του Προέδρου της Δημοκρατίας να δεχτεί τους ολυμπιονίκες. Κυρίες και κύριοι συνάδελφοι, θέλω να θίξω αυτό το θέμα, γιατί ο ελληνικός πολιτισμός στηρίζεται σε τέσσερις πυλώνες. Τους θέλουμε δεν τους θέλουμε, τους αναγνωρίζουμε δεν τους αναγνωρίζουμε, αυτοί είναι οι πυλώνες: Η φιλοσοφία, η μόρφωση και ο πολιτισμός που έχει η Ελλάδα, η δημοκρατία μας, ο αθλητισμός και η Εκκλησία, η Ορθοδοξία. Δεν ξέρω κατά πόσο τυχαίνουν ιδιαίτερης σημασίας αυτοί οι πυλώνες, αλλά σε διεθνές αθλητικό επίπεδο εμείς είμαστε αμελητέοι και δεν είναι τυχαίες οι επαναλαμβανόμενες διακρίσεις κάποιων άλλων κρατών και όχι της Ελλάδος. Θα ήθελα να πω ότι θα πρέπει να εκμεταλλευτούμε το πνεύμα του ολυμπισμού και να επαναφέρουμε παλιές προτάσεις, που θα δώσουν στη χώρα μια άλλη διέξοδο στα προβλήματα του αθλητισμού και του ολυμπισμού. Πιστεύω ότι αυτό πρέπει να το εκμεταλλευτούμε, γιατί είναι ένα συγκριτικό πλεονέκτημα της Ελλάδος. Έφυγαν τα τελευταία χρόνια, λόγω της κρίσης, κάποιες προτάσεις που υπήρχαν για κάτι διαφορετικό στην Ηλεία και στην Ολυμπία, αλλά θέλω να πω ότι υπάρχουν και καταπληκτικά τμήματα στα πανεπιστήμια της Ελλάδος - δέκα περίπου - τα οποία μπορούν να ασχοληθούν με αυτή τη διαχείριση του αθλητισμού και την οργάνωση. Βέβαια στη Σπάρτη υπάρχει ένα τέτοιο τμήμα που πρέπει να το ενεργοποιήσουμε, γιατί μπορεί να προσφέρει τα μέγιστα σε αυτό το θέμα. Κύριε Υπουργέ, έρχομαι στα θέματα τα δικά μας που συζητάμε σήμερα εδώ. Θα αρχίσω με την τροπολογία του ΚΕΘΕΑ. Είναι σωστό, πρέπει να προχωρήσετε. Λέμε ότι είναι σε σωστή κατεύθυνση. Προχωρήστε και κάντε πολλά περισσότερα για το θέμα των ναρκωτικών. Όσον αφορά τους επικουρικούς, συμφωνώ, αλλά έχω μια άλλη προσέγγιση. Η προσέγγιση η δική μου είναι ότι αυτοί όλοι οι επικουρικοί, αγαπητέ κύριε Υπουργέ, που υπάρχουν σήμερα στο Εθνικό Σύστημα Υγείας θα πρέπει να ενταχθούν σε μόνιμες θέσεις επιμελητών Γ΄. Όλοι όσοι είναι, θα βάλουμε τα κριτήρια, θα το συζητήσουμε εδώ, τους έχουμε ανάγκη και θα πάμε για τους επιμελητές Γ΄ και μετά θα προκηρύξετε όσες κενές θέσεις υπάρχουν επιμελητών Β΄ και θα υπάρξει ιεραρχία. Δεν μπορούμε να λειτουργήσουμε τα νοσοκομεία χωρίς τους επικουρικούς. Εντάξτε τους, λοιπόν, στο ενιαίο μισθολόγιο, στον προϋπολογισμό του Υπουργείου Υγείας και όλα θα πάνε καλά και δεν θα κατηγορήσει κανείς εσάς ή την κ. Τζούφη ή οποιονδήποτε ότι αυξάνετε τους προϋπολογισμούς και τα έξοδα των νοσοκομείων. Είμαι αντίθετος στην τροπολογία του κ. Κακλαμάνη, την οποία είδατε με κάποιο θετικό μάτι. Όχι, κύριε Υπουργέ, μέχρι εδώ. Το εξήντα επτά είναι αρκετό για όλους μας. Δεν μπορεί να βάζεις χειρουργούς στα νοσοκομεία, να τρέμουν τα χέρια τους και να χειρουργούν. Τελειώσαμε. Μέχρι εκεί καλά είμαστε. Βλέπω, αγαπητέ μου Σάκη, φίλε καλέ, συμφωνείς. Τελειώσαμε με το θέμα, κύριε Υπουργέ.
Συμφωνώ.
Πιστεύω πως ό,τι κάναμε το κάναμε. Λύνεται, όμως, το θέμα με την πρόταση που σας έκανα με τους επικουρικούς. Άρα, λοιπόν, δεν έχουμε ανάγκη τους μεγάλους γιατρούς που έχουν εμπειρία. Την έδωσαν, την δίνουν, τους ευχαριστούμε πολύ όλους όσοι ήταν παρόντες όλα αυτά τα χρόνια στο Εθνικό Σύστημα Υγείας. Τώρα να μπούμε στην πολιτική μας. Κυρίες και κύριοι συνάδελφοι, το τελευταίο χρονικό διάστημα βλέπουμε αυτό που έγινε αυτές τις ημέρες, για να πάει ο Πρωθυπουργός στη Θεσσαλονίκη και να πει ότι κάτι έγινε με τα κανάλια, τα 250 εκατομμύρια, που στην ουσία θα είναι 80 εκατομμύρια, που θα τα δώσουμε σε κάποιες κοινωνικές ομάδες πολύ ευαίσθητες. Κυρίες και κύριοι συνάδελφοι, στην πολιτική υπάρχει πάντα η μικρή και η μεγάλη εικόνα. Εγώ, τουλάχιστον, έχω απαίτηση από τη χώρα μου, η κυβέρνηση που την κυβερνά, να την κυβερνά χωρίς χρώμα και να στέκεται στη μεγάλη εικόνα. Δηλαδή με ενδιαφέρει να νοιάζεται για τα μεγάλα προβλήματα του τόπου, της κοινωνίας και των πολιτών, προωθώντας τις κατάλληλες λύσεις. Δεν με ενδιαφέρουν οι μικροπολιτικές, η μικρή εικόνα. Αν θέλει να είναι αποτελεσματική και χρήσιμη μια κυβέρνηση, πρέπει να ξεπερνά τον εαυτό της, επιταχύνοντας τους ρυθμούς λειτουργίας της, χωρίς να αναλώνεται σε δευτερεύουσες πλευρές της πολιτικής της. Η συγκεκριμένη Κυβέρνηση ΣΥΡΙΖΑ - ΑΝΕΛ φαίνεται ανήμπορη να κάνει αυτόν τον στοιχειώδη διαχωρισμό μεταξύ της μεγάλης και της μικρής εικόνας. Ο λόγος είναι απλός. Η ανάρμοστη σχέση που έχει με την εξουσία. Τη διακυβέρνηση δεν τη βλέπει ως πρόκληση για να κάνει καλό για τον τόπο, για να προωθήσει μεγάλους κοινωνικούς, πολιτικούς και οικονομικούς στόχους, τους οποίους τους είχε και τους έλεγε όταν ήταν στην αντιπολίτευση, αλλά τη βλέπει ως ευκαιρία για απόλαυση των προνομίων και των αξιωμάτων της εξουσίας. Το γεγονός αυτό εξηγεί, γιατί η πρώτη φορά αριστερή Κυβέρνηση, που διατυμπάνιζε το ηθικό πλεονέκτημα, τώρα που βρίσκεται στο τιμόνι της Ελλάδας, ακολουθεί πολιτικές που απέχουν παρασάγγας από τις διακηρυγμένες θέσεις που μας έλεγε στα κανάλια πριν πάρει την εξουσία. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Δεν πρόλαβα να πω τίποτα. Κυρίες και κύριοι συνάδελφοι, κανείς σοβαρός άνθρωπος δεν σας χρεώνει την κρίση και τη χρεοκοπία της Ελλάδος. Κανείς δεν σας την χρεώνει. Ήρθατε στην εξουσία με έναν ορυμαγδό υποσχέσεων. Παραμένετε σε αυτή, γιατί σας αρέσει. Οι διακηρύξεις σας, οι προεκλογικές σας δεσμεύσεις απεδείχθησαν φρούδες. Αντί να φέρετε την ελπίδα που μας είχατε υποσχεθεί, μας φέρατε τη θλίψη, την απογοήτευση και την οργή. Όσοι από εσάς έχετε εντρυφήσει στον μαρξισμό - γιατί έχετε εντρυφήσει στο μαρξισμό - θυμάστε τη μεγάλη ρήση. Η οικονομία είναι η βάση. Εκεί αξιολογούνται οι πολιτικές, εκεί κρίνονται οι κυβερνήσεις. Εκεί παίζεται το παρόν και το μέλλον. Κύριε Υπουργέ, θέλω να σας πω ότι το νομοσχέδιο που φέρατε, είναι στη θετική κατεύθυνση. Έχετε κάνει τεράστιες προσπάθειες να προχωρήσετε πολύ περισσότερο. Μπορούμε να δούμε και το πρωτόκολλο που έχει προτείνει ο κ. Μπεχράκης. Οι άνθρωποι αυτοί οι οποίοι ενδιαφέρονται για τον αντικαπνιστικό αγώνα, το Ίδρυμα Μπεχράκη είναι ένα απ' αυτά. Πολλοί φορείς έχουν δώσει θετικές προτάσεις να το συζητήσουμε την επόμενη φορά. Εμείς θα είμαστε παρόντες. Εγώ προσωπικά ψηφίζω το νομοσχέδιο αυτό. Σας λέω ότι εδώ είμαστε ανοιχτοί να συζητήσουμε και τα μεγάλα προβλήματα υγείας του ελληνικού λαού. Σας ευχαριστώ πολύ.
Ευχαριστώ, κύριε συνάδελφε. Ο Κοινοβουλευτικός Εκπρόσωπος του Ποταμιού κ. Αμυράς, έχει τον λόγο για δώδεκα λεπτά.
Δεν θα μιλήσει δεύτερος Βουλευτής;
Ζήτησε ο κ. Αμυράς να προηγηθεί του δεύτερου Βουλευτή, γιατί έχει να μετάσχει σε μια επιτροπή.
Ευχαριστώ, κύριε Πρόεδρε. Κυρίες και κύριοι συνάδελφοι, ζήτησα τον λόγο λίγο πιο νωρίς από τη σειρά μου, γιατί πηγαινοέρχομαι στην Επιτροπή Παραγωγής και Εμπορίου στο δεύτερο όροφο στην αίθουσα 223. Από εκεί, λοιπόν, μέχρι εδώ που ήρθα, συνάντησα μετρημένους εννέα καπνιστές. Οι τέσσερις εξ αυτών είναι Βουλευτές. Οι πέντε είναι διοικητικοί υπάλληλοι και ενδεχομένως αστυνομικοί. Εάν έρθετε και μυρίσετε το σακάκι μου, θα βρωμάει τσιγαρίλα. Εδώ τώρα εάν ανοίξουμε αυτή την πόρτα, κύριε Υπουργέ, στα δύο μέτρα θα έχουμε οπτική επαφή με δύο κυρίους που καπνίζουν έξω από την Αίθουσα της ολομέλειας της Βουλής. Η Βουλή ψήφισε τον αντικαπνιστικό νόμο και αδυνατεί η ίδια να τον εφαρμόσει. Άντε μετά ο πολίτης να πάρει ένα υγιές μήνυμα στην προσπάθειά του, εάν είναι καπνιστής, να αποβάλει αυτή την κακή συνήθεια για τον εαυτό του και την υγεία του και τους γύρω του. Τι να πουν, όμως, και οι υπόλοιποι μη καπνιστές, βλέποντας νωρίτερα την αντίδρασή σας, κύριε Υπουργέ της Υγείας, κύριε Ξανθέ, όταν έγινε η αναφορά στο ατυχές - εγώ θα πω - περιστατικό του Αναπληρωτή Υπουργού κ. Πολάκη, που άναψε τσιγάρο μέσα σε κλειστή αίθουσα του Υπουργείου Υγείας; Τι να κάνει ο πολίτης σε αυτή την περίπτωση; Μήπως να μην ακολουθήσει και αυτός τον αντικαπνιστικό νόμο; Μήπως μετά να πάρει τον συμβολισμό ότι «δεν χρειάζεται να κόβω και αποδείξεις, δεν χρειάζεται να είμαι συνεπής στις υποχρεώσεις μου προς το κράτος», αφού τίποτε δεν τηρείται; Μέσα στη Βουλή οι Βουλευτές καπνίζουν και ψηφίζουν. Οι Υπουργοί της Υγείας καπνίζουν αρειμανίως, μάγκικα και ωραία. Όχι μόνο δεν εξεγείρεστε και να πείτε - όπως λέω και εγώ - ότι ήταν ένα ατυχές περιστατικό και να τελειώνουμε εκεί, αλλά προσπαθείτε να του δώσετε μια βάση δικαιολογίας ηθικό - δεν ξέρω εγώ τι. Όχι, καθαρές κουβέντες, κύριε Υπουργέ. Εάν θέλουμε να εφαρμοστεί ο αντικαπνιστικός νόμος, ξεκινήστε από το δικό σας υπουργικό γραφείο. Δεν εφαρμόζεται, λοιπόν. Σας θυμίζω ότι τον πρώτο καιρό τα μαγαζιά, τα εστιατόρια και τα μπαρ απέσυραν τα τασάκια και έδιναν ποτήρια. Τώρα, όμως, αγαπητοί συνάδελφοι και αγαπητές συναδέλφισσες, έχουν αποσυρθεί τα ποτήρια και έχουν ξαναβγεί τα τασάκια και είναι μεγάλα, βαριά, να τα χαίρεται ο καπνιστής. Έχουμε, λοιπόν, έλλειψη εφαρμογής της νομοθεσίας, έχουμε έλλειψη στρατηγικής του Υπουργείου Υγείας πάνω σε αυτό το θέμα. Βρισκόμαστε πάλι εκεί απ' όπου ξεκινήσαμε. Όσον αφορά τα καπνικά, η Ελλάδα έχει μια πολύ μεγάλη παράδοση στην παραγωγή καπνού. Στην Καβάλα, στην Ξάνθη, στη Θράκη γενικότερα αλλά και στη Λάρισα, έχουν μια παραγωγή που θα μπορούσε με διαφόρους τρόπους να ενισχυθεί, γιατί είναι κατά βάση εξαγωγική. Μου έλεγε ένας αρκετά παλαιότερος και αρκετά μεγάλος σε ηλικία Βουλευτής της Νέας Δημοκρατίας μάλιστα ότι στην Καβάλα και στην Ξάνθη αντιμετώπιζαν το εξής πρόβλημα. Επειδή ήταν φημισμένα τα καπνά, διάφορες εταιρείες από την Ευρώπη έπαιρναν τη σφραγίδα των καπνικών της Ξάνθης και της Καβάλας και την τοποθετούσαν στα δικά τους προϊόντα. Είχε φτάσει η Καβάλα και η Ξάνθη, να παρουσιάζεται να έχει τέτοια παραγωγή καπνού όσο δεν είχε όλη η Ελλάδα μαζί τα τελευταία τριάντα χρόνια. Αυτό, όμως, δείχνει και το ποιοτικό πλεονέκτημα της παραγωγής καπνού εντός του ελλαδικού χώρου. Θέλω να επαναλάβω, γιατί ίσως δεν το εντυπώσαμε καλά - το ανέφερε ο κ. Μπαργιώτας, ο δικός μας εισηγητής - ότι η αξιότιμη, πολύ καλή συνάδελφός μας Βουλευτής Β' Θεσσαλονίκης, η Κατερίνα Μάρκου, ταξίδεψε με το καράβι στην Ίμβρο και την Κωνσταντινούπολη. Στο κατάστρωμα του καραβιού ουδείς τόλμησε να ανάψει τσιγάρο, διότι στην Τουρκία η απαγόρευση του καπνίσματος είναι καθολική. Το καλοκαίρι νομίζω όλοι μπήκαμε σε ένα πλοίο και πήγαμε σε κάποιο νησί. Ποια ήταν η πιο συνηθισμένη κίνηση; Στη θάλασσα η γόπα! Να είχαμε τόσες γόπες σε ψάρια, θα ήμασταν ο πιο πλούσιος θαλασσινός βιότοπος της οικουμένης.
Έχουμε γόπες!
Γόπες έχουμε, ναι! Αλλά εγώ αναφέρομαι στις άλλες γόπες. Αυτό δείχνει, λοιπόν, ότι μάλλον αρμενίζουμε στραβά. Αφού μιλάμε για στραβά αρμενίσματα και για γόπες, χαίρομαι που γελάτε, γιατί αυτό δείχνει πως μάλλον, αγαπητοί συνάδελφοι του ΣΥΡΙΖΑ, δεν είχατε αντιληφθεί την έννοια και τον δυναμισμό των συμβολισμών. Όταν βλέπεις τον αρμόδιο Υπουργό επιφορτισμένο με την προστασία της δημόσιας υγείας να καπνίζει και αμέσως μετά να αντεπιτίθεται σε εκείνους που του ζητούν να σβήσει το τσιγάρο και να το κρύψει από τη δημόσια θέα, τότε έχουμε πρόβλημα. Το ότι αρμενίζουμε στραβά, φαίνεται και από τα εξής στοιχεία. Ήρθε ΕΝΦΙΑ για το Παιδικό Χωριό SOS στο Πλαγιάρι 92.000 ευρώ. Στο «Χαμόγελο του Παιδιού» ήρθε ο ΕΝΦΙΑ 60.000 ευρώ. Στο «Ελληνικό Παιδικό Χωριό» στο Φίλυρο ήρθε ΕΝΦΙΑ 12.500 ευρώ, όση είναι η μισθοδοσία των ανθρώπων που εργάζονται σε αυτό το παιδικό χωριό για δύο μήνες. ηλέων «Μέλισσα», που φιλοξενεί κακοποιημένα κορίτσια, βιασμένα, χτυπημένα και εγκαταλελειμμένα, θα πρέπει να πληρώσει ΕΝΦΙΑ 20.000 ευρώ. Εγώ λέω, αγαπητοί συνάδελφοι του ΣΥΡΙΖΑ, εσείς δεν λέγατε ότι ο ΕΝΦΙΑ είναι ένας νόμος που δεν διορθώνεται, αλλά καταργείται; Δεν μπορείτε τώρα ούτε να αντικαταστήσετε τις ακραίες αδικίες αυτού του νόμου με ένα άλλο σύστημα, έστω για την κοινωνική ανακούφιση πυρήνων όπως αυτών που σας ανέφερα; Πού πήγε η μαχητικότητά σας, πού πήγε η αποτελεσματικότητά σας; Γιατί δεν καταργείτε τον ΕΝΦΙΑ γι' αυτά τα ιδρύματα; Τι σας κρατάει; Η σιωπή. Να πω τώρα για τις επικουρικές συντάξεις; Διακόσιες σαράντα χιλιάδες συνταξιούχοι κόντεψαν οι άνθρωποι - χτύπα ξύλο - να πάθουν έμφραγμα στο ΑΤΜ, όταν είδαν κατακουτσουρεμένες τις συντάξεις τους και φοβάμαι ότι κάποιοι απ' αυτούς θα το γυρίσουν στο κάπνισμα, το οποίο θα είναι και λαθραίο για να είναι φτηνό. Να μιλήσουμε για τους άνεργους στα ιδιωτικά κανάλια; Το μαύρο στην ΕΡΤ δεν πλήγωσε ένα μέρος της κοινωνίας μόνο, αλλά πλήγωσε ολόκληρη την κοινωνία. Το μαύρο στα ιδιωτικά κανάλια; Κανείς από τον ΣΥΡΙΖΑ και τους ΑΝΕΛ δεν θα χύσει ούτε ένα δάκρυ, μα ούτε ένα δάκρυ; Είναι δύο χιλιάδες οικογένειες. Είναι και αυτό επίτευγμα της Κυβέρνησής σας ότι θα εγγραφούν στο ταμείο ανεργίας με άδηλο το μέλλον. Δεν είναι τόσο άδηλο το μέλλον, όμως, της εφημερίδας «ΑΥΓΗ». Μάθαμε, λοιπόν, ότι το 2013 είχε από τραπεζική διαφήμιση έσοδα 118.000 ευρώ, το 2014 είχε 272.000 ευρώ, το 2015 είχε 500.000 ευρώ, δηλαδή μισό εκατομμύριο ευρώ από διαφήμιση από τράπεζες. Για το 2016 τα πράγματα είναι ακόμα καλύτερα, σύμφωνα με τα στοιχεία του πρώτου τριμήνου. Χίλια τριακόσια φύλλα, χίλιοι τριακόσιοι αναγνώστες και οι μέτοχοι της «ΑΥΓΗΣ» είναι παραπάνω από τους αναγνώστες, όπως είπε χθες ο διευθύνων σύμβουλος του κομματικού εντύπου του ΣΥΡΙΖΑ. Ερωτώ εσάς, τους καλούς συναδέλφους του ΣΥΡΙΖΑ: Εσείς δεν καίγεστε να μάθετε, ποιο φυσικό πρόσωπο κρύβεται πίσω από την offshore που κατέχει το 2,7% των μετοχών της «ΑΥΓΗΣ»; Δεν καίγεστε; Εγώ θα καιγόμουνα. Αν το Ποτάμι έβγαζε μια εφημερίδα και υπήρχε μέσα κυπριακή offshore και έβγαινε και έλεγε ο εκπρόσωπος της εφημερίδας «δεν σας λέω ποιος κρύβεται πίσω από την offshore για να μη γίνει χαμός», εγώ τότε θα είχα λάβει άλλου είδους μέτρα και θα έκανα αυτόν που ξέρει να το πει. Ποιος κρύβεται; Ο Κοσκωτάς κρύβεται; Δεν νομίζω. Η υπόθεση, λοιπόν, σηκώνει τσιγάρο; Όχι. Η υπόθεση σηκώνει επενδύσεις. Όπως είπε η Άννα Κορακάκη, η χρυσή Ολυμπιονίκης, στην πανηγυρική συνεδρίαση της επιτροπής επάνω με τους υπόλοιπους Ολυμπιονίκες, επενδύσεις στην υγεία και επενδύσεις στον αθλητισμό χρειαζόμαστε και αυτό θα μας έρθει πολλαπλάσια υπέρ της ελληνικής κοινωνίας πίσω. Όσον αφορά τώρα το νομοσχέδιο, κύριε Υπουργέ, ο κ. Μπαργιώτας, σας είπε τα σημεία στα οποία έχουμε κάποιες ενστάσεις. Στο άρθρο 17 έχουμε ένσταση και δεν θα το ψηφίσουμε. Δεν καταφέρατε να συνεννοηθείτε με το Υπουργείο Οικονομικών για την πλήρη ενσωμάτωση αυτής της οδηγίας, που ήρθε σε δύο δόσεις. Σας θυμίζω ότι είχα καταθέσει μια ερώτηση προς εσάς στις 24 Φεβρουαρίου 2016 και ρωτούσα, πώς θα αντιμετωπίσετε την απαράδεκτη, κατά τη δική μας αντίληψη, καθυστέρηση της Κυβέρνησης στην καταπολέμηση των καπνικών. Μου απαντήσατε, λοιπόν, με ένα έγγραφο, που μου λέγατε ότι συγκροτήσατε μια διυπουργική επιτροπή, στην οποία όμως διυπουργική επιτροπή δεν συμμετείχαν τα στελέχη του Υπουργείου Οικονομικών. Επανήλθα και σας ρώτησα για ποιον λόγο και μου είπατε διαφωνούσαν με το περιεχόμενο. Λέω, λοιπόν, ότι όταν σε μια οδηγία, η οποία κόβεται σε δύο κομμάτια, ενσωματώνεται το ένα της κομμάτι από το Υπουργείο Οικονομικών και το άλλο από το Υπουργείο Υγείας, παρά το γεγονός ότι συνδέονται σε μεγάλο βαθμό, και τα δύο Υπουργεία ομολογούν ότι μεταξύ τους υπάρχει μια ψύχρα στο συγκεκριμένο θέμα, οφείλω να σας πω ότι έχω κάποια ερωτηματικά, για το αν θα καταφέρετε να την εφαρμόσετε στην πράξη έτσι όπως όλοι θα θέλαμε, ούτως ώστε να αρχίσει σιγά - σιγά να υποχωρεί αυτός ο τυφώνας του τσιγάρου, που πλήττει όλους μας, είτε είναι ενεργητικοί οι καπνιστές είτε είμαστε οι υπόλοιποι παθητικοί καπνιστές. Το τσιγάρο κάνει κακό. Όσοι μας ακούν, ας κάνουν μια προσπάθεια να το κόψουν. Θα δουν το δέρμα τους να καθαρίζει, οι γυναίκες θα αδυνατίσουν πιο εύκολα, όλοι θα δουν τα πνευμόνια τους να ανταποκρίνονται καλύτερα στην άσκηση, στο να ανεβαίνουν και να κατεβαίνουν τα σκαλιά και η καρδιά τους θα γίνει ακόμα πιο δυνατή, για να δέχεται και θετικά μηνύματα πιο εύκολα, να γίνονται αντιληπτά και όχι πίσω από ένα νέφος καπνού. Σας ευχαριστώ πολύ.
Ευχαριστώ, κύριε συνάδελφε. Ο συνάδελφος κ. Νικόλαος Ηγουμενίδης από τον ΣΥΡΙΖΑ έχει τον λόγο για επτά λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, επιτρέψτε μου μια πρώτη παρατήρηση, πριν μπω στο θέμα για το οποίο συζητάμε. Νομίζω ότι μια κακή συνήθεια, πιο κακή και πιο επικίνδυνη και από το κάπνισμα, όπως τείνει να εξελιχθεί, είναι η ακατάσχετη κινδυνολογία στην οποία επιδίδεται η Αντιπολίτευση, η προσπάθεια να παρουσιάσουν την εικόνα της Κυβέρνησης και της κυβερνητικής πλειοψηφίας σαν μια εικόνα διάλυσης, η προσπάθεια να παρουσιαστούν διάφορα μέτρα, σαν άτακτες κινήσεις ανθρώπων να κρατηθούν με κάθε τρόπο στην εξουσία. Πιστεύω, κυρίες και κύριοι συνάδελφοι, ότι η σημερινή Κυβέρνηση, παρά το δυσμενές δημοσιονομικό περιβάλλον που κληρονόμησε, δίνει μια ιστορική μάχη μέσα και έξω από τη Βουλή, για να αντιμετωπίσει την ανθρωπιστική κρίση, για να κρατήσουμε όρθια την κοινωνία και την χώρα. Σ' αυτή την προσπάθεια δείκτης για την Αριστερά και τη σημερινή Κυβέρνηση, που κορμός της είναι η Αριστερά, είναι η ενότητα, εάν το θέλετε, ο συγχρονισμός της κοινοβουλευτικής δραστηριότητας με την εξωκοινοβουλευτική πάλη. Δείκτης για εμάς, για το πού πηγαίνει η Κυβέρνηση, είναι η δικαίωση των αγώνων της μαχόμενης κοινωνίας. Δικαίωση που θα δώσει δύναμη και αποφασιστική ώθηση στην Κυβέρνηση, να υπερασπιστεί τα συμφέροντα του τόπου, δικαίωση των αγώνων, στους οποίους αγώνες, πραγματικά, οι εργαζόμενοι έχουν σαν ένα επιπλέον όπλο τους, την Κυβέρνηση και τη στάση της. Ξεκίνησα, λέγοντας αυτά, γιατί νομίζω ότι δεν μπορούν κάποια πράγματα να μένουν ασχολίαστα. Σε ό,τι αφορά το σημερινό νομοσχέδιο, ενσωματώνεται στο Εθνικό Δίκαιο η ευρωπαϊκή οδηγία, που ρυθμίζει το μέχρι σήμερα θολό τοπίο στα προϊόντα καπνού, βάζοντας επιτέλους και εδώ κανόνες. Ενδεικτικά αναφέρω ότι καθορίζει τα μέγιστα επίπεδα εκπομπών νικοτίνης, πίσσας και μονοξειδίου του άνθρακα, ορίζει και κάποιες φορές με έντονη σχολαστικότητα - όντως - κρίσιμες λεπτομέρειες και πλευρές που αφορούν τις προειδοποιήσεις για την υγεία, αλλά και τις προδιαγραφές που πρέπει να πληρούν τα ηλεκτρονικά τσιγάρα και οι περιέκτες αναπλήρωσης. Ένα μεγάλο κομμάτι και ένα μεγάλο θέμα που απασχόλησε τη συζήτησή μας, είναι η διακοπή του καπνίσματος. Ακούστηκαν αρκετές παρατηρήσεις, που δεν με βρίσκουν αντίθετο προφανώς, που στέκονται όμως μόνο στην αστυνομική πλευρά της υπόθεσης. Απαγορεύεται το κάπνισμα, οι χώροι να ορίζονται, τασάκια να μην υπάρχουν, πινακίδες που να το λένε κλπ.. Έχω στο μυαλό μου, αλλά δυστυχώς δεν μπορώ να σας προβάλω την εικόνα της καρδιολογικής κλινικής του πανεπιστημιακού νοσοκομείου, εκεί που δούλευα, όπου στο μπαλκόνι της καρδιολογικής κλινικής - δεν ξέρω εάν με ακούει κανείς αυτή τη στιγμή και εάν παραμένουν στην ίδια κατάσταση - στις γλάστρες δεν φαινόταν το χώμα. Μιλώ για το μπαλκόνι, που χώριζε τους συνοδούς που έρχονταν να δουν τους καρδιοπαθείς συγγενείς τους από τους καρδιοπαθείς με μια απλή τζαμαρία. Στις γλάστρες δεν φαινόταν χώμα, ήταν μόνο γόπες τσιγάρων. Και πού; Σε έναν χώρο, όπου υπήρχε όχι απλώς η απαγόρευση του τσιγάρου αλλά και εντονότατη αστυνόμευση από τον Διευθυντή της κλινικής, τον καθηγητή μας, τον κ. Βάρδα, που σ' αυτό το θέμα ήταν κέρβερος, αλλά και απ' όλο το ιατρικό και νοσηλευτικό προσωπικό της κλινικής και προφανώς και από κάποιους από τους αρρώστους που φώναζαν, γιατί τους ενοχλούσε το τσιγάρο. Με αυτή την έννοια - και εδώ θέλω να σταθώ λίγο παραπάνω στο θέμα και ας μην αναφερθώ στα υπόλοιπα θέματα που είχα σκοπό να θίξω - δεν νομίζω ότι είναι μόνο θέμα διοικητικών απαγορεύσεων ή αστυνομικών μέτρων για εφαρμογή του νόμου, όπως ειπώθηκε σε προηγούμενες ομιλίες. Προσέξτε, δεν ξέρω πόσοι από εσάς θυμάστε ή βλέπετε ακόμα - δεν ξέρω αν υπάρχουν ακόμα - οι πινακίδες στις εκκλησίες, τουλάχιστον, «μην πτύετε χαμαί», που ήταν ένα μήνυμα, ουσιαστικά, σε μια Ελλάδα που έβγαινε από τον πόλεμο. Σε μια Ελλάδα που η φυματίωση θέριζε, ήταν απολύτως φυσιολογικό μετά από έναν παροξυσμό βήχα, ο άλλος να φτύσει δίπλα από εκεί που περπατούσε ή να φτύσει δίπλα από εκεί που καθόταν. Προφανώς πέρα από την προσπάθεια ξεριζωμού της αρρώστιας από την ελληνική κοινωνία, χρειάστηκε και μια ολόκληρη προσπάθεια, να καταδείξουμε στον κόσμο ότι δεν είναι σωστή συμπεριφορά το να φτύνεις εκεί που κάθεσαι ή εκεί που περπατάς, στον άνθρωπο που κάθεται δίπλα σου κ.λπ.. Να δείξουμε, δηλαδή, ότι αυτό ήταν μια αντικοινωνική συμπεριφορά. Κατά τη γνώμη μου νόμους έχουμε, μπορούμε να εφαρμόζουμε ή υπάρχουν και μέτρα για την εφαρμογή τους. Πιστεύω ότι πρέπει να γίνει μια ολόκληρη εκστρατεία, να καταδειχθεί ότι το κάπνισμα είναι στοιχείο αντικοινωνικής συμπεριφοράς. Ο άλλος δηλαδή να μη φοβάται ότι θα τον προσβάλλουν επειδή είναι σε χώρο μη καπνιστών, να μη φοβάται που καπνίζει. Αν θέλετε, επειδή άκουσα και από ορισμένους Βουλευτές ότι το κάπνισμα βλάπτει, το λένε όλοι οι γιατροί, κανένας δεν καπνίζει επειδή αποφάσισε να πεθάνει. Κανένας δεν καπνίζει, επειδή θέλει να πάθει καρκίνο του πνεύμονα. Πρέπει, λοιπόν, να μη φοβάται ο άλλος που καπνίζει αλλά να ντρέπεται που καπνίζει. Αυτό πρέπει να κάνουμε. Συμφωνώ με όλες τις προτάσεις των φορέων, κατ' αρχάς, με τους ίδιους τους επιστημονικούς φορείς, εξάλλου και εγώ ως καρδιολόγος, δεν θα μπορούσα να διαφωνώ με τις θέσεις που έχει η Ελληνική Καρδιολογική Εταιρεία. Νομίζω ότι σωστές ήταν οι παρατηρήσεις που έγιναν από τους φορείς και από τις εταιρείες, τις μικρομεσαίες επιχειρήσεις αλλά και τις καπνοβιομηχανίες στα θέματα του καπνού. Νομίζω ότι σωστά αντιμετωπίζονται τα ζητήματα και με τις παρατηρήσεις που είπε ο Υπουργός, αντιμετωπίζονται συνολικά. Αντιμετωπίζεται το θέμα της γραφειοκρατίας. Φαντάζομαι ότι με την τροπολογία που έκανε δεκτή ο Υπουργός, ουσιαστικά δεν θα βρεθούμε μπροστά στη φάση να ξεπεράσουμε το τετράμηνο για αδειοδότηση κάποιων προϊόντων καπνού. Νομίζω ότι το νομοσχέδιο έχει έναν κοινωνικό και πολιτικό χαρακτήρα. Ουσιαστικά στο ερώτημα. Κάποια μονοπωλιακά συμφέροντα - και υπάρχουν τέτοια - ή δημόσια υγεία; Η θέση μας είναι σαφής. Η υπεράσπιση πριν από όλα της δημόσιας υγείας και του αγαθού της υγείας. Αυτός είναι ο οδηγός μας, αυτή είναι η προσέγγιση που κάνει η Κυβέρνηση μας και πέρα από αυτό το νομοσχέδιο, τόσο η πρωτοβάθμια φροντίδα υγείας όσο και τα συνολικά μέτρα της στήριξης του δημόσιου τομέα υγείας, είναι και αυτά ένας σοβαρός δείκτης, για το πού πηγαίνει η σημερινή Κυβέρνηση. Σας ευχαριστώ.
Ευχαριστώ, κύριε συνάδελφε. Ο συνάδελφος κ. Χρήστος Κέλλας από τη Νέα Δημοκρατία έχει τον λόγο για επτά λεπτά.
Ευχαριστώ, κύριε Πρόεδρε. Κύριοι συνάδελφοι, κύριε Υπουργέ, επιτρέψτε μου να καταθέσω ορισμένες σκέψεις μου, όσον αφορά το σχέδιο νόμου που εισάγει στη Βουλή η Κυβέρνηση και αφορά την ενσωμάτωση της κοινοτικής οδηγίας για τα προϊόντα του καπνού. Η Νέα Δημοκρατία στηρίζει το νομοσχέδιο, το οποίο κινείται προς τη σωστή κατεύθυνση, αλλά σε ορισμένες περιπτώσεις, ίσως από υπερβολικό ζήλο, μπορεί να προκαλέσει αντίθετα αποτελέσματα από τα επιδιωκόμενα. Αναφέρομαι συγκεκριμένα στο άρθρο 17, κύριε Υπουργέ. Αφορά τη διαδικασία αδειοδότησης των νέων προϊόντων καπνού. Ενώ η οδηγία αναφέρεται σε υποχρεωτική κοινοποίηση, σε αντιδιαστολή με την προαιρετική αδειοδότηση, στο νομοσχέδιο το αλλάζετε προς το αυστηρότερο με τη διαδικασία της αδειοδότησης να είναι υποχρεωτική. Είκοσι ένα κράτη - μέλη της Ευρωπαϊκής Ένωσης δεν άλλαξαν την οδηγία και άλλα έξι προβλέπουν πέρα από την κοινοποίηση μια τυπική έγκριση. Εμείς γιατί πρέπει να είμαστε αυστηρότεροι από αυτούς, κύριε Υπουργέ; Γιατί υψώνουμε τείχη και δυσκολεύουμε την προσπέλαση νέων προϊόντων, ιδίως αυτή τη δύσκολη εποχή που ο τζίρος στην αγορά είναι πεσμένος; Από τη μια μεριά φέρνετε νόμους προς ψήφιση για την απλούστευση της διαδικασίας ιδρύσεως και αδειοδοτήσεως επιχειρήσεων και από την άλλη μεριά δυσκολεύετε την αδειοδότηση των προϊόντων. Κύριε Υπουργέ, με τη νομοτεχνική βελτίωση, η οποία είναι στη σωστή κατεύθυνση, κάνατε ένα σωστό βήμα. Ολοκληρώστε το. Άρθρο 24. Αφορά το ηλεκτρονικό τσιγάρο, το λεγόμενο άτμισμα. Ενώ ορθά απαγορεύετε την εμπορική επικοινωνία του ατμίσματος στο άρθρο 18, στη συνέχεια υπερβάλλετε και απαγορεύετε τη χρήση του σε δημόσιους κλειστούς χώρους, κάτι που δεν συμβαίνει ούτε και στις πιο προηγμένες υγειονομικά χώρες της Ευρώπης. Εγώ δεν θεωρώ πως πρέπει να εξομοιωθεί το ηλεκτρονικό τσιγάρο με το κανονικό. Παρακολουθώ με ιδιαίτερο ενδιαφέρον - και λόγω επαγγέλματος - τη διαμάχη που έχει ξεσπάσει στην επιστημονική κοινότητα, παρ' όλα αυτά θεωρώ, πως σε καμμία περίπτωση δεν πρόκειται για το ίδιο πράγμα. Επ' ουδενί δεν μπορούμε να θεωρήσουμε το ηλεκτρονικό τσιγάρο, ως πύλη εισόδου για κάποιον στο χώρο του τσιγάρου. Το αντίθετο ακριβώς συμβαίνει. Είναι κάτι που περιγράφεται και από τη σχετική εμπειρία αλλά και από την ίδια τη ζωή. Εκτός, μια και είστε, κύριε Υπουργέ, γιατρός, αν θεωρήσουμε ότι η μεθαδόνη είναι είσοδος στα ναρκωτικά, στην ηρωίνη και όχι απεξάρτηση από την ηρωίνη. Δεν μπορούμε, λοιπόν, να κλείσουμε τα μάτια και να δεχθούμε πως όλα είναι ίδια, εντάσσοντας στην ίδια κατηγορία απαγορεύσεων το ηλεκτρονικό και το κανονικό τσιγάρο, πόσω δε μάλλον όταν το ηλεκτρονικό τσιγάρο, είναι ένα από τα μέσα που μπορεί να χρησιμοποιήσει κάποιος για να σταματήσει το κάπνισμα. Όμως, κύριοι συνάδελφοι, μιλάμε για το άτμισμα, όταν έχουμε αντικαπνιστικό νόμο από το 2008, τον ν.3730, και αν εξαιρέσουμε κάποιες αρχικές προσπάθειες, ουδέποτε εφαρμόστηκε; Είναι αδιανόητο, να μην μπορεί το επίσημο κράτος να εφαρμόσει τους νόμους που το ίδιο ψηφίζει. Έτσι δίνει και στους πολίτες το δικαίωμα, να θεωρούν πως οι νόμοι υπάρχουν απλώς για να υπάρχουν. Επιπλέον πρέπει να στείλουμε ένα ξεκάθαρο μήνυμα, πως η επικινδυνότητα του τσιγάρου για τη δημόσια υγεία είναι τέτοια, που κανείς δεν πρέπει να αδιαφορεί είτε ο ίδιος είναι καπνιστής είτε όχι. Θεωρώ πως είναι ντροπή για τη χώρα μας, μια χώρα που θέλει να χαρακτηρίζεται ως ευρωπαϊκή, να επικροτεί διά των παραλείψεών της τη μη συμμόρφωση των πολιτών με τα όσα ισχύουν για το τσιγάρο. Επιβάλλεται η Κυβέρνηση να δείξει αποφασιστικότητα και να δείξει με πράξεις, πως οι νόμοι ψηφίζονται για να εφαρμόζονται. Όμως, εσείς, κύριε Υπουργέ, δίνετε το κακό παράδειγμα και όχι μόνο στον αντικαπνιστικό. Με ισχύ από 27/2, ψηφίσατε τον ν. 4369/2016- δεν ξέρω αν τον γνωρίζετε - που καθορίζει τον νέο τρόπο επιλογής προϊσταμένων στις οργανικές μονάδες της δημόσιας διοίκησης. Τον γνωρίζετε;
Εσείς τι λέτε;
Τον γνωρίζετε. Αναφέρει, λοιπόν, ο νόμος ρητά τα εξής: «Πρώτον, καθήκοντα προϊσταμένων εξακολουθούν να ασκούν οι κατά τη δημοσίευση του παρόντος προϊστάμενοι μέχρι τη συγκρότηση των υπηρεσιακών οργάνων κρίσης και δεύτερον, οι διευθυντές δεν μπορούν να προβούν σε τοποθέτηση προϊσταμένων παρά μόνο όπου υπάρχουν κενές θέσεις». Οι νέοι διοικητές, που ορίσατε εσείς στα νοσοκομεία, κύριε Υπουργέ, έχουν αλλάξει προϊσταμένους; Έχουν προχωρήσει σε πογκρόμ καρατομήσεων και μετακινήσεων προϊσταμένων σε πολλά μεγάλα νοσοκομεία της χώρας. Σας αναφέρω σαν παράδειγμα το νοσοκομείο «Ευαγγελισμός», το «Γεννηματάς», το «Σωτηρία», το «Λαϊκό» και το Νοσοκομείο στην Πάτρα, όπου τοποθετήθηκαν κομματικοί φίλοι, όπως εκθέτω και σε σχετική ερώτηση που κατέθεσα εχθές. Αφού το γνωρίζετε, λοιπόν, θα τιμωρήσετε τους διοικητές που παρανομούν; Θα αποκαταστήσετε την τάξη; Άλλο παράδειγμα, προς αποφυγή πάντα. Ο Αναπληρωτής Υπουργός σας, ο συνάδελφός σας ο κ. Πολάκης με έγγραφο των περασμένων ημερών αξιώνει από τον ΕΟΠΥΥ - θα το ξέρετε σίγουρα - να μεταφέρει τα χρηματικά του διαθέσιμα - λέει - σε συνεταιριστικές τράπεζες κατά παράβαση της σχετικής νομοθεσίας. Το θεσμικό πλαίσιο για την ανάθεση διαχείρισης διαθεσίμων οργανισμών είναι σαφέστατο και αυστηρό και προβλέπει λήψη απόφασης μετά από διενέργεια διεθνούς δημόσιου ανοιχτού διαγωνισμού. Και βεβαίως, επ' ουδενί λόγο εξαρτάται από τις προσωπικές επιθυμίες του εκάστοτε Υπουργού και πολιτικού προϊσταμένου. Από την άλλη πλευρά, βεβαίως, αυτό δείχνει μια άλλη αντίληψη, μια ολοκληρωτική αντίληψη που σας διακατέχει ως προς την εξουσία και τη διαχείρισή της και θυμίζει άλλες εποχές. Αντί να ασχολείστε με την διαχείριση των ταμειακών διαθεσίμων, δεν ασχολείστε λίγο με τα τεράστια και πραγματικά προβλήματα του ΕΟΠΥΥ; Ξέρετε ότι είμαστε στον μήνα Σεπτέμβριο και ότι οι συμβεβλημένοι πάροχοι με τον ΕΟΠΥΥ, γιατροί, φυσικοθεραπευτές, κλινικές, διαγνωστικά εργαστήρια, κέντρα αποκαταστάσεως έχουν πληρωθεί μόνο Ιανουάριο και Φεβρουάριο; Το ξέρετε. Και δεν αρκεί μόνο αυτό αλλά τους ζητάτε να πληρώσουν και clawback. Από πού να το πληρώσουν το clawback, κύριε Υπουργέ; Οδηγείτε ενσυνείδητους και ευσυνείδητους επαγγελματίες με μαθηματικό τρόπο στην φυλακή. Εκτός εάν άλλα έχετε στο πίσω μέρος του μυαλού σας και δεν τους πληρώνετε. Κλείνω με το ΕΣΠΑ. Τι γίνεται με το ΕΣΠΑ, κύριε Υπουργέ; Η Νέα Δημοκρατία είχε σχεδιάσει τη στρατηγική ανάπτυξης για την περίοδο 2014-2020. Η προηγουμένη ηγεσία του Υπουργείου Υγείας, στην οποία συμμετείχατε, με πρόσχημα την επανασχεδίαση των εθνικών προτεραιοτήτων πάγωσε τη διαδικασία μέχρι την άνοιξη του 2016. Τον Απρίλιο του 2016, μαζί με τον Γενικό Γραμματέα του Υπουργείου σας, τον κ. Παγουλάτο - είναι ο κ. Παγουλάτος Γραμματέας στο Υπουργείο; Παραμένει;
Όχι Παγουλάτος, Γιαννουλάτος.
Ναι, ο κ. Γιαννουλάτος.
Δεν σας τα είπαν καλά.
Παραμένει; Γιατί στη δημοσιογραφική πιάτσα κυκλοφορούν άλλα. Εν πάση περιπτώσει, μεταφέρατε ένα μεγάλο μέρος των κονδυλίων στην ψυχική υγεία και στις ΜΚΟ, που τους έχετε και αδυναμία. Μέχρι σήμερα δεν έγινε καμμία πρόσκληση ενδιαφέροντος. Έχει βγει; Δεν έχει βγει καμμία. Μπορείτε να μας πείτε ποιος είναι υπεύθυνος για την πραγματοποίηση και υλοποίηση του ΕΣΠΑ 2014-2020 του Υπουργείου; Τι προτάσεις έχετε υποβάλει, αν έχετε υποβάλει; Γιατί πολύ φοβούμαι ότι δεν έχετε υποβάλει καμμία. Αναμένω την απάντησή σας με πολύ ενδιαφέρον. Σας ευχαριστώ πολύ.
Ευχαριστούμε, κύριε συνάδελφε. Ο Κοινοβουλευτικός Εκπρόσωπος της Χρυσής Αυγής, ο συνάδελφος κ. Ιωάννης Λαγός, έχει τον λόγο για δώδεκα λεπτά.
Ευχαριστώ, κύριε Πρόεδρε. Κατ' αρχάς, να ξεκινήσω την ομιλία μου, λέγοντας ότι είδαμε πριν από λίγες μέρες να γίνεται μια μεγάλη καταστροφή στην περιοχή της Μεσσηνίας και σε περιοχές της Λακωνίας. Αυτό είναι πάρα πολύ άσχημο. Χάσαμε ανθρώπους, δυστυχώς. Δίνουμε τα συλλυπητήριά μας στις οικογένειες των θυμάτων ως Χρυσή Αυγή. Όμως έχουμε να καταγγείλουμε και κάποια πράγματα. Τα μαθαίνουμε, δυστυχώς, και εμείς μετά, αφού πρέπει να θρηνήσουμε θύματα πρώτα. Είδαμε ότι στην κατασκευή του έργου που είχε γίνει για τον δρόμο Κορίνθου - Καλαμάτας, στην περιοχή της Μεσσηνίας εδώ και πάρα πολύ καιρό έχουν γίνει κακοτεχνίες και ο δρόμος είναι χάλια. Έχει γίνει υποχώρηση του εδάφους και όλα αυτά είχαν σαν αποτέλεσμα να δούμε αυτά που είδαμε και να θρηνούμε θύματα. Επίσης, η πόλη της Καλαμάτας γέμισε από μπάζα, από χώματα και διάφορα υλικά, που τα είχαν κάνει στην άκρη τελείως πρόχειρα και χωρίς να ενδιαφέρονται για την ασφάλεια των πολιτών. Όλα αυτά, όμως, έχουν ένα όνομα από πίσω. Το όνομα είναι η κατασκευαστική εταιρεία «ΜΟΡΕΑΣ». Και ποιος είναι από πίσω; Ο Μπόμπολας. Εδώ πέρα υπάρχουν συγκεκριμένες ευθύνες από συγκεκριμένους ανθρώπους. Θα κοιτάξει, λοιπόν, το κράτος, το Υπουργείο και η Κυβέρνηση να φροντίσει να αποδοθούν ευθύνες; Γιατί δεν είναι δυνατόν να χάνονται ανθρώπινες ζωές στην πατρίδα μας και κανείς να μην πληρώνει το τίμημα. Πριν από λίγες μέρες, πριν από ένα μήνα περίπου, γίναμε μάρτυρες ενός ατυχήματος που συνέβη στην Αίγινα, για το οποίο, όπως πάνε τα πράγματα, κανείς ποτέ δεν θα μάθει τι έγινε, ποιοι ήταν αυτοί που ήταν πάνω, ενώ θα ήταν πάρα πολύ εύκολο να το διαπιστώσουμε. Πολλά ακούγονται. Δεν ξέρουμε τι είναι αλήθεια και τι είναι ψέμα. Όμως, τι πιο εύκολο από το να γινόταν μια άρση του τηλεφωνικού απορρήτου, όπως θα μπορούσε εύκολα να γίνει, και να δούμε ποιοι έχουν συνομιλήσει με ποιους και ποιοι ήταν πάνω στο σκάφος που σκότωσαν αθώους ανθρώπους; Όχι μόνο τους σκότωσαν, δεν προσπάθησαν καν να τους σώσουν. Έτσι, λοιπόν, και τώρα με την εταιρεία «ΜΟΡΕΑΣ» του Μπόμπολα, ο οποίος παίρνει τα λεφτά - τόσα χρόνια έχει πάρει εκατοντάδες εκατομμύρια από το ελληνικό κράτος - και βάσει των κακοτεχνιών που έχουν γίνει, πλημμύρισε - επαναλαμβάνω - η πόλη της Καλαμάτας και είχαμε νεκρούς. Ας κοιτάξει, λοιπόν, και η δικαιοσύνη και το ελληνικό κράτος να τους φέρει αυτούς τους ανθρώπους να απολογηθούν και να δούμε αν φταίνε ή δεν φταίνε για αυτά που έχουν γίνει. Εκτός και αν στην Ελλάδα - γιατί αυτό είναι και νόμος κιόλας - δεν υπάρχει κανείς υπεύθυνος για ό,τι κακό γίνεται. Στα καλά πράγματα είστε όλοι μπροστάρηδες. Έχουμε εδώ τον Υπουργό αυτήν τη στιγμή που είναι ένας από τους Υπουργούς οι οποίοι δεν απαντούν στις ερωτήσεις μας. Βασιλικότερος του βασιλέως, αποφασίζει ότι οι ερωτήσεις των Βουλευτών της Χρυσής Αυγής δεν χρήζουν απαντήσεως. Ποιος του έδωσε το δικαίωμα αυτό και πώς μπορεί να κρίνει αυτός ο άνθρωπος σε ποιον θα απαντάει και σε ποιον δεν θα απαντάει; Γιατί, σύμφωνα με τα δικά του δεδομένα, η Χρυσή Αυγή - λέει - είναι μια εγκληματική οργάνωση, η οποία δικάζεται. Είναι οι ίδιοι οι οποίοι τον κάθε λογής τρομοκράτη - από «17 Νοέμβρη» μέχρι πρόσφατα «Συνομωσία Πυρήνων της Φωτιάς» ή οτιδήποτε - ισχυρίζονται ότι δεν έχουν τελεσιδικήσει κάποια πράγματα ή ό,τι και να τα έχουν κάνει ήταν μικροί, νεαροί και δεν τα ξέρανε και πρέπει να τους δικαιολογήσουμε. Ενώ για τους Βουλευτές της Χρυσής Αυγής, οι οποίοι διώκονται χωρίς κανένα στοιχείο, κρίνει ότι δεν μπορεί να τους απαντάει και δεν πρέπει να τους απαντάει, γιατί έτσι θέλει αυτός. Μα, το Υπουργείο δεν είναι δικό σας. Σήμερα είστε εσείς, αύριο θα είναι κάποιος άλλος. Οι ερωτήσεις που κάνουμε εμείς δεν έχουν να κάνουν με τους ψηφοφόρους της Χρυσής Αυγής, έχουν να κάνουν με όλους τους Έλληνες ψηφοφόρους για τους οποίους εμείς με αυτόν τον τρόπο ενδιαφερόμαστε και ζητάμε να μας απαντήσετε σε κάποια ζητήματα. Δεν έχετε, λοιπόν, κανένα δικαίωμα να μην μας απαντάτε. Και σε ένα κράτος που θα υπήρχε στοιχειώδης δικαιοσύνη, δεν θα τολμούσατε να το κάνετε αυτό. Ζούμε, όμως, εδώ πέρα, σε ένα κράτος το οποίο όποιος θέλει κάνει οτιδήποτε. Εγκαλείτε, λοιπόν, τη Χρυσή Αυγή σαν εγκληματική οργάνωση, ο Υπουργός δεν μας απαντάει, αλλά σύμφωνα με στοιχεία που είδαμε πριν από λίγες μέρες, τα οποία όλα τα μέσα μαζικής ενημέρωσης εξαφάνισαν και κανείς δεν το είπε, γιατί η Χρυσή Αυγή θα δικαιωνόταν και δικαιώνεται πανηγυρικά σε όσους ασχολούνται, είχαμε κάτι έγγραφα από τον Τζορτζ Σόρος, από τον γνωστό Τζορτζ Σόρος, τον Αμερικάνο σιωνιστή, ο οποίος κάνει κουμάντο σε πολλά ζητήματα στην πατρίδα μας, ο οποίος σύμφωνα με πληροφορίες δίνει χρήματα και σε διάφορες ιστοσελίδες παρακρατικές, τρομοκρατικές, οι οποίες λένε και κάνουν χίλια δύο εις βάρος του ελληνικού λαού, στοχοποιούν αθώους πολίτες, επιχαίρουν για δολοφονίες αθώων πολιτών. Είχαμε, λοιπόν, εδώ τον Τζορτζ Σόρος, ο οποίος σύμφωνα με επίσημα έγγραφα τα οποία βγήκαν στη δημοσιότητα, έδινε χρήματα σε διάφορες οργανώσεις ΜΚΟ, από αυτές που το κράτος σας και οι προηγούμενες κυβερνήσεις φυσικά, τις έχουν και τις χαϊδεύουν. Εδώ θα διαβάσω για μια, ας πούμε, όπως η Ελληνική Ένωση για τα Δικαιώματα του Ανθρώπου, η οποία πήρε από τον Σόρος για μία χρονιά 76.800 ευρώ περίπου. Αυτά υπάρχουν στο διαδίκτυο για όποιον θέλει. Μπορεί να τα δει αν είναι αλήθεια ή ψέματα. Αυτή η εταιρεία, λοιπόν, ελέγχεται από κάποια Ελένη Τάκου. Η κ. Ελένη Τάκου αυτή συνεργάζεται με άλλες τριάντα τρεις μη κυβερνητικές οργανώσεις. Και αυτές οι ομάδες είναι η «ΑΡΣΙΣ», η Ομάδα Δικηγόρων για τα Δικαιώματα των Προσφύγων και Μεταναστών και η «ΠΡΑΞΙΣ», που τη γνωρίσαμε από τα φυλλάδια με τους συνεργάτες που μοίραζαν οι Τούρκοι λαθρέμποροι στους ανθρώπους που διακινούσαν εδώ πέρα. Είναι αυτοί που βγαίνουν και τολμούν να μιλάνε για τη Χρυσή Αυγή. Σύμφωνα με στοιχεία παίρνουν λεφτά από τον Τζορτζ Σόρος κι όμως δεν έχει κινηθεί κανείς ούτε από την ελληνική δικαιοσύνη ούτε φυσικά από το ελληνικό κράτος για να δει τι γίνεται σε αυτήν την περίπτωση. Επίσης, είδαμε από τον Τζορτζ Σόρος να οργανώνει μέσω του Ινστιτούτου Ανοιχτής Κοινωνίας για την Ευρώπη εναντίον επισκέψεως και συγκεντρώσεως που έκανε η Χρυσή Αυγή πέρσι, πριν από περίπου έναν χρόνο, στο πολύπαθο νησί της Λέσβου για τα προβλήματα που αντιμετωπίζει με τους λαθρομετανάστες. Εμείς τα λέγαμε από τότε. Τα λέγαμε και πολύ πιο πριν βέβαια. Και είχαμε πάει στο νησί για να δούμε τους ανθρώπους και να συζητήσουμε. Κατά καιρούς έχουμε κάνει ερωτήσεις μέσα στο ελληνικό Κοινοβούλιο για το πώς επιτρέπονται οι αντισυγκεντρώσεις και ειδικά σε ένα νόμιμο πολιτικό κόμμα, στο τρίτο πολιτικό κόμμα, που όταν πάει να κάνει μια συγκέντρωση κάπου, δέχεται αντισυγκεντρώσεις. Μα, να οι απαντήσεις. Οι απαντήσεις είναι εδώ. Τις αντισυγκεντρώσεις τις οργανώνει ο Τζορτζ Σόρος με τους παρακρατικούς αλήτες που είναι εδώ στην Ελλάδα μαζί, οι αντιεξουσιαστές μαζί με τον εξουσιαστή Σόρος, μαζί με την Κυβέρνηση. Όλοι αυτοί εναντίον. Σε ποιον; Στη Χρυσή Αυγή. Γιατί; Γιατί εναντιωνόμαστε στη νέα τάξη πραγμάτων, εναντιωνόμαστε και σε μια εποχή πολτοποίησης και παγκοσμιοποίησης, συνεχίζουμε να φωνάζουμε για πατρίδες, για ιδεολογίες, για θρησκείες. Αυτό είναι κάτι που σας πειράζει πάρα πολύ. Βλέπουμε, λοιπόν, την αντισυγκέντρωση με το Αντιρατσιστικό Παρατηρητήριο του Πανεπιστημίου Αιγαίου, το οποίο πήρε χρήματα, όπως λέγεται εδώ, από τον Τζορτζ Σόρος για να μας κάνει αντισυγκέντρωση πέρυσι στις 17 Οκτωβρίου στη Μυτιλήνη. Το καταθέτω για τα Πρακτικά. [[Στο σημείο αυτό ο Βουλευτής κ. Ιωάννης Λαγός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Επίσης, βλέπουμε τον ίδιο τον Τζορτζ Σόρος να συνεχίζει με αφορμή τις διώξεις που υπέστησαν όλοι οι Βουλευτές και ο Αρχηγός της Χρυσής Αυγής. Στην έκθεση αυτή είναι και η δήλωση που είχε κάνει ο τότε Υπουργός Δικαιοσύνης κ. Ρουπακιώτης, που έλεγε ότι αμερικανο - σιωνιστικές οργανώσεις έρχονται στην Ελλάδα - ήταν πριν τις διώξεις της Χρυσής Αυγής - και ασκούν πιέσεις για τη Χρυσή Αυγή, προκειμένου να φυλακιστούν τα στελέχη της και ο Αρχηγός της και να σταματήσει η δράση της. Αυτά είναι εδώ πέρα και φυσικά στο ελληνικό Κοινοβούλιο δεν ακούγεται κιχ και φυσικά στους μεγαλοκαναλάρχες, που θέλετε να κυνηγήσετε εσείς, δεν ακούστηκε κιχ, ακόμα και σ' αυτούς. Γιατί; Γιατί δεν είστε εχθροί τους ούτε εχθροί των μεγάλων συμφερόντων ούτε των μεγαλοκαναλαρχών. Είστε εχθροί της πατρίδας μας. Είστε εχθροί σε οτιδήποτε λέγεται εθνικό αυτήν την στιγμή στην Ελλάδα. Αναφέρονται, λοιπόν, μέσα σ' αυτά που λέει ο Τζορτζ Σόρος τα εξής: «Κοιτώντας τις τελευταίες εξελίξεις στην Ελλάδα - τη φυλάκιση της ηγεσίας της Χρυσής Αυγής - δεν θα ήταν υπερβολικό να πούμε ότι η Ευρωπαϊκή Ένωση δεν είναι κατάλληλα εξοπλισμένη για να υπερασπιστεί τη φιλελεύθερη δημοκρατία. Η ενεργοποίηση της ιδέας της «μαχητικής δημοκρατίας» κάθε άλλο παρά απλή είναι. Απαιτεί καθαρές γραμμές, σχετικά με το πώς, πότε και ποιος θα πρέπει να αποφασίζει αν οι πολιτικοί παίκτες θα έπρεπε να απαγορευθούν». Αυτά λέει ο Τζορτζ Σόρος εδώ πέρα μέσα στα έγγραφα αυτά που πιθανόν κανείς να μην έχει διαβάσει και, φυσικά, εσείς και η προηγούμενη κυβέρνηση του Σαμαρά με τον Δένδια και με τον Μπάμπη τον Αθανασίου έκαναν αυτά που τους έλεγε ο Τζορτζ Σόρος, όπως φυσικά κάνετε κι εσείς αυτήν τη στιγμή κι ας έχετε ιδεολογικές διαφορές με τη Νέα Δημοκρατία, γιατί είστε μεγάλοι εχθροί. Βέβαια, τα μνημόνια τα ψηφίζετε μαζί. Στα άλλα διαφέρετε. Συνεχίζει, λοιπόν, ο Τζορτζ Σόρος λέγοντας: «Στις ευρωεκλογές του 2014, δυστυχώς, η Χρυσή Αυγή πήγε καλά και πήρε μεγάλα ποσοστά. Σε τι οφείλεται…», λέει, «…το γεγονός αυτό;» Και εξηγεί πιο κάτω: «Απέτυχε το διπλό ανάχωμα, που αποτελούσαν ΑΝΕΛ και ΛΑΟΣ. Η οικονομική κατάσταση δεν βελτιώθηκε, αλλά αντιθέτως χειροτέρεψε». Αυτά είναι τα πιο ήσυχα σημεία. Ακούστε και τα παρακάτω: «Παρά τις προσπάθειες της Νέας Δημοκρατίας και του ΣΥΡΙΖΑ να κουκουλώσουν το ζήτημα, το βίντεο Μπαλτάκου αποκάλυψε στον κόσμο ότι η Χρυσή Αυγή υφίσταται πολιτικές διώξεις». Κύριε Υπουργέ, εδώ που δεν μας απαντάτε γιατί είμαστε εμείς εγκληματική οργάνωση. Επίσης, μέσα συνεχίζει και λέει: «Το γεγονός ότι τότε οι αναρχικοί δεν ήταν τόσο ενεργοί». Δεν ήταν τόσο ενεργοί οι αναρχικοί τότε. Το παρακράτος δεν ήταν τόσο ενεργό. Είχε σκοτώσει μόνο δύο αθώους Έλληνες Χρυσαυγίτες, τον Γιώργο τον Φουντούλη και τον Μανώλη τον Καπελώνη και είχε τραυματίσει βαρύτατα τον Αλέξανδρο τον Γέροντα μόνο και μόνο γιατί ήταν Έλληνες εθνικιστές και Έλληνες Χρυσαυγίτες. Αυτά, λοιπόν, και πάρα πολλά ακόμα γράφονται μέσα στα έγγραφα του Τζορτζ Σόρος. Το καταθέτω για τα Πρακτικά. [[Στο σημείο αυτό Βουλευτής κ. Ιωάννης Λαγός καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτά πρέπει να ακουστούν και καθώς ως Χρυσή Αυγή δεν έχουμε καμμιά δυνατότητα να τα πούμε πουθενά αλλού, τα λέμε από το Βήμα της Βουλής και πάλι καλά που μας αφήνετε και τα λέμε, γιατί μέχρι πριν από λίγο καιρό μας κλείνατε μικρόφωνα, κάνατε άλλα πράγματα. Θα τα δούμε και στην πορεία κιόλας αυτά. Ερχόμαστε, λοιπόν, να συζητήσουμε και να πούμε για το αν είμαστε εμείς εγκληματική οργάνωση, όταν εδώ διαβάσαμε αυτά που διαβάσαμε, όταν υπάρχει το βίντεο Μπαλτάκου πέραν του ηχητικού, όταν ένας ιδιοκτήτης ραδιοφωνικού σταθμού και εφημερίδας «ΤΑ ΠΑΡΑΠΟΛΙΤΙΚΑ» εμφανίστηκε χθες εδώ, μέσα στη Βουλή, και είπε ότι ο τότε Πρωθυπουργός της Ελλάδος, ο Σαμαράς, τον έπαιρνε τηλέφωνο και τον απειλούσε να κατεβάσει το ηχητικό που υπήρχε, που έλεγε ότι «πρέπει να βάλει στη φυλακή και τους άλλους τους Βουλευτές της Χρυσής Αυγής και πρέπει να τους τελειώσουμε» στον ψηλό τον παναθηναϊκάκια, τον Ντογιάκο. Τα ξέρουμε όλοι αυτά. Όταν όλα αυτά αποσιωπώνται, θέλετε να μας μιλήσετε εσείς για δημοκρατία και για δικαιώματα σε εμάς, που έχουμε υποστεί όλα αυτά για την ιδεολογία μας, χωρίς να έχουμε κάνει το παραμικρό; Αυτά, λοιπόν, σας πειράζουν. Επίσης, ξεχνάμε όλοι ότι πριν από ένα - ενάμιση μήνα στο δικαστήριο της Χρυσής Αυγής βγήκε αυτόπτης μάρτυρας, μάρτυρας στον οποίον μπροστά του είχε γίνει, δυστυχώς, η δολοφονία του Φύσσα και έλεγε ότι είχε πάει την επόμενη ημέρα ο τότε Υπουργός Δημοσίας Τάξεως, ο Δένδιας, και του ζήτησε τις κασέτες από τις κάμερες που είχε. Και οι κασέτες από αυτές τις κάμερες έχουν χαθεί, δεν υπάρχουν! Θα μας μιλήσετε όλοι εσείς για δικαιοσύνη, για δημοκρατία και για αντικειμενικότητα των πραγμάτων. Αυτά είναι τα πράγματα. Όποτε θα σας μιλάμε, δυστυχώς, θα σκύβετε το κεφάλι εσείς, γιατί δεν έχετε να μας πείτε τίποτα, γιατί ό,τι λέμε είναι εδώ με στοιχεία και τεκμηριωμένα. Τελειώνοντας, θα ήθελα να κάνω και μία αναφορά σε κάτι, το οποίο έγινε πριν από πέντε - έξι ημέρες και, φυσικά, θάφτηκε και αυτό. Το διαβάσαμε στην εφημερίδα «ΕΛΕΥΘΕΡΗ ΩΡΑ» και σύμφωνα με συγκεκριμένες πληροφορίες και με ερώτηση που έγινε, υπάρχει ένα κλιμάκιο δεκατριμελές, το οποίο υπήρχε στην Ελλάδα. Υπάρχει ακόμα και εργάζεται για την εταιρεία «COMVERSE TECHNOLOGY», που είναι μια θυγατρική εταιρεία της εταιρείας «EFRAT». Μέσα σε αυτούς υπήρχαν αποδεδειγμένα τρεις οι οποίοι ήταν πράκτορες. Τα ονόματα αυτών των πρακτόρων, που εκδιώχθησαν από την Ελλάδα αμέσως μόλις έγιναν γνωστά τα ονόματά τους, είναι τα εξής: Είναι η κ. Σεμέλ Ταλ, ο κ. Ραμί Σιμαντόφ και ο κ. Έντρι Μπαρούχ. Τα ονόματα και αυτά τα στοιχεία δόθηκαν. Άκρα του τάφου σιωπή! Αυτοί οι άνθρωποι εξαφανίστηκαν, γύρισαν στην πατρίδα τους. Επίσης, αυτοί οι συγκεκριμένοι έχουν ανάμειξη σε πολλά περιστατικά βίαιης συμπεριφοράς απέναντι σε Βουλευτές και σε στελέχη της Χρυσής Αυγής, σε εμπρησμούς αυτοκινήτων, σε οικίες Βουλευτών και στελεχών της Χρυσής Αυγής, γεγονότα που δεν μαθαίνει ποτέ κανείς.
Ολοκληρώστε, κύριε συνάδελφε.
Τελειώνω, κύριε Πρόεδρε, συγγνώμη, σε μισό λεπτό. Διότι όλοι εσείς εδώ πέρα, η κλίκα, θέλετε να τα αποσιωπήσετε, γιατί ξέρετε ότι είμαστε ολοκάθαροι και ξέρετε ότι οποιαδήποτε ώρα και στιγμή μπορούμε να αναμετρηθούμε με όλους εσάς ιδεολογικά και να δούμε ποιος είναι καθαρός και ποιος εξυπηρετεί συμφέροντα. Εμείς, λοιπόν, σας είπαμε αυτά τα λίγα τώρα. Επαναλαμβάνω ότι πρέπει όποιος έχει την παραμικρή αμφιβολία ότι μπορεί και να μην ισχύουν τα στοιχεία να μπει να διαβάσει τα έγγραφα του Σόρος - κανείς δεν έδειξε ιδιαίτερο ενδιαφέρον - τα οποία λένε ότι όλοι είστε συνέταιροι εναντίον της Χρυσής Αυγής. Εμείς θα συνεχίσουμε, θα είμαστε εδώ. Και θέλω να πω και κάτι τελευταίο για δέκα δευτερόλεπτα: Μέχρι πριν από έξι, επτά μήνες μας έδειχναν όλα τα κανάλια σκηνές από Έλληνες αλληλέγγυους, οι οποίοι πήγαιναν να προσφέρουν ένα πιάτο φαγητό στους διάφορους λαθρομετανάστες που έχουν έρθει. Πήγαιναν στη Μυτιλήνη, στη Χίο, στα νησιά, στην Ειδομένη. Τους τελευταίους πέντε μήνες εξαφανίστηκαν αυτά τα πλάνα, γιατί - ξέρετε - οι Έλληνες δεν άντεξαν άλλο τους «κατσαπλιάδες» λαθρομετανάστες που ήρθαν, οι οποίοι τους ληστεύουν, μπαίνουν μέσα στις περιουσίες τους, και αντιδρούν. Την αντίδραση των Ελλήνων δεν θέλετε να τη δείξετε! Εμείς, όμως, θα είμαστε εδώ πέρα και θα αναδεικνύουμε συνεχώς αυτά τα θέματα.
Κύριε συνάδελφε, παρακαλώ, θέλω να κάνω μια παρατήρηση και θέλω να τη λάβετε σοβαρά υπ' όψιν σας και εσείς και οι άλλοι συνάδελφοι. Τις περισσότερες φορές γίνονται παρεκκλίσεις από το υπό συζήτηση θέμα στις ομιλίες. Υπάρχει, όμως, ένα θέμα. Εάν ολόκληρη η δεκαπεντάλεπτη ομιλία ενός συναδέλφου δεν αναφέρεται καθόλου στο υπό συζήτηση νομοσχέδιο, υπάρχει ένα ζήτημα. Σας το λέω με όλο τον σεβασμό. Δεν σας διέκοψα. Ο Κανονισμός με το άρθρο 66 μου δίνει τη δυνατότητα να κάνω διακοπή. Δεν την έκανα. Όμως, πρέπει να υπάρχει στοιχειώδης σεβασμός απέναντι στο υπό συζήτηση θέμα. Δεν κάνατε την παραμικρή αναφορά! Με συγχωρείτε πάρα πολύ, αλλά το λέω με μια διάθεση κοινοβουλευτικής συνεννόησης. Ευχαριστώ.
Θα μου επιτρέψετε μια απάντηση είκοσι δευτερολέπτων, κύριε Πρόεδρε. Θα γινόταν αυτό που λέτε - και έχετε δίκιο εσείς από την πλευρά σας - εάν μας δινόταν η παραμικρή ευκαιρία και δυνατότητα να εκφράσουμε τις απόψεις μας από τα μέσα μαζικής ενημέρωσης, από τα οποία είμαστε αποκλεισμένοι, από τη δημόσια τηλεόραση και αν…
Εντάξει, κύριε συνάδελφε, τώρα, το υπό συζήτηση θέμα τι φταίει για αυτό;
Δεν έχουμε άλλο Βήμα, κύριε Πρόεδρε και μην ξεχνάτε ότι αυτή τη στιγμή εσείς είστε στη θέση του Προέδρου, έχοντας πάρει - όχι εσείς προσωπικά - τη θέση της τρίτης κοινοβουλευτικής δύναμης με τρόπους πραγματικά γκανγκστερικούς - και δεν αναφέρομαι σε εσάς.
Κύριε συνάδελφε, η Βουλή ψηφίζει, αποφασίζει, δεν είναι κανάλι. Η Βουλή συζητάει θέματα. Μπορούμε να συζητήσουμε αυτό που λέτε άλλη ώρα και για άλλους λόγους. Η Βουλή σήμερα συζητάει το νομοσχέδιο για το συγκεκριμένο ζήτημα και έκανα μια παρατήρηση, την οποία ελπίζω να καταλάβατε. Ο συνάδελφος κ. Δημήτριος Κρεμαστινός έχει τον λόγο για επτά λεπτά.
Κύριε Πρόεδρε, επειδή αναφερθήκατε στις επί του θέματος ομιλίες των Βουλευτών, εγώ θα μιλήσω, φυσικά, επί του θέματος. Το πραγματικό παθητικό κάπνισμα έχει, όπως ξέρετε, απαγορευθεί μετά από σειρά τεκμηριωμένων μελετών που απέδειξαν ότι είναι εξίσου επιβλαβές - αν όχι χειρότερο - από το πραγματικό κάπνισμα, το μη παθητικό. Για ποιο λόγο; Διότι αυτός που καπνίζει παθητικά είναι ο ίδιος που καπνίζει και ενεργητικά και ο ίδιος εισπνέει και τον καπνό που ο ίδιος καπνίζει. Και όχι μόνο αυτό, αλλά, φυσικά, κάνει κακό και στον διπλανό του. Άρα, λοιπόν, είναι πολύ κακό το παθητικό κάπνισμα, όπως, φυσικά και το ενεργητικό. Τρεις είναι οι τρόποι για να σταματήσει ο καπνιστής: Ο ένας είναι να χρησιμοποιήσει βαρενικλίνη, ο δεύτερος είναι να χρησιμοποιήσει τα αυτοκόλλητα της νικοτίνης, να κάνει δηλαδή απογαλάκτιση από τη νικοτίνη και ο τρίτος είναι να χρησιμοποιήσει το ηλεκτρονικό τσιγάρο. Άκουσα την αγωνία της κ. Κεραμέως στην ομιλία της, που έλεγε ότι έψαχνε να βρει χώρο στη Βουλή για να δει τι θα κάνει, γιατί ήταν έγκυος και δεν μπορούσε να καπνίζει παθητικά - αυτό που υπάρχει σήμερα στη Βουλή. Και όταν ο Ανδρέας Ψυχάρης, όταν ήταν Βουλευτής, ζήτησε με επιστολή από τον τότε Πρόεδρο - τότε ήταν Πρόεδρος της Βουλής ο κ. Μεϊμαράκης - να εφαρμοστεί ο νόμος που ψήφισε η Βουλή στην ίδια τη Βουλή, συνυπέγραψα και εγώ ο ίδιος και ογδόντα ένας Βουλευτές. Έξω δεν εφαρμόζεται. Εάν πάτε στο «Αττικό», κύριε Υπουργέ, έχει μια μεγάλη αφίσα που λέει ότι «Η Ελλάδα σταμάτησε το κάπνισμα την 1η Ιουλίου του 2009». Την έκανε τότε ο κ. Αβραμόπουλος. Το μόνο που έγινε, είναι ότι έχει σβήσει η αφίσα από τον ήλιο, αλλά αν προχωρήσετε μέχρι να πάτε στη μονάδα εντατικής θα δείτε εκατοντάδες αποτσίγαρα και κανείς δεν ενδιαφέρεται να εφαρμόσει τον νόμο.
Γιατί, θα εφαρμοστεί τώρα;
Το ζητούμενο, λοιπόν, δεν είναι - το είπατε και το πρωί στον Υπουργό - ο εφησυχασμός, είναι η κινητοποίηση. Οι εντεταλμένοι, δηλαδή, υπάλληλοι ελεγκτές του Υπουργείου Υγείας πρέπει να βγουν έξω και να κοιτάξουν να κάνουν εφαρμογή του συγκεκριμένου νόμου. Και όχι μόνον να κάνουν την εφαρμογή, αλλά να αναφέρουν και τα αποτελέσματα. Ένας άλλος συνάδελφος είπε ότι στην Τουρκία ούτε στη θάλασσα δεν πετούν αποτσίγαρα. Εντάξει, η Τουρκία έχει ένα άλλο καθεστώς. Εμείς είμαστε μία δημοκρατική χώρα. Δεν τίθεται θέμα. Όμως, να μην φτάσουμε στο ακριβώς αντίθετο αποτέλεσμα, γιατί εμείς τώρα πάμε στο ακριβώς αντίθετο αποτέλεσμα σε σχέση με αυτά που συζητάμε για τους άλλους. Άρα τα πράγματα είναι πάρα πολύ σοβαρά. Το ηλεκτρονικό τσιγάρο, όπως είπα, είναι ένας τρόπος διακοπής του καπνίσματος. Δεν είναι σωστό να συγκρίνεται με το κάπνισμα. Αυτό είναι λάθος. Το να λέμε, δηλαδή, «τι είναι προτιμότερο, να καπνίζεις ηλεκτρονικό ή κανονικό τσιγάρο;». Δεν είναι αυτό το ερώτημα. Το θέμα είναι ότι το ηλεκτρονικό τσιγάρο είναι ένα μέσο για να σταματήσεις το κάπνισμα, «the way to stop smoking» που λένε οι Αγγλοσάξονες. Αυτός είναι ο δρόμος για να σταματήσεις το κάπνισμα και δεν πρέπει να το συγκρίνεις με το κάπνισμα.
Σε ποια συνέδρια έχει ακουστεί αυτό;
Μη με διακόπτετε. Ευχαρίστως να κάνουμε τη συζήτηση αυτή όση ώρα θέλετε…
Σε ποια επιστημονικά συνέδρια έχει ακουστεί αυτό;
Όχι επιστημονικά, επιστημονικότατα! «The way to stop smoking», ο δρόμος για να διακόψεις το κάπνισμα είναι συγκεκριμένος. Αν δεν θέλετε αυτόν, θα ακολουθήσετε τους άλλους δύο. Ποιο είναι όμως το λάθος; Το λάθος είναι να αρχίζει ο νέος, που είναι παρθένος από κάπνισμα, να καπνίζει ηλεκτρονικό τσιγάρο. Γιατί είναι λάθος; Γιατί αυτός θα οδηγηθεί σιγά σιγά στο πραγματικό κάπνισμα, γιατί κάνει επαφή με την νικοτίνη. Ποια είναι η φιλοσοφία του ηλεκτρονικού τσιγάρου; Ελαττώνει τη δόση της νικοτίνης, κάνει δηλαδή ένα είδος weaning, ένα είδος απογαλακτισμού από τη νικοτίνη. Αυτό κάνει στην ουσία, διότι ελαττώνει τη δόση μέχρι εξαφανίσεως. Η αποτελεσματικότητά του είναι κατά κάποιον τρόπο τεκμηριωμένη. Εκείνο που δεν είναι τεκμηριωμένο είναι η βλαπτικότητά του. Αυτό δεν είναι τεκμηριωμένο. Όμως, έρχεται το FDA και λέει ότι στην Αμερική - που είναι αυστηρότατοι οι νόμοι - δεν το απαγορεύει μέχρις ότου συγκροτηθούν πολυκεντρικές μελέτες. Η αμερικανική νομοθεσία δεν το απαγορεύει, παρ' ότι τα συμφέροντα δεν είναι αμερικανικά. Είναι και ευρωπαϊκά. Πρέπει δε να ξέρετε ότι μεγάλες εταιρείες, των οποίων δεν θέλω τώρα να αναφέρω τις επωνυμίες αυτήν τη στιγμή, επειδή έχει πέσει η κατανάλωση του τσιγάρου, φτιάχνουν όχι το ηλεκτρονικό τσιγάρο, αλλά ένα παρόμοιο που δεν είναι vaporing action, όπως το λένε, δηλαδή δεν είναι με ατμό, αλλά είναι ένα τσιγάρο που καίγεται χωρίς να έχει μέσα τις καρκινογόνες ουσίες, όπως η πίσσα κ.λπ.. Εκεί βρίσκεται το θέμα. Εγώ προσωπικά δεν έχω καμμία αντίρρηση και να απαγορευτεί και οπουδήποτε να απαγορευτεί. Εκείνο, όμως, που με ενδιαφέρει είναι γιατί να τρέχουμε πρώτοι. Ας περιμένουμε. Και μετά να το απαγορεύσουμε και όχι μόνο το παθητικό αλλά και το ενεργητικό. Όμως, το πονηρό είναι το εξής: Αυτός ο οποίος κατά κάποιον τρόπο είναι καπνιστής και ξέρει ότι όταν πάει στο μπαρ όπου απαγορεύεται και το ένα κάπνισμα και το άλλο, γιατί να συνεχίσει τη θεραπεία, επαναλαμβάνω, της διακοπής του καπνίσματος; Θα μου πείτε, να κάνει διακοπή με βαρενικλίνη. Σωστό. Να κάνει διακοπή με απογαλακτισμό της νικοτίνης. Δεν έχουν παρενέργειες και η βαρενικλίνη και η νικοτίνη; Διαβάστε τα προσπέκτους. Έχουν σοβαρότατες παρενέργειες και τα δύο. Όλα έχουν παρενέργειες. Η διαφορά ποια είναι; Η διαφορά είναι ότι πρέπει να γίνουν πολυκεντρικές μελέτες και πρέπει να υπάρξουν αποτελέσματα. Μόλις γίνει η πρώτη, η δεύτερη - το πολύ - πολυκεντρική μελέτη, που θα λέει οτιδήποτε, θα πρέπει να γίνει σεβαστό από όλους. Αυτή είναι και η προσωπική μου θέση και η θέση, αν θέλετε, πολλών και η θέση του FDA. Γιατί τα λέω όλα αυτά; Γιατί υπάρχει η υποβόσκουσα αντίληψη ότι όποιος μιλάει, μιλάει για τα συμφέροντα κάποιου άλλου. Εγώ προσωπικά - το γνωρίζετε - δεν έχω κανένα συμφέρον με καμμία εταιρεία. Ουδέποτε έχει επιχορηγηθεί πρόγραμμά μου επιστημονικό από αυτές τις εταιρείες και κατά συνέπεια είμαι ελεύθερος να μιλώ. Το ξέρουν όλοι και μιλώ πραγματικά συνειδησιακά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου]] Τελειώνω, κύριε Πρόεδρε. Τι θα πρότεινα εγώ; Το απλούστατο. Αυτή τη στιγμή όπως υπάρχουν για όλα όσα ανέφερα και για το ηλεκτρονικό τσιγάρο παρενέργειες, έτσι υπάρχουν και για τα κινητά τηλέφωνα. Τι λένε όλοι; Περιμένουμε πολυκεντρικές μελέτες για να απαγορεύσουν το κινητό τηλέφωνο. Δεν υπάρχει όμως καμμία μεγάλη πολυκεντρική μελέτη για το κινητό, την οποία να διαβάσουν όλοι. Υπάρχουν μικρομελέτες. Γιατί άλλη πολιτική στο ένα και άλλη στο άλλο; Μακριά από τις εταιρείες και τις μεν και τις δε, διότι όλοι έχουν συμφέροντα. Άλλωστε, σας είπα ότι οι εταιρείες καπνού - τουλάχιστον οι δύο μεγάλες - ετοιμάζουν το δικό τους τσιγάρο που δεν θα είναι το τσιγάρο που κυκλοφορούν για το κάπνισμα. Η πρότασή μου, λοιπόν, είναι να απαγορευθεί στους νέους, στους μη καπνιστές. Πηγαίνει ο νέος στο μπαρ και του λένε «απαγορεύονται τα αλκοολούχα, το λέει ο νόμος». Κακώς τους δίνει καμμιά φορά ο μπάρμαν. Έτσι πρέπει να λέει στον κάτω των δεκαοκτώ ή των δεκαεπτά «εσύ δεν μπορείς να καπνίσεις στο μπαρ». Αυτό ναι, να γίνει, διότι αυτό είναι επικίνδυνο. Αντί να λέμε τον δρόμο για να σταματήσουν το κάπνισμα, στους νέους είναι ο δρόμος για να αρχίσουν το κάπνισμα. Είναι ακριβώς το αντίθετο. Σε αυτό νομίζω ότι πρέπει να επικεντρωθούμε και αυτή πρέπει να είναι, κατά τη γνώμη μου, η τακτική που πρέπει να ακολουθήσει η χώρα. Ευχαριστώ, κύριε Πρόεδρε.
Ευχαριστώ, κύριε συνάδελφε. Τον λόγο έχει ο κ. Παπαδόπουλος Αθανάσιος από το ΣΥΡΙΖΑ, για επτά λεπτά.
Πολύ χρήσιμη η συζήτηση και στις συνεδριάσεις της Επιτροπής Κοινωνικών Υποθέσεων και στην Ολομέλεια. Νομίζω ότι η προσαρμογή της ελληνικής νομοθεσίας στις οδηγίες του Ευρωπαϊκού Κοινοβουλίου για τα καπνικά προϊόντα είναι ένα αναγκαίο καθήκον. Όμως, το πιο σοβαρό ζήτημα για το ελληνικό Κοινοβούλιο, είναι η εφαρμογή των κανόνων που θεσμοθετούμε, ειδικά όταν έχουν σχέση με το κάπνισμα και το κόστος, κυρίως το κόστος, κύριε Λαμπρούλη, ένα εφιαλτικό κοινωνικό κόστος που έχει και οικονομικές συνέπειες αλλά είναι κυρίως κόστος για τη δημόσια υγεία. Θα διαφωνήσω με τον συνάδελφο κ. Γιακουμάτο, ο οποίος στη συνεδρίαση της Επιτροπής Κοινωνικών Υποθέσεων είπε ότι το κάπνισμα είναι ασθένεια και πρέπει να αντιμετωπίζουμε τους καπνιστές ως άρρωστους. Το κάπνισμα νικοτίνης, σύμφωνα με όλες τις επιστημονικές τεκμηριώσεις, είναι ένας επικίνδυνος εθισμός και για τους καπνιστές αλλά και για τον περίγυρό τους, όπως πολύ σωστά έγιναν επισημάνσεις και από την κ. Τζούφη και από άλλους για τις συνέπειες του παθητικού καπνίσματος που είναι πολύ θλιβερές. Τι γίνεται, όμως, με τους εθισμούς, με τους κανόνες και τους νόμους στην Ελλάδα; Είναι γνωστό ότι η αντικαπνιστική εκστρατεία δεν εφαρμόζεται με όλες τις προδιαγραφές της. Η αντικαπνιστική νομοθεσία ελάχιστα τηρείται. Τι κάνουμε, λοιπόν; Όλα αυτά τα συζητάμε εδώ. Επεκτείνουμε τις απαγορευτικές διατάξεις και για τα νέα καπνικά προϊόντα. Άκουσα με προσοχή και τις προηγούμενες αιτιάσεις για το ηλεκτρονικό κάπνισμα. Πραγματικά, πρέπει να γίνει η τεκμηρίωση του διαλόγου σε επιστημονικό επίπεδο για τις συνέπειες. Όμως, το ζήτημα το οποίο κυρίως πρέπει να αφορά τη μετά τις σημερινές αποφάσεις συμπεριφορά του Κοινοβουλίου είναι τι κάνουμε με το πρόβλημα της εφαρμογής των μέτρων που παίρνουμε, της νομοθεσίας. Επαφίεται στον πατριωτισμό των εθισμένων, ακόμη και όταν είναι μαθητές; Τα Υπουργεία Δικαιοσύνης και Προστασίας του Πολίτη τι ακριβώς μέτρα παίρνουν; Οι δήμοι τι ακριβώς μέτρα παίρνουν; Η Δημοτική Αστυνομία τι ακριβώς κάνει; Εμείς οι Βουλευτές - και σε αυτό θα ήθελα να σταθώ ιδιαίτερα - τι στάση κρατάμε μέσα στο ελληνικό Κοινοβούλιο; Είναι γνωστό ότι διαπαιδαγωγούμε με τη στάση μας και ότι γινόμαστε ένας κύριος φορέας αγωγής για όλους, ειδικά για τα νέα παιδιά. Και η συμπεριφορά του Κοινοβουλίου είναι πάρα πολύ σημαντική με τα μηνύματα που στέλνει. Και η συμπεριφορά ειδικά των γιατρών Βουλευτών και των γιατρών συνολικά, οι οποίοι ξέρουν όλες τις παρενέργειες, είναι μια πολύ σημαντική παράμετρος. Νομίζω, λοιπόν, ότι σύντομα πρέπει να ελέγχουμε τα αποτελέσματα της εφαρμογής της νομοθεσίας, της εφαρμογής των κανόνων και να το κάνουμε με κάθε τρόπο. Δεν μπορούμε να δηλώσουμε εμείς ότι είμαστε άρρωστοι, γιατί ο Βουλευτής δεν μπορεί να επικαλείται ότι είναι ασθενής και άρα, υπακούει στην ασθένειά του. Θεωρώ, λοιπόν, ότι σε αυτά τα ζητήματα πρέπει να υπάρχει αυστηρότητα των κανόνων στα νοσοκομεία και τον περίγυρό τους, τη Βουλή και τα Υπουργεία. Όμως, θέλω να επισημάνω ότι οι υπερβολές, σε κάθε περίπτωση, δεν ωφελούν. Ακούσαμε υπερβολές και στην Επιτροπή Κοινωνικών Υποθέσεων, σχετικά με απαγορευτικές ρυθμίσεις που πρέπει να γίνουν. Νομίζω ότι οφείλω να αναγνωρίσω το λάθος που κάναμε όσοι Βουλευτές του ΣΥΡΙΖΑ υπογράψαμε την τροπολογία για την προστασία των ανηλίκων από τον καπνό και τα αλκοολούχα ποτά, η οποία οδηγούσε στο συμπέρασμα ότι θέλαμε την απαγόρευση πώλησης σιγαρέτων και από τα ψιλικατζίδικα. Νομίζω ότι αυτό το συμπέρασμα ήταν λανθασμένο και πολύ σωστά η συνειδητοποίηση του ότι δεν αφορούσε την πρόθεσή μας κυρίως να απαγορευθεί στους χώρους διασκέδασης, στα μπουζουξίδικα, και τους χώρους ψυχαγωγίας, αλλά επεκτεινόταν και σε άλλα σημεία πώλησης, όπως τα ψιλικατζίδικα, επισημάνθηκε έγκαιρα, διορθώθηκε, αποσύρθηκε μετά από συνεννόηση με το Υπουργείο Υγείας και το Υπουργείο Ανάπτυξης. Νομίζω πως η συνέχιση μιας συμπεριφοράς κάποιων Βουλευτών που θέλουν, ενώ επικαλούνται τον αντιλαϊκισμό, να κάνουν μια λαϊκίστικη παρέμβαση σε αυτά τα ζητήματα, είναι εντελώς λαθεμένη. Συνεχίζεται από κάποιους μια δαιμονολογία εναντίον της τροπολογίας η οποία δεν είναι σωστό να γίνεται. Άκουγα εχθές τον κ. Κωνσταντινόπουλο σε ένα τηλεοπτικό μέσο να κάνει μια σκληρή κριτική για υποτιθέμενη συμπεριφορά αυτών των Βουλευτών διαπλοκής με συμφέροντα. Δηλαδή, τι θέλει να μας πει ο ποιητής; Για ποια συμφέροντα μιλάει; Με ποιους διαπλοκή; Νομίζω, λοιπόν, ότι αν αφεθεί αυτή η αβάστακτη ελαφρότητα, θα μπορούσαμε να είμαστε πιο κοντά στα συμπεράσματα που πρέπει να βγουν από την υλοποίηση αυτής της προσαρμογής. Εμείς να σας πούμε ότι διδασκόμαστε από τα λάθη μας. Θα είμαστε πιο προσεκτικοί ειδικά σε αυτή την περίοδο, κατά την οποία τολμάμε να κάνουμε σημαντικές αλλαγές, ειδικά στα ζητήματα της υγείας. Έγιναν ορισμένες επισημάνσεις για το τι κάνουμε ώστε με κάθε τρόπο να καλυφθούν τα κενά που υπάρχουν στη στελέχωση των νοσοκομείων, των κέντρων υγείας και των μονάδων ΠΕΔΥ. Έχουμε έξι χρόνια μνημονιακών απαγορεύσεων που δεν επέτρεψαν ακόμη και να αναπληρώνουμε τους συνταξιούχους που έφευγαν. Πώς να πούμε, λοιπόν, κύριε Μπαργιώτα, ότι το να κρατάμε τους επικουρικούς γιατρούς αποτελεί μια υπερβολή, όταν είναι γνωστό ότι τα κενά ειδικά στα νομαρχιακά νοσοκομεία, στα περιφερειακά νοσοκομεία, στα νησιά, στις δυσπρόσιτες περιοχές είναι εκρηκτικά; Παρά τις προσπάθειες που γίνονται να κάνουμε μόνιμες προσλήψεις - και γίνεται μεγάλη προσπάθεια μόνιμων προσλήψεων - χρειαζόμαστε ακόμη την προσφορά των επικουρικών γιατρών. Είναι πολύ λανθασμένο να κρατούμε μια τέτοια συμπεριφορά απέναντι σε μια παρέμβαση η οποία είναι εντελώς αναγκαία. Γι' αυτόν τον λόγο έγινε και κάποια ρύθμιση με τροπολογία, η οποία είναι αναγκαίο να εφαρμοστεί από την απόφαση της Βουλής. Θέλω να κλείσω με το γεγονός ότι αυτή την περίοδο στη χώρα μας συντελούνται πάρα πολύ σημαντικά ζητήματα. Θεωρώ ότι η προσφορά όλων μας στις μεγάλες μεταρρυθμίσεις που πρέπει να κάνουμε θα είναι πάρα πολύ χρήσιμη. Θα είναι πάρα πολύ σωστό και σοβαρό στη συνταγματική Αναθεώρηση να συμφωνήσουμε, αν είναι δυνατόν, όλοι ότι το δικαίωμα στην ελεύθερη, ισότιμη, δωρεάν πρόσβαση στο Εθνικό Σύστημα Υγείας πρέπει να καθιερωθεί και με αυτό το ζήτημα θέλω να κλείσω. Ευχαριστώ πολύ.
Ευχαριστούμε, κύριε συνάδελφε. Ο Κοινοβουλευτικός Εκπρόσωπος της Ένωσης Κεντρώων, ο συνάδελφος κ. Αριστείδης Φωκάς, έχει τον λόγο για δώδεκα λεπτά.
Κύριε Πρόεδρε, κυρίες και κύριοι συνάδελφοι, είναι σαφές και από τις τοποθετήσεις που προηγήθηκαν πως στην Ελλάδα δεν υστερούμε τόσο στην παραγωγή νόμων όσο στην εφαρμογή τους. Άρα, να καταστεί νόμος του κράτους η ευρωπαϊκή οδηγία 40/2014 είναι υποχρέωσή μας, πλην όμως θα αποκτήσει πραγματικό νόημα μόνο αν εφαρμοστεί και στην πράξη. Προφανώς, ισχύει ακόμα η απαγόρευση του καπνίσματος σε δημόσιους χώρους, νόμος ο οποίος υπάρχει εδώ και πολλά χρόνια, πλην όμως δεν εφαρμόζεται παρά σε ελάχιστες περιπτώσεις και η όποια εφαρμογή δεν αφορά στην πράξη την προστασία της υγείας των καπνιστών ή των μη καπνιστών, αλλά γίνεται για λόγους καθαρά εισπρακτικούς. Ασφαλώς, η αδυναμία και η απροθυμία εφαρμογής του νόμου στην Ελλάδα δεν είναι σημερινό φαινόμενο. Από το 2008, με την ψήφιση του αντικαπνιστικού νόμου, υπήρξαν εξαγγελίες από τον τότε Υπουργό Υγείας για τον σχεδιασμό και την υλοποίηση ενός ολοκληρωμένου σχεδίου δράσης για την πρόληψη και την καταπολέμηση του καπνίσματος. Τα αποτελέσματα, προφανώς, πενιχρά. Τον Οκτώβριο του 2013, κατά τη διάρκεια παρουσίασης έρευνας για το κάπνισμα στην Ελλάδα, ο τότε Υπουργός Υγείας ο κ. Άδωνις Γεωργιάδης, άφηνε ανοιχτό το ενδεχόμενο οι έλεγχοι για την τήρηση του αντικαπνιστικού νόμου να γίνονται ακόμη και από αστυνομικούς και όχι από τους δημοτικούς αστυνομικούς. Τον Μάρτιο του 2014, η ίδια η Εισαγγελέας του Αρείου Πάγου η κ. Ευτέρπη Κουτζαμάνη, παρενέβη και είχε ζητήσει την εφαρμογή της νομοθεσίας περί απαγόρευσης του καπνίσματος σε δημόσιους χώρους. Με έγγραφο που είχε στείλει τότε στους εισαγγελείς εφετών όλης της χώρας υπογράμμιζε πως το κάπνισμα απαγορεύεται πλήρως σε όλους τους δημόσιους και ιδιωτικούς χώρους που χρησιμοποιούνται για την παροχή εργασίας και σε όλα τα καταστήματα υγειονομικού ενδιαφέροντος. Την παρέμβαση της δικαιοσύνης είχε ζητήσει και η τότε Υφυπουργός Ζέττα Μακρή, η οποία μάλιστα δήλωνε αποφασισμένη για την εφαρμογή του νόμου που απαγορεύει το κάπνισμα. Ας σταματήσουμε, λοιπόν, να κρυβόμαστε πίσω από το δάχτυλό μας. Αποδεικνύεται στην πράξη πως με τιμωρητικές διατάξεις δεν καταπολεμάται η κακή νοοτροπία πολλών συμπατριωτών μας, ενώ και από την πλευρά τους πολλοί καταστηματάρχες - και δεν μπορώ να τους κατηγορήσω γι' αυτό - σε εποχές βαθιάς ύφεσης γνωρίζουν πως η εφαρμογή του νόμου θα σημάνει περαιτέρω συρρίκνωση της πελατείας τους, γιατί εύκολα τα λέμε εδώ στη Βουλή, αλλά ελάτε να πάμε μαζί σε ένα καφενείο που πληρώνει 24% ΦΠΑ και όλα τα χαράτσια που έχετε επινοήσει και να ζητήσουμε από τον ίδιο τον ιδιοκτήτη να βγάλει από το μαγαζί τον πελάτη που έχει αυτήν την κακή συνήθεια. Φαντάζομαι ότι αντιλαμβάνεστε την απάντηση που θα πάρουμε. Βλέπω να γεμίζουν τα καφέ της χώρας με την αφίσα του κυρίου Υπουργού, του κ. Πολάκη, να καπνίζει μέσα στο Υπουργείο! Ας μη γελιόμαστε, δεν αλλάζουν από τη μία μέρα στην άλλη οι κακές συνήθειες και νοοτροπίες που έχουμε εδώ και χρόνια. Σε κάθε περίπτωση, η όποια περαιτέρω αυστηροποίηση του κανονιστικού πλαισίου δεν σημαίνει πρακτικά τίποτα, αν δεν συντονιστούν όλες οι αρμόδιες υπηρεσίες στην κατεύθυνση της εφαρμογής του. Ας έχουμε την πολιτική γενναιότητα τουλάχιστον να παραδεχθούμε πως νομοθετούμε σήμερα, για να είμαστε τυπικά εντάξει απέναντι στην Ευρωπαϊκή Ένωση και γιατί οφείλουμε να ενσωματώσουμε την κοινοτική οδηγία. Τώρα, όσον αφορά το νομοσχέδιο, σαφώς πρέπει να μπει μία τάξη στη διαφήμιση και στην προώθηση και πώληση όλων των προϊόντων καπνού που μπαίνουν στην ελληνική αγορά. Είμαστε υποχρεωμένοι να πάρουμε όλα εκείνα τα μέτρα που θα συμβάλουν στη θωράκιση της δημόσιας υγείας και να δημιουργήσουμε ένα ισχυρό πλέγμα προστασίας, ιδιαίτερα για τους παθητικούς καπνιστές. Πρέπει να λάβουμε σοβαρά υπ' όψιν αυτό που ακούστηκε στην Επιτροπή Κοινωνικών Υποθέσεων κατά την ακρόαση των φορέων, πως το παθητικό κάπνισμα συνιστά δυνητικά παραβίαση των ανθρωπίνων δικαιωμάτων. Η χώρα μας, άλλωστε, από το 2013 είναι πρωτοπόρα σ' αυτόν τον τομέα με την εισήγηση που κατετέθη για την αναγνώριση της προστασίας από το παθητικό κάπνισμα ως ανθρώπινο δικαίωμα σε όλη την Ευρώπη. Θα συμφωνήσουμε, λοιπόν, απόλυτα με την αιτιολογική έκθεση, όσον αφορά στο παθητικό κάπνισμα, με τη θέση που διατυπώνεται πως καμμία ουσία δεν είναι αθώα. Συμφωνούμε ασφαλώς και με τα άρθρα 3, 4, 5, 6 και 7 και θεωρούμε δεδομένη τη θέσπιση συγκεκριμένου κανονιστικού πλαισίου που πρέπει να υπάρχει για την πλήρη ενημέρωση του καπνιστή για τα συστατικά όλων των προϊόντων καπνού, τη διαρκή αξιολόγηση και εθιστικότητα αυτών των προϊόντων, αλλά και τη δημιουργία ενός αποτελεσματικού πλέγματος προστασίας των πολιτών - και κυρίως των νέων παιδιών - από παραπλανητικές πλέον διαφημίσεις που δημιουργούν την εντύπωση πως το κάπνισμα δεν βλάπτει την υγεία. Όσον αφορά τα άρθρα 8 και 14, είναι σημαντικό να επεκταθεί η σήμανση προειδοποιήσεων για την υγεία σε όλες τις συσκευασίες των προϊόντων καπνού. Εύχομαι και ελπίζω οι εικόνες να αποτρέψουν ιδιαίτερα τα νέα παιδιά από την εξάρτηση του καπνίσματος. Συμφωνούμε και με τα άρθρα 15 και 16 για τις διασυνοριακές πωλήσεις καπνού, καθώς πρέπει να κλείσει και η κερκόπορτα του διαδικτύου. Καταθέτω τον προβληματισμό μου για τις διατάξεις του άρθρου 17 και ειδικότερα για τις ασφαλιστικές δικλίδες που τίθενται για την άδεια κυκλοφορίας των λεγόμενων «νέων προϊόντων καπνού», αυτών που για τη χρήση τους δεν απαιτείται καύση. Ο νόμος ενσωματώνει και το άρθρο 19 της κοινοτικής οδηγίας που καμμία άλλη χώρα στην Ευρωπαϊκή Ένωση δεν έχει μέχρι σήμερα υιοθετήσει, προβαίνοντας σε αυστηρότερη εφαρμογή των ήδη πολύ αυστηρών διατάξεων που προβλέπονται για την αδειοδότηση της κυκλοφορίας των νέων προϊόντων καπνού. Και αυτό, γιατί πέρα από τη διαδικασία της κοινοποίησης που προβλέπεται και επιτρέπει στις Αρχές να ελέγχουν την ασφάλεια και την ποιότητα των προϊόντων έξι μήνες πριν την κυκλοφορία τους, το άρθρο 17 απαιτεί πρόσθετα και αδειοδότηση από ειδική επιτροπή, αλλά και υπουργική απόφαση, πριν μπουν στην αγορά. Προφανέστατα, είναι σχήμα οξύμωρο να απαιτείται από τις καπνοβιομηχανίες αυτή η δαιδαλώδης διαδικασία και η πατροπαράδοτη ελληνική γραφειοκρατία για την αδειοδότηση των συγκεκριμένων προϊόντων, την ώρα μάλιστα που τα παραδοσιακά τσιγάρα θα κυκλοφορούν χωρίς να ακολουθούν αυτή τη διαδικασία. Επαναλαμβάνω, δεν είμαι κατά των ελέγχων. Το αντίθετο μάλιστα! Για το ηλεκτρονικό τσιγάρο τώρα έγινε πολλή συζήτηση και στην επιτροπή, αλλά και απασχόλησε ιδιαίτερα τη συνεδρίαση, όπου ακούστηκαν όλοι οι εμπλεκόμενοι φορείς για το ζήτημα της επικινδυνότητάς του. Προφανώς, υπάρχουν δύο πολύ διαφορετικές προσεγγίσεις. Οι ατμιστές υποστηρίζουν πως το ηλεκτρονικό τσιγάρο είναι το πλέον αποτελεσματικό για την απεξάρτηση από τη νικοτίνη. Μάλιστα, ζήτησαν να ανατραπούν τα άρθρα 18 και 24 του σχεδίου νόμου που τους αφορούν και προβλέπουν ανάμεσα στα άλλα και την απαγόρευση της χρήσης του ηλεκτρονικού τσιγάρου σε κλειστούς δημόσιους χώρους. Από την άλλη πλευρά, η ευρωπαϊκή οδηγία κάνει λόγο για προσομοίωση της καπνιστικής συμπεριφοράς με το ηλεκτρονικό τσιγάρο και ο κύριος Υπουργός σε συνέντευξή του, αλλά και στις παρεμβάσεις του, έκανε λόγο για πύλη εισόδου για τον εθισμό στη νικοτίνη, κάνοντας αναφορές στην επικινδυνότητα του ηλεκτρονικού τσιγάρου. Ακούσαμε τα επιχειρήματα και των δύο πλευρών, ώστε να αποφασίσουμε εν τέλει αν πραγματικά το ηλεκτρονικό τσιγάρο, όπως λέει και το Υπουργείο, ανοίγει τον δρόμο για τη μετάβαση προς τον εθισμό στη νικοτίνη ή αν, αντίθετα, μπορεί να συμβάλει στην αντικαπνιστική προσπάθεια, για την οποία όλοι ενδιαφερόμαστε και όλοι προσπαθούμε. Ακόμη, ακούσαμε με προσοχή την ομιλία του συναδέλφου Βουλευτή και διαπρεπούς καθηγητή Καρδιολογίας κ. Δημητρίου Κρεμαστινού, όπου και ο ίδιος παρά τη βαθιά επιστημονική του κατάρτιση, τόνισε πως πρέπει, όπως είπε, να προβληματιστούμε για τον τρόπο με τον οποίο πρέπει να εισαχθεί η απαγόρευση του ηλεκτρονικού τσιγάρου. Προφανώς δεν μπορούμε να υιοθετήσουμε τη λογική του λιγότερο επιβλαβούς ούτε ασφαλώς να πριμοδοτήσουμε το ηλεκτρονικό τσιγάρο εξαιρώντας το από τα υπόλοιπα. Πιστεύω, όμως, πως πολλοί συνάδελφοι εδώ μέσα που δεν είναι γιατροί δεν έχουν πειστεί ακόμα. Κλείνοντας, εύχομαι ολόψυχα ο νέος νόμος να εφαρμοστεί και να μη μείνει και αυτός ένα γράμμα κενό. Άπτεται πλέον στην Κυβέρνηση να εφαρμόσει αυτά που θα ψηφίσουμε σήμερα. Θέλω να είμαι αισιόδοξος. Ας ελπίσουμε να κάνουμε σήμερα μια νέα αρχή στον κοινό αγώνα που έχουμε για την καταπολέμηση του καπνίσματος. Ευχαριστώ πολύ.
Ευχαριστούμε, κύριε συνάδελφε. Τον λόγο έχει τώρα για επτά λεπτά ο συνάδελφος κ. Δημήτριος Κυριαζίδης από τη Νέα Δημοκρατία.
Ευχαριστώ, κύριε Πρόεδρε. Ακούστηκε σήμερα εδώ από πάρα πολλούς συναδέλφους ότι δεν πρόκειται να εφαρμοστεί ένα νομοσχέδιο που σε λίγο θα είναι νόμος, όπως δεν εφαρμόστηκε και ο προηγούμενος νόμος του 2009. Πράγματι, αυτό είναι μια σκληρή πραγματικότητα και οφείλουμε να σταθούμε μπροστά σε αυτήν την πραγματικότητα, διότι συνεχίζουμε, δυστυχώς, να βαδίζουμε σε έναν δρόμο, στον οποίο πρέπει να υπάρξει αλλαγή, αν θέλετε, νοοτροπίας, όπως τονίστηκε και από άλλους συναδέλφους, προκειμένου να φθάσουμε στο ποθούμενο αποτέλεσμα. Για παράδειγμα, έγινε αναφορά ότι στη γειτονική μας χώρα, την Τουρκία, κάτι τέτοιο είναι απαγορευμένο σε δημόσιο χώρο. Δεν επιτρέπεται να συμβαίνει και δεν συμβαίνει. Όμως, επειδή οι ελευθερίες είναι περιορισμένες, εκεί μπορεί να εφαρμοστεί ο νόμος. Όμως, ακόμα κι αν προχωρήσουμε και σε γειτονικές μας χώρες που κάνουν τα πρώτα βήματά τους στην Ευρωπαϊκή Ένωση, όπως είναι η διπλανή μας χώρα η Βουλγαρία, θα δούμε - και θα ήθελα να σας πληροφορήσω ότι πριν από ενάμιση περίπου χρόνο ψηφίστηκε ο σχετικός νόμος - ότι η σχετική νομοθεσία τυγχάνει εφαρμογής και δεν διανοείται κανείς να καπνίσει σε έναν χώρο υγειονομικού ενδιαφέροντος, δημόσιο ή ιδιωτικό. Άρα, δεν είναι στραβός ο γιαλός, εμείς στραβά αρμενίζουμε. Και βεβαίως τονίστηκε ότι συμβαίνει και εδώ ακόμη στο Κοινοβούλιο. Μου έκανε παρατήρηση ο τέταρτος γιος μου, ο μικρός και μου είπε «μα, κι εσείς εδώ καπνίζετε και στο εστιατόριο κι όχι μόνο κάτω στο εντευκτήριο». Τι να του απαντήσω; Επειδή έγινε αναφορά και για τη χρήση του οινοπνεύματος από ανηλίκους και για το εάν αυτό ελέγχεται ή όχι, να πω ότι πριν από καιρό είχα κάνει μια ερώτηση και πήρα μια απάντηση ότι δεκαεπτά παραβάσεις υπάρχουν σε όλη την Ελλάδα, νομίζω τέσσερις στην Αθήνα και δεκατρείς σε όλη την περιφέρεια. Αυτή, δυστυχώς, είναι η πραγματικότητα. Θα μου επιτρέψετε να έρθω, βεβαίως, σε ένα ειδικό θέμα - γιατί έχω μια σχετική συλλογική απόφαση από τον νομό μου - που έχει να κάνει, κύριε Υπουργέ, με το άρθρο 4, αναφορικά με τη μέτρηση των εισαγομένων ή των κατασκευασμένων τσιγάρων σε ό,τι αφορά τις ουσίες της νικοτίνης και μονοξειδίου του άνθρακα που εμπεριέχονται στα τσιγάρα αυτά. Πρέπει να είναι γνωστό, αλλά και για όσους δεν το γνωρίζουν πρέπει να σημειώσουμε ότι οι αναλύσεις που αναφέρονται στο άρθρο 4 του συζητούμενου νομοσχεδίου διενεργούνται εδώ και πολλά χρόνια από εξειδικευμένο προσωπικό στο πλήρως οργανωμένο Εργαστήριο Ελέγχου Καπνού και Τσιγάρων του Ινστιτούτου Γενετικής Βελτίωσης και Φυτογενετικών Πόρων του ΕΛΓΟ - «ΔΗΜΗΤΡΑ», πρώην Καπνολογικού Ινστιτούτου Ελλάδος, με έδρα τη Δράμα. Στον ίδιο χώρο, προσφάτως έχει μεταφερθεί και το Εργαστήριο Ποιότητας Υδάτων της Περιφέρειας Ανατολικής Μακεδονίας και Θράκης. Λόγω της πολύχρονης σχετικής τεχνογνωσίας που υπάρχει στην Περιφερειακή Ενότητα Δράμας και στα στελέχη του ΕΛΓΟ - «ΔΗΜΗΤΡΑ», που εργάζονται στο παραπάνω εργαστήριο και του γεγονότος ότι η συνεργασία των δυο εργαστηρίων επιφέρει, κύριε Υπουργέ, και μπορεί να εξακολουθήσει να επιφέρει επιπρόσθετα οφέλη σε έναν νομό, που βάλλεται οικονομικά και διαχρονικά, πιστεύω ότι είναι απαραίτητη η παρουσία του Καπνολογικού Ινστιτούτου ή όπως στη συνέχεια αυτό έχει μετονομαστεί και ότι βοηθάει και στην ανάπτυξη του νομού. Και επειδή από το νομοσχέδιο προκύπτει ότι ο σχετικός έλεγχος θα διενεργείται από το Γενικό Χημείο του Κράτους σε άλλα παραρτήματα, θα παρακαλούσαμε, λοιπόν, ή μάλλον θα απαιτούσαμε να συνεχίσει η ύπαρξη του σχετικού Ινστιτούτου στη Δράμα, διότι υπάρχει και τεχνογνωσία, αλλά από την άλλη πλευρά νομίζω ότι βοηθάει και έναν από τους φτωχότερους νομούς της χώρας. Πιστεύω, λοιπόν, ότι θα συμπεριληφθεί ή, εάν δεν είναι δυνατόν να παραμείνει εκεί η έδρα του Γενικού Χημείου, τουλάχιστον να λειτουργήσει ως ένα παράρτημα. Είναι έκκληση της τοπικής κοινωνίας - εννοώ της δραμινής - να έχουμε μια απάντηση, κύριε Υπουργέ, για το συγκεκριμένο ζήτημα. Σας ευχαριστώ.
Ευχαριστούμε τον κ. Κυριαζίδη. Ο συνάδελφος κ. Εμμανουήλ Θραψανιώτης από τον ΣΥΡΙΖΑ έχει τον λόγο.
Ευχαριστώ, κύριε Πρόεδρε. Δεν θα μπω στον πειρασμό να σχολιάσω απόψεις και χαρακτηρισμούς που ακούστηκαν και που κατά την άποψή μου δεν συμβαδίζουν με την κοινοβουλευτική διαδικασία. Θα μου επιτρέψετε, όμως, να αναφερθώ σε κάποιον ομιλητή στην ακρόαση φορέων στην Επιτροπή Κοινωνικών Υποθέσεων, ο οποίος στη δευτερολογία του είπε το εξής: «Όταν ερχόμουν εδώ, σκεπτόμουν ότι άλλη μια μέρα θα πάει χαμένη». Και συνέχισε λέγοντας «είμαι όμως χαρούμενος γιατί διαπίστωσα ότι η συζήτηση διεξήχθη σε υψηλό επίπεδο, έτσι όπως αρμόζει να γίνεται στις κοινοβουλευτικές διαδικασίες». Συζητούμε σήμερα το σχέδιο νόμου, το οποίο περιέχει νομοθετικές, κανονιστικές και διοικητικές διατάξεις, σχετικά με την παραγωγή, την παρουσίαση - του πώς θα εμφανίζονται δηλαδή προς τα έξω - και την πώληση προϊόντων καπνού και συναφών παραγώγων. Το συγκεκριμένο νομοσχέδιο αφορά το σύνολο του ελληνικού λαού, γιατί επηρεάζει πολλούς τομείς της κοινωνικής και οικονομικής ζωής, καθώς και τα πλέον σημαντικά ζητήματα, αυτά της υγείας. Είναι γεγονός ότι το κάπνισμα και ιδιαίτερα η δραστική ουσία που περιέχεται στον καπνό, η νικοτίνη, περιγράφεται ως η ναρκωτική ουσία, που προκαλεί εθισμό. Ο εθισμός στη νικοτίνη χαρακτηρίζεται από τις ίδιες φαρμακολογικές και συμπεριφορικές αρχές άλλων εξαρτησιογόνων ουσιών, όπως είναι η ηρωίνη και η κοκαΐνη. Το κάπνισμα έχει χαρακτηριστεί, εξαιτίας των καρκινογόνων ουσιών που παράγονται, από τον Παγκόσμιο Οργανισμό Υγείας, ως η μεγαλύτερη επιδημία όλων των εποχών, ως ενοχοποιητικός και επιβαρυντικός παράγοντας για την υγεία. Μια σειρά νοσημάτων, όπως μας ανέφεραν και οι προηγούμενοι συνάδελφοι ομιλητές, εμφανίζονται συχνότερα σε καπνιστές, όπως είναι η στεφανιαία νόσος, ο καρκίνος, η πνευμονοπάθεια, οι καρδιαγγειακές παθήσεις, οι παθήσεις εγκεφάλου κ.λπ., που πολλές φορές οδηγούν στην αυξημένη θνησιμότητα. Το κάπνισμα ξεκινά συνήθως από την εφηβεία είτε ως περιέργεια είτε ως επίδειξη είτε ακόμα και ως αντίδραση στο οικογενειακό ή το κοινωνικό περιβάλλον και περίγυρο. Με βάση μελέτες, ένα ανησυχητικά μεγάλο ποσοστό μαθητών ηλικίας μέχρι δεκαπέντε ετών έχει δηλώσει ότι έστω μία φορά έχει δοκιμάσει να καπνίσει. Ένα επίσης μεγάλο ποσοστό από όσους καπνίζουν σε μεγαλύτερη ηλικία δηλώνει ότι ξεκίνησε να καπνίζει από την ηλικία των δεκαπέντε με δεκαοκτώ ετών και ένα άλλο επίσης μεγάλο ποσοστό, της τάξης του 40%, από τις ηλικίες δεκαεννιά έως εικοσιπέντε χρόνων. Σε ό,τι αφορά τα νέα προϊόντα καπνού, αλλά και το ηλεκτρονικό τσιγάρο, παρά τις διαφορετικές προσεγγίσεις, ότι για παράδειγμα το ηλεκτρονικό τσιγάρο χρησιμοποιείται ή μπορεί να χρησιμοποιηθεί για να σταματήσει κάποιος το κάπνισμα, από τη στιγμή που περιέχει νικοτίνη δεν παύει να αποτελεί κίνδυνο εισαγωγής στον εθισμό και επιπρόσθετα λόγω του γεγονότος ότι η χημική μορφή η οποία διατίθεται σήμερα για την πλήρωση των περισσοτέρων ηλεκτρονικών τσιγάρων παράγεται χωρίς φαρμακευτικό ή χημικό έλεγχο όσον αφορά την καθαρότητά της. Οι όποιες έρευνες έχουν γίνει δεν έχουν μελετηθεί σε βάθος χρόνου, ώστε να παρέχουν αξιόπιστα συμπεράσματα. Είναι ανάγκη, λοιπόν, να είμαστε επιφυλακτικοί, μέχρις ότου καταλήξουμε - βέβαια, θα περάσουν πάρα πολλά χρόνια - σε συμπεράσματα που να αποδεικνύουν αν το ηλεκτρονικό τσιγάρο βλάπτει ή ωφελεί. Με βάση τα όσα περιληπτικά αναφέρουμε, ο καπνός και τα παράγωγα νέα προϊόντα που περιέχουν νικοτίνη αποτελούν έναν σοβαρό κίνδυνο για την υγεία. Και επειδή η υγεία ως ένα αγαθό υπέρτατο δεν κοστολογείται και δεν μπαίνει στη ζυγαριά, είναι ανάγκη να προστατευτεί με κάθε κόστος. Η υπάρχουσα νομοθεσία, με τις βελτιώσεις που προτείνονται, όπως η επέκταση της απαγόρευσης του καπνίσματος σε χώρους συγκεντρώσεων, παραδείγματος χάρη σε παιδικές χαρές, που αποτελούν έναν χώρο που μπορεί να επιφέρει μιμητισμό - να μιμηθούν δηλαδή τα παιδιά - σε κοινωνικές συναθροίσεις σε κλειστούς χώρους, είναι αρκετή σαν περιοριστικό μέτρο, για να συμβάλει στην μείωση του καπνίσματος και να περιορίσει το παθητικό κάπνισμα. Το δικαίωμα ή η απόφαση του καπνιστή αποτελεί προσωπική του επιλογή. Το δικαίωμα, όμως, των μη καπνιζόντων είναι ανάγκη να γίνεται επίσης σεβαστό, για λόγους προστασίας των ατομικών τους δικαιωμάτων, αλλά και για την προστασία τους από το παθητικό κάπνισμα. Η απαγόρευση του νόμου, όσο αυστηρός και να είναι, δεν αρκεί για τον περιορισμό του καπνίσματος και την εξάλειψη των κινδύνων, που εγκυμονεί για την υγεία. Καλύτερα και προσφορότερα αποτελέσματα μπορεί να πετύχει κανείς μέσα από τη γνώση και όταν με πειστικό τρόπο αναπτυχθούν και εξηγηθούν οι βλαπτικές συνέπειες του καπνίσματος. Η πρόληψη δηλαδή έχει περισσότερες πιθανότητες να δώσει θετικότερα αποτελέσματα. Εδώ ακριβώς εστιάζεται και η ευθύνη όλων μας. Αυτή η προσπάθεια, για να έχει θετικά αποτελέσματα, προϋποθέτει τις συνεργασίες και συνέργειες της εκπαιδευτικής κοινότητας, του Υπουργείου Υγείας, του οικογενειακού και του κοινωνικού περιβάλλοντος και βεβαίως, τους εν δυνάμει καπνιστές, που δεν είναι άλλοι από τα παιδιά της εφηβικής ηλικίας. Προσπάθειες ενημέρωσης των μαθητών είναι ανάγκη να ενισχύονται και να επικροτούνται. Η προσπάθεια αξίζει να επικεντρωθεί σε αυτήν την κατεύθυνση και τα αποτελέσματα σίγουρα θα είναι θεαματικά. Σε ό,τι αφορά την ανησυχία των καπνοπαραγωγών και τον φόβο απώλειας μέρους του εισοδήματός τους, αυτά μπορούν να περιοριστούν, αν δοθούν κίνητρα. Επιπλέον, τα μέτρα για την πάταξη του λαθρεμπορίου καπνού και των προϊόντων του με την ίδρυση του Συντονιστικού Επιχειρησιακού Κέντρου, όπως προβλέπει το άρθρο 6, και τον περιορισμό του παράνομου διασυνοριακού εμπορίου, θα στηρίξουν τους καπνοπαραγωγούς και θα συμβάλουν στην ενίσχυση των εσόδων του κράτους. Επίσης, σημαντική για τον έλεγχο της διακίνησης των παραπάνω προϊόντων είναι και η καθιέρωση Ενιαίου Κεντρικού Μητρώου Εφοδιαστικής Αλυσίδας Καπνού και Βιομηχανοποιημένων Καπνών, όπως το ΕΚΜΕΑ. Προβλέπεται στο άρθρο 2. Εδώ θα ήθελα, κλείνοντας, να τονίσω το εξής: Επειδή αυτό εδώ το Βήμα, αυτός εδώ ο χώρος δεν είναι μόνο για συζήτηση και για διάλογο, αλλά αποτελεί και παράδειγμα για όσους μας ακούν και κυρίως για τη νεολαία και επειδή οι τοποθετήσεις όλων που έγιναν εδώ στοχεύουν στον περιορισμό του καπνίσματος, θα κάνω μια πρόταση: Να καταθέσουμε μια πρόταση στη Βουλή να απαγορευτεί το τσιγάρο στο Κοινοβούλιο και στους χώρους που υπάρχουν. Ευχαριστώ.
Ευχαριστούμε, κύριε συνάδελφε. Ο συνάδελφος κ. Νίκος Παναγιωτόπουλος από τη Νέα Δημοκρατία είναι ο συνάδελφος που κλείνει τον κατάλογο των ομιλητών. Θα μείνουν, για να ολοκληρωθεί η συζήτηση, δύο Κοινοβουλευτικοί Εκπρόσωποι, ο συνάδελφος κ. Λαζαρίδης από τους Ανεξάρτητους Έλληνες και ο συνάδελφος κ. Μαντάς από τον ΣΥΡΙΖΑ. Κύριε Παναγιωτόπουλε, έχετε τον λόγο για επτά λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, αυτή η συζήτηση έχει να κάνει με την ενσωμάτωση μιας ευρωπαϊκής οδηγίας στο Εθνικό Δίκαιο. Έγινε, όμως, αφορμή για να γίνει μεταξύ μας μια γενικότερη συζήτηση για το κάπνισμα και θεωρώ ότι πρέπει, έτσι κι αλλιώς, να διεξαχθεί στη Βουλή μια ειδική συζήτηση για το κάπνισμα και μάλιστα, να γίνει υπό όλες τις οπτικές γωνίες αυτού του θέματος, όχι μόνο την οπτική γωνία της υγείας, διότι αναμφισβήτητα πρόκειται για μια πολύ βλαβερή συνήθεια - δεν νομίζω να διαφωνεί κανένας από καμμία παράταξη σε αυτό - , αλλά και από την οπτική γωνία της παραγωγής. Τολμώ να αναφέρω ότι μπορώ να το πω αυτό ως Βουλευτής της Ανατολικής Μακεδονίας, εκεί που κάποτε η καπνοκαλλιέργεια και η καπνοπαραγωγή, αλλά και η εξαγωγική δραστηριότητα των καπνών ανθούσε, τονώνοντας την τοπική οικονομία κατά πολύ μεγάλο ποσοστό και βάζοντας κυριολεκτικά στον παγκόσμιο χάρτη την περιοχή της Ανατολικής Μακεδονίας με τις καπνοπαραγωγικές περιοχές της Ξάνθης, της Δράμας, των Σερρών, της Καβάλας και το κύριο εξαγωγικό Λιμάνι της Καβάλας ήδη από τις αρχές του 20ου αιώνα. Αυτά τα ζητήματα πρέπει να τα δούμε συνολικά. Και άμα γίνει μια συνολική συζήτηση, πρέπει να πιάσουμε όλα τα θέματα και αυτό της λαθρεμπορίας τσιγάρων οπωσδήποτε, αλλά και αυτό της εφαρμογής του αντικαπνιστικού νόμου. Από εκεί θα έπρεπε να ξεκινήσει η συζήτησή μας. Διότι υφίσταται εν ισχύι αντικαπνιστικός νόμος στη χώρα μας, άρτιος και επαρκής, πλην όμως δεν εφαρμόζεται. Ας συζητήσουμε, λοιπόν, για την έναρξη εφαρμογής του, μια σοβαρή προσπάθεια να αρχίσει να εφαρμόζεται. Ίσως στη συζήτηση αυτή θα έπρεπε να ξεκινήσουμε από εμάς, γιατί εμείς πρέπει να δώσουμε πρώτοι απ' όλους το καλό παράδειγμα, όσον αφορά την εφαρμογή του νόμου. Το βασικό επιχείρημα, ξέρετε, κάθε ελεγχόμενου, σε κάθε κατάστημα υγειονομικού ενδιαφέροντος είναι το εξής: «Μα, εκεί στη Βουλή καπνίζουν ελεύθερα. Εμένα έρχεσαι να ελέγξεις και να τον εφαρμόσεις;» Και έχει δίκιο ο άνθρωπος. Δεν επιτρέπεται να γίνεται αυτό εδώ, ανάμεσά μας! Θα το πάω, όμως, και λίγο πιο μπροστά και θα πω ότι θα έπρεπε, πρώτα απ' όλα ίσως και πριν από εμάς, να ξεκινήσει αυτή η εφαρμογή του αντικαπνιστικού νόμου από τον Αναπληρωτή Υπουργό Υγείας, ο οποίος επιλέγει όμορφα και ωραία, σαν να μην συμβαίνει τίποτα, να εμφανίζεται σε συνέντευξη Τύπου του Υπουργείου και να ανάβει τσιγάρο και να καπνίζει αρειμανίως όχι λόγω εθισμού, αλλά λόγω μαγκιάς, έτσι για να κάνει μια δήλωση διά της συμπεριφοράς του προς τα κατάπτυστα όργανα του συστήματος που τολμούν να τον ελέγξουν ότι αυτός δεν καταλαβαίνει από αυτά και είναι υπεράνω κανόνων. Και αυτά είναι ψιλά γράμματα γι' αυτόν. Εν πάση περιπτώσει, στην μαγκιά του κ. Πολάκη θα επανέλθω λίγο παρακάτω. Ως προς το νομοσχέδιο που συζητούμε σήμερα, έχω απλώς ένα σημείο κριτικής, θα έλεγα, όχι σκληρό, διότι αναγνωρίζω και την προσπάθεια της πολιτικής ηγεσίας του Υπουργείου, μια αξιοπρεπή προσπάθεια να εφαρμοστεί αυτός ο νόμος, που άλλωστε είναι ενσωμάτωση Ευρωπαϊκού Δικαίου στο ημεδαπό δίκαιο. Άλλωστε, έχουμε καλυφθεί πλήρως και επαρκεστάτως από την εισήγηση του κ. Γιόγιακα, του εισηγητή μας. Αισθάνομαι ότι κακώς διαφοροποιείται η διαδικασία αδειοδότησης στις δύο κατηγορίες προϊόντων που αφορά η Οδηγία. Δηλαδή, αφενός τα νέα προϊόντα καπνού που, ως γνωστόν, περιέχουν μικρή ποσότητα καπνού που δεν καίγεται όπως το τσιγάρο, αλλά θερμαίνεται σε χαμηλότερη και ελεγχόμενη θερμοκρασία και στα ηλεκτρονικά τσιγάρα αφετέρου, που είναι η παλαιότερη μορφή αυτού του τρόπου καπνίσματος, που περιέχει υγρά νικοτίνης. Εδώ, κύριε Υπουργέ, εσείς εισάγετε για τα νέα προϊόντα καπνού μια πιο αυστηρή και πιο γραφειοκρατική διαδικασία: Σύσταση ειδικής επιτροπής, γνωμοδότηση, υπουργική απόφαση, προκειμένου να αδειοδοτηθεί το προϊόν. Γιατί, λοιπόν, τόση διαδικασία; Γιατί αυτή η διαφοροποίηση; Γιατί μια επιτροπή Υπουργείου, ένα κρατικό όργανο, να κρίνει άλλη μια φορά ένα προϊόν της αγοράς; Γιατί αυτή η δυσμενέστερη, συγκριτικά, μεταχείριση στα νέα προϊόντα καπνού, τα οποία χρησιμοποιούν ως πρώτη ύλη τα ελληνικά καπνά ανατολικού τύπου, τα οποία παράγονται από ελληνικές επιχειρήσεις - έχω μιλήσει επ' αυτού - οι οποίες αισθάνονται ότι πλήττονται αδίκως και ότι υφίστανται μια δυσμενέστερη μεταχείριση. Αρκετά προβλήματα αντιμετωπίζουν οι ελληνικές καπνοπαραγωγικές βιομηχανίες, για να προσθέτουμε σήμερα εμείς άλλο ένα γραφειοκρατικής φύσεως πρόβλημα. Στην εισήγησή σας κάνατε ένα θετικό βήμα, δείξατε μια διάθεση να διορθώσετε αυτήν τη διαφορετική μεταχείριση σε δύο παρεμφερή προϊόντα. Εξισώστε, εν πάση περιπτώσει, αυτήν τη διαδικασία αδειοδότησης για να είμαστε εντάξει κι εμείς πλήρως. Θα μου επιτρέψετε τώρα, εφόσον έχω τον χρόνο, να κάνω ένα σχόλιο το οποίο θεωρώ ότι είναι επιβεβλημένο, σε μια άλλου τύπου οδηγία, κατά την άποψή μου πολύ πιο προβληματική, την περίφημη «οδηγία Πολάκη» προς το διοικητικό συμβούλιο του ΕΟΠΥΥ να πράξει τα δέοντα, βάσει εγγράφου, για να μεταφέρει χρηματικούς του πόρους, δεν κατονομάζει πόσους ακριβώς, σε συνεταιριστικές τράπεζες, δεν κατονομάζει ποιες ακριβώς. Να μην κατονομάσουμε, έτσι για ξεκάρφωμα, πού συγκεκριμένα θέλουμε να μεταφερθούν. Στην ουσία, το θέμα έχει λήξει, διότι το διοικητικό συμβούλιο του ΕΟΠΥΥ έχει ήδη λάβει απόφαση να μην ενστερνιστεί την προτροπή αυτή του Αναπληρωτή Υπουργού, για μεταφορά δηλαδή χρημάτων σε συνεταιριστική τράπεζα και στην ουσία να μην υπακούσει στην προτροπή αυτή για τέλεση παράνομης πράξης, προστατεύοντας τον εαυτό του. Αν συνέβαινε αυτό, θα έλεγα «μαζέψτε το θέμα». Έχει μαζευτεί από μόνο του. Τώρα αλλάζω τη διατύπωσή μου και θα έλεγα «μαζέψτε τον Αναπληρωτή Υπουργό σας», γιατί δεν είναι η ουσία του θέματος. Όπως σας είπα, έχει εξαντληθεί. Δεν μεταφέρονται χρηματικά διαθέσιμα σε συνεταιριστικές τράπεζες. Οφείλω να θυμίσω πως υπάρχει σε ισχύ σύμβαση, η οποία έχει υπογραφεί ανάμεσα σε χρηματοπιστωτικό ίδρυμα και τον ΕΟΠΥΥ, που αναθέτει τη διαχείριση των χρηματικών διαθεσίμων του οργανισμού σε αυτό το χρηματοπιστωτικό ίδρυμα, η οποία σύμβαση έχει προέλθει μετά από δημόσιο, ανοικτό, διεθνή διαγωνισμό, με αυστηρές δηλαδή προδιαγραφές. Και ο τελικός ανάδοχος έχει προσδιοριστεί ως αυτός που έχει καταθέσει την πιο συμφέρουσα οικονομικά προσφορά. Έτσι αποφάσισε το Διοικητικό Συμβούλιο. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΔΗΜΗΤΡΙΟΣ ΚΡΕΜΑΣΤΙΝΟΣ]] Για τον κ. Πολάκη, όμως, αυτά δεν σημαίνουν τίποτα. Και εκεί είναι το ζήτημά μας. Είναι το ύφος και η αντίληψή του ως προς την άσκηση εξουσίας. Δεν σέβεται την ύπαρξη αυτής της σύμβασης, δεν σέβεται την ανάγκη να τηρηθούν οι διαδικασίες. Θεωρεί ότι ως Υπουργός μπορεί να κάνει «ό,τι του καπνίσει» - να χρησιμοποιήσω αυτήν την έκφραση, μια που συζητούμε το συγκεκριμένο νομοσχέδιο - , ότι αντιπαρέρχεται, εν πάση περιπτώσει, όλες αυτές τις συμβάσεις, όλες αυτές τις θεσμικά και νομικά κατοχυρωμένες δεσμεύσεις. Και κάνει έγγραφη προτροπή, παραμονές Δεκαπενταύγουστου παρακαλώ, προς τον ΕΟΠΥΥ να μεταφέρει χρηματικά διαθέσιμά του σε συνεταιριστικές τράπεζες, επικαλούμενος λόγους άσκησης κοινωνικής πολιτικής. Αν είναι δυνατόν! Ποια κοινωνική πολιτική, δηλαδή, ασκείται διά της μεταφοράς χρημάτων από τον ΕΟΠΥΥ σε συγκεκριμένες τράπεζες; Τι κοινωνική πολιτική είναι αυτό; Αν θέλει να κάνει κοινωνική πολιτική, ας φροντίσει να πληρώσει τα 2 δισεκατομμύρια περίπου, που εκκρεμούν σε ληξιπρόθεσμες οφειλές προς δομές υγείας και πρόνοιας της επικράτειας και όχι να εξαντλεί την εφευρετικότητά του στην άσκηση κοινωνικής πολιτικής, μεταφέροντας χρήματα σε συγκεκριμένα χρηματοπιστωτικά ιδρύματα της αρεσκείας του, παρά τις υφιστάμενες συμβάσεις. Ας κάνει αυτό. Είναι το ύφος αυτό που μας ενοχλεί, είναι το ύφος αυτό της άσκησης της εξουσίας που μας βγάζει από τα ρούχα μας. Ένας Υπουργός, ο οποίος λέει «εξουσία είμαι, κάνω ότι θέλω. Δεν λογαριάζω τίποτα και κανέναν».
Ολοκληρώστε, παρακαλώ.
Κλείνω, κύριε Πρόεδρε, γιατί ακούγονται κουδούνια και άλλοι ήχοι. Οι αρχαίοι έχουν πει ότι ο άρχων, ο ασκών την εξουσία, πρέπει να θυμάται τρία πράγματα: Πρώτον, ότι ανθρώπων άρχει, δηλαδή ασκεί εξουσία σε ανθρώπους οι οποίοι μεταβάλλουν την άποψή τους για την εξουσία του, Δεύτερον, ότι κατά νόμους άρχει, δηλαδή στην άσκηση της εξουσίας του πρέπει να θυμάται ότι πρέπει να τηρεί τη νομιμότητα και να εφαρμόζει τους νόμους. Και Τρίτον, ότι ουκ αεί άρχει, δηλαδή ότι δεν ασκεί εξουσία για πάντα. Κύριε Υπουργέ, εκτιμώ ότι ο συνάδελφός σας έχει ξεχάσει και τα τρία αυτά θέματα. Σε αυτό το ύφος εξουσίας εμείς θα είμαστε απέναντι με όλες μας τις δυνάμεις. Να είστε σίγουρος γι' αυτό. Σας ευχαριστώ.
Ευχαριστώ κι εγώ. Ο Αγάθων, μαθητής του Πλάτωνα, το είπε αυτό, κύριε Παναγιωτόπουλε. Το λέω, για να είμαστε συνεπείς προς την ιστορία.
Ο Αγάθων, ναι. Δεν το προσδιόρισα, κύριε Πρόεδρε.
Ο κ. Λαζαρίδης έχει τον λόγο.
Σας ευχαριστώ, κύριε Πρόεδρε. Θα ήθελα να πω ότι πράγματι έρχονται πολλά χρέη από το παρελθόν και όλα αυτά που αναφέρατε που χρωστά το δημόσιο στους ιδιώτες έρχονται από τις δικές σας περιόδους. Στη Θεσσαλονίκη μιλούσα τις προάλλες με τον διοικητή του «Παπαγεωργίου». Από το 2012 έχει συσσωρευμένες οφειλές διακοσίων σαράντα εκατομμυρίων από το δημόσιο. Το 2012 δεν κυβερνούσε αυτή η Κυβέρνηση. Πριν από δύο μήνες έλαβε εβδομήντα εκατομμύρια.
Τώρα κυβερνάει, όμως.
Ναι, αλλά αυτές είναι αμαρτίες, που έρχονται από το παρελθόν, δικές σας αμαρτίες. Εσείς μεν θα κατηγορηθείτε, και θα κριθείτε γιατί πατήσατε τη σκανδάλη στο όπλο και έφευγε η σφαίρα κι εμείς θα κριθούμε γιατί δεν πιάσαμε τη σφαίρα να τη γυρίσουμε πίσω. Ο καθένας θα απολογηθεί για ό,τι κάνει. Βεβαίως, έτσι είναι. Άκουσα προηγουμένως και την εκπρόσωπο του ΠΑΣΟΚ που μίλησε για ευαισθησία για τον Υπουργό κ.λπ.. Εγώ δεν θα υπερασπιστώ κανέναν καπνιστή. Τον Υπουργό δεν χρειάζεται να τον υπερασπιστώ εγώ. Άλλωστε, εγώ ο ίδιος δεν είμαι καπνιστής. Εν πάση περιπτώσει, όμως, αυτή την ευαισθησία από το ΠΑΣΟΚ γιατί δεν την έδειξαν, όταν δικός τους Υπουργός γυρνούσε την Ευρώπη και όλο τον κόσμο και έλεγε ότι κυβερνά μια διεφθαρμένη χώρα και διεφθαρμένους πολίτες; Το ίδιο βέβαια και ο Πρωθυπουργός εκείνης της περιόδου, ο Παπανδρέου. Εγώ δεν είδα κανέναν από το ΠΑΣΟΚ να παραιτείται. Πού είναι η ευαισθησία τους; Δηλαδή, η ευαισθησία τους υπήρχε μόνο όταν είδαν έναν Αναπληρωτή Υπουργό να ανάβει τσιγάρο; Βεβαίως, δεν έπρεπε. Εγώ δεν λέω ότι καλώς έκανε. Φανταστείτε, όμως, πόσοι έπρεπε να παραιτηθούν, όταν έβλεπαν Υπουργό να βγαίνει και να λέει αυτά τα πράγματα στο εξωτερικό, ή να λέει ότι η Ελλάδα είναι ο «ΤΙΤΑΝΙΚΟΣ», ο οποίος οδηγείται με ταχύτητα στο παγόβουνο και θα βουλιάξει, προσπαθώντας μ' αυτό τον τρόπο να ανεβάσει το κόστος δανεισμού της χώρας. Επομένως, η ευαισθησία θα πρέπει να είναι προς πάσα κατεύθυνση, όχι επιλεκτική. Εδώ τώρα έχει ευθύνες και η Νέα Δημοκρατία, φυσικά η Νέα Δημοκρατία η μεταλλαγμένη, η μετά Καραμανλή Νέα Δημοκρατία, η οποία συγκυβέρνησε με το ΠΑΣΟΚ και έδωσε άφεση αμαρτιών στο ΠΑΣΟΚ. Πριν από δεκαπέντε ημέρες είχα κάνει μια παρατήρηση εδώ και εξέφρασα και ένα παράπονο, αν θέλετε, γιατί με την παραπομπή για εξέταση εκ νέου της υπόθεσης Γεωργίου, κανένας από τη Νέα Δημοκρατία δεν είπε κουβέντα. Δεν είναι μονάχα ότι εξαπάτησε ο Γεωργίου αλλοιώνοντας τα στοιχεία και καταδίκασε τη χώρα σε αυτά τα οποία ζούμε. Είναι και το ότι αμαύρωσε, συκοφάντησε την περίοδο Καραμανλή και μ' αυτόν τον τρόπο έδωσε άφεση αμαρτιών στον Σημίτη, γιατί η καταστροφή της χώρας, βεβαίως, από κει ξεκινάει. Ενώ βλέπουμε ότι περάσαν δέκα πέντε μέρες, κανείς από τη Νέα Δημοκρατία δεν είπε κουβέντα, παρά το γεγονός ότι έρχονται σωρηδόν τα νέα στοιχεία, θέλεις με τα swaps, θέλεις με τα δάνεια για τα εξοπλιστικά του Σημίτη, θέλεις με τις δέκα επτά ΔΕΚΟ τις οποίες πέρασε - που δεν έχει γίνει πουθενά στον κόσμο - στο έλλειμμα, προκειμένου να φορτώσει και να φανεί ότι το 2009 είχε υψηλό έλλειμμα, ενώ όλες τις πληρωμές θα τις μεταφέρει στο 2010, για να φανεί ότι το 2010 είχε λιγότερο έλλειμμα. Ακόμη, λοιπόν, περιμένω από τη Νέα Δημοκρατία να πει μια κουβέντα για την υπόθεση Γεωργίου. «Άκρα του τάφου σιωπή». Εν πάση περιπτώσει, να πούμε και δύο κουβέντες για το παρόν νομοσχέδιο. Κυρίες και κύριοι συνάδελφοι, συζητούμε σήμερα για την προσαρμογή της ελληνικής νομοθεσίας προς την ευρωπαϊκή οδηγία σε ό,τι αφορά τα προϊόντα καπνού, το νέο πλαίσιο κυκλοφορίας και διακίνησης των καπνικών προϊόντων, καθώς και των ηλεκτρονικών τσιγάρων. Το νέο αυτό κείμενο ρυθμίσεων σκοπό έχει να αποτρέψει τη χρήση των προϊόντων καπνού σε δημόσιους χώρους και κάθε εμπορική επικοινωνία γύρω από αυτά και προσφέρεται, συνεπώς, μια πρώτης τάξεως ευκαιρία για επανεξέταση και της αντικαπνιστικής πολιτικής, λαμβάνοντας υπ' όψιν τη σύγχρονη επιστημονική έρευνα και την ευρωπαϊκή πρακτική. Είναι νομίζω σαφές ότι η υπό συζήτηση ευρωπαϊκή οδηγία, που αφορά τα καπνικά προϊόντα, στόχο έχει να τα καταστήσει λιγότερο ελκυστικά στους καπνιστές, αλλά κυρίως στους νέους σε μια χώρα όπου το κάπνισμα και οι σχετιζόμενες με αυτό ασθένειες προκαλούν το 17% των θανάτων, με άμεσο κόστος 1,75 δισεκατομμύρια ετησίως. Αξίζει να σημειωθεί εδώ πως το κάπνισμα αποτελεί την πρώτη αιτία θανάτου παγκοσμίως, καθώς κάθε χρόνο το κάπνισμα σκοτώνει σχεδόν επτακόσιες χιλιάδες άτομα στην Ευρώπη, πράγμα που καθιστά την κατανάλωση καπνού τον μεγαλύτερο αποσοβήσιμο κίνδυνο για την υγεία. Εκατομμύρια Ευρωπαίοι πολίτες, επίσης, πάσχουν από νόσους που συνδέονται με το κάπνισμα, με το 50% αυτών να πεθαίνουν πρόωρα, κατά μέσο όρο δεκατέσσερα έτη νωρίτερα από τους μη καπνιστές, ενώ οι καπνιστές, σε σύγκριση με τους μη καπνιστές, περνούν περισσότερα χρόνια της ζωής τους με κακή υγεία. Σε παγκόσμιο επίπεδο, ο Παγκόσμιος Οργανισμός Υγείας εκτιμά ότι σήμερα η κατανάλωση καπνού σκοτώνει σχεδόν έξι εκατομμύρια άτομα κάθε χρόνο σε παγκόσμιο επίπεδο και ο αριθμός αυτός μπορεί να αυξηθεί, αν δεν ληφθούν μέτρα, για να αντιστραφεί αυτή η ανησυχητική τάση. Μόνο στο άκουσμα αυτών των στοιχείων οφείλουμε να κατανοήσουμε ότι ο έλεγχος και η μείωση του καπνίσματος είναι εξαιρετικά σημαντικό ζήτημα για την υγεία στην Ελλάδα και την Ευρωπαϊκή Ένωση, αλλά και παγκοσμίως. Για να αντιμετωπίσουν αυτήν την κατάσταση, η Ευρωπαϊκή Ένωση και τα κράτη - μέλη της έχουν λάβει διάφορα μέτρα κατά του καπνίσματος με τη μορφή νομοθεσίας, συστάσεων και ενημερωτικών εκστρατειών. Στα μέτρα πολιτικής περιλαμβάνονται τα εξής: Η κανονιστική ρύθμιση των προϊόντων καπνού στην αγορά της Ευρωπαϊκής Ένωσης. Για παράδειγμα, συσκευασία με επισήμανση και συστατικά. Περιορισμοί στη διαφήμιση των προϊόντων καπνού. Η δημιουργία χώρων όπου απαγορεύεται το κάπνισμα. Φορολογικά μέτρα και δράσεις κατά του λαθρεμπορίου και αντικαπνιστικές εκστρατείες. Όσον αφορά τη δημόσια υγεία, τα μέτρα αποσκοπούν στην προστασία των πολιτών από τις βλαβερές συνέπειες του καπνίσματος και άλλων τρόπων κατανάλωσης καπνού, όπως το παθητικό κάπνισμα. Κυρίως, όμως, έχουν ως στόχο να βοηθήσουν τους καπνιστές να κόψουν το κάπνισμα, τους δε υπόλοιπους πολίτες να μην το αρχίσουν. Ιδιαίτερη προσοχή δίνεται στους νέους, επειδή ο καπνός είναι ένα εθιστικό προϊόν και το 94% των καπνιστών αρχίζουν να καπνίζουν πριν τα 25 χρόνια. Αν συμφωνήσουμε ότι όσοι δεν ανέχονται το κάπνισμα στους χώρους εστίασης είναι μια σιωπηρή παθητική μειοψηφία, ας σκεφτούμε ότι ένα μεγάλο μέρος της νομοθετικής πρόνοιας αφορά στην υπεράσπιση δικαιωμάτων της μειοψηφίας. Αυτό άλλωστε διακρίνει τις ανεπτυγμένες δημοκρατίες από τις υπόλοιπες. Ας αποφασίσουμε πού θέλουμε να ανήκουμε. Άλλωστε, σύμφωνα με έρευνες, το 76% των Ελλήνων αισθάνεται θυμό για το γεγονός ότι η Ελλάδα είναι η μοναδική χώρα της Ευρωπαϊκής Ένωσης που δεν εφαρμόζει τον νόμο για την προστασία από το παθητικό κάπνισμα, ενώ αντιστοίχως το 78% των Ελλήνων πιστεύει ότι η μη εφαρμογή του νόμου προστασίας από το παθητικό κάπνισμα αποτελεί σημείο πολιτιστικής υποβάθμισης της χώρας μας, όπως χαρακτηριστικά σημείωσε και ο Πρόεδρος του Πανελλήνιου Ιατρικού Συλλόγου κατά τη φάση της επεξεργασίας του νομοσχεδίου στις Επιτροπές. Κυρίες και κύριοι συνάδελφοι, δεν θα επεκταθώ περαιτέρω στο κείμενο ρυθμίσεων, μιας και είναι γνωστές οι θέσεις και η πολιτική μας προσέγγιση για το συγκεκριμένο θέμα από τις τοποθετήσεις των συναδέλφων και του ειδικού μας αγορητή κατά την επεξεργασία στην αρμόδια επιτροπή. Θα ήθελα, όμως, να τονίσω ότι αυτή η Κυβέρνηση εισάγει νόμους και κανόνες, όχι μόνο για τα φορολογικά έσοδα, αλλά για να μπορεί ο πολίτης να αισθάνεται ασφαλής, όταν κάνει χρήση ενός προϊόντος ή μιας υπηρεσίας με το κράτος να κρατά την εποπτεία και τον έλεγχο όλης της εφοδιαστικής αλυσίδας του καπνού από το τελωνείο έως τα ράφια των καταστημάτων, καθώς και της επίβλεψης για την ασφάλεια και την ποιότητα του προσφερόμενου προϊόντος στον πολίτη. Σας ευχαριστώ πολύ.
Εγώ ευχαριστώ, κύριε Λαζαρίδη. Κύριε Μαντά, έχετε τον λόγο.
Κύριε Πρόεδρε, κύριε Υπουργέ, κυρίες και κύριοι Βουλευτές, νομίζω ότι η ιστορία του ανθρώπου και των εθισμών του στη διαχρονικότητά της είναι μια μακρά ιστορία. Περιλαμβάνει πολλές περιόδους με ιδιαίτερα - αν θέλετε - φαινόμενα, όπως και πολλαπλές παρεμβάσεις της συντεταγμένης πολιτείας, όποτε υπήρξε αυτή ως τέτοια στην ιστορία της ανθρωπότητας, που έχουν πολύ σύνθετα ερωτήματα και πολύ κρίσιμα ερωτήματα, που πολλές φορές δεν έχουν απαντήσεις ή εν πάση περιπτώσει είναι σε μια διαδικασία όλα αυτά τα πράγματα. Επίσης, δεν μπορούμε να ξεχνάμε ότι στον σύγχρονο κόσμο, έτσι όπως έχει διαμορφωθεί αυτός - ας πούμε - τους τελευταίους δύο αιώνες, έχουμε σε αυτά τα πεδία των εξαρτησιογόνων ουσιών - ένα από αυτά είναι και ο καπνός για τον οποίο συζητάμε σήμερα και τα καπνικά προϊόντα με τη μια ή την άλλη μορφή - τεράστια σύγκρουση πολλαπλών συμφερόντων, γιγάντων σε παγκόσμιο επίπεδο και, συνεπώς, κάποιες φορές νομίζω ότι και εμείς που νομοθετούμε μπορεί και αισθανόμαστε εν τοις πράγμασι αδύναμοι μπροστά σε αυτά τα φαινόμενα. Άρα, είναι ένα πλαίσιο εξαιρετικά δύσκολο. Δεν υπάρχουν απλές απαντήσεις. Δεν υπάρχουν τελειωμένα θέματα και στην ιστορία της ανθρωπότητας - επαναλαμβάνω - πάνω σε αυτά τα ζητήματα. Γι' αυτό πρέπει να αποφεύγουμε τις ευκολίες. Εν πάση περιπτώσει, είναι μια άποψή μου, που έχω συγκροτήσει στο μυαλό μου με ενασχόλησή με αυτά τα θέματα. Πρέπει να αποφεύγουμε τις απλουστεύσεις σε αυτά τα πράγματα, όπως και πρέπει να αποφεύγουμε και τις γενικεύσεις σε αυτά τα θέματα. Επιτρέψτε μου να πω για το συγκεκριμένο δυο - τρεις παρατηρήσεις, γιατί θέλω να μιλήσω και για ορισμένα άλλα ζητήματα, που μπήκαν στη συζήτηση. Το πρώτο είναι ποια θα είναι η επόμενη μέρα. Υπάρχει διάχυτη αγωνία σε όλο το Κοινοβούλιο. Υπήρχε και πριν από τη σημερινή μέρα, φαντάζομαι, σε πολλούς και πολλές, όχι μόνο στο δικό μας Κοινοβούλιο, αλλά και σε άλλα Κοινοβούλια, αλλά και στον κόσμο, σε σχέση με το τι κάνουμε ακριβώς γι' αυτό το μεγάλο ζήτημα, που είναι ένα ζήτημα δημόσιας υγείας. Και μάλιστα, τι κάνουμε και στη συγκεκριμένα φάση. Διότι νομίζω ότι έχουμε δει όλοι μας είτε είμαστε στον επαγγελματικό αυτό χώρο είτε και γενικότερα τις διαφορετικές συμπεριφορές, που εξελίσσονται τα τελευταία χρόνια. Λέω για παράδειγμα: Τώρα έχουμε την εμφάνιση σε μαζική κλίμακα στη χώρα μας του ηλεκτρονικού τσιγάρου, όπως και αυτήν την περίοδο είχαμε μαζική εμφάνιση των στριφτών τσιγάρων, την εγκατάλειψη δηλαδή του πακέτου. Βλέπουμε ειδικά στους νεαρότερους πληθυσμούς, λόγω και της οικονομικής κρίσης, φαντάζομαι, μια στροφή σε αυτές τις μορφές. Η επόμενη μέρα, λοιπόν, και η ρύθμιση που φέρνει το νομοσχέδιο νομίζω ότι επανατοποθετεί, με βάση αυτές τις εξελίξεις, αυτό που μπορεί να κάνει η πολιτεία, να βάλει το πλαίσιο των απαγορεύσεων κυρίως στους δημόσιους χώρους. Όμως, είναι συνείδηση όλων μας ότι προκλήσεις βρίσκονται μπροστά μας και ότι η εφαρμογή αυτού του πλαισίου και ιδιαίτερα η εφαρμογή της αντικαπνιστικής νομοθεσίας μέσα από την επέκτασή της και στα προϊόντα - όπως στο ηλεκτρονικό τσιγάρο - που αφορούν τη λειτουργία αυτού του πλαισίου, κυρίως και κατά πρώτη προτεραιότητα στους δημόσιους χώρους, νομίζω ότι είναι μπροστά μας. Είναι πραγματικά ζητούμενο πώς θα οργανωθούν αυτές οι συγκρούσεις. Διότι κατέθεσαν και πολλοί Βουλευτές και η Κοινοβουλευτικός Εκπρόσωπος της Νέας Δημοκρατίας σήμερα τις αγωνίες και τις βιωματικές εμπειρίες απ' αυτήν την κακή κατάσταση, που υπάρχει στο δημόσιο χώρο, σε σχέση με την εφαρμογή της νομοθεσίας. Άρα, νομίζω ότι έχουμε πολλή δουλειά να κάνουμε και με βρίσκει σύμφωνο - γιατί αυτός είναι ένας τρόπος που πραγματικά μπορεί να επηρεάσει - να κάνουμε πρακτικά πράγματα, ξεκινώντας πρώτα απ' όλα από τον ίδιο τον χώρο στον οποίο λειτουργούμε, έστω κι αν αυτό δυσκολεύει κάποιους ανθρώπους, που έχουν εξάρτηση από τα καπνικά προϊόντα. Νομίζω ότι δεν υπάρχει αμφιβολία ότι στους δημόσιους χώρους πρέπει να είμαστε απόλυτοι. Δεν υπάρχει άλλος τρόπος να το αντιμετωπίσουμε, ξαναλέω, και σ' αυτό το επίπεδο να κάνουμε πρακτικά βήματα. Επίσης, θέλω να πω και κάτι ακόμα, το οποίο εμένα μου δημιούργησε προβληματισμούς, τους οποίους θέλω να πω με έναν δημόσιο τρόπο, γιατί ειπώθηκαν δημόσια. Είδα - και αυτό νομίζω ότι πρέπει να το σημειώσω - ένα ευνοϊκό, θα έλεγα, γύρισμα της πλάστιγγας προς το ηλεκτρονικό τσιγάρο. Και μάλιστα, άκουσα και από τον αγαπητό κύριο Πρόεδρο, προσεγγίσεις, που θέλω να πω ότι και επιστημονικά δεν με βρίσκουν καθόλου σύμφωνο. Διότι, εγώ, τουλάχιστον, δεν έχω δει πουθενά ότι μπορεί να συγκρίνουμε το ηλεκτρονικό τσιγάρο με άλλα υποκατάστατα σε άλλους εθισμούς και ότι είναι σήμερα μια δεδομένη γνώση, μια κατασταλαγμένη γνώση ότι αυτό είναι τρόπος μείωσης της βλάβης κατ' αντιστοιχία με τα υποκατάστατα στα ναρκωτικά κι ότι αυτό είναι μια δεδομένη γνώση, την οποία μπορούμε να εφαρμόσουμε. Αν είναι έτσι, αλλάζουν τα πράγματα. Όμως, έχω την εντύπωση ότι δεν είναι καθόλου έτσι και νομίζω πως πρέπει να είμαστε απολύτως προσεκτικοί σε αυτά τα θέματα και να κάνουμε, βεβαίως, και την επιστημονική συζήτηση εκεί που πρέπει να την κάνουμε με όλα τα δεδομένα. Τελειώνω, στα λεπτά που μένουν, με ορισμένες γενικές παρατηρήσεις και επισημάνσεις από τη συζήτηση που έγινε. Μου κάνει εντύπωση, κυρίες και κύριοι Βουλευτές πώς, στη σημερινή κουβέντα, κάποιοι Κοινοβουλευτικοί Εκπρόσωποι ανακάλυψαν προβλήματα σε μια ιστορική εφημερίδα της Αριστεράς - που παλεύει να σταθεί στα πόδια της, που έχει μία πολύ μεγάλη διαδρομή και μια πολύ βαριά κληρονομιά - με υπόνοιες και με ερωτήματα που θέλουν τάχα να δείξουν ότι υπάρχουν σκοτεινά σημεία στη λειτουργία και στα ζητήματα που αφορούν την «ΑΥΓΗ». Οι ίδιοι - όχι όλοι, αλλά θα το ονόμαζα της συστημικής αντιπολίτευσης - σχεδόν μας απείλησαν ότι εάν ξαναπούμε για θαλασσοδάνεια των επιχειρήσεων στο χώρο των μέσων μαζικής ενημέρωσης, πλην λίγων εξαιρέσεων, θα είμαστε ψεύτες. Έλεος! Δεν μπορείτε - φαίνεται - να χωνέψετε, δεν μπορείτε να συνειδητοποιήσετε ότι βρισκόμαστε στην επόμενη μέρα. Βρισκόμαστε στην επόμενη μέρα, όπου μετά από είκοσι επτά χρόνια δόθηκαν επιτέλους νόμιμες άδειες. Και βεβαίως, είμαστε σε μία διαδικασία, διότι δεν έχει τελειώσει ούτε ο έλεγχος του «πόθεν έσχες», δεν έχουν περάσει αυτές οι πρώτες πέντε μέρες. Για πρώτη φορά, όμως, έγινε αυτή η διαδικασία. Και ήταν ευθύνη απέναντι στη νομιμότητα και στη δημοκρατία να γίνει αυτή η διαδικασία και έγινε. Και δεν υπάρχει επιχείρημα να πείτε γιατί επί είκοσι επτά χρόνια δεν το κάνατε. Δεν έχετε κανένα. Δεν μπορείτε να απαντήσετε σε αυτό. Και μάλιστα, ήρθε να προστεθεί σήμερα η άποψη - ο κ. Δένδιας είναι εξέχων στέλεχος της Νέας Δημοκρατίας - που είπε ότι, όχι μόνο θα καταργήσουμε το νόμο Παππά και θα αποκαταστήσουμε τα πράγματα σε αυτόν τον χώρο, αλλά θα επιστρέψουμε, γιατί δεν είμαστε μπαταχτσήδες, και κάποιο μέρος των εξόδων που έκαναν οι επιχειρηματίες αυτοί μέσα στη διαδικασία της δημοπρασίας. Έλεος! Να πω, όμως, για την «ΑΥΓΗ», γιατί έχει μία σημασία. Νομίζω ότι από το δημόσιο αυτό Βήμα πρέπει να αποκατασταθούν κάποια πράγματα. Ειπώθηκαν εδώ δύο κυρίως κατηγορίες. Η μία αφορούσε το θέμα της δανειοδότησης και η άλλη αφορούσε το ποιος επιτέλους κρύβεται πίσω απ' αυτό το περίφημο 2,5%, ποιος είναι αυτός ο φοβερός τύπος, ο οποίος σε μία από τις ανανεώσεις του μετοχικού κεφαλαίου της εταιρείας έβαλε το φοβερό ποσό των 100.000 ευρώ για να πάρει δεκαέξι χιλιάδες μετοχές.
Πείτε το να τελειώνουμε, να ησυχάσουμε.
Δεν θα ησυχάσετε. Αυτή η εταιρεία έχει όνομα. Είναι γνωστό το όνομά της, «ΑΤΛΑΣ» λέγεται. Έχει έδρα τη Λευκωσία. Δεν είναι offshore εταιρεία, όπως κακώς έχει ειπωθεί.
Κάποιος την έχει.
Θα το βρείτε, λοιπόν, εσείς που είστε δαιμόνιος στο χώρο σας. Είσαστε ένας δαιμόνιος ντέντεκτιβ. Θα το βρείτε και θα το πείτε και σε όλους.
Θα ανατρέξω στην αρχαιότητα να δω ποιος ήταν ο Άτλας.
Παρακαλώ, κύριε Κυριαζίδη, μη διακόπτετε. Συνεχίστε, κύριε Μαντά.
Είναι απολύτως σαφές ότι κάποιος κάτι τους έχει τσιγκλήσει - ας το πούμε έτσι - το ενδιαφέρον για αυτήν την προσπάθεια που γίνεται στο χώρο της Αριστεράς απ' αυτό ιστορικό έντυπο και δεν μπορούν να το χωνέψουν φαίνεται. Ξέρετε πολύ καλά ότι ο μεγαλομέτοχος της είναι ο ΣΥΡΙΖΑ. Έχει 40%. Και βεβαίως ενδιαφέρεται. Και βεβαίως δεν έχει παραβιαστεί ο νόμος, όπως είπατε κυρία συνάδελφε, κυρία Κεραμέως, ως Κοινοβουλευτικός Εκπρόσωπος. Αυτό το οποίο γίνεται και που, επίσης, το γνωρίζετε γιατί το έχουμε πει πάρα πολλές φορές είναι ότι τα στελέχη και τα μέλη του ΣΥΡΙΖΑ και οι φίλοι της «ΑΥΓΗΣ» και οι Βουλευτές, δίνοντας το 40% της βουλευτικής τους αποζημίωσης σε δραστηριότητες ανάμεσα σε αυτά και σε άλλες ενισχύοντας λοιπόν και τα αντίστοιχα έντυπα στον χώρο της Αριστεράς, συνδράμουν και στηρίζουν αυτό το έντυπο. Δεύτερον, όσον αφορά το δάνειο, που ήταν ύψους 1,2 εκατομμυρίου, πάρθηκε, όπως σας είναι γνωστό, σε μια παλιότερη εποχή το 2008-2009. Και, όπως είπε και ο κ. Στούμπος χθες στην αντίστοιχη επιτροπή, δείτε τους ισολογισμούς. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε, και με συγχωρείτε για τον παραπάνω χρόνο που πήρα. Θα πω μόνο ένα στοιχείο εδώ: Την ίδια περίοδο ο ευρύτερος δημόσιος τομέας χρωστούσε πάνω από 2 εκατομμύρια στην «ΑΥΓΗ». Και, επίσης, με τη συγκεκριμένη κυκλοφορία που είχε τότε, η Εθνική είχε εγκρίνει ότι αυτή η εταιρεία θα μπορούσε να πληρώνει, όπως και πληρώνει, κανονικότατα 15.000 ευρώ κάθε μήνα για το δάνειό της. Μην ψάχνετε, δεν θα βρείτε τίποτα σκοτεινό και τίποτα περίεργο γι' αυτό. Και, τελευταίο, τα κροκοδείλια δάκρυα συνεχίζονται σε σχέση με τους εργαζόμενους. ‘Ακουσα εδώ κάποιον να λέει για δύο χιλιάδες και δεν ξέρω που ακριβώς θα δείτε το νούμερο, αλλά δύο χιλιάδες έμειναν μετά από τις χιλιάδες απολύσεις που έγιναν όλα τα τελευταία χρόνια. Μειώθηκε περίπου 40% ο αριθμός των εργαζομένων στον χώρο των μέσων μαζικής ενημέρωσης. Εν πάση περιπτώσει υπάρχει σήμερα, μετά τη συνάντηση του Υπουργού Επικρατείας και του Υπουργού Εργασίας με τους εκπροσώπους των ανθρώπων που κινδυνεύουν πράγματι να βρεθούν στην ανεργία, μια συγκεκριμένη δέσμη μέτρων, έτσι ώστε να μπορέσουμε να στηρίξουμε τους εργαζόμενους αυτού του χώρου, που μπορεί να βρεθούν σε αυτόν τον κίνδυνο. Τελειώνω λέγοντας το εξής: Κοιτάξτε, κυρίες και κύριοι Βουλευτές, νομίζω ότι κανένας και καμμιά από εμάς δεν λειτουργεί στον αστερισμό του success story. Έχουμε πλήρη συνείδηση του που βρισκόμαστε, έχουμε πλήρη συνείδηση των δυσκολιών. Έχουμε πλήρη συνείδηση του ότι βρισκόμαστε σε μια περίοδο που δεν θα πανηγυρίσουμε, αλλά δεν θα υποχωρήσουμε μπροστά σε αυτήν την απίστευτη συστημική επίθεση που θα ενταθεί το επόμενο χρονικό διάστημα. Και εσείς θα συνεχίσετε να ζητάτε μονότονα εκλογές. Ευχαριστώ πολύ.
Και εγώ ευχαριστώ, κύριε Μαντά.
Κύριε Πρόεδρε, θέλω τον λόγο για δύο λεπτά για να κάνω μια πολύ σύντομη επισήμανση.
Τον λόγο έχει η κυρία Κεραμέως.
Κύριε Πρόεδρε, άκουσα με μεγάλη προσοχή τον Κοινοβουλευτικό Εκπρόσωπου του ΣΥΡΙΖΑ, τον κ. Μαντά, και θα ήθελα να κάνω μια πολύ σύντομη επισήμανση. Δεν ακούσαμε από το Βήμα αυτό της Βουλής, παρ' ότι εδόθη άπλετος χρόνος στον Κοινοβουλευτικό Εκπρόσωπου του ΣΥΡΙΖΑ, απάντηση για το ποιο τελικά είναι αυτό το φυσικό πρόσωπο, το οποίο κρύβεται πίσω από την offshore εταιρεία, διότι νομικά πρόκειται για offshore εταιρεία, κύριε Μαντά. Ποιο είναι αυτό το φυσικό πρόσωπο, λοιπόν, το οποίο κρύβεται πίσω από την offshore εταιρεία, η οποία εμφανίζεται στο μετοχολόγιο του ΣΥΡΙΖΑ; Θυμίζω ότι ο νόμος επιβάλλει την ονομαστικοποίηση των μετόχων εκτός εάν η χώρα στην οποία βρίσκεται η έδρα της εταιρείας προβλέπει διαφορετικά. Η Κύπρος εν προκειμένω, προβλέπει την ονομαστικοποίηση των μετόχων. Συνεπώς, δεν έχω ακούσει ούτε ένα νομικό επιχείρημα και σε κάθε περίπτωση, ο ελληνικός λαός περιμένει να εξηγήσετε, κύριε Κοινοβουλευτικέ Εκπρόσωπε, γιατί θα δημιουργηθεί θόρυβος, κατά τα λεγόμενα του διευθύνοντος συμβούλου της Αυγής, από την αποκάλυψη του ονόματος αυτού. Η δεύτερη επισήμανση - και κλείνω, κύριε Πρόεδρε - είναι ότι δεν ακούσαμε, και πάλι, πώς δικαιολογείτε ότι ο ΣΥΡΙΖΑ στηρίζει οικονομικά την «ΑΥΓΗ». Διότι, κύριε Κοινοβουλευτικέ Εκπρόσωπε του ΣΥΡΙΖΑ, ο διευθύνων σύμβουλος της «ΑΥΓΗΣ» είπε ότι ο ΣΥΡΙΖΑ στηρίζει οικονομικά την «ΑΥΓΗ». Δεν είπε στελέχη του, δεν είπε φίλοι του κόμματος, είπε ο ΣΥΡΙΖΑ. Αναμένουμε, λοιπόν, μια απάντηση σύμφωνα με το ν. 4304/2014, ο οποίος ρητά προβλέπει ότι η κρατική χρηματοδότηση δεν μπορεί να δοθεί προς σκοπούς άλλους από λειτουργικές δαπάνες, από εκλογικές δαπάνες και επιμορφωτικούς ή άλλους παρεμφερείς σκοπούς. Εκτός και αν μας πείτε ότι η χρηματοδότηση της ΑΥΓΗΣ επιτελεί επιμορφωτικούς σκοπούς. Σας ευχαριστώ πολύ.
Ευχαριστώ, κυρία Κεραμέως. Έχουν ζητήσει τον λόγο ο κ. Λαμπρούλης και η κ. Μεγαλοοικονόμου. Φθάνουν τρία λεπτά, κύριοι συνάδελφοι;
Και λιγότερο, κύριε Πρόεδρε.
Για τρία λεπτά, κύριε Πρόεδρε.
Κύριε Λαμπρούλη, έχετε τον λόγο.
Θα είμαι πολύ σύντομος, κύριε Πρόεδρε. Ευχαριστώ. Ζήτησα τον λόγο, για να τοποθετηθώ επί των δυο τροπολογιών. Η μια είναι υπουργική τροπολογία και η άλλη, που έγινε αποδεκτή από τον Υπουργό, είναι βουλευτική. Βεβαίως, θέλω να τονίσω και πάλι, ανεξαρτήτως από την απάντηση που ακούσαμε από τον Υπουργό, πως σε ό,τι αφορά την τροπολογία που καταθέσαμε για τους εργαζόμενους στους δήμους ανά την Ελλάδα, για τους συμβασιούχους, εμείς επιμένουμε ότι θα μπορούσε να περάσει η τροπολογία και κυρίως η διασφάλιση με προοπτική του εργασιακού τους βίου. Δεν ξέρω τι τροπολογία θα καταθέσει ο Υπουργός Εσωτερικών στο επόμενο νομοσχέδιο, την επόμενη εβδομάδα. Βεβαίως, μπορεί να συζητηθεί και εκεί, αλλά επιμένουμε ότι θα μπορούσε αυτή η τροπολογία να συζητηθεί και σήμερα και να περάσει. Εξάλλου, ανεξάρτητα εάν τοποθετήθηκαν ή όχι τα υπόλοιπα κόμματα, νομίζω ότι θα είχε και ευρύτερη αποδοχή. Έρχομαι τώρα στις τροπολογίες. Την υπουργική τροπολογία θα την καταψηφίσουμε. Εμείς διαφωνούμε με τις συγκεκριμένες εργασιακές σχέσεις ανεξαρτήτως διαστήματος, όπως επιχειρηματολόγησε ο Υπουργός, που θέλει να καλύψει. Ας φροντίζατε να τις καλύψετε πριν με μόνιμο και σταθερό προσωπικό. Αυτή είναι πάγια θέση μας, πάγια αρχή μας. Γι' αυτό παλεύουμε και αυτό διεκδικούμε και μέσα από το εργατικό συνδικαλιστικό κίνημα και στον χώρο της υγείας και όχι μόνο σ' αυτόν τον χώρο. Σε ό,τι αφορά τη δεύτερη τροπολογία Βουλευτών του ΣΥΡΙΖΑ, που αφορά - επιτρέψτε μου τον όρο - την αλλαγή αυτής της πρότασης σε άρθρο πρότερου νομοσχεδίου, εμείς θα ψηφίσουμε θετικά. Βεβαίως, εδώ πάει να λύσει ένα πρόβλημα που έχει δημιουργηθεί σε ό,τι αφορά τη διαδικασία πρόσληψης μόνιμου προσωπικού με τις προσλήψεις επικουρικών, αλλά λέμε και πάλι ότι είναι γνωστό σε όλους ότι τα νοσοκομεία βογκούν από ελλείψεις σε προσωπικό. Εμείς λέμε ότι πρέπει να υπάρχει μόνιμο προσωπικό με σταθερές εργασιακές σχέσεις. Είναι τεράστια τα προβλήματα και με τους επικουρικούς δεν λύνονται αυτά τα ζητήματα. Κάθε τόσο ερχόμαστε και παρατείνουμε θητείες, αλλάζουμε άρθρα σε νόμους ή γίνονται προτάσεις όπως η συγκεκριμένη και πάει λέγοντας εδώ και έναν χρόνο τουλάχιστον, αλλά και παλαιότερα. Άρα, λοιπόν, να εδώ είναι τα προβλήματα, εδώ είναι οι ανάγκες, να προωθηθούν εργαζόμενοι με μόνιμη και σταθερή εργασία, ούτως ώστε και τα νοσοκομεία να λειτουργούν εύρυθμα, με ό,τι αυτό συνεπάγεται για τη σταθερή και μόνιμη εργασία των εργαζομένων. Ευχαριστώ, κύριε Πρόεδρε.
Ευχαριστώ, κύριε Λαμπρούλη. Κυρία Μεγαλοοικονόμου, έχετε τον λόγο.
Ευχαριστώ, κύριε Πρόεδρε. Ως προς την τροπολογία με αριθμό 661, δεν με κάλυψε ο κύριος Υπουργός. Ζητήσαμε να είναι μόνιμες οι θέσεις του ιατρικού προσωπικού και να είναι τεκμηριωμένες και με συγκεκριμένες προδιαγραφές για αυτούς που θα καταλάβουν τις θέσεις. Δεν πήραμε την πρέπουσα απάντηση. Για το ηλεκτρονικό τσιγάρο, πάλι δεν έχουμε την απόλυτη διαβεβαίωση για το πώς θα διασφαλιστεί και πώς θα λάβουμε τις απαντήσεις που περιμένουμε. Περιμένουμε, τουλάχιστον, συν τω χρόνω, να μας δοθούν απαντήσεις τεκμηριωμένες, γιατί τώρα είμαστε σε μια περίοδο που αποφασίζουμε να το απαγορεύσουμε στους δημόσιους χώρους, αλλά χωρίς να έχουμε την τεκμηρίωση που θέλουμε. Ελπίζουμε ότι θα μας δοθεί κάποια απάντηση εν καιρώ. Το 2009 όταν είχε βγει και η προηγούμενη απόφαση, η αντικαπνιστική, δεν εφαρμόστηκε ποτέ και η κοινή υπουργική απόφαση, η 104720/2010, που είχε επιβάλει πρόστιμα των πεντακοσίων ευρώ, πάλι δεν εφαρμόστηκε και τώρα στον καινούριο νόμο, που ψηφίζουμε, μπαίνουν πρόστιμα. Πιστεύω να εφαρμοστούν, αν θέλουμε να γίνει ο νόμος, να πάρει σάρκα και οστά, διότι τώρα θα αρχίσει ο δύσκολος δρόμος για την Κυβέρνηση, που ευαγγελίζεται ότι θα το εφαρμόσει. Όμως, πιστεύω ότι ούτε και εκείνη θα το εφαρμόσει, απλώς θα μείνει ό,τι έγινε και με τις προηγούμενες. Ευχαριστώ.
Και εγώ ευχαριστώ. Θα κλείσουμε με τον Υπουργό.
Κύριε Πρόεδρε, μπορώ να έχω τον λόγο;
Θέλετε να απαντήσετε σε αυτό που ρώτησε η κ. Κεραμέως ή γενικώς θέλετε τον λόγο;
Όχι. Στα σχόλια που έγιναν τώρα εδώ στο τέλος από την κ. Κεραμέως.
Ωραία. Κύριε Μαντά, έχετε τον λόγο.
Κυρίες και κύριοι βουλευτές, έχουν ακουστεί σε αυτή τη Βουλή τα πάντα. Δεν ξέρω πραγματικά, απορώ με αυτό το δαιμόνιο που έχει πιάσει τους Βουλευτές της Νέας Δημοκρατίας σε σχέση με το ποιο είναι αυτό το περίφημο πρόσωπο που έδωσε 100.000 ευρώ για να πάρει δεκαέξι χιλιάδες και κάτι μετοχές. Ανάμεσα σε αυτούς, που βρίσκονται σε αυτή την Αίθουσα, από τους Βουλευτές του ΣΥΡΙΖΑ, κάποιοι από εμάς είμαστε μικρομέτοχοι αυτής της ιστορικής εφημερίδας. Επίσης, δεν καταλαβαίνω την επιμονή ότι είναι παράνομο να διοχετεύεται η κρατική επιχορήγηση στην εφημερίδα. Εγώ αυτό που είπα είναι ότι ο ΣΥΡΙΖΑ αποτελείται από ανθρώπους. Έτσι δεν είναι; Τα μέλη, τα στελέχη του, οι Βουλευτές του, εμείς έτσι νιώθουμε τη λειτουργία μας στο κόμμα και στον ΣΥΡΙΖΑ, που είναι μεγαλομέτοχος της ΑΥΓΗΣ, έχει το 40% και δίνει με διάφορους τρόπους - είπα έναν από αυτούς που αφορά τους Βουλευτές - κι ενισχύει αυτό το έντυπο όταν χρειάζεται να ενισχυθεί. Τελεία και παύλα. Για τα υπόλοιπα επαναλαμβάνω και το εξής. Δεν είναι offshore εταιρία. Είναι μια εταιρία, η οποία έχει όνομα, έχει έδρα, έχει δώσει αυτό το ποσό, που έχει δώσει, και τελεία. Όμως, είναι απορίας άξιο, αν μου επιτρέπετε, κύριε Πρόεδρε, πώς τόσες μέρες η Νέα Δημοκρατία δεν μπορεί να απαντήσει επί της ουσίας στο τι γίνεται με αυτό το περίφημο δάνειο του Αρχηγού της, ο οποίος έχει 700.000 ευρώ δάνειο.
Έχετε λάβει, κύριε Μαντά, απάντηση στις 13 Ιουνίου.
Αφήστε με να τελειώσω, κυρία συνάδελφε. Δεν έχει δοθεί, λοιπόν, επαρκής απάντηση σε αυτό, τι συμβαίνει με αυτό. Η Νέα Δημοκρατία η ίδια έχει 200.000.000 ευρώ, αν δεν κάνω λάθος - ίσως και λιγότερα - χρέη, τα οποία αποπληρώνει αλλά θα τελειώσει η αποπληρωμή στα επόμενα εκατό χρόνια. Εν πάση περιπτώσει, ας βρει επιτέλους ποια είναι θέση της για το θέμα του τηλεοπτικού τοπίου. Ας καταλήξει. Περιμένουμε με πάρα πολύ μεγάλη υπομονή και αγωνία να δούμε πού θα καταλήξει. Ευχαριστώ πολύ.
Εγώ ευχαριστώ. Κύριε Υπουργέ, έχετε τον λόγο.
Ξεκινώντας θα ήθελα να πω ότι κάνουμε μια μικρή φραστική νομοτεχνική βελτίωση. Στην τροπολογία των συναδέλφων προσθέτουμε το «έως τις 30-9-2016», λέγοντας δηλαδή ότι οι συμβάσεις που λήγουν έως τις 30 και όχι στις 30, διότι μας επισημάνθηκαν από διάφορα νοσοκομεία ότι υπήρχε μια παρερμηνεία σε αυτό. Το καταθέτω στα Πρακτικά και κλείνουμε με αυτή την εκκρεμότητα.
Θέλω να πω το εξής, κλείνοντας τη συζήτηση: Θεωρώ ότι όντως ήταν μια γόνιμη διαδικασία αυτή και στις τρείς επιτροπές και στην Ολομέλεια. Υπήρξε, όντως, ένα κλίμα καλόπιστου διαλόγου και συμβολής σε έναν προβληματισμό, ο οποίος προφανώς είναι ανοιχτός και δεν κλείνει, ιδιαίτερα όταν υπάρχουν θέματα για τα οποία συνεχίζεται η επιστημονική έρευνα, υπάρχει συζήτηση και στα θεσμικά όργανα της Ευρώπης και κάθε χώρα επιλέγει και νομοθετεί με βάση της ιδιαιτερότητές της και με βάση τις ανησυχίες της. Εγώ θέλω να υπογραμμίσω ποια είναι η προσήλωση και η αφετηρία της παρέμβασης αυτής. Το είπαμε εκατό φορές, το λέω και τώρα, το μέλημά μας είναι να στηριχθεί σε αυτή την παρέμβαση πρωτίστως η προστασία της δημόσιας υγείας. Τα πολλαπλά, πολυποίκιλα, ποικιλώνυμα και αντικρουόμενα συμφέροντα του χώρου είναι γνωστά, πάρα πολλά, και, όπως πολύ σωστά επεσήμανε ο κ. Μαντάς, είναι και πολύ ισχυρά. Τους ακούσαμε όλους, λάβαμε υπ' όψιν τις τοποθετήσεις τους και προσπαθήσαμε να κάνουμε μια όσο γίνεται πιο ισορροπημένη ρύθμιση. Νομίζω ότι σε μεγάλο βαθμό αυτό έχει επιτευχθεί. Συνειδητά επιλέξαμε να μην βάζουμε ως κρίσιμο στοιχείο στην επιχειρηματολογία μας το θέμα της μείωσης του κόστους περίθαλψης από μια εφαρμογή του αντικαπνιστικού νόμου. Όχι ότι δεν έχει σημασία. Προφανώς και έχει σημασία, ιδιαίτερα όταν είμαστε σε μια περίοδο όπου υπάρχει ασυμμετρία ανάμεσα στις ανάγκες και τους πόρους που έχει αυτή η χώρα. Όμως, εκεί νομίζω ότι υπάρχει μεγάλο πεδίο να παρέμβουμε, να δημιουργήσουμε μηχανισμούς ελέγχου της προκλητής ζήτησης, να δημιουργήσουμε μηχανισμούς ορθολογικής αξιοποίησης των πόρων, της τεχνολογίας, των φαρμάκων, να πείσουμε πραγματικά την κοινωνία ότι αυτή την περίοδο οι περιορισμένοι ανθρώπινοι και υλικοί πόροι που έχει η πατρίδα μας, μπορούν να διατίθενται, πραγματικά, με βάση τις υγειονομικές ανάγκες των πολιτών και όχι προφανώς με βάσει επιρροές συμφερόντων, πελατειακών κυκλωμάτων και παραγοντισμών. Εδώ επιτρέψτε μου να πω ότι πραγματικά θεωρώ πολύ προβληματική την κριτική που λέει για τους διορισμούς σε ένα σύστημα υγείας, στο οποίο είχαν ουσιαστικά σταματήσει οι διορισμοί μόνιμου προσωπικού εδώ και έξι χρόνια, που όλοι αναγνωρίζουν τα κενά του και τις ανάγκες του, που όλοι κραυγάζουν και υπερθεματίζουν υπέρ της κάλυψης των κενών και υπέρ της αντιμετώπισης των αιτημάτων που έρχονται από τα νοσοκομεία κλπ., την ώρα που η Κυβέρνηση προωθεί ένα συνεκτικό σχέδιο, το οποίο περιλαμβάνει προφανώς και προσλήψεις επικουρικού προσωπικού, που είναι η πιο γρήγορη διαδικασία, ιδιαίτερα στους γιατρούς, αλλά και μόνιμου προσωπικού, το οποίο κανείς δεν το αμφισβητεί. Μέχρι πριν λίγο καιρό μας μιλούσαν για προσλήψεις - φάντασμα. Αυτή την περίοδο υπάρχουν εκατοντάδες εργαζόμενοι που έχουν πιάσει δουλειά και δουλεύουν στα δημόσια νοσοκομεία. Σε αυτή τη δύσκολη συγκυρία έχουμε καταφέρει να διορίσουμε πάνω από χίλιους διακόσιους, χίλιους τριακόσιους επικουρικούς γιατρούς από πέρυσι, καλύπτοντας πραγματικές ανάγκες, χωρίς να βάζουμε γιατρούς της επιλογής μας για να συντηρούμε μια εκλογική πελατεία. Οι ανάγκες αυτές έρχονταν από τα νοσοκομεία με τεκμηρίωση από τα επιστημονικά όργανα των νοσοκομείων, από τις ιατρικές υπηρεσίες. Υπήρχε η πιστοποίηση από τη διοίκηση των νοσοκομείων, υπήρχε η πιστοποίηση της δέσμευσης πίστωσης, για να πληρωθούν αυτοί οι άνθρωποι από ειδικό κονδύλιο, αυξημένο, το οποίο είχαμε προβλέψει για φέτος. Οπότε, πρέπει να απαντήσουμε με σοβαρότητα στο εξής ερώτημα: Θέλουμε, ναι ή όχι, προσλήψεις στο δημόσιο σύστημα υγείας; Θέλουμε, ναι ή όχι, να καλύψουμε τα κενά σε όλο το φάσμα της χώρας, ιδιαίτερα στα μεγάλα νοσοκομεία, στα νοσοκομεία που είναι μοναδικά σε κάθε νομό και φυσικά στις δομές πρωτοβάθμιας φροντίδας; Εμείς, λοιπόν, υλοποιούμε αυτό το σχέδιο. Και θα θέλαμε να ακούσουμε ποια είναι η αντιπρόταση απέναντι σε αυτό - να μας πουν, δηλαδή, μήπως κάποιοι θεωρούν, ενδεχομένως, ότι είναι ανεπαρκείς αυτές οι προσλήψεις - και να συνδράμουν μαζί μας σε μία προσπάθεια να αυξήσουμε το δημοσιονομικό χώρο για να ενισχύσουμε τη δημόσια περίθαλψη και το κοινωνικό κράτος το επόμενο διάστημα. Η συζήτηση κλείνει και τώρα ανοίγει το μεγάλο διακύβευμα, που είναι η υλοποίηση του νόμου. Συμφωνώ απολύτως. Είναι ένα βήμα σημαντικό, όπως είπα και πριν, αλλά τα μεγάλα, τα κρίσιμα βήματα, έπονται. Αυτό, λοιπόν, για το οποίο οφείλουμε να δεσμευτούμε είναι ότι, πρώτον, θα προκαλέσουμε τη συζήτηση στην Επιτροπή Κοινωνικών Υποθέσεων που έχουμε δεσμευθεί, θα επιδιώξουμε τη μέγιστη δυνατή πολιτική συνεννόηση και θα ζητήσουμε τη συνδρομή όλων στο να υπάρξει ένα σχέδιο δράσης και αποτελεσματικής εφαρμογής του νόμου. Δεν έχουμε την αυταπάτη ότι ξαφνικά θα εφαρμοστεί ο νόμος παντού και καθολικά. Πρέπει, όμως, σε κρίσιμους χώρους, ιδιαίτερα στους χώρους της δημόσιας διοίκησης, της Βουλής, των νοσοκομείων, της εκπαίδευσης, των υπουργείων, να εμπεδώσουν μία κουλτούρα μηδενικής ανοχής στο κάπνισμα και μηδενικής έκθεσης των πολιτών στις παρενέργειες του παθητικού καπνίσματος. Όσον αφορά την αυστηροποίηση για την οποία επικριθήκαμε: Όταν πραγματικά υπάρχει ένα εδραιωμένο κλίμα ανομίας, ασυλίας, παραβατικότητας, ατιμωρησίας στη χώρα - και αυτό εδραιώθηκε για δεκαετίες και αφορούσε όλους τους αρμούς της κοινωνίας - είναι πολύ σημαντικό να στέλνεις το σήμα ότι σιγά - σιγά αυτό το κεφάλαιο κλείνει. Ένα σήμα που στείλαμε πριν από λίγες ημέρες και που μάλλον έχει ενοχλήσει πάρα πολλούς, ήταν ότι η περίοδος της παρατεταμένης ανομίας και ασυλίας των συστημικών μέσων ενημέρωσης έχει τελειώσει στη χώρα. Γιατί επιμείναμε στην αδειοδότηση - το έχω ήδη εξηγήσει - γιατί έγινε πολύ συζήτηση γι' αυτό: Το τσιγάρο κυκλοφορεί χρόνια. Το ηλεκτρονικό τσιγάρο κυκλοφορεί εδώ και μία δεκαετία. Τα νέα καπνικά προϊόντα τώρα μπαίνουν στην κυκλοφορία. Άρα, τώρα έπρεπε να υπάρξει μία διαδικασία πέραν της απλής κοινοποίησης, γιατί είναι καινούργια προϊόντα, γιατί δεν έχει ελεγχθεί τεκμηριωμένα η επίπτωσή τους, γιατί υπάρχουν ισχυρισμοί, βεβαίως, από τη μια μεριά, αλλά υπάρχουν και πολλοί βάσιμοι ισχυρισμοί από την άλλη. Γι' αυτό, λοιπόν, βάλαμε τη διαδικασία αδειοδότησης, όχι για να εμποδίσουμε την κυκλοφορία τους, αλλά για να αισθανθούμε και εμείς ως πολιτεία, αλλά κυρίως οι πολίτες ασφαλείς, ότι αυτά τα προϊόντα δεν μπορούν να προκαλέσουν παρενέργειες και επιπτώσεις πέραν της βλαπτικότητας της νικοτίνης. Υπήρξε μία αναφορά και από τον κ. Κυριαζίδη για τα εργαστήρια. Στο άρθρο 4 αναφέρεται ρητά ότι οι μετρήσεις επαληθεύονται από το διαπιστευμένο εργαστήριο του Γενικού Χημείου του Κράτους ή άλλα εργαστήρια, τα οποία διαπιστεύονται από μία ειδική αυτοτελή λειτουργική μονάδα διαπίστευσης του Εθνικού Συστήματος Υποδομών Ποιότητας (ΕΣΥΠ) και μόνο υπό τον όρο ότι πληρούν τρεις προδιαγραφές: Είναι στην ελληνική επικράτεια, δεν ελέγχονται άμεσα ή έμμεσα από την καπνοβιομηχανία και φυσικά διαθέτουν πιστοποιητικό διαπίστευσης. Νομίζω ότι αυτό το εργαστήριο στο οποίο αναφέρεστε, εμπίπτει απολύτως σε αυτήν την κατηγορία και δεν θα υπάρξει απολύτως κανένα πρόβλημα. Προφανώς θέλουμε τα δημόσια εργαστήρια πρωτίστως και ανεξαρτήτως σε ποιο Υπουργείο ανήκουν και από πού εποπτεύονται, να συμβάλλουν σε αυτή την προσπάθεια και να υπάρχει έγκυρη γνωμοδότηση και σωστή αδειοδότηση. Νομίζω ότι δεν έχω να προσθέσω κάτι άλλο. Θεωρώ υποχρέωσή μου να ευχαριστήσω όλους τους συναδέλφους, που συνέβαλλαν σ' αυτήν τη συζήτηση, να ευχαριστήσω και τους εκπροσώπους της επιστημονικής κοινότητας, της ιατρικής κοινότητας, τους εκπροσώπους των εταιρειών, τον εκπρόσωπό μας στην Ευρωπαϊκή Ένωση, τον κ. Μπεχράκη, σε θέματα καπνού, που έχουν συμβάλλει με την αρθρογραφία τους, με τη βιβλιογραφία τους, με την τεκμηρίωσή τους στο να δημιουργηθεί αυτό το κλίμα συναίνεσης στη Βουλή. Επίσης, είναι πολύ ευχάριστο και πολύ ενθαρρυντικό ότι βλέπω, ακόμη και στην αναπαραγωγή αυτού του κλίματος από τα μέσα ενημέρωσης, πως όντως δημιουργείται ένα ευνοϊκό έδαφος για να υλοποιηθεί πραγματικά ο νόμος. Οι κραυγές περί εξυπηρέτησης συμφερόντων και οι αιχμές τέτοιου τύπου δεν βρήκαν ευήκοα ώτα. Νομίζω, ότι η Βουλή με τη σημερινή της νομοθέτηση κάνει ένα σημαντικό βήμα στην κατεύθυνση της δημόσιας υγείας. Ευχαριστώ.
Προχωρούμε στην ολοκλήρωση της συνεδρίασης. Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Υγείας: «Προσαρμογή της ελληνικής νομοθεσίας προς την Οδηγία 2014/40/ΕΕ του Ευρωπαϊκού Κοινοβουλίου και του Συμβουλίου της 3ης Απριλίου 2014 για την προσέγγιση των νομοθετικών, κανονιστικών και διοικητικών διατάξεων των κρατών - μελών σχετικά με την κατασκευή, την παρουσίαση και την πώληση προϊόντων καπνού και συναφών προϊόντων και την κατάργηση της Οδηγίας 2001/37/ΕΚ (αριθμ. L 127/1 της 29.4.2014), όπως το Παράρτημα ΙΙ της Οδηγίας αυτής τροποποιήθηκε με την κατ' εξουσιοδότηση εκδοθείσα Οδηγία 2014/109/ΕΕ της Επιτροπής της 10ης Οκτωβρίου 2014 για την τροποποίηση του Παραρτήματος ΙΙ της Οδηγίας 2014/40/ΕΕ του Ευρωπαϊκού Κοινοβουλίου και του Συμβουλίου με τη θέσπιση της βιβλιοθήκης των εικονογραφικών προειδοποιήσεων που πρέπει να χρησιμοποιούνται για τα προϊόντα καπνού, καθώς και άλλες συναφείς διατάξεις». Ερωτάται το Σώμα: Γίνεται δεκτό το νομοσχέδιο επί της αρχής;
Ναι.
Ναι.
Παρών.
Ναι.
Παρών.
Ναι.
Ναι.
Ναι.
Συνεπώς το νομοσχέδιο του Υπουργείου Αγροτικής Ανάπτυξης και Τροφίμων: «Προσαρμογή της ελληνικής νομοθεσίας προς την Οδηγία 2014/40/ΕΕ του Ευρωπαϊκού Κοινοβουλίου και του Συμβουλίου της 3ης Απριλίου 2014 για την προσέγγιση των νομοθετικών, κανονιστικών και διοικητικών διατάξεων των κρατών - μελών σχετικά με την κατασκευή, την παρουσίαση και την πώληση προϊόντων καπνού και συναφών προϊόντων και την κατάργηση της Οδηγίας 2001/37/ΕΚ (αριθμ. L 127/1 της 29.4.2014), όπως το Παράρτημα ΙΙ της Οδηγίας αυτής τροποποιήθηκε με την κατ' εξουσιοδότηση εκδοθείσα Οδηγία 2014/109/ΕΕ της Επιτροπής της 10ης Οκτωβρίου 2014 για την τροποποίηση του Παραρτήματος ΙΙ της Οδηγίας 2014/40/ΕΕ του Ευρωπαϊκού Κοινοβουλίου και του Συμβουλίου με τη θέσπιση της βιβλιοθήκης των εικονογραφικών προειδοποιήσεων που πρέπει να χρησιμοποιούνται για τα προϊόντα καπνού, καθώς και άλλες συναφείς διατάξεις» έγινε δεκτό επί της αρχής κατά πλειοψηφία. Εισερχόμαστε στην ψήφιση των άρθρων και των τροπολογιών και θα γίνει η ψήφισή τους χωριστά. Ερωτάται το Σώμα: Γίνεται δεκτό το άρθρο 1 ως έχει;
Ναι.
Ναι.
Παρών.
Ναι.
Παρών.
Ναι.
Ναι.
Ναι.
Συνεπώς το άρθρο 1 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 2 ως έχει;
Ναι.
Ναι.
Παρών.
Ναι.
Παρών.
Ναι.
Ναι.
Ναι.
Συνεπώς το άρθρο 2 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 3 ως έχει;
Ναι.
Ναι.
Παρών.
Ναι.
Παρών.
Ναι.
Ναι.
Ναι.
Συνεπώς το άρθρο 3 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 4 ως έχει;
Ναι.
Ναι.
Παρών.
Ναι.
Όχι.
Ναι.
Ναι.
Ναι.
Συνεπώς το άρθρο 4 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 5, όπως τροποποιήθηκε από τον κύριο Υπουργό;
Ναι.
Ναι.
Παρών.
Ναι.
Παρών.
Ναι.
Ναι.
Ναι.
Συνεπώς το άρθρο 5 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 6 ως έχει;
Ναι.
Ναι.
Παρών.
Ναι.
Παρών.
Ναι.
Ναι.
Ναι.
Συνεπώς το άρθρο 6 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 7 ως έχει;
Ναι.
Ναι.
Ναι.
Ναι.
Παρών.
Ναι.
Ναι.
Ναι.
Συνεπώς το άρθρο 7 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 8 ως έχει;
Ναι.
Ναι.
Παρών.
Ναι.
Παρών.
Ναι.
Ναι.
Ναι.
Συνεπώς το άρθρο 8 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 9 ως έχει;
Ναι.
Ναι.
Παρών.
Ναι.
Παρών.
Ναι.
Ναι.
Ναι.
Συνεπώς το άρθρο 9 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 10 ως έχει;
Ναι.
Ναι.
Παρών.
Ναι.
Παρών.
Ναι.
Ναι.
Ναι.
Συνεπώς το άρθρο 10 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 11 ως έχει;
Ναι.
Ναι.
Παρών.
Ναι.
Παρών.
Ναι.
Ναι.
Ναι.
Συνεπώς το άρθρο 11 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 12 ως έχει;
Ναι.
Ναι.
Παρών.
Ναι.
Παρών.
Ναι.
Ναι.
Ναι.
Συνεπώς το άρθρο 12 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 13 ως έχει;
Ναι.
Ναι.
Ναι.
Ναι.
Παρών.
Ναι.
Ναι.
Ναι.
Συνεπώς το άρθρο 13 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 14 ως έχει;
Ναι.
Ναι.
Παρών.
Ναι.
Παρών.
Ναι.
Ναι.
Ναι.
Συνεπώς το άρθρο 14 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 15 ως έχει;
Ναι.
Ναι.
Ναι.
Ναι.
Παρών.
Ναι.
Ναι.
Ναι.
Συνεπώς το άρθρο 15 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 16 ως έχει;
Ναι.
Ναι.
Ναι.
Ναι.
Όχι.
Ναι.
Ναι.
Ναι.
Συνεπώς το άρθρο 16 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 17, όπως τροποποιήθηκε από τον κύριο Υπουργό;
Ναι.
Όχι.
Όχι.
Παρών.
Παρών.
Όχι.
Ναι.
Παρών.
Συνεπώς το άρθρο 17 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 18 ως έχει;
Ναι.
Ναι.
Όχι.
Ναι.
Παρών.
Ναι.
Ναι.
Ναι.
Συνεπώς το άρθρο 18 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 19 ως έχει;
Ναι.
Ναι.
Παρών.
Ναι.
Παρών.
Ναι.
Ναι.
Ναι.
Συνεπώς το άρθρο 19 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 20 ως έχει;
Ναι.
Ναι.
Παρών.
Ναι.
Παρών.
Ναι.
Ναι.
Ναι.
Συνεπώς το άρθρο 20 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 21 ως έχει;
Ναι.
Ναι.
Παρών.
Παρών.
Παρών.
Ναι.
Ναι.
Ναι.
Συνεπώς το άρθρο 21 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 22 ως έχει;
Ναι.
Ναι.
Παρών.
Ναι.
Παρών.
Ναι.
Ναι.
Ναι.
Συνεπώς το άρθρο 22 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 23 ως έχει;
Ναι.
Ναι.
Παρών.
Ναι.
Παρών.
Ναι.
Ναι.
Ναι.
Συνεπώς το άρθρο 23 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 24, όπως τροποποιήθηκε από τον κύριο Υπουργό;
Ναι.
Όχι.
Όχι.
Παρών.
Παρών.
Ναι.
Ναι.
Παρών.
Συνεπώς το άρθρο 24 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 25 ως έχει;
Ναι.
Ναι.
Παρών.
Ναι.
Παρών.
Ναι.
Ναι.
Ναι.
Συνεπώς το άρθρο 25 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 26 ως έχει;
Ναι.
Ναι.
Παρών.
Ναι.
Παρών.
Ναι.
Ναι.
Ναι.
Συνεπώς το άρθρο 26 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 27 ως έχει;
Ναι.
Ναι.
Παρών.
Ναι.
Παρών.
Ναι.
Ναι.
Ναι.
Συνεπώς το άρθρο 27 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 28 ως έχει;
Ναι.
Ναι.
Παρών.
Ναι.
Παρών.
Ναι.
Ναι.
Ναι.
Συνεπώς το άρθρο 28 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτή η τροπολογία με γενικό αριθμό 661 και ειδικό 55 ως έχει;
Ναι.
Ναι.
Παρών.
Ναι.
Όχι.
Ναι.
Ναι.
Ναι.
Συνεπώς η τροπολογία με γενικό αριθμό 661 και ειδικό 55 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 660 και ειδικό 54, όπως τροποποιήθηκε από τον κύριο Υπουργό;
Ναι.
Όχι.
Όχι.
Παρών.
Ναι.
Παρών.
Ναι.
Παρών.
Συνεπώς η τροπολογία με γενικό αριθμό 660 και ειδικό 54 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο. Εισερχόμαστε στην ψήφιση του ακροτελεύτιου άρθρου. Ερωτάται το Σώμα: Γίνεται δεκτό το ακροτελεύτιο άρθρο;
Ναι.
Ναι.
Παρών.
Ναι.
Παρών.
Ναι.
Ναι.
Ναι.
Το ακροτελεύτιο άρθρο έγινε δεκτό κατά πλειοψηφία. Συνεπώς το νομοσχέδιο του Υπουργείου Υγείας: «Προσαρμογή της ελληνικής νομοθεσίας προς την Οδηγία 2014/40/ΕΕ του Ευρωπαϊκού Κοινοβουλίου και του Συμβουλίου της 3ης Απριλίου 2014 για την προσέγγιση των νομοθετικών, κανονιστικών και διοικητικών διατάξεων των κρατών - μελών σχετικά με την κατασκευή, την παρουσίαση και την πώληση προϊόντων καπνού και συναφών προϊόντων και την κατάργηση της Οδηγίας 2001/37/ΕΚ (αριθμ. L 127/1 της 29-4-2014), όπως το Παράρτημα ΙΙ της Οδηγίας αυτής τροποποιήθηκε με την κατ' εξουσιοδότηση εκδοθείσα Οδηγία 2014/109/ΕΕ της Επιτροπής της 10ης Οκτωβρίου 2014 για την τροποποίηση του Παραρτήματος ΙΙ της Οδηγίας 2014/40/ΕΕ του Ευρωπαϊκού Κοινοβουλίου και του Συμβουλίου με τη θέσπιση της βιβλιοθήκης των εικονογραφικών προειδοποιήσεων που πρέπει να χρησιμοποιούνται για τα προϊόντα καπνού, καθώς και άλλες συναφείς διατάξεις» έγινε δεκτό επί της αρχής, επί των άρθρων και επί των τροπολογιών κατά πλειοψηφία. Ερωτάται το Σώμα: Γίνεται δεκτό το νομοσχέδιο και στο σύνολο;
Ναι.
Ναι.
Παρών.
Ναι.
Παρών.
Ναι.
Ναι.
Ναι.
Το νομοσχέδιο έγινε δεκτό και στο σύνολο κατά πλειοψηφία. Συνεπώς το νομοσχέδιο του Υπουργείου Υγείας: «Προσαρμογή της ελληνικής νομοθεσίας προς την Οδηγία 2014/40/ΕΕ του Ευρωπαϊκού Κοινοβουλίου και του Συμβουλίου της 3ης Απριλίου 2014 για την προσέγγιση των νομοθετικών, κανονιστικών και διοικητικών διατάξεων των κρατών - μελών σχετικά με την κατασκευή, την παρουσίαση και την πώληση προϊόντων καπνού και συναφών προϊόντων και την κατάργηση της Οδηγίας 2001/37/ΕΚ (αριθμ. L 127/1 της 29-4-2014), όπως το Παράρτημα ΙΙ της Οδηγίας αυτής τροποποιήθηκε με την κατ' εξουσιοδότηση εκδοθείσα Οδηγία 2014/109/ΕΕ της Επιτροπής της 10ης Οκτωβρίου 2014 για την τροποποίηση του Παραρτήματος ΙΙ της Οδηγίας 2014/40/ΕΕ του Ευρωπαϊκού Κοινοβουλίου και του Συμβουλίου με τη θέσπιση της βιβλιοθήκης των εικονογραφικών προειδοποιήσεων που πρέπει να χρησιμοποιούνται για τα προϊόντα καπνού, καθώς και άλλες συναφείς διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων, των τροπολογιών και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 17.20΄ λύεται η συνεδρίαση για αύριο, ημέρα Παρασκευή 9 Σεπτεμβρίου 2016 και ώρα 10.00΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων.